
En toutes choses commencier on doit appeller
le Createur des creatures, qui est maistre de toutes les choses
faictes et a faire, qui doivent tendre a perfection de bien et les autres
pervenir selon les vices des creatures. Et pour ce, au commencement
de ceste hystoire, je, cognoicent que je ne soye pas digne
de lui requerir, supplie a sa haulte dignité que ceste histoire je
puise achever a sa gloire et louenges, et au plaisir de mon tres
hault, puissant et redoubté seigneur, Jehan, filz de roy de France,
duc de Berry et d'Ouvergne, conte de Poictou et d'Ouvergne,
laquelle histoire j'ay commencé selon les vrayes coroniques que
j'ai euez tant de lui comme du conte de
Salbery en Angleterre et plusieurs livres qui ont esté trouvez,
par ce que sa noble serour Marie, fille de Jehan, roy de France,
duchesse de Bar, marquise du Pont, avoit supplié d'avoir la dicte
hystoire à mon dessusdit seigneur, son tres chier et amé frere,
lyquelz a tant fait qu'il en a sceu au plus prez de la droite verité
qu'il a peu, et m'en a commandé a faire le traictié de l'ystoire qui
cy après s'ensuit. Et je commenceray de cuer diligent, de mon
povre sens et povoir, en ay fait le mieulx que j'ay sceu. Si prie a
mon Createur que mon tres redoubté seigneur le veulle prendre
en gré, et aussi tous ceulx qui l'orront lire. Et commencay ceste
hystoire a mettre en prose le mercredi devant la Saint Cleyment
en yver l'an de grace mil CCCIIIJxx et XIJ. Et suppli humblement
a tous ceulx qui l'orront lire ou le liront, se je y mespren a leur
gré en nulle maniere, qu'ilz le me veuillent pardonner, car certainement
je l'ay fait au plus justement que j'ay peu, selon les croniques
que je cuide estre vrayes.
David le prophete dit que les jugemens et punicions
de Dieu sont comme abysme sans rive et sans fons,
et n'est pas saige qui les cuide comprendre en son engin. Et croy
que les merveilles qui sont par universel terre et monde sont les
plus vrayes, comme les choses dictes faees, comme de pluseurs
autres. Doncques la creature ne se doit pas pener par oultrageuse
presumpcion que les jugemens et fais de Dieu vueille comprendre
en son entendement, mais y penser et soy esmerveillier; et, en soy
esmerveillant, considerer comme il saiche doubter et glorifier Cellui
qui si celeement juge.
La creature de Dieu raisonnable doit entendre, selon que dit
Aristote, que des choses invisibles, selon la distinction des choses
qu'il a faictes ça jus, et que par leur presence de leur estre et nature
le certifie, si comme saint Pol le dit en l'epistre aux Rommains,
que les choses qu'il a faictes seront veues et sceues par la creature
du monde. C'est l'omme qui voit les livres lire et adjouste foy es
atteurs, entendre les anciens; les provinces, terres et royaumes
visiter. L'en treuve tant de merveilles, selon commune
estimacion, et si nouvelles que humain entendement est
contraint de dire que les jugemens de Dieu sont abisme sans fons
et sans rive, et sont ses choses merveilleuses, et en tant de formes
et manieres diverses, et en tant de pays, selon leur diverse nature,
espandues, que, sauf meilleur jugement, je cuide qu'onques homme,
se Adam non, n'ot parfaicte congnoissance des euvres invisibles
de Dieu, pour quoy il ne puist de jour en jour prouffiter en science
et oïr ou veoir chose qu'il ne puist croire estre veritables, lesquelles
le sont. Et ces termes je vous met avant pour les merveilles qui
sont en l'ystoire de quoy je vous pense a traictier, au plaisir de
Dieu, mon Createur, et au command de mon dessuz dit tres puissant
et noble seigneur.
Laissons les atteurs ester et racontons ce que nous avons ouy
dire et raconter a noz anciens, et que cestuy jour nous oyons dire
qu'on a veu ou pays de Poictou et ailleurs, pour coulourer nostre
histoire a estre vraye, comme nous le tenons, et qui nous est publiée
par les vrayes croniques. Nous avons
oy raconter a noz anciens que en pluseurs parties sont apparues
a pluseurs, tres famillierement, choses lesquelles aucuns appelloient
luitons, aucuns autres les faes, aucuns autres les bonnes
dames, qui vont de nuit. Et de ceulx, dit uns appellez Gervaise,
que les luitons vont de nuit et entrent dedens les maisons sans
les huys rompre ne ouvrir, et ostent les enfans des berceulx et
bestournent les membres ou les ardent. Et, au departir, les laissent
aussi sains comme devant, et a aucuns donnent grant eur en
ce monde.
Encores dit le dit Gervaise que autres fantasies s'apperent de
nuit, en guise de femmes a face ridee, basses et en petite estature,
et font les besoingnes des hostelz liberalment, et nul mal ne faisoient.
Et dist que pour certain il avoit veu en son temps ung ancien
homme qui racontoit pour verité qu'il avoit veu en son temps
grant foison de telles choses. Et dit encores que les dictes faees
se mettoient en forme de tres belles femmes, et en ont pluseurs
hommes prinses pour moilliers, par my aucunes convenances
qu'elles leur faisoient jurer, les uns qu'ilz ne les
verroient jamais nues, les autres que le samedy n'enquerroient
qu'elles seroient devenues, aucunes, se elles avoient enfans, que
leurs maris ne les verroient jamais en leur gesine. Et tant qu'ilz
leur tenoient leurs convenances, ilz estoient regnans en grant audicion
et prosperité. Et si tost qu'ilz defailloient, ilz les perdoient
et decheoient de tout leur bon eur petit a petit. Et aucuns convertissoient
en serpens un ou pluseurs jours la sepmaine. Et dit le dit
Gervaise qu'il creoit que ce soit par aucuns meffaiz secrez au monde
et desplaisans a Dieu pourquoy il les punist si secretement en ces
miseres que nulz n'en a congnoissance fors lui. Et pour ce compare
il les secrez jugemens de Dieu es abismes sans fons et sans rive,
combien que toutes choses sont sceues non par un seul, mais par
pluseurs. Et voit on que, quant uns homs n'aura oncques yssu
de sa contree, qu'il a des choses veritables assez prez de sa contree
et region, que jamais ne vouldroit croire par l'ouïr dire, s'il ne le
voit. Et quant de moy, qui n'ay pas esté gueres loing,
j'ay veu des choses que pluseurs ne pourroient croire
sans le veoir.
Gervaise propre nous met en exemple d'un chevalier nommé
Rogier du Chastel de Rousset, en la province d'Auxci, qui trouva
une faee et la voult avoir a femme. Elle s'i consenty par tel convenant
que jamais nue ne la verroit. Et furent grant temps ensemble,
et croissoit le chevalier en grant prosperité. Or advint,
grant temps après, que la dicte faee se baignoit. Il, par sa curieuseté,
la voult veoir, et tantost la faee bouta sa teste dedens l'eaue
et devint serpente, n'oncques puis ne fu veue, et le dit chevalier
declina petit a petit de toutes ses prosperitez et de toutes ses choses.
Ne nous vueil plus faire de proverbes ne d'exemples. Et ce que
je vous en ay fait, c'est pour ce que je vous entend a traictier comment
la noble et puissant forteresse de Lisignen en Poictou fu fondee
par une faee, et la maniere comment, selon la juste cronique
et la vraye histoire, sans y appliquier chose qui ne soit veritable
et juste de la propre matiere. Et me orrez declairer la noble lignie
qui en est yssue, qui regnera jusques en la fin du monde, selon
ce qu'il appert qu'elle a regné jusques a ore. Mais pour ce que j'ay
premierement commencié a traictier des
faees, je vous vouldray dire dont celle faee vint qui fonda la noble
place et forteresce de Lisignen dessus dit.
Il est verité qu'il ot jadis un roy en Albanie qui fut moult vaillans
homs. Et dit l'ystoire qu'il ot de sa premiere femme pluseurs
enfans, dont l'ystoire dit que Mataquas, qui fu pere Florimont,
fu ses premiers filz. Cellui roy ot a nom Elinas et fu moult puissant
et preux chevaliers de sa main. Or advint que, après le trespassement
de sa femme, que il chassoit en une forest prez de la
marine, en laquelle forest il avoit une moult belle fontaine. En ce
moment print grant soif au roy Elinas, et tourna son chemin vers
la fontaine. Et quant il approucha de la dicte fontaine, il entrouy
une voix qui chantoit si melodieusement que il ne cuida pas pour
l'eure que ce ne feust voix angelique, mais toutes foiz il entendy
assez, par la grant doulcour de la voix, que c'estoit voix femmenine.
Lors descendy du cheval, pour ce que il ne feist trop grans
escroiz, et l'attacha a une branche, et s'en va petit a petit vers la
fontaine le plus couvert des raims et des arbrissiaux qu'il pot.
Et, a l'approuchier de la fontaine apperceut
la tres plus belle dame qu'il eust oncques jour veu, a son adviz.
Lors s'arresta tous esbahiz de la grant beauté qu'il perceut en celle
qui tousjours chantoit si melodieusement que oncques seraine,
faee, ne nuimphe ne chanta tant doulcement. Lors s'arresta ly rois
tous esbahiz tant de la beauté et du noble atour de la dicte dame
comme de son doulz chant. Lors se quaity au mieulx qu'il pot
de menus arbrissiaux, de paour que la dame ne l'apperceust, et
entroublia toute sa chace et la soif qu'il avoit par devant, et commenca
a penser au chant et a la beauté de la dame, telement qu'il
ne scet s'il est jour ou nuit, ou s'il dort ou veille.

Comment le roy Elinas vint a la fontaine et
comment il parla a la dame et l'ot a femme.
Ainsi comme vous povez ouïr, fu ly roys Elinas repeuz et si
abusez tant du doulz chant que de la beauté de la dame qu'il
ne scet s'il dort ou se il veille. Et celle chante tousjours si doulcement
que c'estoit grant doulcour a l'ouïr. Elinas en fu tous abusez
et si oubliez que il ne lui souvint de nulle chose fors de ce qu'il
voit et oit, et demoura la en cel estat moult grant temps.
Et lors vindrent deux de ses chiens courans qui lui saillirent
contremont, lui faisant grant feste, et il tressault comme uns homs
qui yst de son dormir, et lui souvint de sa chasse, et ot lors si grant
soif que, sans adviz ne sans mesure, vint sur la fontaine et print
le bacin qui y pendoit a une grant chayenne, si puisa de l'eaue et
but. Et lors regarda la dame qui ot laissié le chanter, et la va saluer
tres humblement en lui portant le plus grant honneur et reverence
qu'il oncques pot. Et celle, qui savoit moult de bien et d'onneur,
lui respondy moult gracieusement.« Dame, dist ly roys Elinas, par
vostre courtoisie ne vous vueille desplaire
se je vous enquier de vostre estre ne de qui vous estes, car la cause
qui m'y muet si est telle que je vous diray. Chiere dame, plaise
vous assavoir que je scay et congnois ce pays tout environ, et sachiez
que a quatre ou a cinq lieues de cy n'a recest, ne forteresse
nulle, excepté celle dont je me suy huy partiz, qui est environ a
deux lieues de cy. Et pour tant, m'emerveil je de quel part si belle
ne si gracieuse creature que ly corps de vous est, puet estre cy
venue, si seule de compaignie. Et pour Dieu, pardonnez moy, car
je fay grant oultraige de l'enquerre, mais le grant desir de le savoir
me fait faire cel oultraige.
Sire chevaliers, fait la dame, cy n'a point d'oultrage, mais vous
muet de grant courtoisie et de grant honneur. Et sachiez, sire
chevaliers, que je ne seray mie longuement seule quant il me plaira.
Mais j'en ay envoyees mes gens devant pour le grant plaisir que
j'avoye prins en ce bel lieu ou je me deduisoye maintenant, comme
vous avez ouy. »Atant vint, a ce parler, uns varlès bien acesmez
et montez sur un gros trottier. Et admenoit ung moult bel pallefroy
en destre si richement enharnachié que
ly rois Elinas fu tous esbahiz de la richesse, et dist a lui mesmes
qu'il n'avoit oncques mais veu si riche. Et dist ly varlez a la dame:
« Ma dame, il est temps de venir quant il vous plaira, car tout est
prest. »Et celle dist:« De par Dieu. »Puis a dit au roy:« Sire chevaliers,
a vostre congié et grans mercis de vostre courtoisie. »Lors
vint au palefroy pour monter, mais ly roys s'avanca et lui aida a
monter moult doulcement. Celle l'en mercia et s'en part, et ly roys
vint a son cheval et monte.
Atant es vous ses gens qui le queroient, et lui dirent qu'ilz avoient
prins le cerf, et le roy leur dist:« Ce me plaist. »Lors commence a
penser a la beauté de la dame, et la print si fort a amer que il ne
scot quel contenance prendre et dist a ses gens:« Alez vous en devant,
et je vous suivray assez tost. »Et cilz s'en vont qui bien apperceurent
que ly roys avoit trouvé quelque chose. Mais ilz se partent
de lui, car ilz ne l'osent reffuser, et il tourne le frain du cheval et
se met les grans eslaiz tout le chemin qu'il avoit veu la dame tourner.
L'ystoire nous dit que tant suivit ly roys
Elinas la dame, que il la rataint en la forestz, ou il avoit grant
foison d'arbres haulx et droiz, et estoit en l'esté, que le
temps estoit doulz et gracieux et ly lieux de la forest estoit
moult delictables. La dame ouy la frainte du cheval au roy
Elinas, qui venoit grant aleure. Si dist a son varlet: Arreste et
attendons ce chevalier, car je croy qu'il a oublié quelque chose a la
fontaine, ou nous dire partie de sa voulenté dont il n'estoit mie
pour l'eure advisié, car nous l'avons veu fort pensif.« Dame, dist
le varlet, a vostre plaisir. »
Estes vous venu le roy qui sans arrest vint vers la dame, comme
s'il ne le eust oncques plus veue, et la salue moult effreement, car
il estoit si souspriz de s'amour qu'il n'y savoit contenance. La
dame, qui congnut assez qui il estoit et comment il advendroit
de son emprise, lui dist:« Roy Elinas, que vas tu querant aprez
moy si hastivement? Emporté je rien du tien? »Quant Elinas se
ouy nommer, si fu moult esbahiz, car il ne congnoissoit celle qui
parloit à lui. Si respondy:« Tres chiere dame, du mien n'emportez
vous rien fors tant que vous passez par my
mon pays, et est la villenie a moy, quant vous estes estrangiere,
que je ne vous recoif en mon pays plus honnourablement que je
ne puis faire ycy. Dont, respondy la dame, roy Elinas, je vous en
tien bien pour excusé, et vous pry, se vous ne voulez autre chose,
que vous ne laissiez ja a retourner pour ceste querele. »Lors respondy
ly roys:« Tres chiere dame, autre chose quier je bien. Et
quoy? »dist elle.« Dittez hardiement. Ma chiere dame, puisqu'il
vous plaist, je le vous diray. Je desire tant que nulle autre chose
plus, d'avoir vostre bonne amour et vostre bonne grace. Par ma
foy, dist la dame, a ce n'avez vous pas failly, mais que vous n'y
pensez fors toute honneur, car ja homme n'aura m'amour en soingnentaige.
Haa, ma tres chiere dame, dist ly roys Elinas, je ne
pense a nul cas deshonneste. Dont, dist la dame, qui bien savoit
qu'il estoit espris de s'amour: Se vous me voulez prendre a femme
et jurer que, se nous avons enfans ensemble, que vous ne mettrez
ja peine de moy veoir en ma gesine, ne ne ferez par voye quelconques
tant que vous me voiez, je suiz celle qui
obeiray a vous comme loyal moillier doit obeir a son espoux. »Et
le roy lui jura ainsi.
Que vous feroy je long compte? Ilz furent espouzez, et menerent
longtemps bonne vie ensemble. Mais ly pays du royaume
d'Albanie estoient moult esbahiz qui celle dame estoit, combien
qu'elle gouvernast saigement et vaillaument. Mais Mataquas, qui
estoit filz du roy Elinas, la haioit moult. Or advint qu'elle fu enceinte
de trois filles et les porta son terme et delivra au jour. La
premiere nee ot a nom Melusigne, la seconde Melior, la tierce Palestine.
Le roy Elinas n'estoit pas pour lors au lieu, mais son filz
Mataquas y estoit, et regarda ses trois sereurs qui furent tant belles
qu'a merveilles. Il s'en vint devers le roy son pere, et lui dit:« Ma
dame la royne Presine, vostre femme, vous a apporté les trois
plus belles filles qui oncques feussent veues. Sire, venez les veoir. »
Ly roys Elinas, a qui il ne souvenoit de la promesse qu'il avoit
fait a Presine, sa femme, dist:« Beau filz, si feray je. »Et s'en vint
despourveuement et entra en la chambre ou Presine baignoit ses
trois filles. Et, quant il les vit, il ot grant joye
et dist: Dieux beneye la mere et les filles. Quant Presine l'ouy,
si respondi moult horriblement:« Faulx roys, tu m'as failli de convenant,
dont il te mesavenra, et m'as perdue a tousjours mais.
Et scay bien que c'est par ton filz Mataquas. Et me fault partir
soubdainement, mais encore seray je vengié de ton filz, ou de ses
hoirs, par ma seur et compaigne la dame de l'Ille Perdue. »Et a
ce parler print ses trois filles et s'esvanoy que puis ne fu veue ou
pays.

Comment le roy Elinas fu esbahi quant il les vit ainsi partir.
L'ystoire dit que, quant Elinas ot perdue Presine et ses trois
filles, il fu si esbahiz qu'il ne scot que faire
ne que penser. Mais fu depuis, l'espace de VIIJ. ans, qu'il ne faisoit
que plaindre, gemir et souspirer, et faire griefz lamentacions pour
l'amour de Presine, qu'il amoit de loyal amour. Et disoit le peuple
de son païs qu'il estoit affollez, et donnerent le gouvernement du
royaume d'Albanie a Mathaquas, son filz, qui gouverna vaillaument
et tint son pere en grant chierté. Les barons d'Albanie
lui donnerent une orpheline qui estoit dame de Duras et de Florimons,
qui depuis souffry moult de peines en son temps. Mais
nostre histoire n'est pas emprise pour lui, et pour tant nous en
tairons nous et procederons en nostre hystoire et vraye matiere.
L'ystoire nous dit que, quant Presine party de Elinas atout
ses trois filles, qu'elle s'en ala atout elles en Avalon, nommé l'Ille
Perdue, pour ce que nulz homs, tant y eust esté de foiz, n'y sauroit
rassegner, fors par aventure. Et la nourry ses filles jusques en
l'aage qu'elles orent XV. ans. Et les menoit, tous les matins, sur
une haulte montaigne laquelle estoit appellée, si comme l'ystoire
dit, Eleneos, qui vault autant dire en françois comme montaigne
florie, et de la elle povoit assez veoir la terre
d'Albanie. Puis disoit a ses trois filles en plourant:« Filles, veez
vous la le pays ou vous fustes neez et ou vous eussiez eu vostre
partie, ne feust la fausseté de vostre pere, qui vous et moy a mis
en grant misere sans fin jusques au jour du Hault Juge, qui punira
les maulx et essaucera les biens. »
Lors Melusigne lui demanda:« Ma dame, quelle faulseté vous
fist nostre pere pour quoy nous avons ceste griefté? »Et elle leur
compte tout ainsi comme vous avez ouy dessus. Et celle Melusigne
remist sa mere en autres paroles en demandant les estres et les
noms des villes et des chasteaulx du pays d'Albanie. Et en ce
racontant, descendirent de la montaigne et vindrent en Avalon.
Et lors icelle Melusigne traist Melior sa serour, et Palestine,
s'autre serour, a part, et leur dist:« Mes chieres seurs, or regardez
la grant griefté et misere ou nostre pere a mis nous et nostre mere,
qui eussiemes esté en si grant aise et en si grant honnour. Or n'en
est il bon a faire? Quant a moy, de ma partie, je m'en pense a
vengier, car aussi pou de soulaz qu'il a empetré a nostre
mere par sa faulseté, je lui pense a faire. »Et les autres
deux lui respondirent:« Vous estes nostre ainsnee, nous vous suivrons
et avouerons ce que vous en vouldrez faire. Par ma foy,
dist Melusigne, mes suers, vous monstrez amour de vrayes filles
a vostre mere, et c'est moult bien dit. Et j'ay advisié, se il vous
semble bon, que nous l'enclouons en la merveilleuse montaigne
de Norhonbelande nommee Brumbloremllion, et de la n'ystra de
toute sa vie. Ma suer, dist lors chascune, or nous en delivrons,
car nous avons grant desir que nostre mere soit vengie de la desloyauté
que nostre pere lui a faitte. »
Lors firent les trois sereurs tant que par leur faee condicion,
que elles prindrent leur pere et l'enclouirent en la dicte montaigne.
Et vindrent a leur mere et lui dirent:« Mere, il ne te doit chaloir
de la desloyauté de nostre pere, s'il l'a t'a faicte, car il en a son
paiement, car jamais n'ystra de la montaigne de Brumbloremllio,
ou nous l'avons encloz, et la usera son temps en doulour. Haa,
dist Presine, qui bien le savoit, faulses et mauvaises, et tres ameres
et dures de cuer, vous avez mal fait, quant cellui qui vous avoit
engendrees vous avez ainsi pugny par vostre faulx et orguilleux
couraige, car c'estoit ce ou je prenoye toute
la plaisance que j'avoie en ce monde mortel, et vous la m'avez
tollue. Sachiez que je vous en paieray bien la merite selon la
desserte.
Tu, Melusigne, qui es l'ainsnee et celle qui deusses estre la plus
congnoissans, c'est par toy, car le scay bien, que ceste dure chartre
et prison a esté donnee a ton pere, et pour ce en seras tu la premiere
punie. La vertu du germe de ton pere toy et les autres eust
attrait a sa nature humaine, et eussiés esté briefment hors des
meurs, nimphes et faees, sans y retourner. Mais desormais je te
donne le don que tu seras tous les samedis serpente du nombril
en aval. Mais, se tu treuves homme qui te veuille prendre a espouse,
que il te convenance que jamais le samedy ne te verra, non qu'il
te descuevre, ne ne le die a personne, tu vivras cours naturel comme
femme naturelle, et mourras naturelment. Et, non contretant, de
toy ystra noble lignie moult grant, et qui feront de grans et haultes
prouesces. Et se tu es dessevree de ton mary, saiches que tu retourneras
ou tourment de devant, sans fin, tant que le Hault Juge
tendra son siege. Et t'apparras trois jours devant
que la forteresse que tu feras et nommeras de ton nom,
devra muer seigneur, et aussi quant ly uns des hoirs qui de ta
lignie ystront devra mourir.
Et tu, Melior, je t'ay ordonné en la Grant Armenie un chastel
bel et riche, ou tu garderas un esprevier jusques a tant que le
Hault Maistre tiendra son siege. Et la tout chevalier de noble
lignie qui y vouldront venir veillier la sourveille et la veille et le
jour XXVe de juing, sans sommeillier, auront un don de toy des
choses que on puet avoir temporelment des terriennes choses, sans
demander ton corps, ne t'amour, en estat de mariage ou d'autre
conjunction naturelle. Et ceulx qui ce don te demanderoient, sans
eulx vouloir deporter, seroient infortunez jusques à la IXe lignie
et seroient dechaciez de toutes leurs prosperitez.
Et tu, Palestine, tu seras enclose en la montaigne de Coingo,
atout le tresor de ton pere, tant que uns chevaliers de vostre lignie
y vendra, ly quelz aura le tresor et en aidera a conquerir la terre
de promission et te delivrera de la. »
Les trois sereurs furent moult doulentes, et lors partirent de
leur mere. Melusigne s'en ala par my les
grans forestz et boscaiges, Melior ou chastel de l'Esprevier en la
Grant Armenie, Palestine en Coingnigo, ou pluseurs l'ont puissedy
veue. Car je l'ay proprement ouy dire au roy d'Arragon et autres
pluseurs de son royaume. Et ne vous vueille desplaire se je vous
ay ceste adventure amenteue, car c'est pour raison de l'istoire
de quoy je pense a traictier, de quoy j'ay dessus parlé. Et desormais
vueil entrer en la droicte matiere de la vraye histoire. Mais avant
vous diray comment le roy Elinas fina et comment Presine le
mist dedens la montaigne et ensevely en un noble sercuel, comme
vous orrez cy après.
Long temps fu ly roys Elinas en la montaigne, et tant que la
mort, qui tout affine, le prist. Lors vint Presine et l'ensevely en
une si noble tombe que nulz ne vit oncques si noble ne si riche.
Et y a en la chambre tant de richesse que c'est sans comparoison,
comme chandelabres d'or et de riches pierres, torches, lampes qui
y ardent jour et nuit. Et aux piez de la tombe mist une ymage
d'albastre de son hault et de sa figure, si bel et si riche que plus
ne povoit, et tenoit la dicte ymage un tablel
d'or ou toute l'aventure dessusdicte estoit escripte. Et estably
un jayant fier et horrible, qui gardoit ce lieu, et tenoit tout le païs
en subjection et pactiz. Et ainsi le tindrent pluseurs jayans après
lui, jusqu'a la venue de Gieffroy au grant dent, dont vous orrez
cy aprez. Or avez vous ouy du roy Elinas et de Presine. Si vous
vueil desormais commencier la vraye histoire des merveilles du
noble chastel de Lisignen en Poictou, et comment ne par quel
maniere il fu fondez.
La vraye histoire nous raconte qu'il ot jadiz en la Brute Bretaigne
un noble homme, lequel ot riote au nepveu du roy des Bretons,
et l'occist. Si n'osa demourer ou pays, mais print toute sa finance
et s'en vint sur haultes montaignes marchissans aux reffuges
du Rosne et de pluseurs autres gros fleuves, et estoit le pays non
habitez. Et, si comme l'ystoire dit, il y trouva un jour, sur une
fontaine, une belle dame qui lui dist aucques toute s'aventure.
Et, au long aler, ilz s'entramerent, et lui fist la dame moult de
confors. Et bastirent ou lieu et pays desert pluseurs fors, villes
et habitacions firent, et fu le pays en assez brief temps assez peuplez.
Et s'aviserent comment ilz nommeroient
le pays, et pour ce qu'ilz l'avoient trouvé plain de forestz
et boscaiges, ilz l'appellerent Forez, et encores est il ainsi nommez.
Or advint qu'il ot entre la dame et le chevalier une riote, ne scay
pas bonnement de quoy. Mais elle se party de lui soubdainement,
de quoy le chevalier fu moult doulens. Ce non contrestant il croissoit
tousjours en grans prosperitez et en grans honneurs. Or advint
que les nobles de son pays lui pourveirent une bien haulte gentilz
femme, qui estoit sereur du conte de Poictiers qui pour le temps
regna. Et en ot pluseurs enfans masles. Entre les autres il en y
ot un, le tiers, que l'en appella Remondin, qui estoit trop durement
beaulx et gracieux, et bien entechiez. Et ou temps que cellui Remondin
povoit avoir de XIIIJ. à XV. ans, ly contes de Poittiers tint
une grant feste pour un filz qu'il avoit, qu'il voult faire chevalier.
Et n'avoit plus de filz, et avoit une fille moult belle, la quelle fu
nommee Blanche, et ly filz fu nommez Bertrans. Ly contes Emeris
manda moult noble baronnie pour l'amour de la chevalerie de
son filz. Et manda lors au conte de Forestz
qu'il venist a sa feste, et admenast trois de ses filz ainsnez, car
il les vouloit veoir. Le conte de Forez vint a son mandement le
plus honnourablement qu'il pot, et admena ses trois filz. La feste
fu moult grant, et furent faiz pluseurs chevaliers nouveaulx pour
l'amour de Bertrand, le filz au conte de Poittiers, qui fut, la journee,
fait nouveaulx chevaliers. Et fut la fait chevalier ly ainsnez
filz au conte de Forez. Et jousta on bien et bel, et continua la feste
 VIIJ. jours tous entiers. Et donna le conte Aymery de Poittiers
moult de riches dons.
Et a la departir de la feste, demanda le conte Aymery de Poictiers
a cellui de Forez qu'il laissast Remondin, son nepveu, et qu'il
ne lui chaulsist jamais de lui, car il le pourverroit bien. Le conte
de Forestz lui ottroya, et demoura Remondin avec le conte, son
oncle, qui moult l'ama. Et departy la feste moult amoureusement
et moult honnourablement. Et a tant se taist l'ystoire a parler du
conte de Forez, qui s'en ala en son pays atout ses deux filz ainsnez
et sa mesnie, et procede avant a parler du
conte Aymery de Poictiers et de Remondin.
L'ystoire nous certiffie, et aussi la vraye cronique, que cil conte
Aymery fu grant pere de l'ayeul saint Guillaume, qui relenqui
toute possession mondaine pour servir Dieu Nostre Createur, et se
mist en l'ordre et religion des Blans Manteaulx. Mais de ce ne vous
vueil faire long procès, ains vueil proceder avant du conte Aymery
et de nostre vraye matiere. L'ystoire dit que cilz contes Aimery
fu un tres vaillans homs, et qui ama toutes noblesces et fu ly plus
saiges d'astronomie qui feust a son temps ne depuis Aristote. Car,
si comme dit l'ystoire, par ce temps nulz n'osoit faire apprendre
ses enfans nul des VIJ. ars qui sont apris par le noble art de rethorique,
tant grammaire comme musique, phisique, philosophie, geometrie,
theologie, ne les autres nobles sciences, s'ilz n'estoient nobles. Et
pour lors estoient les sciences chier tenues et prisiees plus qu'elles
ne sont ores. Et les haulx princes veoient plus cler en leurs affaires
par les sciences qui lors estoient aprinses en
temps deu, que s'ilz feussent innocent des sciences, et sentoient
en brief le vif des conseulx que on leur monstroit. Et ainsi je croy
que cuer de noble estrattion qui a la science des nobles vertus des
ars dessuz diz ou cuer, qu'il n'en sauroit meserrer si tost que cil
qui auroit aprins les ars par avarice de vouloir enrichir, par dissimilitude
de complaire aux princes, et non monstrer le vif du droit,
car rudesse de nature ne se puet bonnement appliquer a la nature
nourrie en noblesse. Quant de ce je vous lerray ester le parler, et
retourneray au conte Emery et Remondin, quel chose il leur advint
cy après.
Au temps que ly contes Eimery regna, l'ystoire tesmoingne que
de moult de sciences il estoit plains, et especialment de celle d'astronomie,
comme j'ay dessus dit. Et sachiez qu'il amoit tant Remondin
que plus ne povoit, et l'enfant luy, et se penoit moult de servir le
conte, son oncle, et de lui faire plaisir. Ly contes si amoit moult
les chiens et les oysiaux, et avoit foison de braques, levriers,
chiens courans et liemiers, braconniers, faulconniers,
oysiaux de proye et chiens chacerez de toutes manieres. Or advint,
si comme l'ystoire tesmoingne, que ly uns de ses forestiers lui vint
annoncier qu'il avoit en la forest de Colombiers le plus merveilleux
porc que l'en eust veu grant temps avoit ou pays, et que c'estoit
ly plus beaulx deduiz qui y feust grant temps a.« Par foy, dist ly
contes, ce me plaist. »Or faictes que les veneurs et les chiens soient
prestz demain, et nous yrons a la chace.« Monseigneur, dist le
forestier, a vostre plaisir. »Ainsi se party du conte, et appresta tout
ce qu'il appertenoit pour la chasse au jour que le conte lui avoit
ordonné.
Le conte Emery se party de Poictiers a grant foison de chevaliers
et de barons. Et estoit Remondin tousjours au plus prez de
lui, sur un coursier, l'espee ceinte et l'espie au col. Lors vindrent
en la forest, et commenca la chace. Ly pors fu fiers et orguilleux,
et devoura pluseurs levriers et alans, et prinst son cours par la
forest qui estoit haulte et droicte, et commenca
grant la huee. Mais ly porcs ne doubtoit riens, mais rendoit estal
tel qu'il n'y ot si hardy chien qui l'osast actendre, ne sy hardy
veneur qui l'osast enferrer. Lors vindrent chevaliers et escuiers,
mais il n'y ot si hardy qui osast mettre pié a terre pour l'enferrer.
Lors vint le conte, qui s'escrie a haulte voix:« Comment! Cilz
filz de truye nous esbahira il tous? »Quant Remondin ouy son oncle,
si ot grant vergoingne, et sault du courcier a terre, l'espie ou poing,
et s'en vint vistement devers le porc, et le fiert en l'escu, de grant
ayr. Et le porc s'escout et le getta a genoulx a terre, mais il ressault
sus comme preux et vistes, et le cuide renferrer. Mais le porc
tourne et se met au cours par telle maniere qu'il n'y ot chien ne
chevalier ne homme qui n'en perdist la trace et veue, fors que le
conte et son nepveu Remondin, qui estoit remontez et le suivoit
si asprement devant le conte et devant tous que ly contes ot grant
paour que ly porcs n'affoulast son nepveu, et lui escrie a haulte
voix:« Beau nepveu, laissiez ceste chace.
Que maudiz soit qui la nous a annonciee, car, se cilz filz de truye
vous affolle, je ne auray jamais joye. »
Mais Remondin qui estoit eschauffez, et qui ne ressoingnoit sa
vie, ne fortune bonne ne male qui lui peust avenir, le suit asprement,
et il estoit bien montez, et tousjours le suit le conte qu'a
trace qu'a veue. Que vous vauldroit longuement tenir le parler?
Tous les chevaulx commencierent a escauchier et a demourer
derriere, fors Remondin et le conte, et tant chacierent que la nuit
fu obscure.
Lors s'arresterent dessoubz un grant arbre, et dist le conte a
Remondin:« Beau nepveu, nous demourrons cy tant que la lune
sera levee. »Remondin dist:« Si comme il vous plaira, monseigneur. »
Il descendy, et prist son fusil, et fist du feu. Un pou aprez, leva la
lune belle et clere, et les estoilles luisoient cler. Le conte, qui moult
savoit d'astronomie, regarde ou ciel, et voit les estelles cleres, et
l'air pur, et la lune estoit moult belle, sans tache, ne obscurté.
Et entretant que Remondin mettoit paine
a alumer le feu pour faire a son seigneur plaisir, le conte regarde
tousjours ou ciel contremont, et commenca a souspirer parfondement.
Et après les durs et aigres souspirs, disoit:« Vrays Dieux,
comment sont les merveilles que tu as laissiees ca jus en la vertu
de ta chamberiere nature, merveilleuses et diverses en leur expedicion,
se tu n'y espandoies ta grace divine, et especialment de ceste
merveilleuse aventure que je voy ou cours des estoilles que tu as
lassus assises dès le commencement du ciel, par haulte science
d'astronomie dont tu m'as presté une des branches, de quoy je
te doy louer de cuer parfait, et ta Haulte Majesté, ou nulle ne se
puet comparer. Mais comment pourroit ce estre raisonnablement,
s'il n'estoit en ton invisible jugement, quant par congnoissance
humaine que nulz homs pourroit avoir bien et haulte honnour par
mal faire? Et non contretant, je voy par la haulte science et art
dessus dit, que par ta saincte grace m'as presté, qu'il est ainsi. »Si
en suy moult esmerveilliez. Et lors commença a souspirer plus parfondement
que devant.
Remondin, qui avoit alumé le feu, et qui bien
avoit ouy ce que ly conte Aymery avoit dit, en partie, lui dist:
« Monseigneur, le feu est esprins, venez vous chauffer. Et je croy
qu'en pou de temps vendront aucunes gens qui nous diront toutes
nouvelles, car je croy que la venoison soit prinse, car j'ay ouy
courner, ce me semble, la rassemblee des chiens. Par foy, dist ly
contes, il ne m'en est gueres. Plus m'est de ce que je voy. »Et lors
regarde ou ciel, et commence a souspirer plus fort que devant. Et
Remondin, qui moult l'amoit, lui dist:« Haa, monseigneur, pour
Dieu, laissiez telz choses ester. Il n'appertient point a si hault
prince comme vous estes, mettre cure de enquerre de telz ars, ne
de telz choses. Car, comment qu'il soit, Dieu vous a pourveu de
tres haulte et noble seigneurie et possession terrienne. Dont vous
vous povez bien passer, s'il vous plaist, de vous donner courroux
ne ennuy pour telles choses qui ne vous pevent ne aidier ne nuire.
Haa, folz, ce dist ly contes, se tu savoies la grant et riche et merveilleuse
adventure que je voy, tu en seroies tous esbahiz. »Resmondin,
qui n'y pensoit a nul mal, lui respondy:« Mon tres redoubté
seigneur, plaise vous a moy dire que c'est,
s'il se puet faire, et aussi se c'est chose que je doye savoir. Par
Dieu, dist ly contes, tu le sauras. Et saiches de certain que je vouldroye
que Dieux ne li mondes ne t'en demandast rien, et l'adventure
te deust avenir de moy mesmes, car je suiz desormais vieulx,
et si ay des hoirs assez pour tenir mes seignouries, car je t'aime
tant que je vouldroie que si haulte honneur feust eslue pour toy.
Et l'aventure si est telle que, se, a ceste presente heure, uns subgiez
occioit son seigneur, qu'il devendroit ly plus riches, ly plus
puissans, ly plus honnourez qui feust oncques en son lignaige, et
de lui ystroit si tres noble lignie qu'il en seroit mencion et remembrance
jusques en la fin du monde; et saiches que c'est vray. »Lors
respondy Remondin que jamais ne le pourroit croire que tel chose
feust veritable, car ce seroit contre raison que nulz homs peust
avoir bien ne honneur pour faire mortelle trahison.« Par moy, dist
ly contes, Remondin, croy qu'il est tout vray, tout aussi vray
comme je le t'ay dit. Par foy, dist ly enfes, ce ne croiray je ja,
car ce n'est mie chose qui face a croire. »
Et lors commencierent tous deux fort a penser, et lors ouyrent,
au long du boys, un grant escroiz et fort desrompre les menus rams
et le ronceys. Lors print Remondin son espie qui estoit par terre,
et ly contes traist l'espee, et attendirent ainsi longtemps pour
savoir ce que ce seroit, et se mirent au devant du feu, au lez ou
ilz avoient ouy le bois desrompre. Et en cel estat demourerent tant
qu'ilz virent ung porc senglier grant et merveilleux, qui s'en venoit,
escumant et morcelant les dens, vers eulx moult horriblement.
« Monseigneur, dist Remondin, montez sus cest arbre, que cilz sengliers
ne vous face mal, et m'en laissiez convenir. Par foy, dist ly
contes, ja ne plaise a Jhesucrist que je te laisse en ceste adventure. »
Et quant Remondin l'ot, si se met au devant du senglier, l'espie
ou poing, en bonne voulenté de le destruire, et ly sengliers destourne
de lui et court vers le conte. Or commence la doulour et la
grant tristece Remondin et le grant eur qui depuis lui vint de ceste
doulereuse tristece, si comme la vraye histoire le nous raconte.

Comment Remondin osccit le conte, son seigneur, de l'espie, et
cuidoit ferir le senglier, si comme dit l'ystoire.
En ceste partie nous dit l'ystoire que, quant Remondin vint a
l'encontre du senglier pour destourner qu'il ne venist sur son seigneur,
que alors que le sengler l'apperceut, il se destourna de sa
voie et vint vers le conte grant aleure. Et quant le conte le vit
venir, si regarde lez soy, et vit un espie, et boute l'espie ou feurre,
et print l'espie, et le met soubz la plante du pié et l'abaisse. Et
ly sengliers vint grant aleure. Et le conte, qui moult scot de la
chasse, le va enferrer en l'escu, de la pointe de l'espie qui moult
fu agüe. Mais l'escu du sanglier fu si durs qu'il convint, par la
force du sengler, le conte verser a genoulx.
Et Remondin vint courant, et palmie l'espie, et cuide ferir le sengler
entre les quatre membres, car le senglier estoit enversé du
coup que le conte lui avoit donné, et l'actaint Remondin du taillant
de l'espie sur la soye du doz. Et il venoit de grant randon.
La lemelle et l'espie eschappa en glissant sur le porc, et vint actaindre
le conte qui estoit versez a genoulx, par my le nombril,
de part en part. Et Remondin retraist l'espie, et en fiert le porc
tellement que il l'atterra tout mort. Puis vint au conte, et le cuide
lever, mais ce fu pour neant, car il estoit mort. Et quant Remondin
vit la playe et le sang qui en yssoit a grant randon, il fu moult
doulens, et le commence fort a regreter et le complaindre en faisant
lamentacions plus griefz que nulz homs ne fist oncques nul
jour de vie, en disant:« Hee, faulse Fortune, comment es tu si
perverse que tu m'as fait occire cellui qui tant m'amoit, cellui qui
tant de bien m'avoit fait! Hee, Doulx Pere
puissant, ou sera ores ly pays ou cest fors divers pecheur se
pourra tenir. Certes, tuit cilz qui orront parler de ceste mes prison,
me jugeront, et auront droit, a mourir de honteuse mort et en grief
martire, car plus fausse ne plus mauvaise trahison ne fist oncques
pechierre. Terre, que ne te euvres tu! Si m'engloutiz et me met
avec le plus obscur et le plus hydeux des angels, qui jadiz fu ly
plus beaulx de tous, car je l'ay bien desservi. »En ceste doulour et
lamentacion fu grant espace. Lors s'avisa a lui mesmes et dist:
« Messire, qui la gist mort, me dist, se telle adventure m'avenoit,
que je seroie ly plus honnourez de mon lignaige. Mais je voy bien
tout le contraire, car je seray ly plus maleureux et ly plus deshonnourez,
et certes c'est bien droit. Non contrestant, puis qu'il ne
peut autrement estre, je partiray de ces marches et m'en yray
querir adventure en lieu ou je pourray esperir mon pechié, s'il
plaist a Dieu. »Lors vint a son seigneur. Si le baise tout en plourant
et triste de cuer que il ne disist un mot pour tout l'or du monde;
et prent son cor et lui met sur le pitz. Et monta a cheval, et s'en
va grant aleure au travers de la forest,
ne scet quelle part. Et si grant dueil va demenant qu'il n'est
corps de creature qui vous sceust dire la dixiesme partie de sa
doulour.
L'ystoire nous dist que, quant Remondin fu partiz de son seigneur,
qu'il ot laissié mort en la forest, emprez le feu et le senglier
aprez, il chevaucha tant par la haulte forest, menant telle doulour
que c'estoit merveilles. Et chevaucha tant que la nuit le prist et
que il fu myenuit. Et arriva sur une fontaine nommee la Fontaine
de Soif, et aucuns la nommerent la Fontaine Faee, pour ce que
mainte aventure y est avenue du temps passé et avenoit de jour
en jour. Et estoit la fontaine en un fier et merveilleux desrubaux,
et avoit grans rochiers au dessus et belle praierie au long de la
valee, oultre la haulte forest. Et la lune luisoit clere. Et ly chevaulx
Remondin le portoit tout a son plaisir, ou il vouloit aler, car il
n'avoit adviz en lui de la forte desplaisance que il avoit, ne que se
il dormisist. Et tant chevaucha qu'il s'approucha durement de la
fontaine. Et pour lors avoit sur la fontaine trois dames
en esbat, dont entre elles en avoit une qui estoit la
plus seignourie, et leur dame estoit. Et de ceste voulons nous
parler selon ce que l'ystoire nous en dit.

Comment Remondin trouva les IIJ. dames sur la Fontaine de Soif.
Or dit l'ystoire que tant porta le cheval Remondin, ainsi pensif
et plein d'ennuy et de meschief qui lui estoit advenu, qu'il ne
savoit ou il aloit, ne il ne conduisoit pas le cheval, mais le portoit
partout la ou il lui plaisoit a aler, sans ce que il lui tournast le
frain a dextre ne a senestre; ne Remondin ne voit ne oit ne entent.
En ce party passa par devant la fontaine ou les trois dames estoient,
sans ce qu'il les veist, et ly chevaulx l'emporte
grant aleure. Et lors la plus seignourie dist aux autres:« Par
ma foy, cil qui la passe semble gentil homme, mais il ne le monstre
pas, ains monstre qu'il est extraiz de rudesse, quant il passe ainsi
escouteement devant dames ou damoiselles sans les saluer. »Et ce
disoit elle pour couverture, pour ce que les autres ne perceussent
ce ou elle contendoit, car elle savoit bien qui ly bacheliers fu, ainsi
comme orrez en l'ystoire cy aprez. Et lors dist aux autres:« Je le
vueil aler a parler. »
Lors se part des autres et vint a Remondin et print le frain du
cheval, et l'arreste tout quoy en disant:« Par ma foy, vassaulx, il
vous muet de grant orgueil ou de grant niceté de ainsi passer par
devant damoiselles sans les saluer, combien que l'orgueil et la niceté
puet bien estre en vous tout ensemble. »Et atant se taist. Et cilz
qui ne l'oit ne entent, ne lui respond mot. Et celle, comme courroucie,
lui redist autre foiz:« Comment, dist-elle, sire musars, estes
vous si despiteux que vous ne me daigniez respondre? »Et cilz ne
lui respond mot:« Par foy, dist-elle, je croy que cilz jeunes
homs dort sur son cheval, ou il est sours et muet.
Mais je croy que je le feray ja parler, se il oncques parla nul jour. »
Lors le prent par la main et le tyre fort et ferme en disant:« Sire
vassaulx, dormez vous? »Et Remondinfremisttout ainsi comme
uns homs qui s'esveille en seursault, et met main a l'espee, comme
cil qui cuidoit que les gens du conte lui venissent courir sus. Et
quant la dame l'appercoit, si scot bien qu'il ne l'avoit pas encores
apperceue, et lui dist tout en riant:« Sire vassaulx, a qui voulez
vous commencier la bataille? Voz ennemis ne sont pas cy present.
Beau sire, je suis de vostre partie. »
Et quant Remondin l'ouy, si la regarde, et percoit la grant
beauté qui estoit en la dame; si s'en donne grant merveille, et ne
lui semble mie qu'il eust oncques mais veu si belle. Lors sault jus
du cheval appertement, et l'encline perfaictement en disant:« Tres
chiere dame, pardonnez moy l'injure et la vilenie que j'ay fait
envers vous, car certes j'ay trop mesprins, et je vous jure ma foy
que je ne vous avoye veue ne ouye quant vous
me traïstes par la main. Et sachiez que je pensoye moult fort a
un mien affaire qui moult me touche au cuer, et je prye a Dieu
qu'il m'en aide a yssir. Par ma foy, sire, dist la dame, c'est bien
dit, car en toutes choses doit on appeller Dieu en son aide. Et je
vous croy bien de ce que vous dictes que vous ne m'avez ouye
ne entendue. Mais ou alez vous a ceste heure, se vous le me povez
bonnement descouvrir? Et se vous ne savez le chemin, je vous
vous y aideray a assenner, car il n'a voie ne sentier en ceste forest
que je ne saiche bien ou ilz vont, et vous fiez tout seurement en
moy. Par ma foy, madame, dist Remondin, grans mercis de vostre
courtoisie. Sachiez que j'ay pery mon chemin la plus grant partie
du jour jusques a maintenant. »Quant celle voit que il se celoit
si fort contre lui, si lui a dit:« Remondin, par Dieu, riens ne vous
vault le celer; je scay bien comment il vous va. »Quant Remondin
l'entent et oit qu'elle le nomme, il fu si esbahiz qu'il ne scot que
respondre. Et elle, qui bien apperceut que il estoit tous honteux
de ce qu'elle savoit tant de son estat, lui
dist:« Par Dieu, Remondin, je suiz, aprez Dieu, celle qui te puet
plus aidier et avancier en ce mortel monde, en tes adversitez, et
ton malefice revertir en bien. Rien ne te vault le celer. Je scay
bien comment tu as occis ton seigneur par mespresure, comme de
cas volontaire, combien que pour l'eure tu ne le cuidas pas faire;
et scay bien toutes les paroles qu'il te dist par l'art d'astronomie
dont il fu garny. »
Quant Remondin l'ouy, si fu plus esbahiz que devant, et lui
respondy:« Chiere dame, vous me dictes verité pure, mais je m'esmerveil
comment vous le povez savoir, ne qui le vous a si tost
annoncié. »Et celle lui dist:« Remondin, ne t'en esbahiz pas, car je
le scay bien. Et saiches que je scay bien que tu cuides que ce soit
fantosme ou euvre dyabolique de mon fait et de mes paroles,
mais je te certiffie que je suiz de par Dieu et croy en tout quanque
vraye catholique doit croire. Et saiches de certain que sans moy
ne mon conseil tu ne pues venir a chief de t'emprise. Et se tu me
veulz croire, toutes les paroles que tes sires te dist te seront, a
l'aide de Dieu, achevees, et plus qu'il ne t'en
dist, car je te feray le plus seignoury et le plus grant qui oncques
feust en ton lignaige, et le plus puissant terrien. »
Quant Remondin entendy les promesses de la dame et il lui
ressouvint des paroles que ses sires lui avoit dictes, et considere
aussi le peril ou il est d'estre exilliez ou mort, ou dechaciez de tous
pays ou il peust estre congneuz, si s'avisa qu'il se mettroit a l'aventure
de croire la dame, car il n'avoit que une foiz a passer le crueux
pas de la mort. Si respondi moult humblement:« Chiere dame, je
vous remercy de la haulte promesse que m'offrez. Or vueillez savoir
qu'il ne demourra pas pour peine ne pour travail que je n'assouisse
vostre plaisir a mon povoir, se c'est chose que bons crestiens
puist par honneur entreprendre. Par foy, dist la dame, c'est bien
dit. Et je ne vous conseilleray chose dont bien et honneur ne vous
doye venir. Mais il fault premierement que vous me promettez
que vous me prendrez a femme. Et ne vous doubtez, car seurement
je suiz de par Dieu. »Et Remondin
jura que si feroit il.
« Or, Remondin, dist elle encores, fault il que vous jurez autre
chose. Madame, quoy? Je sui tout prest, se c'est chose que je
doye faire bonnement. Oïl, dist elle, il ne vous puet tourner a nul
prejudice que de tout bien. Vous me jurerez sur tous les seremens
que preudoms doit faire, que le samedi vous ne mettrez jamais
peine a moy veoir ne enquerre ou je seray. Et je vous jure, par
le peril de l'ame de moy, que jamais cellui jour je ne feray ja chose
qui vous puist estre atournee fors a toute honneur. Et cellui jour
ne feray que penser par quelle voye je pourray mieulx accroistre
en haulte valeur vous et vostre estat. »Et Remondins lui jure ainsi.
Dont reprint la dame le parler.
« Amis, dist la dame, je vous diray que vous ferez. Ne doubtez
rien, mais alez vous en droit a Poictiers, et quant vous y venrez,
vous trouverez pluseurs qui seront venuz de la chasse, qui vous
demanderont nouvelles du conte vostre seigneur. Dictez:“ Et comment,
n'est-il pas repairez? ”Ilz diront que
non. Respondez que vous ne le veistez depuis que la chasse commenca
a estre forte, et que lors le perdistes en la forest de Colombiers,
comme pluseurs firent, et vous en esbahissiez comme les
autres. Assez tost aprez vendront les veneurs et de ses gens qui
apporteront le conte mort en une lettiere; et semblera a tous que
la plaie soit faicte des dens du porc, et diront tuit que le senglier
l'a mis mort, et que le conte a le senglier occiz, et le tendront pluseurs
a grant vaillance. La tristour commencera grant. La contesse,
son filz Bertrans, sa fille Blanche, tuit, grant et menu, menront
dueil. Faictes dueil comme les autres, vestez le noir comme
les autres. L'obseque sera fait moult noble, et le terme assennez
que les barons feront hommage au jeusne conte. Vous revendrez
cy a moy le jour devant que l'ommage se devra faire, et vous me
trouverez en ceste propre place. Et tenez, mon amy, a nostre amour
commencier, je vous donne ces deux verges d'or qui tiennent
ensemble;dontles pierres ont moult grant vertu, l'une que cil
a qui elle sera donnee par amour, ne pourra mourir par cops
d'armes, tant que il l'ait sur lui, l'autre qu'elle
lui donrra victoire contre tous ses mal veullans, s'il a bonne querelle,
soit en plaidoierie, ou en meslee. Et vous en alez seurement,
mon amy, car vous ne vous avez que faire de riens doubter. »Et
lors print Remondin congié d'elle en la acoulant moult doulcement,
et la baisa tres amoureusement, comme celle ou il se confie
du tout; car il estoit ja si sousprins de s'amour que quant qu'elle
lui disoit, il lui affermoit toute verité; et il avoit raison, si comme
vous orrez ca avant en la vraye histoire.
L'ystoire nous dit que Remondin monta a cheval, et sa dame le
mist ou droit chemin de Poictiers et se party de lui. Adont Remondin,
qui moult ama sa compaignie, fu moult doulent, car bien voulsist
estre tousjours avec celle qui si bon confort lui avoit donné.
Et lors commence a chevauchier vers Poictiers, et la dame retourne
a la fontaine, aux autres deux dames. Et se taist l'ystoire de elles
et retourne a parler de Remondin, comment il s'en va a Poictiers.
Or dist l'ystoire que Remondin chevaucha tant qu'il vint a Poictiers,
ou il trouva pluseurs qui estoient
venus de la chasse, les uns dès le soir et ly aucun le matin, qui lui
ont demandé:« Remondin, ou est monseigneur? Comment, dist il,
n'est il pas venuz? »Et cilz respondirent que non. Et Remondin
respond:« Je ne le vy depuis que le fort de la chace commenca et
que le porc se mist a l'abbay des chiens. »Et lors commencent fort
a venir fort les uns après les autres. Mais quant des nouvelles du
conte, chascun ensuit Remondin. Et bien dient ly aucun que oncques
mais n'avoient veu si estrange chace ne si merveilleuse, ne
senglier courir si estrangement. Et disoient pluseurs que c'estoit
un senglier estrange et forpassez de ses repaires. Chascuns s'esmerveilloit
fort de ce que ly contes demouroit tant. Et venoient attendre
a la porte devers la forest et furent la grant temps, et tousjours
venoient gens qui tousjours disoient comme les autres, et
que ilz s'estoient esgarez toute la nuit contreval la forest, sans
savoir tenir ne congnoistre voie ne sentier, dont ilz s'esmerveilloient
tuit forment. Et la contesse, qui estoit en la sale a Poictiers
estoit moult doulente de la demouree du
conte, aussi estoient ses enfans. Mais tantost le seront plus, ainsi
comme vous l'orrez en l'ystoire.

Comment les forestiers et les veneurs apportent le corps Emery et le
porc mort, menans grans pleurs et grans criz.
L'ystoire nous raconte que tant attendirent a la porte cilz qui
estoient avecques Remondin que de ceulx de la chace, ilz virent
apparoir un grant troupel de gens, et, a l'approuchier, ilz entendirent
moult de piteuses voix qui griefment se lamentoient, dont
ilz furent fort esmerveilliez. Et se commencerent les pluseurs a
doubter qu'ilz n'eussent aucun empeschement
de leur seigneur, et tant attendirent que cilz qui approucherent
devant leur commencierent a escrier:« Plourez, plourez tuit.
Vestez vous de noir. Cilz filz de truye nous a mis mort nostre bon
conte Emery. »Et après ceulx venoient deux veneurs qui apportoient
le senglier sur un roncin, qui estoit grant a merveilles. Et
entrent en la cité, grant douleur faisant. Lors vint la lictiere ou le
conte estoit dedens mort. Quant ses hommes le virent, si commencierent
a crier:« Haa, maudit soit celui qui ceste chace nous
annonça. »Et la commenca la doulour si grant que oncques homs
ne vit greigneur. Et en cellui estat, douleur faisant, s'en vindrent
jusques au palais, et la fu ly corps descendus. On ne doit pas ramentevoir
dueil longuement. La contesse et ses enfans font grant
dueil, le peuple et tous les barons du pays font grant dueil, et en
seurquetout Remondin fait greigneur dueil que tous les autres, et
se repentoit tant de son meffait que se ne feust l'esperance du confort
qu'il prenoit de sa dame, il ne se peust estre tenus qu'il ne
leur eust dit sa mesaventure, pour la grant
contrition qu'il avoit de la mort son seigneur.
Je ne vous vueil pas longuement tenir de ceste matiere. L'obseque
fu fais et fu enseveliz moult honnourablement en l'eglise de Nostre
Dame de Poictiers, selon la coustume du temps. Et vous devez
savoir que les bonnes gens du pays, qui orent leur seigneur perdu,
furent moult doulens; en chaude cole prindrent le porc et le porterent
en la place devant la dicte eglise, et l'ardirent en un four
qu'ilz firent de mottes de terre.
Or il est bien verités qu'il n'est douleur, tant soit angoisseuse,
qui ne s'adoulcisse sur le tiers jour. Les barons du pays conforterent
la dame et ses enfans a leur povoir, et tant firent que leur
douleur s'assouaga. Mais la doulour Remondin croissoit tousjours
tant pour la cause qui le contraingnoit du meffait qu'il avoit fait,
comme pour l'amour qu'il avoit au conte, son oncle. Et tant fist
le conseil que les barons du pays furent mandez a un certain jour
pour faire hommage a leur jeune seigneur et relever leurs terres
et leurs fiefz. Et quant Remondin le scot, il monta a cheval tout
seul et yssy de Poictiers, et entra en la forest pour venir tenir
convenant a sa dame.
L'ystoire dit que tant chevaucha Remondin
qu'il vint a Coulombiers et trespassa la villette, et se mist sur la
montaigne, et erra tant qu'il apperceut la praierie qui estoit dessoubz
le desrubant, et le rochier qui estoit au dessus de la Fontaine
de Soif. Et quant il approucha un petit plus, il apperceut un hostel
de pierre a maniere d'une chappelle. Et sachiez que Remondin
avoit la esté pluseurs foiz, mais oncques mais ne lui avoit veue.
Et quant il approucha plus prez, il apperceut devant ledit lieu
pluseurs dames, damoiselles, chevaliers, escuiers, qui lui firent
moult grant feste, et l'onnourerent forment, de quoy il s'esmerveilla
moult fort. Ly uns lui dist:« Sire, descendez et venez devers
madame, qui vous attent ca en son paveillon. Par foy, dist Remondin,
ce me plaist. »Lors descend et s'en va avecques ceulx qui le conduisoient
vers leur dame moult honnourablement.
Ainsi comme je vous dy, convoierent Remondin, faisant moult
grant honneur, et tant qu'ilz approucherent d'un moult riche paveillon.
Et au pervenir jusqu'a la dame yssy grant compaignie de
dames et damoiselles qui furent moult richement
abituees. Et se party la dame des autres, et vint a Remondin,
et lui dist:« Sire, vous soiez ly tres bien venus, comme la creature
du monde que je desiroye plus a veoir. Ma chiere dame, grans
mercis, car vrayement il m'est ainsi de vous. »La dame le prist
par la main et l'emmena dedans le paveillon, et s'assistrent sur
une riche couche, et tuit les autres demeurerent dehors.
Lors commenca la dame a mettre a raison Remondin, et lui dist:
« Mon amy, je scay bien que vous avez bien tenu ce que je vous
avoye introduit; si en auray desormais plus grant fiance en vous. »
Dame, dist Remondin, j'ay trouvé si bonne verité es commencemens
de voz paroles que vous ne me saurez chose commander
que nulz corps humains puisse raisonnablement emprendre, que je
n'emprengne a vostre plesir.« Remondin, dist la dame, par moy
n'emprendrez vous chose de quoy vous ne doiez venir a bon chief. »
Lors vint uns anciens chevaliers qui s'agenoilla devant elle, et
honnoura moult Remondin. Et lors dist:« Ma dame, il est tout
prest quant il vous plaira. »Et la dame lui
respond:« Faictes couvrir quant il vous plaira. »Lors fut tout
appareillié, et laverent et s'assistrent. Entre Remondin et la dame
a un moult riche days, et aval le paveillon avoit grant foison de
tables drecies et moult de honnourables gens assiz. Remondin fu
moult esmerveilliez et demanda a sa dame:« Ma dame, dont viennent
tant de gens et si noblement abituez? Par foy, dist la dame,
ne vous en donnez ja merveille, car ilz sont tous a vous, et en vostre
service, et moult d'autres que maintenant ne povez veoir. »Atant
se taist Remondins, et lors apporta on mès a si grant planté que
c'estoit merveilles a regarder. De ce ne vueil tenir long plait. Les
nappes furent ostees, et laverent. Après graces print la dame
Remondin par la main et le mena rasseoir sur la couche, et chacuns
se tray en sus.
Lors dist la dame a Remondin:« Amis, ly jour est a demain que
les barons de Poictou doivent faire hommage au jeusne conte
Bertran. Si saichiez, amis, qu'il vous y fault estre, et ferez ce que
je vous diray. Vous actendrez tant que ly baron
auront fait hommage, et lors vous trairez avant, et demanderez
au jeusne conte un don pour tout le salaire du service que
vous feistes oncques a son pere; et lui dictes bien que vous ne lui
demanderez chastel ne ville, ne forteresse, ne chose qui guerres lui
couste. Et je scay bien qu'il le vous accordera, car les barons lui
conseilleront. Quant il le vous aura accordé, si lui demandez autant
de place en ceste roche et en ce desrubant comment un cuir de
cerf pourra enclourre, et qu'il le vous donne si franchement que
nulz n'y mette ne saiche mettre empeschement de hommage de
fief, ne de rente nulle. Et de ce prennez bonnes lettres et bonne
chartre seellee du grant seel de la dicte conté et des seaulx des
pers du dit païs. Et quant vous aurez tout fait, l'endemain, vous
trouverez un homme qui portera en un sac un cuir de sers courree
a alun, et achetez le tout ce qu'il le vous fera, puis en faictes taillier
un corion tout d'une piece soubtilment, le plus delié que on
pourra bonnement. Puis vous faictes venir delivrer vostre place
laquelle vous trouverez toute tracee et ordonnonee ou il me plaira
que vostre place se comporte. Et, au rapporter les boux ensemble,
se ly corions croist, faictes le ramener contreval
la valee, et sachiez que ly ruisseaux de ceste fontaine courra
tout contreval, et en naistra vns ruisseaulx assez grans, qui puis
aura bien besoing en ce lieu. Et alez hardiement, mon amy, et ne
vous doubtez de rien, car toutes vos besoingnes seront bonnes.
Et retournez icy devers moy le landemain que on vous aura delivré
vostre don, et en prennez les chartres. »Cilz respond:« Ma dame,
je feray vostre plaisir a mon povoir. »Lors s'entrebaisent moult
doulcement et prennent congié l'un de l'autre. Et se taist l'ystoire
d'elle et parle de Remondin, qui monte a cheval et s'en va tirant
vers Poictiers tant comme il puet.
L'ystoire nous dit que tant chevaucha Remondins qu'il vint a
Poictiers, ou il trouva grant foison de haulx barons de la conté
qui estoient venus pour faire hommage au conte Bertrand, qui
lui firent moult grant feste. Et le lendemain vindrent ensemble a
Saint Ylaire, et la fist on le service divin. Et la fut le jeune conte
en estat de chanoine, comme leur abbés, et fist son deu comme il
appertient. Et lors vindrent les barons, et
lui firent hommage tuit cilz qui faire lui deurent. Après tout ce
fait, se traist Remondin avant moult areement et dist:« Entre vous,
barons de la noble conté de Poictou, plaise vous a entendre la
requeste que j'entens a faire a monseigneur le conte, et, s'il vous
semble qu'elle soit raisonnable, que lui priez qu'il me le veulle
accorder. »Les barons respondirent:« Remondin, nous le ferons tres
voulentiers. »Et lors s'en vindrent devers le conte tout ensemble.
Remondin commenca a parler moult aviseement, en disant:« Tres
chiers sires, je vous requier, en remuneracion de tous les services
que je fiz oncques a monseigneur vostre pere, dont Dieux ait l'ame,
qu'il vous plaise a moy donner un don, lyquelx ne vous coustera
ne forteresse, ne chastel, ne chose nulle qui guerres vaille. »Lors
respondy ly contes:« S'il plaist a mes barons, il me plaist bien. »Et
cilz dirent:« Sire, puis que c'est chose de si petite value, vous ne
lui devez pas reffuser. »Et ly contes dist:« Puis qu'il vous plaist,
je lui accorde. »Et demande hardiement:« Sire, dist Remondin,
grans mercis. Sire, je ne vous demande autre don fors
que vous me veuilliez accorder au dessus de la Fontaine
de Soif, es roches haultes et es haulx boys et desrubaux, ou il le
me plaira a prendre, tant que un cuir de cerf pourra enclourre,
et après la clouture, le long de tous lieux en esquairre. Par foy,
dist ly contes, ce ne vous doy je pas reffuser. Je le vous donne si
franchement que vous n'en devrez n'a moy n'a autre, foy ne hommage. »
Et Remondin s'agenoille et l'en mercie et lui en requiert
chartre, laquelle fu tantost faicte la plus forte que on pot et seellee
du grant seel du conte, a la relacion du conseil et des pers du pays,
qui y pendirent leurs XIJ. seaulx, en congnoissance de affermer le
don a estre raisonnable, avec le grant seel du conte.
Lors se partirent de la dicte eglise de Saint Ylaire et vindrent
en la sale. Et la fu la feste grant, et y ot de moult nobles mès servis
cellui jour, et y ot grant melodie des sons musiquaux, et donna le
conte de riches dons. Mais sur tous ceulx qui a celle feste furent
on portoit le pris a Remondin d'estre ly plus beaulx et des meilleures
contenances. Et ainsi passa jusques a la nuit, que
chascuns se ala reposer.
L'endemain, par matin, tuit se leverent et alerent ouïr messe
ou ilz orent devocion. Remondin ala ouïr messe a l'abbaye du
Moustier, et la pria Dieu qu'il lui laissast son fait achever, au
salut de l'ame et prouffit et honneur du corps, et demoura en sa
devocion au Moutier jusques après heure de prime.
Or dit l'ystoire que, quant ot ouy messe et fait sa devocion,
qu'il yssy du Moustier Neuf, et a l'issue de l'abbaye, au lez vers
le chastel, il encontra un homme qui portoit un sac sur son col,
qui lui vint a l'encontre et lui dist:« Sire, acheterez vous ce cuir
de cerf que je tiens en mon sac? On en fera bonnes cottes chasseresses
pour voz veneurs. Par foy, dist Remondin, oïl, se tu
veulz; et que me coustera il, ainsi qu'il est? Par Dieu, sire, vous
en payerés cent solz, se vous voulez. Amis, dist Remondin, apporte
le a mon hostel, et je te paieray. »Et cil dist:« Voulentiers. »Lors
vindrent a l'ostel. Remondin le paia. Puis fist venir un celier et
fist taillier de tout le cuir un corion si delié et si prin qu'il oncques
pot, et puis l'envollopperent et le mistrent ou
sac arrier. A quoy feroy je longue prolacion? Cilz qui lui deurent
delivrer son don se partirent de Poictiers, et Remondin avec eulx,
et cheminerent tant qu'ilz vindrent sur la montaigne par dessus
Coulombiers. Et apperceurent sur la roche de la Fontaine de Soif
grans trencheiz et arbres abbatus d'une part et d'autre, dont ilz
se prindrent fort a merveiller, car oncques mais n'y avoient veu
trencheiz. Remondin, qui bien s'apperceut que sa dame avoit
ouvré, se teust. Et quant ilz furent bas en la praierie, si descendent
et gettent leur cuir hors du sac.
Mais quant ly livreur le virent si delié taillié, ilz en furent tous
esbahiz et dirent à Remondin qu'ilz n'en sauroient que faire. Lors
vindrent deux hommes vestus de gros burel, qui dirent:« Nous
sommes cy envoiez pour vous aidier. »Lors desvoleppent le cuir
en un luissel et le portent ou fons de la valee, au plus prez du rochier
que ilz porent; et y fichent un pel fort et gros, et puis y lient
l'un des boux du cuir, et avoit ly uns un grant fais de paulx qu'il
fichoit de lieu en lieu en avironnant le rochier
ainsi qu'il trouvoit la trenché faicte; et ly autres le suivoit en attachant
le cuir aux paulx. Et en ce party avironnerent la montaigne,
et, quant ilz revindrent au premier pel, il y ot grant foison
de cuir de remenant, que ilz tirerent contreval la valee. Et sachiez
que, selon ce que on dit ou pays et que la vraye histoire le tesmoingne,
que la sourdy uns ruisseaulx, de quoy pluseurs moulins
meulent et ont moulu depuis; dont cilz qui livroient la place furent
moult esbahiz, tant du ruissel qu'ilz virent courre soubdainement
comme de l'enceinte que ly cuirs de cerf tenoit, car il comprenoit
deux lieues de tour.

Comment les mesureurs mesurent en esquarrie
en long et en lé ce que le cuir de cerf comprent.
L'ystoire dit que ly livreur furent tuit esbahy quant ilz virent
le ruissel sourdre soubdainement contreval la valee, rendant grans
sourgons d'eaue, et aussi de la grant enceinte que ly cuirs de cerf
comprenoit. Ilz baillent a Remondin sa chartre. Mais aussi tost
que ilz lui orent baillie, ilz ne sorent que les deux hommes furent
devenuz. Lors s'en repairent ensemble a Poictiers, et vont compter
au conte et a sa mere ceste merveilleuse adventure. Lors dist
la dame:« Ne me creez jamais se Remondin n'a trouvé quelque
aventure en la forest de Coulombiers, car elle est forment adventureuse.
Par foy, dist ly contes, ma dame, je croy que vous dictes
verité, car j'ay ouy dire que a la fontaine de dessoubz icellui rochier,
a l'en veu advenir de maintes merveilleuses adventures. Mais,
quant a lui, je pry a Dieu qu'il lui en laisse bien joïr, a son preu
et a son honneur. Amen, »dist la dame.
A cestuy parler estes vous venu Remondin,
qui s'enclina devant le conte et le remercia de l'onneur et de
la courtoisie qu'il lui avoit faicte.« Par foy, Remondin, dist le conte,
c'est petit de chose; mais, se Dieu plaist, je vous feray mieulx.
Remondin, dist le conte, il est verité que l'en m'a compté que
moult grant merveille est advenue present en la place que on
vous a delivree de par moy, laquelle je vous ay donnee ligement.
Si vous pry que vous m'en veulliez dire la verité. Par foy, mon
tres chier seigneur, dist Remondin, se cilz qui ont esté avec moy
ne vous en ont compté fors ce qu'ilz en ont veu, il est tout vray
de la place que ly cuirs de cerf enceint au roont. Et quant des deux
hommes qui l'ont mesuré et du ruisseau qui y est sours soubdainement,
c'est toute verité, monseigneur. Par foy, dist ly contes,
veez cy grans merveilles. En bonne foy, Remondin, il fault que
vous y aiez trouvé quelque adventure. Si vous prie que vous le
nous veulliez declairer pour nous en oster de merancolie. Monseigneur,
dist Remondin, je n'y ay trouvé que bien et
honneur. Mais j'ay plus de plaisir de hanter en cellui
lieu que ailleurs, quant a present, pour ce qu'il est renommez
d'estre adventureux. Et j'ay esperance que Dieu m'y envoiera
quelque adventure qui me sera bonne et honnourable. Et ne m'en
enquerez plus, car autre chose ne vous en sauroie dire. »Ly contes,
qui moult l'amoit, s'en taist atant, pour ce qu'il ne le vouloit pas
courroucier. Et atant print Remondin congié du conte et de sa
mere. Et atant me tairay d'eulx et diray comment Remondin
retourna devers sa dame.
En ceste partie dit l'ystoire que Remondin, qui fort estoit en
amourez de sa dame, se party de Poictiers, tous seulx, et erra
tant qu'il vint en la haulte forest de Coulombiers, et descendy la
montaigne aval, et vint a la fontaine, ou il trouva sa dame qui
moult liement le receupt et lui dist:« Mon amy, vous commenciez
moult bien a celer noz secrez, et se vous parsuivez ainsi, grant
bien vous en venra et temprement le verrez. Dame, dist Remondin,
je sui tout prest d'acomplir vostre voulenté
a mon povoir. Par foy, dist la dame a Remondin, tant que vous
m'aurez espousee, n'en povez vous plus savoir ne veoir. Dame,
dist Remondin, je suiz tout prest. Non, dist la dame, il faut qu'il
soit tout autrement. Il convient que vous alez prier le conte et sa
mere et tous voz amis, qu'ilz viengnent a voz nopces, cy, en ceste
praierie, lundi prouchain venant, par quoy ilz voient la noblesce
que je y pense a faire pour vostre honneur accroistre, par quoy
ilz ne soient pas en souspecon que vous soiez mariez petitement
selon vous. Et atant leur povez dire seurement que vous prenez
une fille de roy, mais plus avant ne leur en descouvrez, si chier
que avez l'amour de moy. Dame, dist Remondin, ne vous en doubtez.
Amis, dist la dame, n'aiez ja soing que pour grant gent que
vous sachiez admener, que ilz ne soient bien receuz et bien logiez,
et qu'ilz n'aient biens et vivres a foison pour eulx et pour leurs
chevaulx. Et alez, amis, et ne vous doubtez de rien. »Atant s'entracollent
et baisent. Et se part Remondin d'elle, et monte a cheval.
Atant se taist a present l'ystoire de la dame,
et parole de Remondin, qui s'en va grant erre vers Poictiers.
Or dist l'ystoire que tant erra Remondin, quant il fu parti de
sa dame, qu'il vint a Poictiers, ou il trouva le conte et sa mere et
grant foison des barons du pays, qui fort lui firent bien venant et
lui demanderent dont il venoit. Il respondi qu'il venoit d'esbatre.
Et quant ilz orent une piece parlé d'unes choses et d'autres, Remondin
vint devant le conte, et s'agenoilla et lui dist:« Chiers sires, je
vous prie, sur tous les services que je vous pourroye jamais faire,
qu'il vous plaise a moy faire tant d'onnour que de venir lundi a
mes espousailles a la Fontaine de Soif, et y veulliez admener vostre
mere et de vostre baronnie. »Quant le conte l'entendy, si fu tous
esbahiz.« Dieux, dist ly contes, Remondin, beaulx cousins, estes
vous si estranges de nous que vous vous mariez sans ce que nous
en ayons rien sceu jusques a l'espouser. Nous nous en donnons
grant merveille. Et nous cuidions, se vous eussiez eu voulenté
de femme prendre, que nous feussions le premier a qui vous en
eussiez prins conseil. Monseigneur, dist
Remondin, ne vous en vueille desplaire, car amours a tant de
puissance que il fait faire les choses ainsi qu'il lui plaist, et je suis
si avant alé en ce marchié que je n'en puis reculer; et, se je povoie,
bien pour certain ne le feroye je pas. »Lors dist ly contes:« Au moins,
beau sire, nous dictes qui elle est ne de quelle lignie. Par ma foy,
dist Remondin, tout en riant, vous me demandez ce dont je ne
sauroye respondre, car onques je n'en enquis tant. Par foy, dist
ly contes, veez cy merveilles. Remondin se marie et ne scet quelle
femme il prent, ne de quel lignaige. Monseigneur, dist Remondin,
puis que il me souffist, il vous doit assez souffire, car je ne pren
pas femme pour vous, a mon escient, mais la pren pour moy; si
en porteray le dueil ou la joye, lequel il plaira a Dieu. Par foy,
dist ly contes, vous dictes bien. Quant de moy, ne vueil je pas
partir a la riote, se elle y est. Mais puis qu'il est ainsi, je pry a Dieu
que il vous y envoye paix et bonne adventure, et nous yrons voulentiers
aux nopces et y menrons madame et pluseurs dames et
damoiselles et nostre baronnie. »Remondin
lui respondy:« Monseigneur, cent mille mercis, car je croy, quant
vous venrez la et vous aurez veue la dame, qu'elle vous plaira
moult. »Atant laissierent le parler de ceste chose, et parlerent d'unes
choses et d'autres tant qu'il feu heure de soupper. Mais ly contes
pensoit tousjours a Remondin et a sa femme, et disoit a soy mesmes
que c'est quelque fantosme qu'il a trouvee a la Fontaine de Soif.
En cel estat pensa ly contes moult longuement et tant que le
maistre d'ostel lui vint dire:« Monseigneur, il est prest quant il
vous plaira. Par foy, dist ly contes, ce me plaist. »Ilz laverent, et
s'assistrent, et furent bien servi. Et puis, après soupper, si deviserent
de pluseurs materes, et puis alerent couchier. L'endemain,
par matin, se leva le conte, et ouy sa messe, puis fist faire pluseurs
lettres et manda ses barons en pluseurs lieux pour estre avec lui
aux nopces Remondin. Et cilz vindrent diligemment. Et aussi le
conte manda le conte de Forest, qui estoit freres a Remondin,
car ses peres si estoit mort, et il y vint.
Et endementiers la dame fist son appareil
en la praierie dessus la fontaine, si grant et si noble qu'a dire
voir, rien n'y failloit de chose qui appartenist a honnour, et feust
pour recevoir un roy atout son estat et vous en parleray ca avant
plus plainement. Le dimenche vint, chascun s'appareilla pour
aler aux nopces. La nuit trespassa et ly jours vint. Ly contes se
met au chemin et o lui sa mere et sa seur et sa baronnie. Et Remondin
va devant, entre lui et le conte de Forestz, son frere, a
noble compaignie. Ly contes lui enquiert moult de sa femme, mais
Remondin ne lui en volt rien dire, de quoy il fu moult doulens.
Tant vont ensemble qu'ilz monterent la montaigne et virent
les grans trancheiz qui y furent fais soubdainement, et le ruisseau
qui y sourdoit habondamment, dont chascun s'esmerveilla fort
comment tele chose povoit estre si soubdainement. Puis regardent
contreval la prayerie, et y voient tendus trefs, tentes, paveillons,
grans, beaulx et riches, a si grant foison que chascun s'en esmerveilloit.
Et voient grant foison de nobles
gens par la praierie, dames, damoiselles, chevaliers, escuiers, et par
my la praierie courir chevaulx, destriers, pallefrois et coursiers, a
grant multitude. Et voient tout contreval les estres, grant foison
de cuisines fumoier, et au dessus de la fontaine, la chappelle, belle
et gracieuse et bien ordonnee, que oncques mais n'y avoient veue.
Si s'en vont moult esmerveillant et dient entre eulx:« Je ne scay
qu'il advendra du surplus, mais veez la beau commencement et
grant apparance de grans noblesces et de grant honneur. Dieux
doint que la fin en soit bonne! »

Comment Remondin espousa Melusigne a grant noblesce.
En ceste partie dist l'ystoire que, quant
le conte et sa route furent descenduz la montaigne, uns anciens
chevaliers, moult noblement acesmés et ceint d'une ceinture a
pierres precieuses et a perles, monté sur un hault palefroy lyart,
noblement acompaignié jusques a douze hommes de grant honneur
et de grant estat, s'en vint vers la route du conte. Et en la premiere
route il trouva le conte de Forestz et Remondin, son frere, moult
noblement acesmés et acompaigniez. Ly chevaliers anciens congnust
assez Remondin, et le salua moult honnourablement, et le
conte, son frere, et leur compaignie; et ilz le receurent tres liement.
« Monseigneur, dist ly anciens chevaliers a Remondin, faictes
moy mener devers le conte de Poictiers, s'il vous plaist. »Et il si
fist par un escuier. Et quant ly chevaliers vint devers le conte,
si lui fist la reverence tres saigement.« Beau sire, dist ly contes,
vous soiez ly tres bien trouvez. Or dictes ce que vous querez. »Et
le chevalier dist au conte:« Sire, ma damoiselle Melusigne d'Albanie
se recommande a vous tant qu'elle puet et vous mercie de
la haulte honneur que vous faictes a vostre
cousin Remondin, et a elle, qui leur venez faire compaignie a leurs
espousailles. Par foy, dist ly contes, sire chevaliers, en ce cas povez
dire a vostre damoiselle que cy n'a nul besoing de merciemens,
car je suis tenus de faire a mon cousin honneur. Sire, dist ly chevaliers,
vous dictes vostre courtoisie, mais ma damoiselle est saige
assez pour ce que on doit faire. Sire, elle m'a commis, moy et mes
compaignons, de ce faire. Sire chevaliers, dist ly contes, il me plaist
bien. Mais sachiez que je ne cuidoie pas trouver logiee si prez de
moy damoiselle de si hault affaire, ne qui eust tant de si nobles
gens avec lui. Sire, dist ly chevaliers, quant il plaira a ma damoiselle,
elle en aura bien plus, car il ne lui convient que commander. »
En ces paroles disant arriverent es paveillons. Etfule conte
logié ou plus riche qu'il eust oncques mais veu. Et fu chascuns
logié selon son estat, qu'ilz disoient que en leurs propres hostieulx
ne feussent ils pas mieulx. Et leurs chevaulx furent logiez en grans
tentes, et leés si a leur aise qu'il n'y ot varlet
qui ne s'en louast, et s'esmerveilloient tuit dont tant de biens
et de richesses povoit venir.
Et lors vint la contesse, la mere au conte, et Blanche, sa seur;
et Melusigne, qui moult fu saige, envoya au devant d'elles l'ancien
chevalier qui avoit tenu compaignie au conte. Et avec l'ancien
chevalier alerent pluseurs dames et damoiselles de hault estat qui
firent bien venant et moult honnourerent la contesse et sa fille,
et l'enmenerent logier en un paveillon batu a or et a pierres precieuses,
si riche que tuit s'esmerveilloient de la richesse du paveillon,
et fu la receue a grans sons d'instrumens moult honnourablement.
Et tuit cilz de sa compaignie furent tres bien logiez.
Et quant la dame fu reposee et abillee, et ses dames et damoiselles,
elles s'en vindrent en la tente de l'espousee, qui estoit sur toutes
les autres la plus noble sans comparoison. Et estoit l'espousee
tant belle et si tres noblement paree que chascuns disoit que oncques
si belle n'avoient veue, ne si richement atournee, et s'esmerveilloient
tuit de sa grant beauté et de la grant
richesse de son habit. La contesse mesmes dist que en tout
le monde ne cuidoit royne, ne roy, ne empereur qui peust finer
d'autant que les joyaulx qu'elle avoit sur elle, valoient.
Que vous feroye je long plait? Le conte et un des plus haulx
barons, ce fu ly contes de Forestz, adestrerent l'espousee a la
chappelle, qui estoit tant noblement aournee que nulz ne sauroit
esprisier la richesse tant des paremens qui y estoient le plus estrangement
ouvrez et si richement, d'or, de brouderie, de perles, que
on n'avoit oncques mais veu les paraulx, comme de ymages, de
croix, d'encensiers d'or et d'argent, de livres, tant nobles que on
pourroit souhaidier. La fu uns evesques qui les espousa. Et après
le service divin repairerent, et fu ly disners en une grant tente
riche et noble, tout emmy la praierie. Et furent servis de tant de
mez, et si grandement, et de vins si bons, d'oblies, d'ypocras, si
largement que chascun s'esbahissoit dont tant de bien povoit venir.
Et les servoit on si appertement que, se chascuns souhaitast
ce qu'il voulsist oster ou avoir autre mès, si ne le peust on plus
tost faire, dont chascuns s'esmerveilloit
comment les servans estoient si diligens.
Après ce que ilz orent disné et que les tables furent levees et graces
dictes et que ot servi d'espices, pluseurs s'en alerent armer
et monter. Et l'espousee, et la contesse et sa fille, et d'autres grans
dames furent montees sur un hourdeiz richement paré de drap
d'or, et les autres dames sur pluseurs autres eschaffaux. Lors commenca
la jouste forte. Bien le fist le conte de Poictiers et le conte
de Forestz et les Poictevins. Mais les chevaliers de l'espousee fesoient
merveilles d'abatre chevaulx et chevaliers par terre. Atant
esvous venir Remondin, monté sur un riche destrier liart, que sa
dame lui ot tramis, et fut tout couvert de blanc, cheval et harnoiz.
Du premier poindre qu'il fist dessus les rens, il abaty le conte de
Forests, son frere; et fist tant qu'il n'y ot chevalier d'un lez ne
de l'autre, qui ne le reffusast. Ly contes de Poictiers s'esmerveilla
moult qui ce chevalier estoit. Si joint l'escu au pitz et s'en vint vers
lui, lance baissiee. Mais Remondin, qui bien le congnut,
s'en tourne d'autre part, et assiet sur un chevalier de
Poictou et le fiert si roidement en la penne de l'escu qu'il le porta
par terre, lui et le cheval. Tant fist Remondin, celle journee, que
chascuns disoit que le chevalier aux blanches armes avoit ferjoustee
la feste.
La nuit approucha et la jouste departy. Dont repairierent les
dames et l'espousee en leurs paveillons, et se reposerent un petit.
Et lors, en peu de heure après fu temps de soupper. Ilz s'assemblerent
en la grant tente, et laverent et s'assistrent a table, et
furent richement serviz. Et après soupper furent les tables levees
et furent graces dictes. Les dames s'en alerent en leurs retraiz,
et se vestirent en cours habiz pour dancier. Et fu la feste moult
belle, et les honneurs moult grandes, et tant que tuit cilz qui estoient
venus avecques le conte s'esmerveilloient du grant luminaire et
des grans honneurs et des richesses qu'ilz veoient.
Et quant il fu temps, on enmena l'espousee couchier en un tres
merveilleusement riche paveillon, qui fu nouvellement tendu sur
la fontaine. Et la livra ly contes de Poictiers
et ly conte de Forestz aux dames. Et lors la contesse de Poictiers
et les autres grans dames vindrent, qui l'enmenerent la dedens,
et lui administrerent ce qu'elles devoient, combien qu'elle
feust assez pourveue de sens. Mais elle les mercioit humblement
de ce que elles lui monstroient pour son bien et honneur. Et lors
fu couchiee, et attendirent entour le lit, en devisant de pluseurs
choses, tant que Remondin venist, qui estoit avecques le conte
et son frere, qui le mercioit de ce que du premier coup de lance
qu'il donnast, il l'avoit la journee abatu.« Par foy, dist ly contes
de Poictiers, beaulx cousins de Forests, vous avez pieca ouy dire
que l'amour aux dames donne peine et travail aux amoureux, et
la mort aux chevaulx. Monseigneur, dist ly conte de Forests,
Remondin m'a bien monstré que c'est verité. »Et Remondin leur
respond tous honteux:« Beaulx seigneurs, ferez du plat, et ne me
donnez ja tant de loz, car je ne suiz mie cellui que vous pensez.
Vous me recongnoissiez pour cellui aux armes blanches, mais ce
ne suys je pas. Je vouldroye bien que Dieu
m'eust donné la grace que je feusse si bons. »
Et a ces paroles vint un chevalier, que les dames envoierent,
qui leur dist:« Beaulx seigneurs, ne le rigoulez pas, car sachiez qu'il
a bien autre chose a penser. Par foy, dist le conte de Poictiers,
je croy bien que vous dictes voir. »Et ly chevaliers leur dist:« Beaulx
seigneurs, admenez Remondin, car les dames le demandent. Sa
partie est toute preste. »De ce se rirent tuit, et dirent que il ne lui
en failloit ja tesmoing, car c'estoit bien chose creable. En ce
party admenerent Remondin au paveillon, et fu couchiez assez
brief. Et lors vint ly evesques qui les avoit espousez, qui beney
le lit. Et lors prist chascun congié, et furent les courtines tirees.
Et atant se taist l'ystoire des autres qui s'en alerent les uns couchier,
les autres dancierent et esbanoierent tant qu'il leur plot,
et vous parlera l'ystoire de Remondin et de la dame, comment
ilz se gouvernerent et les paroles que ilz s'entredirent ou lit.
En ceste partie dit l'ystoire que, quant
chascuns fu departis et les pans du paveillon furent joins, que
Melusigne appella Remondin, et lui dist:« Mon tres chier seigneur,
je vous remercy de la tres grant honneur qui m'a aujourd'uy esté
faicte de vostre noble lignie, et aussi de ce que vous celez si bien
ce que vous m'avez en convenant a nostre premiere accoinctance.
Et sachiez de certain que, se vous le tenez desormais ainsi, que
vous serez ly plus puissans et ly plus honnourez qui oncques feust
en vostre lignaige. Et se vous faictes le contraire, vous et voz hoirs
decherront petit a petit, et la terre que vous tendrez alors que
vous ferez la faulte, se il est ainsi que vous le faciez, ce que Dieu
ne veulle ja consentir, ne sera jamais tenue par nul de voz hoirs
ensemble. »Et Remondin lui respond:« Ma chiere dame, ne vous en
doubtez, car ce ne m'avendra ja, se Dieux plaist. »Et la dame
respondy:« Mon amy, puis que je me sui mise si avant, il m'en fault
attendre la voulenté de Dieu et moy confier en vostre promesse.
Or gardez que vous ne me failliez de convenant, car vous seriez
cellui qui plus y perdroit après moy. Dame,
dist Remondin, de ce ne vous fault ja doubter, car a ce jour me faille
Dieu que je vous fauldray de convenant a mon povoir. Or, mon
chier amy, dist la dame, laissons en le parler, car de ma part ne
tendra pas que vous ne soiez le mieulx fortunez qui oncques feust
en vostre lignaige et tous ly plus puissans. »En ce party laissierent
a parler de ceste matiere. Et nous dist l'ystoire que ceste propre
nuitee fu de cez deux engendrez ly preux et vaillans Uriiens qui fu
depuis roy de Chippre, ainsi com vous orrez en l'ystoire cy avant.
L'ystoire nous dit en ceste partie que tant furent et demourerent
les deux amans ou lit que ly soulaux fu levez. Et lors se leva Remondin,
et se vesty, et yssy du paveillon. Et desja estoient ly conte de
Poictiers et le conte de Forests et tuit ly hault baron levez, qui
actendoient Remondin, et l'enmenerent tuit ensemble en la chappelle.
Et oyrent la messe moult devotement, et puis vindrent en
la prayerie, et la commença la feste grant.
Or vous lerrons a parler d'eux, et vous dirons de la contesse et
des autres grans dames, qui actournerent Melusigne et la menerent
moult richement appareillie a la chappelle, et la ouirent messe, et
fu ly offrande grande et riche. Et après ce que le service divin fut
fait, s'en repairierent ou paveillon.
Que vous feroye je long compte? La feste fu moult grant et moult
noble, et dura XV. jours tous entiers. Et donna Melusigne de moult
riches joyaulx aux dames, et aux chevaliers et escuiers, et damoiselles.
Et print congié ly contes et la contesse, et toute la baronnie
pour eulx en aler. Et conduisi Melusigne la contesse et sa fille jusques
oultre la villette de Coulombiers; et donna Melusigne a la
contesse un si riche fermail d'or que c'estoit sans nombre, et a sa
fille un riche chapel de perles a gros saphirs et rubiz, dyamans et
autres pierres precieuses, si grant foison que tuit cilz qui le virent
s'esmerveillierent de la richesse du fermail et du chappel. Et sachiez
que Melusigne donna tant, et a grans
et a menus, que nulz ne fu a la feste qui ne se louast des grans dons
que Melusigne leur donna, et s'esmerveillent tuit dont tant de
richesse povoit venir. Et dirent bien tuit que Remondin estoit
puissaument et noblement mariez.
Melusigne prist congié du conte et de la contesse et de la baronnie
moult honnourablement, et s'en retourna a moult belle et noble
compaignie. Remondin convoya tousjours le conte. Et en alant
le conte lui dist:« Remondin, beaulx cousins, s'il se puet bonnement
faire, dictes moy de quel lignie vostre femme est, combien que
quant le chevalier ancien vint a nous de par elle pour nous logier,
qui nous mercia de l'onnour que nous vous venions faire, de par
ma damoiselle Melusigne d'Albanie. Si vous prions, s'il se puet
faire, que vous nous en dictes la verité, car a ce que nous povons
percevoir de son estat et maintieng d'elle, il convient qu'elle soit
yssue de moult noble lieu. Et la cause qui nous muet de le voulentiers
savoir, c'est pour ce que nous ne mespresissiemes pas de
lui faire l'onneur qui lui appertient a faire,
et c'est la cause qui nous muet de le voulentiers savoir. Par foy
dist le conte de Forests, tout ainsi m'en est il. »
L'ystoire nous dist que Remondin fu moult courrouciez en cuer
quant il ouy la requeste que ly conte de Poittiers, ses sires, et le
conte de Forests, ses freres, lui fesoient, car il amoit et doubtoit
tant sa dame que il heoit toutes choses que il pensoit qui lui deussent
desplaire. Non pour quant leur respondy il moult froidement:
« Par ma foy, monseigneur, et vous, mon frere, vous devez savoir que
par raison naturelle a qui que je celasse mon secré, a vous deux ne
le devroye je pas celer, voire se c'estoit chose que je peusse dire,
et aussi que je le sceusse. Et pour ce je vous respondray a ce que
vous m'avez demandé selon ce que j'en puis savoir. Sachiez que
de ma dame je n'enquis oncques tant comme vous m'en avez
enquesté, a elle ne a autre. Mais tant vous en scay bien a dire qu'elle
est fille de roy hault et puissant terrien. Et a l'estat,
maintieng et gouvernement que vous avez veu en elle,
vous povez assez appercevoir qu'elle n'a pas esté nourrie en mendicité
ne en rudesse, mais en superfluité de bien, d'onnour et de
largesse de tous biens. Et vous requier, comme a mes seigneurs
et amis, que vous ne m'en enquestez plus, car plus avant vous
n'en povez par moy savoir. Et toute telle qu'elle est, elle me plaist.
Et sachiez que c'est ly sourgons de tous mes biens terriens, et aussi
croy je que c'est la voye premiere du sauvement de l'ame de moy. »
Adont respondy ly conte de Poictiers.« Par ma foy, biaulx cousins,
quant de ma part, je ne vous en pense plus a enquester, car
comme vous nous avez saigement mis en termes de haulte honneur,
richesse et noble maintieng de ma cousine, vostre moillier, nous
devons de nous mesmes concevoir qu'elle vient de tres noble estraction
et tres puissant. Par ma foy, dist ly conte de Forests, monseigneur,
vous dictes voir, et quant de ma part, comme
vous dictes, je ne l'en pense jamais a enquester, ja
soit il mon frere, car je le tien pour tres bien assigné a mon aviz. »
Las! Depuis l'en failli il, dont Remondin perdy sa femme et le
conte de Forest en prist puis mort par Gieffroy au Grant Dent,
dont on vous parlera ca avant en l'ystoire.
Quant a cause de briefté, Remondin print congié du conte et
de son frere et des barons, et retourna a la Fontaine de Soif. Et le
conte de Forests s'en ala en sa contree, et prist congié au conte
de Poictiers et a sa mere et a sa seur, et a tous les barons, moult
honnourablement, et les mercia de l'onnour que ilz lui avoient
faicte aux noces de son frere Remondin. Et le conte de Poictou
repaira, lui, sa mere, sa suer, et ceulx de sa famille et hostel a Poictiers,
et chascun des barons en sa contree. Mais il n'y ot cellui qui
fort ne pensast aux merveilles et aux richesses que ilz avoient
veues aux nopces, et aux trancheiz des fallisses, et au ruisseau
qui soubdainement s'estoit comparus et fait ou dit lieu. Et disoient
bien tout de commun que d'autres
plus grans merveilles vendroient et apparroient de cest commencement.
Et atant se taist l'ystoire a parler d'eulx, et parole de Remondin
et de sa femme, comment ilz firent aprez la departie de la
feste.
L'ystoire nous raconte que, quant Remondin fu repairez devers
sa dame, que lors trouva il la feste plus grant que devant n'avoit
esté, et plus de nobles gens qu'il n'avoit devant veu ou lieu, lesquelx
lui dirent tous a haulte voix:« Monseigneur, vous soiez ly tres
bien venus, comme cellui a qui nous devons et voulons tous obeir. »
Et ce distrent aussi bien les dames que les seigneurs. Et Remondin
leur respondy:« Grans mercis de l'onneur que vous m'offrez. »
Atant esvous venir Melusigne qui lui fist le bien venant, et le
traist a part, et lui recorda mot a mot toutes les paroles qui avoient
esté entre le conte de Poictiers et son frere de Forests et lui. Et
lui dist la dame:« Remondin, tant comme vous tendrez ceste voye,
tous biens vous habonderont. Beaulx amis, je
donray demain congié a la plus grant partie de noz gens qui sont
icy venuz a nostre feste, car il nous fauldra ordonner autre chose
que vous verrez assez prouchainement. »Et Remondin respondi:
« Ainsi qu'il vous plaira. »L'endemain, par matin, departy Melusigne
ses gens qui s'en alerent, et en remest de ceulx que il lui plot. Et
atant se taist l'ystoire des choses dessus dictes, et commence a
parler et a traictier comment la dame commenca a fonder la noble
forteresse de Lisignen, de quoy j'ay dessus parlé.

Comment la noble forteresce de Lusegnen en Poittou fu fondee par
Melusigne.
En ceste partie dist l'ystoire que, quant la
feste fu departie, et que Melusigne ot donné a partie de ses gens
congié, que tantost après fist venir grant foison d'ouvriers terrillons
et ouvriers de bois; qu'elle fist tout essarter et desraciner
les grans arbres, et fist faire toute la roche nette par dessuz les
parfons trencheiz qu'elle avoit par devant faiz et ordonnez ainsi
comme le cuir de cerf avoit enceint. Et puis fist venir grant foison
macons et tailleurs de pierre, et fist commencier sur la ounye roche
et bastir les fondemens telz et si fors que c'estoit merveilles a
veoir. Et fesoient les ouvriers dessuz diz tant d'ouvrage et si soubdainement
que tous ceulx qui par la passoient en estoient esbahiz.
Et les paioit Melusigne tous les samediz, si qu'elle ne leur devoit
denier de reste. Et trouvoient pain, vin, char et toutes choses propices
que il leur failloit, par grant habondance. Ne nulz homs ne
savoit dont cilz ouvriers venoient, ne dont ilz estoient. Et en brief
temps fu faitte la forteresse, non pas une,
mais deux fortes places, avant que on peust venir au dongon. Et
sachiez que toutes les trois sont advironnees de fortes tours machicolees,
et les voutes des tours tournees a ogives, et les murs haulx
et bien crenellez. Et y a trois paire de brayes haultes et puissantes,
et pluseurs tours es dictes braies. Et si y a poternes fors a merveilles.
Et au lez, vers le hault bois, au dessus de la praierie, est la
roche si haulte et si droitte que de ce lez nulle creature n'y pourroit
habiter. Et avec tout ce y a fortes brayes entaillees de la roche
mesmes.
Moult fu la forteresce grant et fort a merveilles. Et sachiez que
le conte de Poictiers et tuit ly noble et les menuz peuples du pays
furent tous esbahiz comment si grant ouvraige povoit estre en si
pou de temps faiz ne achevez. Et lors la dame se loga dedens sa
forteresse, et fist Remondin crier une grant feste et noble. Et la fu
le conte de Poittiers, et la contesse et sa fille, et les barons du pays,
et le conte de Forests, et pluseurs autres nobles
de pluseurs nacions, et tant de dames et de damoiselles
qu'il devoit souffire. Et fu la feste bien joustee et bien dancee, et
menerent moult joyeuse vie, et moult amoureusement furent ensemble.
Et quant Melusigne vit son point, si a dit aux deux contes
et aux barons moult humblement:« Mes beaulx seigneurs, nous
vous remercions de la haulte honneur que vous nous avez faicte
de venir a nostre feste. Et la cause pourquoy nous vous y avons
prié d'y venir, je le vous vouldray a present declarer.
Seigneurs, dist Melusigne, je vous ay cy assemblez pour avoir
vostre conseil comment ceste forteresce cy sera appellee, comment
il soit memoire a jamais comment elle a esté fondee merveilleusement
et aventureusement. Par foy, dist ly conte de Poictiers,
belle niepce, et nous vous disons pour tous, en general, que vous
mesmes lui donnez nom, car il n'a pas en tous nous ensemble tant
de sens qu'il a en vous seulement. Et sachiez que nulz de nous ne
s'en mesleroit jamais par dessus vous. Chiers sires, dist Melusigne,
vous avez tout appenseement gardee ceste
response pour moy rigouller. Mais, quoy qu'il en soit, je vous
requier que vous m'en vueilliez dire vostre intencion. Par ma foy,
ma niepce, dist le conte, ja nul de nous ne s'en meslera par dessus
vous, car, par raison, puis que vous en avez tant fait que d'avoir
assouvy si belle place comme ceste qui est pour le present la plus
forte et la plus belle que j'aye veue, vous ly devez donner don
a vostre gré. Monseigneur, dist Melusigne, puis qu'il ne puet estre
autrement, et que je voy que c'est a vostre plaisir que je lui mette
son nom, or ait a nom Lusignen. Par foy, dist le conte, ce nom
lui affiert tres bien pour deux cas, car vous estes nommee Melusigne
d'Albanie, et Albanie en gregois vault autant a dire comme
chose qui ne fault, et Melusigne vault autant a dire comme merveilles
ou merveilleuse. Et aussi ceste place est fondee merveilleusement,
ne je ne croy mie que jamais, tant comme elle durra,
que on n'y treuve de merveilleuses choses. »
Dont respondirent tous, d'un assentement:« Par ma foy, monseigneur,
on ne lui pourroit donner nom qui mieulx lui afferist, selon
l'estat de lui. »Et a ce furent tuit d'accort. Et fu le nom si publié
par pou d'espace que il fu sceu par tous pays. Et encores est il
ainsi nommez. Et assez tost aprez prindrent tuit congié, et leur
donna Melusigne et Remondin de moult riches dons, et ainsi departy
la feste tres amoureusement. Et se taist l'ystoire a parler
d'eulx, et retourne a Melusigne et a Remondin, comme ilz se gouvernerent
depuis tres puissaument.
Après ce que la feste fu departie, Melusigne, qui estoit moult
enceinte, porta son terme, et, au plaisir de Dieu, elle enfanta un
filz masle, qui fu de toutes figures bien formez, excepté qu'il ot
le visage court et large au travers, et avoit un oeil rouge et l'autre
pers. Il fu baptisiez et ot a nom Uriien. Et saichiez qu'il avoit les
plus grans oreilles qui oncques feussent
veues sur enfant; et au parcroistre, elles furent aussi grandes
comme les manevelles d'un van.
Lors appella Melusigne Remondin et lui dist:« Remondin, je ne
vueil pas que tu laisses perdre l'eritaige qui est venuz de par tes
ancesseurs en Bretaigne. Car Guerrande, Pointievre, et toute celle
marche doit estre a vous et a vostre frere. Alez y et sommez le roy
des Bretons comment il vous reçoive en droit, et que se vostre pere
avoit occiz son nepveu sur son bon droit, en gardant sa vie, et que,
pour doubte de la puissance du dit roy, il n'avoit soy osé tenir ou
païs, mais s'en estoit estrangiez. Et s'il ne vous veult tenir en
droit, ne vous en esbahissiez ja, car il sera tous joyeux quant il
le pourra faire. Madame, dist Remondins, il n'est chose que vous
me commandiez que je ne face a mon povoir, car je voy que toutes
voz euvres ne tendent qu'a honneur et a raison.
Amis, dist la dame, c'est raison, puis que vous fiez du tout en
moy, que je vous accoincte la verité. Il est vray
que vostre pere, depar ses ancesseurs, doit avoir grant chose en la Brute
Bretaigne, laquelle vous sera declaree ou pays. Vous en yrez de cy droit
a un fort appellé Quemeniguigamp, et y trouverez un moult ancien
chevalier qui fu frere de vostre pere, et l'appelle l'en Alain, et vostre
pere ot nom Hervy de Leon, lyquelz fu en sa jeunesse moult de
chaude colle. Et sachiez que il ne doubtoit ne cremoit chose que
nulz homs esprins et plain de feu de jeunesse et de hardement
deust doubter ne cremir en regardant honneur. Si advint que,
pour ce qu'il estoit moult habiles, le roy des Bretons l'ama moult
et le fist son seneschal. Et avoit cellui roy un nepveu, lyquelz
avoit, par l'introducion d'aucuns envieux, sur Hervy, vostre pere,
grant indignacion, car ilz lui firent acroire que le roy, son oncle,
feroit son hoir de Hervi, vostre pere, et dirent au nepveu du roy
en telle maniere:“‘ Tu es droiz hoirs de Bretaigne Brute et Gallesse.
Or estes vous bien ruez jus et deboutez de la noble contree
de Bretaigne. Certes, se vous le vous laissiez
ainsi tollir par lascheté de vostre cuer, tout le monde vous escharvira,
et dira on:« Veez vous la le fol qui, par faintise de cuer, s'est
laissié dechacier de si noble pays et region comme le royaume
de Bretaigne. ’””
Et lors, quant il ouy ces mos, si leur respondi:“ Et comment,
dist il, qui est ce qui m'en pourroit tort faire? Sans ce que Dieu
me voulzist nuire, il n'a homme ou monde que je craingne qui le
me puist oster, car je scay bien que monseigneur le roy, mon oncle,
n'a talent de faire ne avoir autre hoir que moy. Par foy, dist ly
uns, vous estes mal informez de ceste besoingne, car vostre oncle
a fait son hoir de Hervy de Leon, et en sont les lettres passees. ”
Quant ly damoisiaux, qui estoit filz de la seur du roy des Bretons,
ouy ces mos, si fu trop doulens et leur respondy:“ Sachiez de certain
que se je cuidoie que ces paroles feussent veritables, que je
y mettroie remede si hastivement qu'il ne tendroit jamais terre
ne possession, ceste ne autre. ”Dont lui respondy un chevalier qui
avoit a nom Josse de Pont Leon:“ Par ma foy, il est ainsi. Et pour
ce que nous ne vouldrions pas avoir autre seigneur
que vous après le trespas du roy que vous en Bretaigne, le
vous annoncons nous. Et ceste chose a faitte ly roys, vostre oncle,
secretement, afin que vous ne le peussiez savoir. Et sachiez que
nous qui cy sommes y furent et pluseurs autres. Or demandez a
mes compaignons se je diz voir. ”Et cil si fist. Et ceulx dirent d'une
commune voix:“ En bonne foy, monseigneur, il vous a dit pure
verité. Or verra l'en que vous en ferez.
Par foy, dist ly jouvenciaulx, cy a grant mesprison, plus de la
part de mon oncle que de la part Hervy de Leon, combien qu'il
en sera trop bien paiez. Alez vous en vostre affaire, car sachiez
que je feray diligence comment il ne me ostera pas mon heritaige. ”
Et cilz prennent congié et s'en partent tous joyans, car ilz avoient
sur grant envie sur Hervy vostre pere, pour ce que le roy l'amoit
et creoit et faisoit et usoit de pluseurs choses de son conseil, qu'il
ne leur chaloit a qui la perte deust tourner, mais qu'ilz le peussent
destruire.
Sachiez que l'endemain, par matin, le nepveu du roy s'arma,
et guetta vostre pere en un petit bois ou
il s'en aloit esbatre dessoubz Leon. Et l'escria:“ A la mort! Faulx
traitre, me veulz tu tollir mon heritaige? ”Et traist l'espee en ce
disant, et cuida ferir vostre pere d'estoc parmy le corps, mais il
tressailly, et en passant que le nepveu du roy fist, il lui osta l'espee
des mains. Et cil tira un costel trenchant et agu, et l'en cuida
ferir, mais vostre pere despassa et lui donna du pommeau de l'espee
qu'il lui avoit tollue si grant coup en la temple, a ce que la
coiffe d'acier qu'il avoit affublee n'estoit pas forte, qu'il le rua
tout mort sur la terre. Mais, quant il l'avisa et le congnut, il fu
moult doulens et s'en vint, et print toute sa finance, et vint en
la contree qui ores est appellee Forests. Et ot moult grant aide
d'une dame de laquelle je ne vous vueil pas parler. Et après le
departir d'elle, qui lui aida en son premier gouvernement a faire
les forteresses et les villes et habiter le pays, il ot la serour d'un
qui pour lors gouvernoit la conté de Poictiers, et en ot pluseurs
enfans, de quoy vous estes ly uns.
Amis, dist Melusigne, or vous ay je devisé comment vostre pere
party de son pays, et laissa les heritaiges
qui doivent estre vostres vacquans, lesquelx je ne loue pas que
vous les laissiez perdre. Sachiez que encores vit Jossellins de Pont
le Leon, et a un filz qui gouverne a present toute la terre de Leon,
qui doit estre vostre. Vous en yrez devers vostre oncle Alain de
Quemeninguigamp et vous ferez congnoistre de lui, et il vous
croira assez de ce que vous lui direz. Et sachiez qu'il a deux moult
saiges et vaillans chevaliers a filz, qui sont voz cousins germains,
que le roy des Bretons aime moult. Par l'ayde et accointtance de
ces deux vous ferez appeller Josselin du Pont le Leon par devant
le roy, et lui mettrez sus de fait comment il fist la trahison de quoy
le nepveu du roy vint courir sus a vostre pere. Et saichiez que
ses filz Oliviers du Pont le Leon vous en combatra. Mais assez
brief le desconfirez, et seront le pere et le filz condempnez a estre
penduz. Et gehira le pere toute la traïson, et vous sera vostre terre
jugiee a avoir par les pers du pays. Or, alez hardiement, et ne
ressoingniez rien, car Dieu vous aidera en tous voz affaires. »
A ce mot respondy Remondin:« Ma
dame, je feray mon povoir d'acomplir vostre commandement. »
Remondin appresta son erre et prist congié de Melusigne, et se
party a moult noble compaignie de chevaliers et d'escuiers, le
nombre de bien deux cens gentilz hommes. Et n'alerent pas si
desgarniz que chascun n'eust la cotte d'acier, et le pan, et la piece,
et le harnoiz de jambes es bouges. Les pages portoient la lance
et le bacinet. Et tant vont, ensemble chevauchant, qu'ilz vindrent
en la Brute Bretaigne. Et moult s'esbahissoit le peuple que telz
gens queroient en leur païs; mais ce que ilz paioient partout bien
et largement les rasseuroit que ilz ne queroient que bien, car ly
anciens chevaliers, qui estoit de la mesgnie Melusigne, gouvernoit
tout le fait Remondin.
Et touteffoiz le roy de Bretaigne scot que telz gens aloient armez
par son pays. Si ne scot que penser, car il ne se doubtoit de nullui.
Lors envoya deux chevaliers de hault affaire devers Remondin,
assavoir mon qu'il queroit en alant par my le pays de Bretaigne
ainsi armez, ne se il vouloit point de mal au roy ne a son pays.
Cilz vindrent devers Remondin et lui enquirent
moult saigement que il queroit, et que le roy des Bretons les
y envoioit. Lors respondy Remondin moult humblement:« Beaulx
seigneurs, vous direz au roy que je ne viens fors pour bien, pour
avoir droit en sa court de ce que je demanderay, selon la raison
que le roy et son conseil verront que j'auray. Et assez briefment
je me trairay par devant lui en sa court. Par foy, dirent cilz, et
vous soiez ly tres bien venus. Et sachiez que ly roys vous fera
toute raison. Mais dictes nous, s'il vous plaist, ou vous voulez aler
de cy. Par foy, dist Remondin, je vouldroye estre a Quemeninguingamp.
Sire, dist ly uns, vous estes bien ou chemin; il n'y a
pas plus de cinq lieues de cy. Et sachiez que vous y trouverez Alain
de Leon, qui vous fera bonne chiere, et si trouverez deux chevaliers,
qui sont ses filz, qui sont moult honnourables et gens de bien
et d'onneur. Et vous en alez tout ce chemin, vous ne povez faillir;
et nous en alons a vostre congié. Beaulx seigneurs,
dist Remondin, alez en la garde de Dieu, qui vous conduise,
et me vueilliez recommander au roy tres humblement. »
Quant les deux chevaliers se furent esloingniez d'une veue de
Remondin, si dirent l'un a l'autre:« Par foy, veez la moult honnourable
gent. Certes ilz ne viennent pas en ce pays sans grant affaire.
Alons en par Quemeninguingant, et dirons leur venue a Alain.
Par foy, dit ly autres, ce ne sera que bien fait. »Tant tindrent leur
chemin qu'ilz y vindrent. Et annoncierent a Alain la venue de
Remondin et de ses gens, qui s'en donne grant merveille. Lors
appella ly preudoms ses deux filz, dont ly uns, qui estoit ainsnez,
ot nom Alain, et l'autre Hervy, et leur dist:« Enfans, montez a
cheval et alez au devant de ces estrangiers, et les recevez tres
honnourablement, et les faictes tres bien logier, car on me dit qu'ilz
sont bien de VJc. à VIJc. chevaulx. »Mais pour neant en parole, car
ly anciens chevaliers Melusigne estoit ja
venus, et avoit bien advisié qu'ilz ne pourroient pas bien tous
logier en la ville, et avoit fait tendre en la pree sur la riviere grant
foison de tentes et de paveillons, et avoit envoyé tout environ le
pays querre vivres, foings, avoines et toutes pourveances de vivres
et de vins, et paioit si largement que on l'en lui admenoit plus largement
que il ne lui en failloit. Alain fu tout esbahi quant on lui
compta le grant arroy et le grant appareil que ces gens faisoient,
et ne scot que penser.
Or dist l'ystoire que tant chevaucherent les deux freres ensemble
qu'ilz encontrerent Remondin et le bienviengnerent courtoisement,
et lui prierent, de par Alain leur pere, comment il se vousist venir
logier ou fort, et que il y aura moult bonne chiere.« Beaulx seigneurs,
dist Remondin, grans mercis a vostre pere et a vous de
la courtoisie que vous me offrez. Mais a vostre requeste je m'en
yray par devers vostre pere pour faire la reverence, et aucuns de
mes plus privez avec moy, car j'ay grant
voulenté de lui veoir pour le bien que j'en ay ouy dire. »Et en ces
paroles chevauchierent tant qu'ilz approuchierent de la ville. Lors
vint l'ancien chevalier qui dist a Remondin:« Sire j'ay fait tendre
vostre paveillon et pluseurs autres pour vous logier, car il avoit
pou de logeiz en la ville pour vous logier, vous et voz gens, et sommes
bien pourveuz, Dieu mercy. Vous avez bien fait, dist Remondin.
Or pensez de noz gens, et ne m'attendez huy mais, car je m'en
vois esbatre au fort avecques ces deux gentilz hommes. »
Et atant se party de l'ancien chevalier, et vint au fort. Et ly
sires de leans qui bien savoit sa venue, se estoit fait admener a
l'entree de la porte. Et quant Remondin le vit, il congnut tantost
que c'estoit ly sires de leans, et descendy, et l'ala saluer moult
humblement. Que vous feroye je longues paroles de leur accoinctance
fors du fait de quoy je doy parler? Quant ilz orent souppé, et
ilz orent lavé, et que graces furent dictes, ly sires de layens print
Remondin par la main et l'enmena asse oir
sur une couche pour deviser entre eulx, tant comme les derreniers
soupperent. Et ses deux filz faisoient toute l'onneur que ilz povoient
ne savoient faire a ceulx qui estoient venus avecques Remondin.
Et lors ly sires de layens mist Remondin en paroles, comme cilz
qui estoit moult soubtilz et savoit moult de bien et d'onneur,
en disant:« Sire chevaliers, sachiez que j'ay grant joye de vostre
venue, car certainement vous resemblez assez un mien frere, qui
moult fu vistes et appers, qui se party de ce païs il a bien LX. ans,
pour une noise qu'il ot, et ne scay pas la cause ne pourquoy, au
nepveu du roy qui pour le temps regnoit en ce pays. Et sachiez
que veez cy le quart roy qui regne depuis le temps que je vous
parole. Et pour tant que vous retraiez de semblance a mon frere,
je vous voy plus voulentiers. Sire, dist Remondin, grans mercis,
et je croy que avant ce que je me parte de vous, je feray tant que
je seray tout certain pour quel cause cilz inconveniens vint entre
vostre frere et le nepveu du roy; et ne suiz
venus pour autre chose que pour en averer et savoir la verité. »
Quant Alain ouy ces paroles, si fu moult esbahiz, et print a regarder
Remondin moult asprement. Et quant il l'ot bien regardé,
si lui a dit:« Comment se pourroit ce faire? Vous n'avez pas bien
l'aage de XXX. ans, et vous me feriez acoincté de la verité de cest
fait que nulz ne scot oncques en cest pays; car, quant le coup
de meschief fu advenus a mon frere, il se party si soubdainement
que je ne autres n'en ouy oncques nouvelles depuis. Et si a LX. ans
ou prez. Sire, dist Remondin, dictes moy, s'il vous plaist, vit il
nul homme en ces marches qui, pour le temps que vostre frere
regnoit, fut en la court en auctorité? Par foy, dist Alain, si fait,
et n'en y a que un, et cellui propre tient tout l'eritaige de mon frere,
car le roy lui donna la fourfaicture. Et a un filz chevalier, aussi
aagié comme est mon filz ainsné. Par foy, dist Remondin, je scay
bien comment il a a nom. Et comment le savez-vous, »dist
Alain?« Par foy, sire, dist Remondin, bien. Il est nommé
Josselin de Pont le Leon, et a un filz chevalier que on appelle
Olivier. Sire chevaliers, dist Alain, c'est verité. Mais or me dictes
comment vous povez ce savoir. Sire, dist Remondin, quant a ore
vous n'en saurez plus. Mais, s'il vous plaist, vous me vendrez
acompaignier, vous et voz enfans, a la court du roy. Et sachiez
que la je vous esclarciray ceste querelle si clerement que vous en
serez tous joyeux, se vous amastes oncques Hervy de Leon vostre
frere. »Quant Alain l'entendy, si fu esbahiz plus que devant, car
il ne cuidoit pas que son frere ne feust mort, si grant temps avoit
que nulz n'en eust eu memoire. Et lors pensa moult longuement
sans respondre.
Ainsi comme je vous dy, pensa Alain moult longuement, et puis
respondy:« Sire chevalier, je vous accorde vostre requeste, puis
que cy ne puis savoir ce que je desire. Je vous acompaigneray
voulentiers a la court du roy. Par ma foy, sire, dist Remondin,
grans mercis, et je vous en garderay bien de
dommage. »Que vous feroye je long compte? Alain manda grant
foison de ses amis, et se mirent en grant estat pour aler a la court
du roy, et partirent a un mardy devant la veille de Penthecouste.
Le roy, qui scot leur venue, party de Senselio ou il estoit, et s'en
vint a Nantes, car les deux chevaliers qu'il avoit envoiez devers
Remondin estoient repairiez et avoient compté au roy la responce
de Remondin et le grant estat ou il venoit. Et pour ce le roy se
tray a Nantes, et manda toute sa baronnie, pour ce qu'il ne vouloit
pas que Remondin le trouvast despourveu de gens. Et entre
les autres, manda Jossellin de Pont le Leon, pour avoir son conseil
sur la demande que Remondin lui feroit, car il estoit moult saiges.
Que vous dyroie je? Ly anciens chevaliers vint atout le sommage,
et fist tendre trefs et paveillons et appareillier richement. Et sachiez
que tuit cilz de la ville s'esbahissoient des grans pourveances
que ilz veoient suiuir aprez ces gens.
Lors vint Remondin et Alain et ses deux filz et descendirent au
maistre paveillon, et s'abillerent moult
richement pour aler faire la reverence au roy. Et partirent des
tentes a bien LX. chevaliers, si noblement montez et parez que
c'estoit merveilles. Et le roy, qui scot leur venue, avoit fait tendre
et appareillier si richement qu'a merveilles, et avoit toute sa baronnie
entour lui. Atant es vous venir Remondin et Alain, son oncle,
et ses deux filz, et leurs gens. Et, quant ilz entrerent en la sale,
toute la sale empli de noblece. Et vint Remondin, et Alain, et ses
enfans faire la reverence au roy, et puis les autres, en suivant.
Et le roy les receupt moult liement. Et lors appella Alain et lui
dist en telle maniere.
« Alain, dist ly rois, je me donne merveille de ce chevalier estrangier
a qui vous estes si acointtés, qu'il quiert en ce pays. Sire, dist
Alain, je suiz plus esmerveilliez des paroles que il m'a dictes, cent
foiz que vous n'estes de sa venue. Mais assez tost, vous et moy,
serons esclarciz de ce que nous desirons assez. »Et lors se traist
Remondin avant, et appella l'ainsné filz
Alain, et lui a dit:« Sire chevaliers, par vostre courtoisie, dictes
moy se uns appellez Jossellins de Pont le Leon est point en la compaignie
du roy. »Et Alain lui respondy:« Par foy, sire, ouil. Pleust
a Dieu que le roy ne s'en deust courroucier, et je l'eusse occiz,
car il tient l'eritaige qui fu de mon oncle, que nous deussions avoir.
Veez le la, cel ancien, emprez le roy, et sachiez que c'est le plus
plain de mauvais malice qui soit en dix royaumes, et si veez la
Olivier, son filz, qui ne poise pas moins une once. Par foy, sire chevalier,
dist Remondin, vous en serez temprement vengiez, se Dieu
plaist. »Et atant en laisse le parler, et s'en vint devant le roy, en
disant telles paroles:
« Sire, hault et puissans roys, dist Remondin, il est bien verité
que commune renommee court par tous païs que vostre court est
si noble et si raisonnable que elle est droicte fontaine de justice
et de raison, et que nulz ne vient en vostre court que vous ne lui
faciez raison et justice de ce qu'il demande bonnement,
selon le droit qu'il a. Par foy, sire chevaliers, c'est verité,
mais pourquoy le dictes vous? Cela vouldrions nous voulentiers
savoir. Par foy, sire, dist Remondin, pour le vous faire savoir suiz
je venus. Mais, s'il vous plaist, vous me promettrez aincois que vous
me ferez toute raison et tendrez en droit. Et ce que je diray est
en partie pour vostre prouffit et honneur, car roy qui est acompaigniez
de traicteur n'est mie bien logiez, ne ne doit pas estre trop
asseur. Par foy, dist ly roys, vous dictes voir. Or dictes hardiement,
car je vous jure par tout quanque je tien de Dieu, que je vous
feray raison et justice plainement, et feust encontre mon frere, se
je l'avoye. Sire, dist Remondin, cent mille mercis. Et vous dittes
que vaillans et preudoms roys, car pour ce fu roy premier establi
pour tenir justice et verité.
Noble et puissant roy, dist Remondin, il est bien verité qu'il
a grant temps que un vostre predecesseur regna. Et fu du temps
que Jossellins de Pont le Leon estoit jeunes
homs, et aussi estoit Alain de Quemeninguingamp, qui sont cy
tous deux en vostre presence. Et avoit le roy que je dy un moult
bel jouvencel a nepveu. Et pour lors avoit en ce païs un baron nommé
Hervy de Leon, qui fu frere Alain que veez cy. Par foy, sire roys,
dist Jossellins, il dist verité. Et oultre plus, icellui Hervy occist
le nepveu du roy vostre predecesseur, en trahison, et s'en fouy
hors du pays, ne oncques puis n'en fu nouvelle ouye. Et lors ly
roys me donna toutes a terre qu'il avoit forfaitte. »Et le roy respondy:
« Nous avons assez ouy parler de ceste matere; mais laissiez de chevalier
pardire sa raison qu'il a encommenciee. »
Et ad ce respondy Remondin:« Il en a bien cause d'en parler,
car plus avant l'en convendra dire, combien qu'il a failli a dire
verité de ce qu'il dist que Hervy de Leon occist le nepveu du roy
en trahison, car il scet bien la querelle pour quoy ce fu, et n'a pas
homme vivant de ceulx qui savoient le cas que lui, car ceulx qui
estoient de son accort sont tuit mort; et
dictes lui qu'il le die. »Quant Jossellins ouy ce mot, si fu moult
esbahiz, nonpourquant il respondy:« Sire chevaliers, estes vous
venus en ce pays pour adeviner sur moy? »Et Remondin lui respondy
appertement:« Par foy, faulx traitres, n'adevine pas qui
dit verité. »
Et lors dist Remondin au roy:« Sire, il est bien verité que Hervy
de Leon fu ysneaulx chevaliers, courtois et saiges, bien moriginez,
et l'ama moult le roy et son nepveu, et usoit le roy moult par son
conseil, et estoit Hervy cellui en qui il se fioit le plus. Or advint
que pluseurs traitteurs qui estoient pour lors a la court du roy, de
quoy Josselin, que veez la, estoit, et fu le droit chief de tout le
mal que pour lors firent. Ilz vindrent au nepveu du roy et luidirent:
“ Damoisiaux, nous sommes moult courrouciez de vostre
dommage et de vostre honteuse perte, quant serez desherité de
si noble pays comme est Bretaigne. ”Et il leur respondy:“ Comment
se pourroit ce faire? Ja n'a le roy plus de hoirs que moy. ”
En non Dieu, dist Jossellins que je voy la, sachiez qu'il
a fait son hoir de Hervy de Leon, et croy qu'il l'ait
enchanté, et les barons du pays aussi, car les lettres en sont
ja passees, et y pendent leurs seaulx avec le seel du roy. Par
foy, dist ly roys, cy a grant descongneue, se c'est verités. »Et Jossellins
et les autres qui estoient de son accort, lui jurerent que
c'estoit vray; de quoy il fu moult doulens. Et quant Jossellins
vit ce qui si fort pensoit, si lui dist:« Se vous avez tant de hardement
que vous vous osez vengier de ce tort qu'on vous fait, nous
vous aiderons trestuit. »Et il leur dist qu'il en avoit bien le cuer
et la voulenté. Lors dist Jossellins:« Or vous alez donques armer
et vous mettez en tel estat que nul ne vous puist congnoistre, et
nous vous actendrons au dehors de la ville, et si vous menrons
en tel lieu ou vous vous pourrez bien vengier a vostre aise. »Et il
si fist, et retourna par devers eulx.
« Tres nobles et puissans roys, je ne me quier plus celer, puis que
je suis en court de droit et de justice, et que je voy mon ennemy
devant moy. Sire, je sui filz Hervy de Leon. »
Lors furent tuit esbahy de ce mot, mais tuit se teurent, et Remondin
reprint la parole en disant:
« Sire roys, mes peres avoit lors prins congié du roy, et s'en estoit
alez en son pays. Et avoit coustume qu'il aloit tous les matins en
la forest qui joint a la forteresse, disant ses heures tous seulz. Et
ce faulx traitre que je voy la, et ses complices admenerent le nepveu
du roy, et se mirent en embusche. Et mon pere, qui garde ne
s'en donnoit, y vint a celle heure. Et quant Jossellins le perceut,
si dist au damoisel:“ Or est il temps de vous vengier; il est tous
desarmez, sans coustel et sans espee; il ne vous puet eschapper;
et aussi, se nous veons qu'il vous soit besoing, nous vous aiderons
tuit. ”Et cil se party d'eulx, esprins de mal talent, et s'en vint,
l'espee toute nue tenant d'une main par la poignie, et de l'autre
main par l'alemelle, en lui escriant:“ A mort, a mort, faulx traitre! ”
Et cuida ferir mon pere d'estot par my le corps; mais il
tressailly; et cil, qui venoit de grant voulenté
eschauffez, et plain de yre, failly a son poindre, et mon pere sault
et lui oste l'espee de la main. Et cil retourne et tire bon coutel
et en fery mon pere par my la cuisse, mais il lui cuida bien bouter
par my le corps. Et mon pere le fery du pommeau de l'espee en la
temple grant coup. A ce qu'il estoit fors et aspres chevaliers, et la
coiffe d'acier estoit feble et mal seure, et le pommel de l'espee estoit
pesant, l'aventure fu telle qu'il le tua tout mort estendu a la terre.
Quant mon pere le vit gesir jus, et qu'il ne se remuoit, si lui descouvry
le visaige, et le congnut. Lors mena moult grant doulour,
et n'osa arrester, pour doubte du roy, ou païs. Il vint par tout
ou il avoit finance, et s'en ala en tel lieu ou il conquesta pays assez.
Et lors Josselins, ly faulx traitres, dist a ses compaignons:“ Or
sommes nous venus a chief de nostre entencion. Le nepveu du roy
est mort et Hervy, s'il est tenu, ne puet eschapper sans mort.
Or ferons nous du roy a nostre guise. Ne nous mouvons tant que
Hervy soit esloingniez, et puis nous ferons
une biere de perches, et le couvrerons de ramssiaux, et porterons
le corps devers le roy, en lui disant comment Hervy de Leon a
murdry son nepveu en trahison. ”Noble roy, ainsi le fist cil traistre
que je voy la. Et se il dit que ainsi ne soit, je presente mon gaige
de lui faire gehir par sa faulse gorge. Et pour ce que je vueil que
chascun congnoisse que je ne fay pas cecy pour avarice, mais pour
garder mon droit heritaige et esclarcir la vilaine et felonnesse
trahison que le faulx traitre et ses complices firent a mon pere
pour lui enchasser, preingne son filz Olivier et un de ses plus prouchains.
Je les combatray, au regart du noble et juste jugement de
vostre court, voire l'un après l'autre. »Et en ce disant, gette jus le
gaige, mais il n'y ot homme qui mot respondisist. Et quant Alain
et ses enfans l'ouyrent, si le coururent acoler et baisier, et plouroyent
de joye et de pitié.
Et quant le roy des Bretons appercoit que nulz ne respond mot
a celle querelle, si a dit tout hault:« Jossellin,
Jossellin, estes vous sours? Je voy bien que le proverbe que
on dit est vray, que vieux pechié fait la vergoingne nouvelle. Cil
chevalier estrange vous porte une moult estrange medicine. Advisez
vous de respondre, car il vous est bien besoing. »Et Jossellin lui
respondy:« Sire roy, je ne suis pas desoremais cellui qui doie respondre
a telz choses, et aussi je croy que cilz chevaliers ne se fait
que gaber. »Lors respondy Remondin:« Faulx traitre, le gaber tournera
sur vous. Je vous requier, nobles roys, que vous me tenez en
droit en vostre court et faictes bonnes justice. Or ne vous en doubtez,
sire chevaliers, fait le roy, car si feray je. Jossellin, dist le roy,
il fault que vous respondez a ceste querelle. »
Lors, quant Olivier, ses filz, ouy ce que le roy disoit, si respondy
haultement:« Sire, il a grant paour qui tremble. Cilz chevaliers, je
croy, cuide prendre les grues en voulant. Par foy, il fauldra bien
a ce qu'il pense. On ne prent pas tels chaz sans moufles. Sire
roy, je vous dy qu'il a menty de quanqu'il vous
a dit, car mon pere est preudoms et loyaulx. Et pren la bataille
ainsi comme il l'a ordonnee, et veez la mon gaige. Je seray bien
mal fortunez s'il me puet desconfire, et un de mon lignaige, que je
congnoiz, avec moy. »
Quant le roy entendy ceste parole, si fu moult courroucié, et
respondy haultement:« Par Dieu, Olivier, ce n'avendra, tant comme
je vive, en ma court, que ung seul chevalier combate deux autres
pour une mesme querelle. Et est grant honte a vous d'avoir pensé
si grant lascheté en vostre cuer. Et sachiez que vous ne monstrez
pas que vostre pere ait bonne querelle. Et descy je vous donne
journee, a la requeste du chevalier, de la bataille, au jour qu'il lui
plaira assigner. Par ma foy, sire, dist Remondin, et il me plaist
tout maintenant. J'ay mon harnaz tout prest. Et Dieux vous
rende la merite de vostre bon et loyal jugement. »
Lors oyssiez grant murmure de tous les Bretons, car tous disoient:
« Veez la le plus vaillant chevalier
que nous veissions oncques en requerant son droit. Mais qui qui
eust doulour, Alain de Quemeninguigamp ot joye, et Alain et
Hervy, ses deux enfans, et disoient a Remondin: Beaulx cousins,
ne vous esbahissez point et prenez hardiement la bataille contre
cinq des traictours, pour vous et pour nous deux, car nous en vendrons,
au plaisir de Dieu, bien a chief. Beaulx seigneurs, dist
Remondin, prengne qui vouldra bataille pour soy, car je auray
ceste a ma part, et n'en doubte point que je n'en viengne a bon
chief, avec l'aide de Dieu et le bon droit que je y ay, et la bonne
justice que le roy me fait en sa court. Et je pry a Dieu qu'il lui
vueille merir en son paradis. »
Entrementiers que la murmure estoit, ly roy des Bretons, qui
fu saiges et soubtilz, pour doubte que les parties estoient de grant
lignaige et que par ce aucun inconvenient n'en peust encourir,
envoya soubdainement fermer les portes, que nulz n'en peust yssir,
et garder par gens bien armez; et puis traist son conseil
a part, et leur remonstra la querelle, et ilz lui en conseillerent
ce qui s'en appertenoit. Lors retourna le roy en la sale,
et fist on commandement, sur la hart, de par le roy, que nulz
ne deist mot. Et lors dist le roy:« Or entendez, biaulx seigneurs,
avisez vous. Ceste querelle cy n'est mie petite, car c'est pour la
vie et pour le deshonneur a tousjours mais, d'une des parties. Et
sachiez que je ne doy ne ne vueil reffuser a faire droit en ma court.
Olivier, dist le roy, voulez vous vostre pere deffendre de ceste
trahison? Sire, dist Olivier, oïl, certainement. Dont, respondy le
roy, les lices sont toutes faictes. Je vous ordonne a demain la
bataille. Et sachiez que, se vous estes desconfiz, vous et vostre
pere, n'eschapperez ja que vous ne soiez tous deux penduz; et
vostre adverse partie n'en auroit ja moins, s'ainsi lui en avenoit.
Delivrez vous et bailliez hostages. Tout premiers vostre pere demourra. »
Et lors le fait mener par quatre chevaliers en une forte
tour. Lors dist a Remondin:« Sire chevaliers, bailliez ostages. »Lors
se met avant son oncle Alain et ses deux filz,
et bien jusqu'a quarante chevaliers, qui tous dirent d'une voix:
« Sire, nous le plegons. Par foy, dist ly roys, il souffist. Ne vous n'en
tendrez ja prison, car je scay bien que le chevalier ne eust pas ce
fait empris, s'il ne le voulsist acomplir. »
Ainsi se departirent les parties de devant le roy. Remondin s'en
va avec ses gens, son oncle et ses cousins, a ses paveillons. Et le
soir vint veillier a la maistre eglise, et y fu grant espace de temps
en devocion. Et Olivier vint en son hostel avecques grant foison
de ceulx de son lignaige, et fait mettre a point son harnoiz et son
cheval. Et le landemain, par matin, ouïrent messe, puis s'en vont
armer. Et le roy et les haulx barons furent sur haulx eschaffaulx
montez environ les lices. Et furent les gardes du champ establies
bien et deuement, et les chayeres assises, et le soleil party a droit.
Et environ heure de prime, vint Remondin, a noble compaignie,
armez moult richement, l'escu au col, lance sur fautre, la cote
d'armes vestue, burlee d'argent et d'asur, et entra dedens les
lisces, montez sur un grant destrier lyart,
bien armé jusques en l'ongle du pié, si comme pour gaige de bataille.
Et fist la reverence au roy et a tous les barons. Par foy,
dist chascuns, il a grant temps que nous ne veismes nul plus bel
homme en armes, ne de meilleur contenance. Cil n'a pas euvre
laissiee qui a tel homme a a besoingnier. Et atant descendy Remondin
aussi appertement que s'il feust tout desarmez, et s'assist en
sa chayere.
Grant temps après vint Oliviers, armez moult noblement, montez
sur un moult riche destrier, et bien sembloit homme de grant
affaire, et si estoit il. Et venoit Jossellin, son pere, devant lui, sur
un palefroy griz. Et firent la reverence au roy. Et moult sembloit
Jossellins esbahiz; de quoy pluseurs tenoient qu'il avoit mauvaise
cause. Lors descendy Oliviers moult vistement. Que vous feroye
je long compte? Les sains furent apportez. Et jura Remondin que
Jossellin avoit faicte la trahison, et s'agenoilla, et baisa les sains,
et puis se rassist en sa chayere. Et Jossellin
jura après. Mais a l'abaissier pour baisier les sains, il chancella
tellement qu'il n'y pot oncques touchier. Et Oliviers jura après
moult laschement, et se rassist en sa chaiere. Et lors cria un heraut,
de par le roy, que nulz ne feust si hardiz qu'il parlast mot, ne ne
fist signe nul que nulz des champions peust entendre ne appercevoir,
sur peine de la hart. Et lors vvida chascun la place, fors cilz
qui furent commis a garder le champ, et Jossellins. Et lors monta
Remondin a cheval moult legierement, et prist la lance. Et, d'autre
part, monta Oliviers moult vistement, et prist la lance au fer
trenchant. Et lors cria un herault par trois foiz:« Laissiez les aler,
faictes vostre devoir, faictes vostre devoir. »

Comment Remondin desconfit en champ Olivier,
le filz Jossellin.
Or dit la vraye histoire que, quant ly criz fu faiz, que Remondin
mist le bout de la lance a terre et la coucha sur le col du destrier,
et fist le signe de la vraye croix par trois foiz. Et en ce faisant
son ennemy l'apperceut, et fiert le cheval des esperons, qu'il avoit
si a main qu'a souhaitier, et baisse la lance, et va ferir Remondin
enmy le pitz, ains qu'il s'en donnast garde, moult rudement, car
il y mist toute sa force. Mais Remondin n'en ploya oncques l'eschine,
et la lance Olivier lui froya jusques que il fu poins; et de
la force du coup la lance Remondin chey a terre.« Haa, traitre, dist
Remondin, tu ensuiz bien la fausse progeniee dont tu es yssus,
mais ce ne te puet riens valoir. »Lors prent l'estrié qui pendoit a
l'arcon de la selle, liquelz avoit trois pointes bien acerees, chascune
de sept poux de long, et au retourner que Olivier cuida faire,
il le fery sur le bacinet, qui fu durs et bien trempez, et
l'une des pointtes coula aval et entra entre la coupe
du bacinet et la vosiere. Et le coup qui descendi de grant ravine,
avec la force du bras de quoy il fu feruz, ly uns des cloux de la
maisselle rompy, et Remondin tire a lui fort, et la visiere lui demeure
pendant d'un lez, si que il ot le visaige tout descouvert. De ce
s'esbahy Oliviers durement. Mais non pour tant trait l'espee et
fait bien contenance de chevalier qui petit ressoingne son ennemy.
En ce party se combatirent grant espace de temps, et s'entredonnerent
moult de grans et horribles coups. Et en la fin Remondin
descendy a pié, et print sa lance qui gesoit par terre, et en vint
le grant pas vers son ennemy, lequel se destournoit de lui, et le
faisoit aler après lui parmy le champ, car il avoit si bien cheval
a main qu'a fin souhait. Et en ce party cuidoit bien lasser Remondin
tant que la journee se passast. Mais Remondin s'avise, et vint
a son cheval, et prist l'estrier a une main et en l'autre main la lance,
et s'en vint pas pour pas vers son ennemy.
Et Oliviers, quant il le vit venir, ne scot comment il se peust bonnement
garder, car il ne scot percevoir la maniere comment mieulx
Remondin le vouloit assaillir. Et lors point le cheval tout a un
fais, et cuide venir hurter Remondin enmy le pitz. Mais Remondin
lui gette l'estrier par grant air, et attaint le cheval ou front de
si grant force que le chanfrain d'acier fu effondré, et convint le
cheval par la force du coup aler par terre des jarrez derriere. Et
Olivier lui laisse le frain et le point de l'esperon, et, au redrecier
que ly chevaulx fist, Remondin le va ferir de la lance ou cousté,
tellement qu'il le porta a terre de l'autre lez du destrier, et demoura
a Olivier bien demy pié du fer de la lance dedens le corps. Et avant
que il se peust relever, Remondin le vint si chargier de coups qu'il
ne se povoit mouvoir, et lui esracha le bacinet de la teste par force,
et lui met le genoil sur le nombril et la main senestre au col, et la
le tient en telle destrece qu'il ne se puet mouvoir.
En ce party que vous ouez tint Remondin
Olivier grant espace de temps. Et quant il vit qu'il en fu du tout
au dessus, si tire le court coutel qui lui pendoit a dextre lez et lui
dist:« Faulx traitre, rens toi ou tu vaulz prez que mort. Par foy,
dist Oliviers, j'aime mieulx que tu m'occies, car a moy rendre ne
puis je gueres conquester. Puis qu'ainsi est, j'aime mieulx a mourir
par la main d'un si vaillant chevalier que vous estes que d'autre
main. »Lors print a Remondin grant pitié de lui, et lui demanda,
sur le peril de l'ame de lui, s'il savoit riens de la trahison que Jossellin,
son pere, avoit faicte. Et cil dist que non, et que il n'estoit
pas encores pour le temps, et que, comment qu'il eust pleu a Dieu
que fortune lui feust pour le present contraire, si tenoit il son
pere preudomme et loyal, et non coulpable de ce fait. Et quant
Remondin, qui bien savoit le contraire, l'ouy, si fu moult doulens,
et lui debaty tant les temples du poing atout le gantelet, qu'il
fu si estourdiz qu'il ne veoit, ne ouoit, ne entendoit, ne se sentoit
chose que on lui feist.
Et lors se lieve Remondin, et le prist par
les deux piez, et le traine jusques aux lices, et puis le boute hors, et
retourne, et vint devant l'eschaffault du roy, la visiere levee, en
lui disant:« Sire, ay je fait mon devoir? Se j'ay rien plus a faire,
je sui prest de faire mon devoir, au regart de vostre noble court.
Par foy, sire chevaliers, dist le roy, vous estes bien acquitez. »Et
lors commanda le roy que Jossellins et son filz feussent tous deux
penduz. Et cilz a qui le roy le commanda saisirent tantost Josselin,
qui crioit au roy mercy moult piteusement. Et le roy lui dist
qu'il confessast la verité de la querele, et, par adventure, il pourroit
bien avoir grace.
Lors dist Josselin:« Sire, le celer ne vault rien, prengne vous
pitié de moy, car certainement il fut tout ainsi comme cellui chevalier
l'a proposé, et sachiez que Oliviers, mes fils, n'estoit pas
encore nez. Par foy, dist le roy a Jossellin, cy a grant mauvaistié.
Et s'il n'eust pleu a Dieu que vous n'en feussiez pugny en ce monde,
il ne vous eust pas laissié tant vivre; et, quant de ma part, vous
ne fauldrez pas a la punicion. »Lors dist
en hault a ceulx qui estoient ordonnez a ce faire que tantost le
pere et le filz feussent penduz.
Lors se traist avant Remondin et dist au roy:« Sire roy, je vous
mercie de vostre bonne justice et du droit que vous me faictes en
vostre court. Mais je vous prie, par pitié et par misericorde, qu'il
vous plaise a moy donner la vie de Olivier, car, veue la vaillance
de lui, et aussi consideré qu'il n'a coulpe en la trahison, ce seroit
moult grant dommage de sa mort, car encore pourroit il faire des
biens assez. Et quant du pere, pour ce que je le voy vieil et fresle,
de ma part, sire roy, s'il vous plaist a faire lui grace, je vous en
requier, par tant que je raye mon heritaige. Et des prouffiz et des
fruiz que il en a levez, selon la mise d'argent que il y pourra avoir,
soit distribué a en faire une prieuré et renter moines, selon la quantité
que la mise pourra souffrir raisonnablement, pour chanter
perpetuelment pour l'ame du nepveu du roy. »Lors dist le roy a
ses barons:« Seigneurs, veez cy grant franchise
de ce chevalier, qui prie que je respite ses ennemis de la mort;
mais, par la foy que je doy l'ame de mon pere, ne Jossellins ne
ses filz ne feront jamais trahison ne n'enchasseront gentil homme
de mon pays. »Et lors les fist tous deux pendre, et rendy a Remondin
sa terre, et lui donna la terre de Jossellin tout entierement.
Et Remondin l'en mercia et l'en fist hommage.
La commenca la feste grant, et tint le roy grant court et noble,
et estoit moult joyeux de ce qu'il avoit recouvré un si noble homme
en son pays. Mais pour neant s'en esjoist, car assez brief verra
que Remondin n'aura gueres de voulenté de demourer en Bretaigne,
car moult lui tarde de reveoir Melusigne.
En ceste partie dit l'ystoire que Remondin fu moult bien festiez
du roy de Bretaigne, qui tint moult grant et noble court pour
l'amour de lui. Et firent les barons de Bretaigne moult grant joye
de la venue de Remondin, especialment Alain, son oncle, et ses
deux enfans, et cilz de son lignaige. Et
lors vint Remondin au roy et lui dist:« Sire, je vous supply que il
vous plaise que vous accordez que je donne la baronnie de Leon,
qui fu de Hervy, mon pere, que Dieux face mercy, a Hervy, mon
cousin, et la terre aura recouvré le nom de son droit seigneur, et
vous le nom de vostre homme, car il est de la droitte ligne. Par
foy, dist Remondin, puis qu'il vous plaist, il nous plaist bien. »Lors
appella le roy Hervy, car il l'amoit moult, et lui dist:« Hervy, recevez
le don de la baronnie de Leon que voz cousins vous veult
donner, et m'en faictes hommage. »Et cil si fist et remercia moult
le roy et Remondin. Et lors appella Remondin Alain, son cousin,
et lui dist:« Beaulx cousins, je vous donne la terre que le roy m'a
donnee, qui fu Jossellin de Pont le Leon; faittes en au roy hommage. »
Et cilz l'en mercia a genoulx, et en fist hommage au roy, lequel
le receupt liement.
Mais les barons en prindrent moult fort a murmurer, et dirent:
« Par foy, cil chevalier n'est mie venu pour avarice en ce pays. Il
a mis sa vie en aventure pour conquerre
son heritaige. Quant si tost s'en est dessaisiz, il convient qu'il ait
grant richesse ailleurs. »Lors vint ly anciens chevaliers a Remondin.
Et quant Remondin le vit, si lui dist que il se delivrast de faire ce
que sa dame lui avoit commandé. Et il lui respondy:« Monseigneur,
pour ce suiz je venus. »Et lors presente au roy, de par sa dame,
une moult riche couppe d'or, ou il avoit moult de riches pierres,
et a tous les barons moult de riches joyaulx. Et s'esmerveilloit
chascuns dont telle richesse povoit venir. Et dirent tuit que il
convenoit que Remondin feust moult puissant et moult riches.
Et lors renforca moult la feste. Et avoit Alain de Quemeniguingamp
et ses deux filz si grant joye que nulz ne le pourroit penser. Mais
encontre leur joye ot dueil le lignaige de Jossellin de Port le Leon,
lesquelx n'oublierent mie la mort de leur cousin et de son filz, ainsi
que vous orrez cy après. Et se taist l'ystoire quant a present de
la feste, et commence a parler de Melusigne,
comment elle se gouverna entretant comme Remondin fu
en ce voyage.
L'ystoire dit que entretant que Remondin fu en Bretaigne,
Melusigne fist bastir la ville de Lusignen et fonder les murs sur
la vive roche, et la fit estoffer de fortes tours; drues, machicolees
et a terrace, et les murs machicolez, et alees au couvert dedens la
muraille pour deffendre a couvert par les archieres autant bien
par dehors comme par dedens, et parfons trencheiz et bonnes
brayes. Et fist bastir entre le bourc et le chastel une forte tour,
grosse, de tieules sarrasinoises, a fort cyment. Et estoient bien ly
mur de la tour de XVJ. a XX. piez d'espez. Et la fist faire si haulte
que les guettes qui estoient dedens veoient de tous coustez qui
venoit devers le fort en la ville. Et y estably trompeurs qui trompoient
quant ilz veoient aucun approuchier. Et sachiez que tous
les trencheiz d'entour le bourc furent esrachiez la ou il en fu besoing,
comme encore y est apparant. Et
fist la dame nommer celle tour La Tour Trompe. Or retourne l'ystoire
a parler du roy et de Remondin, et de la feste que chascun
faisoit de Remondin.
En ceste partie dit l'ystoire que moult fu grant la feste a Nantes,
et moult honnoura le roy Remondin, et y fist on joustes et bohours
esquelx Remondin se porta moult vaillaument. Et furent a la
feste toutes les plus nobles dames du pays, qui moult prisoient la
contenance de Remondin, et bien disoient qu'il estoit bien dignes
de tenir un grant pays. Et moult s'esbahissoient de la grant richesse
qu'ilz veoient de Remondin de jour en jour.
Mais qui qui face feste de Remondin, le chastellain de Derval,
qui fu nepveu Josselin de Pont le Leon, fist tout le contraire,
mais envoya soubdainement a tous ses proismes et qui estoient
parent de Josselin, en eulx mandant comment la chose estoit alee
de son oncle, et que ilz feussent a un certain jour que il leur manda,
a un recept qu'il avoit en la forest de Guerrande, et qu'il savoit
bien que, quant Remondin partiroit, qu'il
en yroit par assez prez, car la plus grant partie du pays de Guerrande
estoit a lui. Quant cilz ouïrent les nouvelles, si furent moult
doulens, et se mirent ensemble bien deux cens hommes d'armes
armés de toutes pieces, et vindrent au recept ou le chastellain les
avoit mandez. Et le chastellain se party de la court sans prendre
congié du roy ne de nul des barons, mais il laissa a la court .IIJ. 
de ses escuiers pour savoir quel chemin Remondin tendroit, et que
ilz lui feissent assavoir au recept dessus dit. Et ilz lui respondirent
que si feroient ilz.
Lors se party ly chastellains et chevaucha tant qu'il vint au
recept, ou il trouva ceulx de son lignaige que il avoit mandez,
et leur compta toute l'aventure, et comment Jossellins et ses filz
avoient esté pendus, et qu'ilz avoient en pensé d'en faire, ou de
lui vengier de Remondin qui lui avoit pourchacié cest ennuy, et
a eulx fait si grant blasme et si grant hontage, ou de le laissier
en ce party. Lors respondi, pour tout le lignaige, un moult
estous chevalier, qui fu filz du cousin germain de
Jossellin:« Chastellains, nous voulons bien que vous sachiez que
ainsi ne demourra pas, car nous sommes tous en voulenté de mettre
mort cellui qui nous a fait si grant vitupere et si grant deshonneur.
Par foy, dist ly chastellains, or tien je bien a emploié l'onneur
et le bien que Jossellins, mes oncles, vous a fait ou temps
passé. Et je vous mettray temprement en lieu ou nous pourrons
bien acomplir nostre voulenté de cellui qui ce hontaige nous a
fait, car, de quelque cousté qu'il ysse du païs de Bretaigne, il ne
nous puet eschapper, car nous y avons bonnes espies qui le nous
vendront annoncier quant temps sera. »Et ceulx respondirent tous
d'une voix:« Beneiz soyez vous, et sachiez, quelque priz qu'en doie
advenir, ceste emprise sera achevee, et occirons le faulx chevalier
qui ce domage nous a fait, et de ceste honte. »Cy se taist l'ystoire
a parler d'eulx, et recommence a parler du roy et de Remondin,
comment il se departy du roy et de la baronnie. Et s'en vint
a Leon en la forteresse qui fu de Hervy de Leon,
son pere, que il avoit donnee a Hervy, son cousin.
L'ystoire dit que la feste dura a Nantes bien XV. jours ou plus.
Et ne vous sauroye raconter toute l'onneur que le roy breton et
toute sa baronnie firent a Remondin. Et m'en tairay pour cause
de briefté. Remondin print congié du roy et des barons, et mercia
moult le roy de la bonne justice que il lui avoit faicte en sa
court, et se party moult honnourablement d'eulx tous. Et sachiez
que le roy et pluseurs des barons furent doulens de sa departie.
Ainsi se party Remondin du roy, o lui Alain, son oncle, et ses
deux enfans, et ceulx de leur lignaige, et s'en vont fort chevauchant
vers Leon. Mais l'ancien chevalier estoit venus devant, et avoit
fait tendre tentes et paveillons, et tout ordonner comme mestier
estoit. Remondin, et ses oncles, et ses enfans, et les plus prouchains
de son lignaige, logierent ou chastel, et les autres au bourc.
Et fu la feste grant. Et donna Remondin
a tous les barons qui la furent moult de riches dons.
Mais quant le peuple du païs scot que cellui qui estoit filz de
leur droit seigneur estoit venus, si furent moult joyeux, et lui firent
grans presens, a l'usaige du pays, comme de vin, de bestail, de
poissons, de poulaille, de foings et d'avoines, et de moult d'autres
choses. Et estoient moult liez, puis qu'il ne plaisoit a Remondin
a demourer, ne a tenir la terre, quant ilz estoient receuz en la
droicte ligne de leur seignourie, et hors de la lignie Josselin. Remondin
les remercia moult de leurs presens, et leur pria et commanda
qu'ilz feussent bon et loyal subgiez a Hervy, a qui il avoit donné
la terre. Et ilz dirent que si feroient ilz. Et se taist l'ystoire a parler
d'eulx et parole des espies qui estoient la mesmes, dont l'un
se party et s'en ala vers le recept ou le chastellain et le lignaige
Jossellin estoit. Et les autres deux demourerent pour savoir quel
chemin Remondin tendroit.
En ceste partie dit l'ystoire que Remondin
se party o ceulx de son lignaige, de Leon, et s'en vint a Quemeniguigamp,
la ou la feste renforca moult grant. Et la voult Remondin
prendre congié de son lignaige. Mais ilz y mistrent le plus grant
remede que ilz porent afin que il demourast encores. Et le firent
demourer oultre sa voulenté bien VIIJ. jours. Mais il faisoit le plus
que il povoit bonnement leur plaisir. Et en ce party vagant, vint
a Hervy, le filz Alain, un homme trespassant, qui venoit de Guerrande,
et avoit passé par le recept ou ly chastellains estoit, et
avoit entendu par aucuns des varlez d'icellui chastellain qu'ilz
actendoient gens a qui ilz ne vouloient point de bien. Mais il ne
lui avoit pas descouvert qui ilz aguettoient. Et cest affaire compta
a Hervy.
Quant Hervy l'entendy, il print tantost un de ses escuiers, et
l'envoya vers ledit lieu asavoir quelz gens c'estoient. Et cil, qui
fu diligens, fist tant qu'il congnut la plus grant partie de ceulx
qui y furent et quelle quantité ilz estoient, et retourna a Hervy,
et lui compta ce qu'il avoit trouvé, et que
ilz estoient bien de Vc. à VJc. combatans. Quant Hervy l'entendy,
si lui deffendy qu'il n'en parlast a personne. Et lors appella son
frere Alain et aucuns des plus notables de leur lignaige, et leur
compta cest affaire.« Par foy, dirent cilz, nous ne savons que penser
qu'ilz tendent a faire, sinon qu'ilz se veulent vengier de Remondin,
nostre cousin, ou de nous mouvoir guerre sur ceste querelle. Mais
toutesfoiz il est bon de y pourveoir de remede. Mandons de noz
amis et nous tenons secretement ensemble, et verrons quel conroy
ilz prendront, afin que, se ilz viennent sur nous, que ilz ne nous
treuvent point a descouvert, et aussi, se Remondin se part, que il
ne soit pas souspriz d'eulx, car, se ilz ont entencion de lui mal
faire, ce n'est que de lui oster sa vie. Par foy, dit ly autre, il ne
dit que verité. Or nous delivrons de faire nostre mandement si
brief et si celeement que on ne le saiche se le moins non que on
pourra. »Et ainsi le firent ilz, et orent, dedens
le second jour, jusques a IIIJc. hommes d'armes, que de leur
lignaige, que aliez, et les firent logier en un bois, ou moult pou de
gens les sceurent.
Or advint que Remondin ne voult plus demourer, et print congié
de Alain, son oncle, liquelz demoura à Quemeninguigant,
moult doulens de sa departie. Et ses deux enfans le convoierent,
et grant foison de leur lignaige, et comment qu'il feust, ne le vouldrent
laissier. Et fesoient tousjours traire avant leurs gens sur
costé. Et alerent tant avant que ilz approuchierent a une lieue
prez de la forest ou le recept au chastellain estoit, qui, par ses
espies, scot leur venue et le dist a ses parens, disant:« Or verra
on qui oncques ama Josselin, mon oncle, ne son filz Olivier. Il le
devra cy monstrer a vengier leur mort. Cy povons a un seul coup
avoir tout le lignaige, et cellui qui telle honte nous a faicte. »Et
cilz lui respondent que ja pié n'en eschappera
que tout ne soit mort. Mais, si comme le proverbe dit:« Tel cuide
vengier sa honte qui l'accroist. »Ainsi fut il du chastellain et de ses
parens.
Et en cependant vint ly anciens chevaliers a Remondin, et lui
dist:« Sire, il est mestiers que vous chevauchiez par ceste forest,
tous armez, vous et voz gens, par ordonnance, car le lignaige de
Jossellin que vous avez destruit, ne vous aiment pas. Si vous
pourroient tost porter dommage, se ilz vous trouvoient desgarny,
et ly cuers me dist que nous les trouverons assez tost. Ja s'estoient
armez Hervy et Alain, et leur lignaige, et avoient envoiez leurs
gens devant en embusche, a moins de demy lieue du recept. »Dont,
quant Remondin ot fait armer ses gens, et ot mis le pennon au
vent, et voit que ceulx de son lignaige estoient tuit armez, si ne
scot que penser, et les autres aussi ne savoient pas pour quoy
Remondin si s'estoit armez, et ses gens aussi. Mais ilz lui dirent
lors toute la verité, et comment ilz avoient
ja envoyé devant IIIJc. bacinez pour lui garder encontre leurs ennemis.
« Par foy, dist Remondin, ceste courtoisie ne doit pas estre
mise en oubli, et ne sera elle ou temps avenir, se vous avez besoing
de moy. »Et en ce party chevaucherent tant qu'ilz entrerent en la
forest. Et faisoit moult bel veoir Remondin chevauchier devant,
le baston ou poing, mettre ses gens en ordonnance. Et atant se taist
l'ystoire de lui, et parole du chastellain et de ses parens, qu'ilz
firent.

Comment Remond et ses parens desconfirent le chastellain et ses aliez,
et autres parens de Josselin de Pont le Leon.
L'ystoire dit que le chastellain estoit en son
recept, et attendoit l'espie qu'il avoit derrenierement envoyé assavoir
mon quant Remondin entreroit en la forest. Et il exploita
tant qu'il les vit approuchier. Lors retourna au recept, et dist au
chastellain:« Sire, veez les cy venir. »Quant le chastellain l'entendy,
si s'escria en hault:« A cheval, a cheval. Qui oncques ama Jossellin
de Port le Leon, mon oncle, ne son filz Olivier, si me suive! »Et lors monta chascuns, et furent acreuz qu'ilz furent bien VIIJc. 
combatans,
et se mirent au chemin par my la forest, a l'encontre de
Remondin, et passerent par devant l'embusche ou estoient ceulz
que Hervy et ses parens avoient envoyez devant, lesquelx les laissierent
passer sans eulx descouvrir, puis se mirent aprez eulx au
chemin. Et cilz chevauchierent tant qu'ilz encontrerent Remondin
et sa route.
Mais quant ilz les virent armez et chevauchier en ordonnance,
si furent tous esbahiz. Mais en celle premiere route ne
estoient que les varlès et environ cent hommes d'armes.
Si les escrierent:« A la mort! Mal accointastes oncques cellui
qui nous a fait la honte et le dommage de Josselin, nostre cousin. »
Quant cilz l'entendirent, si se mettent a part, et font sonner la
trompette. Et cilz leur courent sus, et firent grant dommage des
gens Remondin, aincois que Remondin y peust venir, ly quelz
venoit a desray de cheval, tant qu'il povoit courre, et se fiert
oultre ses ennemis, lance baissiee, et porte le premier qu'il encontre
a terre. Et puis traist l'espee, et fiert a dextre et a senestre, et porte
a ses ennemis moult de dommage.
Mais, quant le chastellain le voit, si fu moult doulens, et le monstre
a trois de ses cousins germains disant:« Veez vous la le chevalier
par qui la honte est avenue a nostre lignaige. Se nous estions delivrez
de cestui cy, le remenant ne pourroit gueres durer. »Lors poingnent
tous trois a lui, les lances abaissiees. Les deux l'enferrent
sur le comble de l'escu, et ly autre en la couppe du bacinet, et tant
rudement le fierent qu'ilz portent lui et le cheval
par terre, et passerent oultre. Mais il point le cheval de
l'esperon, qui fu fort et viste, et le cheval se remet sur ses genoulx,
et ressault en piez legierement, que oncques n'en perdy estrier ne
espee de la main. Et retourne sur le chastellain, et le fiert de l'espee
sur le bacinet si rudement, a ce que le bras fu fort et l'espee pesant,
qu'il fu si estourdiz qu'il perdy les estriers ambedeux, et lui vola
l'espee de la main. Et au passer le hurte de l'espaule telement qu'il
vola du cheval a terre. Et la presse commenca si grant qu'il fu
tous deffoulez des piez des chevaulx.
La commenca la bataille grant, et y ot grant dommage d'un
lez et de l'autre. Atant est venus ly anciens chevaliers, et Hervy
et Alain pellemelle. La ot dure meslee et moult aspre. La fait Remondin
moult d'armes et moult dommage ses ennemis. Mais ly
chastellains est yssus de la presse, et lui ont baillié ses gens un fort
cheval, et il y monte. La renforca grant la bataille, car, quant sa
gent le virent remondé, ilz reprindrent grant cuer, et se combatirent
moult asprement et y ot moult de mors et de
navrez, et d'une part et d'autre. Et sachiez que Remondin
et ses gens soutenoient grant fez, car leur adverse partie estoit
moult forte, et moult bien se combatirent vaillaument. Mais l'embusche
Hervy leur vint par derriere et les assaillirent de tous
lez si asprement qu'ilz ne sceurent que faire; ne ilz ne se povoient
deffendre, ne ilz ne povoient fuir. Et la fu prins ly chastellains et
renduz a Remondin, qui le commande a garder a l'ancien chevalier
et a IIIJ. de ses hommes. Et furent tous les autres en pou de heure
pris et mis a mort.
Et s'en vindrent au recept, et lors dit Remondin a ses parens:
« Seigneurs, je vous doy bien mercier du noble secours que vous
m'avez fait a ceste journee, car je scay bien, se ne feust l'aide de
Dieu et de vous, ces traicteurs m'eussent mis a mort en trahison.
Or regardons qu'il en est bon a faire. Par foy, sire, dist Hervy,
or en faictes vostre voulenté. Je vous diray, dist Remondin, que
nous ferons. Faisons pendre tous ceulx qui sont du lignaige Josselin
environ ce recept, et le chastellain et
les autres nous envoierons au roy de Bretaigne pour tesmoingnier
la trahison qu'ilz nous ont faicte. Si en preingne tele punicion qu'il
lui plaira. Par foy, dirent trestuit, vous dictes bien. »Lors furent
serchié tuit ly prisonnier; et furent penduz aux fenestres et aux
huys et tout environ le recept, tuit cilz qui estoient du lignage
Jossellin. Et firent tous les autres lier, et le chastellain, et les enmena
Alain, a trois cens hommes d'armes, a Vennes, devers le roy,
qui la estoit retraiz. Et lui presenta Alain le chastellain et tous les
autres, et lui compta toute l'aventure, et lui dist comment Remondin
se recommandoit a sa bonne grace, et qu'il ne lui voulsist
desplaire s'il avoit prins vengence des traitres qui l'avoient voulu
murtrir en trahison, et qu'il lui envoyoit le chastellain et les autres
pour savoir la verité du fait, et qu'il en preinst la punicion a sa
voulenté.
« Comment, dist ly roys, damp chastellains, comment fustes
vous si hardiz de faire tel oultraige, ne
tel trahison pour la raisonnable justice que nous avons fait faire
en nostre royaume, veu et consideré la grant trahison que Josselins,
voz oncles, recongnut qu'il avoit fait? Par Dieu, vous feustes
moult oultrecuidiez, et c'est a bon droit s'il vous en est mesavenu.
Haa, noble roy, dist ly chastellains, preingne vous pitié de moy,
car la grant yre que j'avoye de la deshonneur que Remondin avoit
fait a nostre lignaige le m'a fait faire.
Par mon chief, dist ly roys, c'est mauvaise compaignie que de
traitours. Il fait bon fermer l'estable avant que le cheval soit perdu.
Sachiez que jamais ne vouldrez occire noble homme en trahison,
car je ne mengeray jamais tant que vous serez penduz avec vostre
oncle et tous ceulx qui cy ont esté admenez. »Et lors les fist le roy
pendre, et envoya le chastellain a Nantes, et la fu penduz emprez
son oncle et Olivier, son cousin. Ainsi garda le roy des Bretons
justice en son temps. Et se taist l'ystoire
de lui, et repaire a Remondin et a ses parens.
Or dist l'ystoire que, quant Alain fu repairié au recept, et il
ot compté a Remondin et aux autres ce que le roy de Bretaigne
avoit fait, ilz dirent que le roy avoit fait comme vaillans roys et
loyaulx justiciers. Lors appella Remondin Hervy et Alain, et ceulx
de son lignaige, et dist a Hervy et a Alain: Beaulx cousins, je vous
enjoing que vous faciez fonder une prieuré de la Trinité de VIIJ. 
moines, et renter, pour chanter tous les jours pour l'ame de mon
pere, pour le nepveu du roy et pour ceulx qui sont trespassez de
ceste fole emprise. Et cilz distrent que ce feroient ilz. Et leur pria
Remondin comment ilz le recommandassent au roy de Bretaigne,
et aux barons, et a Alain, leur pere. Et print congié d'eulx, dont
ilz furent moult doulens de ce qu'il ne les laissa plus avant aler.
Et sachiez que au partir menerent les deux freres moult grant
douleur. Non contretant il convint que ilz se partissent,
et s'en vont vers Quemeninguingant. Et Remondin
s'en vint en Guerrande, la ou il fu moult bien receuz. Et se taist
l'ystoire a parler de lui, et recommence a dire comment Hervy et
Alain prindrent congié de leur lignaige, et vindrent a leur pere.
L'ystoire dit que Hervy et Alain prindrent congié de leur lignaige,
et vindrent a leur pere, et lui compterent toute l'aventure
du chastellain, et comment ilz s'estoient partiz de leur cousin, et
comment il leur ot enjoint de faire la prieuré.« Par foy, dist Alain,
or est bien le pays de Bretaigne essarpez de la lignie Jossellin.
Dieux en ait mercy des ames, combien que ilz ne nous amassent
onques. Beaulx enfans, je vous diray que vous ferez. Vous yrez
au roy, et lui requerrez qu'il vous doint une place pour ediffier la
prieuré, et lui dictes comment vostre cousin le vous a enjoint;
et je croy qu'il vous en fera bonne responce. »Et ceulx respondirent
que si feroient ilz.
Lors se partent de leur pere, et ont tant chevauchié qu'ilz vindrent
a Vennes, et trouverent que le roy s'estoit party, et estoit alez
a Senselio pour soy deduire a la chasse. Et
cilz remontent a cheval, et vindrent au port, et passerent et entrerent
en la forest, et cheminerent tant que ilz vindrent au chastel,
et trouverent que le roy estoit ou parc alez chassier. Et les
deux freres vont après, et treuvent le roy dessoubz un arbre, sus
un estang, ou il attendoit le cerf que ly chien achassoient. Les deux
freres se trairent a part, pour ce que ilz ne vouloient pas destourber
le roy a veoir son deduit, lequel le perceut bien et leur en scot
moult bon gré. Atant esvous venu le cerf, qui s'en vint ferir en
l'estang. Et la fu prins par force de chiens et trait hors de l'eaue;
et en fu faicte la cuirie et donné le droit aux chiens.
Lors se trayent Hervy et Alain avant, et saluerent le roy,
et firent bien le messaige que Remondin, leur cousin, leur avoit
enchargié. Le roy les bienviengna, et leur enquist de l'estat
Remondin, et ilz lui en dirent ce que ilz en avoient veu, et puis
comment il leur avoit enjoint de faire la prieuré pour chanter pour
l'ame du nepveu du roy, et pour son pere
Hervy, et pour tous ceulx qui avoient receu mort pour ceste querelle,
et aussi comment ilz lui priassent de par lui comment il leur
voulzist donner place pour fonder la dicte prieuré.« Par foy, dist
le roy, la requeste est raisonnable, et tout maintenant je vous
menray ou lieu ou je vueil qu'elle soit fondee. »
Lors yssirent de la garenne, et vindrent tout selon le mur, au
bout du clouz, et lors dist le roy:« Beaulx seigneurs, faictes cy
fonder vostre prieuré, et prennez tant de place que vous vouldrez.
Je vous abandonne la forest pour prendre bois a charpenter, et,
quant ly moyne y seront estably, je leur en donne pour leur ardoir,
et tous leurs adherens et habitans. Et leur habandonne la pescherie
en la mer qui est prez de ceste place, a ung quart de lieue, et tendre
en la forest aux oysiaux et a toute sauvagine, pour leur despense.
Et toutes les terres en hannables qui sont cy environ, a demy lieue,
je leur donne. »Et de ce leur fist faire bonnes lettres. Et les deux
freres l'en mercient, et font venir macons
tantost, et terrillons, et charpentiers. Et fu en pou de temps l'eglise
et la prieuré assouie, et mis moynes blans dedens jusques a VIIJ.,
qui portent en leur desouzain habit une croix azuree, et les renterent
bien pour vivre aaisiement, et encores y est. Et atant se taist
l'ystoire a parler du roy des Bretons et des deux freres, et reprent
a parler de Remondin, comment il se gouverna depuis.
En ceste partie nous tesmoingne l'ystoire que tant demoura
Remondin en la terre de Guerrande qu'il mist accord entre aucuns
des Bretons qui estoient en discencion, et fist tant que ly pays fu
tous en paix. Et lors print congié aux barons et au peuple, qui
forment furent doulens de sa departie. Et tant chevaucha qu'il
entra en la terre de Poictou, la ou il trouva grant foison de haultes
forests non habitees, et en aucuns lieux, grant foison de sauvagine,
comme cerfs, bisches, dains, chevreulx, porcs, et autres bestes
sauvaiges, et en moult d'autres lieux belles plaines,
belles praieries et belles rivieres.« Par foy, dist Remondin,
c'est grant dommage que cest pays n'est habitez et peuplez, car
moult y est grasse la contree. »Et en pluseurs lieux treuve sur la
marine moult de belles places non habitees, lesquelles, a son semblant,
feussent moult prouffitables a habiter.
Et tant chevaucha Remondin qu'il vint a une ancienne abbaye,
grande et grosse durement, qui estoit appellee Malezès, et avoit
par my l'abbaye cent moynes sans les convers. La se heberga
Remondin, pour la plaisance qu'il prist ou lieu, et y fu trois nuis
et trois jours. Et y donna Remondin de beaulx joyaulx. Puis s'en
party, et s'en vint chevauchant tant qu'il approucha de Lusignen,
et vit la Tour Trompe et le bourc. Et lors ne cuida pas estre la ou
il estoit, car il mescongnoissoit le lieu pour la tour et pour le lieu
du bourc, qui y fu fais depuis qu'il se party. Et moult se esmerveille
quant il oït la guette de la tour tromper.

Comment Remondin retourna a Lusegnen et s'esmerveille de la tour
et du bourc que Melusigne avoit fait faire.
En ceste partie dit l'ystoire que, quant Remondin vint au dessus
de Lusignen, et il apperceut le bourc, qui estoit cloz de haulx murs
et de grosses tours et drues, et les fossez parfons et tous fais de
pierre de taille, et voit la tour haulte et grosse entre le bourc et le
fort, qui les surmonte de haulteur de plus du hault d'une lance,
et oït les trompeurs qui trompent de plus en plus quant ilz appercoivent
les gens qui venoient avecques Remondin
espessir:« Comment, dist Remondin a l'ancien chevalier, que puet
cecy estre? Il me sembloit ores que je feusse bien prez de Lusegnen,
mais il me semble que je y ay bien failly. »Lors commence ly anciens
chevaliers a rire.« Comment, sire chevaliers, dist Remondin, vous
vous truffez de moy! Je vous dy pour certain, se ne feust la tour
et le bourc que je voy, je cuidasse estre a Lusignen. Par foy, monseigneur,
dist l'ancien chevalier, tantost vous y pourrez trouver,
se Dieu plaist, a grant joye. »
Or vous dirai je des queux et varlez de sommiers qui estoient
alez devant, et avoient annonciee la venue Remondin. Combien
que Melusigne le sceust bien, ja n'en feist elle semblant, qui, tantost
après leur venue, fist appareillier tout le peuple, et aler contre
Remondin. Et elle mesmes y vint o foison de dames, damoiselles,
chevaliers et escuiers montees et arrees noblement. Remondin
regarde devant soy et voit naistre gens du fons
de la valee, venans deux et deux par ordonnance. Si s'en esmerveille
moult, et, quant ilz approucherent, si s'escrierent tous d'une
voix:« Bien soiez vous venuz, monseigneur. »Lors recongnut Remondin
pluseurs de ceulx qui le bienviengnoient, et leur demanda:
« Beaulx seigneurs, dont venez vous? »Ceulx lui respondirent:« Monseigneur,
nous venons de Lusignen. De Lusignen, dist Remondin,
et y a il gueres de cy? Par foy, monseigneur, dirent ceulx, qui
perceurent que il le mescongnoissoit pour le bourc et la tour qui estoit
faicte puis que il s'estoit partiz, vous povez veoir Lusignen.
Ma dame a fait faire ce beau bourc et cette belle tour puis que vous
partistes, et veez la ca ou elle vient contre vous. »Adont fu Remondin
moult esbahiz, et ne dist pas quanqu'il pensoit. Mais quant il lui
souvint comment elle avoit fait le fort de Lusignen et chastel en
si pou de temps, si ne s'en donna plus de merveille.
Et atant vint Melusigne qui moult doulcement
le bienviengna et receupt moult amiablement en disant:
« Monseigneur, je suiz moult joyeuse de ce que vous avez si bien
besoingnié et si honnourablement en vostre voyage. On le m'a
bien tout compté et dit. »Et Remondin lui respond:« C'est Dieu
mercy et vous. »Et lors, en ces paroles, arriverent a Lusignen, et
descendirent. Et fu la feste moult grant, et dura VIIJ. jours; et y
vint le conte de Forests, qui moult bienviengna son frere. Et partirent
de Lusignen et vindrent à Poictiers devers le conte, qui moult le
conroy. Et demanda a Remondin ou il avoit esté. Et il leur recorda
toute son adventure. A brief parler, le conte Bertran en fu moult
joyeux. Et prindrent les freres congié de lui. Ly uns s'en ala en
Forests, et Remondin a Lusignen, ou Melusigne le receupt moult
liement.
Et estoit pour lors la dame enceinte, et porta son terme, et
acoucha a son jour de son second enfant, et fu un filz, et fu baptisiez,
et ot a nom Eudes, et ot l'une oreille plus grande que l'autre
sans comparoison; mais de tous membres il
estoit beaulx a grant devise et bien formez. Cil ot puis espousee
la fille au conte de la Marche, et fu puis conte de la Marche. Et
atant se taist l'ystoire a parler de l'enfant et parole de Remondin
et de Melusigne.
L'ystoire certiffie que, quant la dame eut jeu son terme et qu'elle
fu relevee, la feste y fu moult grant, et y ot grant foison de nobles
gens, et departy la feste moult honnourablement. Ceste annee
fist la dame faire le chastel et le bourc d'Ainnelle, et fist faire
Vuavent et Meurvent; et puis fist faire le bourc et la tour de Saint
Messent, et fist commencier l'abbaye, et faisoit moult de bien a
povre gent.
Et, au second an aprez, ot un filz qui fu nommez Guyon, et fu
moult bel enfant; mais il ot un oeil plus hault que l'autre. Et sachiez
que Melusigne avoit si tres bonnes nourrices, et estoit si tres soingneuse
de ses enfans, qu'ilz croissoient et amendoient si fort que
chascun qui les veoit s'en donnoit merveille.
En ce temps fist fonder maint noble lieu par le pays que ilz
avoient es membres de la conté de Poittou et duchié de Guienne.
Elle fist faire le chastel et bourg de Partenay, si fort et si bel que
sans comparoison. Puis fonda a la Rochelle les tours de la garde
de la mer et le chastel, et commenca une partie de la ville. Et
avoit une tour grosse, a trois lieues prez, que Julius Cesar fist faire.
Et l'appelloit l'en pour lors la Tour Aigle, pour ce que Julius
portoit l'aigle en sa banniere, comme empereur. Celle tour fist
la dame avironner de grosses tours et de fors murs, et le fist nommer
le Chastel Aiglon. Et depuis ediffia Pons en Poictou et Sainctes,
qui pour lors fu nommee Linges. Puis fist Talemont en Tallemondoiz,
et moult d'autres villes et forteresses. Et acquist tant
Remondin que, en Bretaigne, en Guienne, ne en Gascoingne, n'avoit
prince nul, ne homme qui marchesist a lui, et qui ne le ressoignast
tres fort a courroucier.
L'ystoire tesmoingne que, ou cinquiesme an
après, ot Melusigne un filz qui fu nommez Anthoine. Grant fu et
bien formez de tous membres. Mais il apporta en la senestre joe
une pate de lyon, et, ains que il eust VIIJ. ans, elle fu velue et les
ongles trenchans, et fist cel Anthoine moult a doubter. Et puis
fu conte de Lucembourc, ainsi comme vous orrez avant en l'ystoire.
Et fist Melusigne faire fonder par le païs mainte eglise, et renter,
et moult d'autres biens qui ne sont mie a mettre en oubly.
Cy nous dit l'ystoire que, au VIJe an ensuivant, Melusigne porta
le quint enfant, et enfanta a son droit terme un filz qui ot a nom
Regnault. Nul plus bel enfant ne povoit on veoir. Mais il n'apporta
que un oeil sur terre; mais il en veoit si cler qu'il veoit venir par mer
les nefs, ou par terre autres choses, de trois veues, qui montent
bien XXJ. lieus. Cil fu beaulx, doulz et courtois, si comme vous
orrez en l'ystoire, ca avant.
L'ystoire nous dit que, la VIIJe annee enfanta
Melusigne le VJe filz, qui ot a nom Gieffroy. Et apporta sur terre
une dent qui lui yssoit hors de la bouche plus d'un pousse, et fu
nommez Gieffroy au Grant Dent. Cil fu grans, haulx, et fourniz
et fort a merveilles, hardiz et crueulx. Chascun le doubtoit qui en
ouoit parler. Et fist moult de merveilles, ainsi comme vous orrez
en l'ystoire.
L'ystoire tesmoingne que, la IXe annee, enfanta Melusigne un
filz, ce fu le VIJe, qui ot a nom Frommont, qui fu assez beaulx.
Mais il ot sur le nez une petite tache velue, comme la pel d'une
taulpe ou d'un fouant. Et fu en son temps moult devoz, et fu
puis, par l'accort de son pere et de sa mere, moine de Maleres,
dont vous orrez cy après en l'ystoire une moult piteuse aventure.
En ceste partie dit l'ystoire que Melusigne demoura puis environ
deux ans sans porter enfant. Mais a la XJe annee,
apporta un filz, le VIIJe, grant a merveille. Cil apporta
trois yeux sur terre, de quoy ly uns fu ou front; et fu si crueulx
et si mauvais qu'il occist, ains qu'il eust quatre ans, deux de ses
nourrices. Et orrez cy avant en l'ystoire comment il fu mort, et
enterré a Poictiers, au Moustier Nuef.
Or nous dit la vraye histoire que tant nourry Melusigne ses enfans que Uriiens, premier, ot XVIJ. ans, et fu grant et fort a
merveilles,
et faisoit moult de forces et d'appertises. Et plaingnoit
chascun qu'il avoit si estrange viaire, car il l'avoit court et large;
l'un oeil ot rouge et l'autre tout pers, et les oreilles aussi grandes
comme manevelles a vans. Et Eudes, ses freres, avoit XVJ. ans,
et Guyon XV. ans. Moult amoient ly uns l'autre Uriiens et Guyon.
Et estoit Guion si viste, si mouvant et si appert que chascun s'en
donnoit merveilles. Et tousjours s'entretenoient compaignie Uriiens
et Guyon. Et les amoient tant les nobles
enfans du pays, et eulx aussi les nobles et les enfans, qu'ilz ne povoient
plus, et fesoient armes bien souvent en joustes, en tournois
et en bouhours.
Or advint en cellui temps que deux chevaliers poictevins revindrent
de Jherusalem, et conterent nouvelles par le pays que le
soubdan de Damas avoit assegié le roy de Chippre en la cité de
Famagosse, et qu'il le tenoit en moult grant destrece. Et n'avoit
cellui roy plus de hoirs que une seule fille, laquelle estoit moult
belle. Et tant ala la nouvelle par le pays que Uriiens le scot. Et
lors dist a son frere Guion:« Par ma foy, beau frere, ce seroit grant
aumosne de secourir cellui roy contre les Sarrasins. Nous sommes
ja VIIJ. enfans masles, la terre de nostre pere ne demourra pas sans
hoir, posé que de nous ne feust rien. Dont, pour celle cause, nous
devons tant plus penner de voyagier pour acquerre honneur. Par
foy, dist Guyon, vous dictes verité, mais
pourquoy le dictes vous? Je sui tout prest de faire ce que il vous
plaira. Par foy, mon frere, dist Uriiens, vous dictes bien. Or mandons
les deux chevaliers qui sont venus du saint voyage d'oultre
mer, et leur enquerrons plus avant de cest affaire. »
Et lors manderent les deux chevaliers, qui y vindrent moult
liement. Et, quant ilz furent venus, les deux enfans les bienviengnerent
moult amiablement. Et leur commencierent a enquerre
de leur voyage, et des usaiges et manieres des pays ou ilz avoient
esté; et ceulx leur en dirent la verité.« Par foy, dist Uriiens, nous
avons entendu que vous avez passé par une isle ou il a un roy
crestien qui moult est oppressez d'un soubdant sarrazin. Si nous
merveillons pourquoy vous ne demourastes en la guerre avecques
le roy crestien pour lui aidier et conforter, vous qui estes renommez
d'estre deux si vaillans chevaliers, ainsi que il nous semble
que tuit bon crestien y sont tenus, et aussi
ce nous sembleroit grant aumosne de le reconforter en tel neccessité. »
A ce respondirent les deux chevaliers:« Par nostre foy, damoisel,
nous voulons bien que vous sachiez que, se nous eussions veu la
voye comment nous eussions peu entrer en la ville sans estre mors
ou prins, nous y feussions voulentiers alez, et actendu l'adventure
avec le roy de Chippre, telle que Dieu la nous eust voulu envoier.
Et vous savez que l'effort de deux chevaliers ne puet pas porter
le faiz contre bien de LX. a IIIJxx mille Sarrasins; et ce fu la cause
qui nous destourna de y aler, et vous devez savoir que cellui est
moult fol qui souffle contre le vent pour le cuider tarir ne surmonter.
Par foy, dist Uriiens, vostre excusacion est bonne est juste; mais
or me dictes se gens qui auroient povoir de mener de IJm. a XXVc. 
hommes d'armes, se ilz y pourroient venir a temps pour secourir
cellui roy. »Lors respondy ly uns des deux chevaliers:« Par ma foy,
sire, ouy, veu et consideré que la cité est forte
et le roy vaillant et bataillerres de sa personne, et sy a foison vivres
et compettement de bonnes gens pour garder la ville. Et si y a pluseurs
forteresses que ceulx de Rodes et les Hermins viennent souvent
refreschir, de quoy le roy de Chippre et ceulx de la cité ont
grant confort. Et sachiez que mon compaignon et moy vouldrions
bien avoir trouvé qui y voulzist aler en telle compaignie que vous
dictes, et nous y deussions prendre l'aventure avecques lui. Par
foy, dist Uriiens, et mon frere et moy vous retenons et vous y
menrons, ne demourra gueres. »Quant ceulx l'entendirent, si en
furent moult joyeux, et dirent, que, s'ilz y vont, que il leur muet
de grant noblesce et grant vaillantise. Or se taist cy l'ystoire des
deux chevaliers, et parle comment Uriiens et Guyon prindrent
congié de leur pere et de leur mere, et de l'aide que Melusigne leur
fait.
En ceste partie dit l'ystoire que Uriiens et Guyon vindrent a
Melusigne, leur mere, et lui dist Uriiens moult
saigement:« Ma dame, se il vous plaisoit, il seroit bien temps que
nous alissons voyagier pour congnoistre les terres et les pays, et
aussi pour acquerre honneur et bon nom en estranges marches et contrees,
par quoy nous feussions introduit de savoir parler avecques les
bons des choses qui sont par estranges marches et pays, qui ne
sont pas communes par deca. Et aussi, se fortune et bonne aventure
nous vouloit estre amie, nous avons bien voulenté de conquerir
terres et pays. Car nous regardons que nous sommes ja VIIJ. 
freres, et sommes bien tailliez d'estre encores autant ou plus, et
a dire que vostre terre feust partie en tant de pars, cellui qui devroit
tenir le chief de la seignourie ne pourroit pas gueres tenir d'estat,
veu le noble et grant estat que monseigneur mon pere et vous
tenez. Et dès maintenant moy et Guyon, mon frere, quitterons
nostre part de ce qu'il nous pourroit escheoir de par vous, excepté
vostre bonne grace, parmy l'aide que vous nous
ferez a present pour nostre voyage. Par foy, enfans, dist
Melusigne, ceste requeste vous muet de grant vaillance, et ne vous
doit pas estre refusee. Et j'en parleray a vostre pere, car sans son
conseil ne vous dois je pas accorder ceste requeste. »
Lors se part Melusigne de la, et vint a Remondin, et lui compta
la requeste de ses deux enfans, lequel lui dist:« Par foy, dame,
se il vous semble que ce soit chose qui soit bonne a faire, si en
faictes a vostre voulenté. Vous dictes bien, dist Melusigne, et sachiez
que ilz ne feront en ce voyage chose qui ne leur tourne a grant
prouffit et a tres grant honneur. »Lors vint a ses enfans, et leur
dist:« Beaulx enfans, pensez de bien faire, car vostre pere vous
accorde vostre requeste, et je si fais. Et ne vous soussiez, car dedens
brief temps j'auray ordonné de vostre fait telement que vous
m'en saurez gré. Mais or me dictes en quel partie vous voulez aler,
pour y pourveoir de ce qu'il vous fauldra. »Lors respondy Uriiens:
« Ma dame, nous avons ouy dire que le roy de Chippre est
assegiez du soudant de Damas en la cité de Famagosse,
et la avons nous intencion de aler pour lui secourir des faulx
Sarrasins. Par foy, dist Melusigne, enfans, cy fault pourveoir tant
pour le fait de la mer comme cellui de la terre, et j'en ordonneray
tellement que vous m'en saurez gré, et ce feray je bien brief. »Adont
s'en vont les deux enfans agenoullier, et l'en remercient humblement.
Et la dame les redreca, et baisa chascun en la bouche,
tout plourant, car elle avoit grant douleur au cuer de leur departie,
car elle les amoit d'amour de mere, non pas d'amour de faulse
nourrisse.
L'ystoire dit que Melusigne fu moult curieuse de apprester l'affaire
de ses enfans. Et fist arriver au port de la Rochelle grant et
riche navire, tant de galees, comme de ranpins, comme de grosses
nefs; la mendre de deux couvertes, et les autres de trois. Et fu
le navire si grant que pour bien mener trois mil hommes d'armes.
Et entretant manderent ly enfant les deux chevaliers
qui leur eurent accoinctié le voyage, et leur dirent
que ilz s'appareillassent de mouvoir bien brief comme ilz leur
avoient promis. Et ilz dirent:« Seigneurs, nous sommes tous prests,
et avons acointié ce fait a pluseurs gentilz hommes qui s'appareillent
de venir en vostre compaignie, et sont tuit desirant de vous
servir. Par foy, dist Uriiens, grans mercis; nous leur merirons, se
Dieu plaist, et a vous aussi. »
Tant fist Melusigne qu'elle ot tout prest. Et ot quatre barons,
que de Poictou que de Guienne, a qui elle bailla ses enfans en gouvernance.
Et ot grant foison chevaliers, et escuiers, et gentilz
hommes, le nombre de IJm.  Vc. hommes d'armes et Vc. arbalestriers.
Les vivres, l'artillerie, les harnoiz et les chevaulx furent chargiez
es vaisseaux, et monterent les gens ens ou navire. La veissiez bannieres,
pennons et estendars sur les vaisseaux au vent, et sonner
trompetes et instrumens, et ces chevaux hennir et braidier, que
c'estoit grant beauté a veoir. Lors prindrent
les deux enfans congié de leurs freres et des gens, qui moult
tendrement plouroient de leur departie. Et Melusigne et Remondin
convoierent leurs enfans jusques a la mer. Et quant ilz furent la
venus, Melusigne les trait a part en disant:« Enfans, entendez ce
que je vous vueil dire et commander.
Enfans, dist Melusigne, veez cy deux anneaulx que je vous
donne, dont les pierres ont une mesme vertu. Sachiez que tant que
vous userez de loyauté, sans penser ne faire tricherie, ne mauvaitié,
et que vous les ayez sur vous, vous ne serez desconfiz par
armes, mais que vous ayez bonne querelle; ne sort, ne enchantement
d'art de magique, ne de poisons, de quelconque maniere, ne
vous pourra nuire, que si tost que vous les regarderez, que ilz n'aient
perdu toute leur force. »Et lors en baille a chascun un. Et ceulx
l'en mercient, les genoulx a terre. Et lors reprent Melusigne le
parler, disant ainsi:« Enfans, je vous encharge que en tous les
lieux que vous serez, que tous les jours vous
oyez le service divin tout premierement que vous faciez autre
chose. Et en tous voz affaires reclamez l'aide de vostre Createur,
et le servez diligemment, et amez et creniez comme vostre Dieu
et vostre Createur. Et Nostre Mere Saincte Eglise soustenez, et
soiez si vrais champions encontre tous ses malveullans. Et aidiez
et conseilliez les vefves et les orphelins, et honnourez toutes dames,
et confortez toutes pucelles que on vouldroit desheriter desraisonnablement.
Amez les gentilz hommes et leur tenez compaignie.
Soyez humbles et humains au grant et au petit. Et, se vous veez
un bon homme d'armes qui soit povres et en petit estat de vesture
ou de monteure, donnez lui du vostre selon ce que vous sentirez
vostre aisement et selon ce qu'il sera de value. Soiez larges
aux bons. Et quant vous donnez quelque chose, ne le faictes pas
attendre longuement. Mais regardez quant, combien, pourquoy, ou
se la personne le vault, ou, se il est a maistre, se son maistre le
vault. Et se vous donnez par plaisance, gardez que fole largesce
ne vous surpreingne, tant que on s'en
puist escharvir de vous, car ceulx qui auroient desservy que vous
leur feissiez bien, s'en tendroient pour mal contens, et les estrangiers
vous en blasmeroient en derrier. Gardez que vous ne promettez
chose que vous ne puissiez tenir; et, se vous promettez aucune
chose, ne la faictes pas trop attendre, car longue attente estaint
moult la vertu de don.
Gardez vous de convoictier la femme de nul de qui vous veulliez
estre amez. Et ne creez ja conseil de garcon, ne ne trayez ja
trop privé de vous homme que vous n'aiez bien essayé ses meurs
et ses condicions. Ne creez ja homme qui soit avaricieux, ne ne
mettez en office, car il vous pourroit plus faire de deshonneur
en une heure que il ne vous pourroit faire de prouffit en son vivant.
Gardez vous que vous n'acroiez ja chose que vous puissiez bonnement
paier. Et se par neccessité vous fault accroire, tantost que
vous avez l'aisement, faictes en satisfaction. Et ainsi pourrez vous
estre sans dangier et vivre honnourablement.
Et se Dieux vous donne adventure que vous conquestez pays,
si gouvernez voz gens selon la nature dont
ilz sont. S'ilz sont rebelles, gardez que vous seignorissiez, sans
riens laissier passer de vostre droit de seignourie. Et soiez tousjours
sur vostre garde, tant que la puissance soit vostre, car, se
vous vous laissiez sourmarchier, il vous fauldroit gouverner a leur
voulenté. Mais toutesfoiz gardez vous que, quelx qu'ilz soient,
durs ou debonnaire, que vous ne leur alevez nouvelle coustume
qui soit desraisonnable. Prenez sur eulx vostre droit, sans eulx
taillier oultre raison, ne alever coustumes inraisonnables, car, se
peuple est povre, le seigneur est mendiz, et, se besoing lui orisoit
de guerre ou d'autre neccessité, il ne se sauroit de quoy aidier,
dont il pourroit cheoir en grant servitute, et n'en seroit ja plaint
ne d'estrangiers ne de privez. Car sachiez que une toison d'une
annee est plus prouffitable que celle qui est tondue trois foiz.
Enfans, encore vous deffens je que vous ne creez ne aiez fiance
en jangleur ne en flateur, ne en homme qui de autrui mesdit en
derriere. Ne ne creez conseil de homme exillié, ne fuitif de son
pays, ou il puist touchier au desir de nuire
ceulx qui l'ont exillié, s'il n'a bonne raison, et vous bonne cause
de lui aidier, car ce vous pourroit moult empeschier de venir au
degré d'onneur.
Sur toutes choses je vous deffend orgueil. Je vous commande
a faire justice aussi bien et faire raison au petit comme au grant.
Ne desirez pas a vengier tous voz tors faiz, mais prendre amende.
Ne despisez ja nul de voz ennemis, tant soit il petit, mais soiez
sur vostre garde a toutes heures. Et gardez, tant que vous aurez
a estre conquerant, que entre vous compaignons ne vous maintenez
comme sire, mais commun au grant et au petit, et parler et
tenir compaignie a chascun selon sa qualité, car ce fait les cuers
enflammez d'amour a ceulx qui ainsi sont humain en seignourie.
Ayez cuer de fierté de lyon envers voz ennemis, et entre eulx devez
monstrer puissance et seignourie. Et, se Dieu vous donne
du bien, departez en a voz compaignons selon ce que chascun en
sera dignes.
Tant que a la guerre, creez le conseil
des vaillans hommes qui ont hanté le mestier d'armes honnourablement.
Ne faictez ja long traictié a voz ennemis, car en longs
traictiez gist aucunes foiz grant decepcion et grant perte pour la
plus puissant partie, car les saiges reculent pour plus loing saillir.
Et aussi le saige, quant il voit qu'il n'a pas puissance de resister
a la force de son adversaire, il pourchasce longs traictiez pour
dissimuler tant qu'il se voye en puissance qu'il puist nuire a son
ennemy, et lors en pou d'eure treuve voye dont le traictié soit
nul. Et pour ce vous chastie je que vous ne deportez vostre ennemy
la ou vous le povez mettre en subgection par honneur. Et,
se alors vous lui faictes courtoisie, il vous sera tourné a tres grant
honneur. Et se vous lui faisiez moins par traictié, posé que il se
tournast tout d'un costé ou d'autre sans decepcion, si pourroient
les aucuns dire ou penser que vous y eussiez aucune doubte, combien
que je ne die pas que on doye reffuser bon traictié, qui le puet
avoir, mais qu'il soit brief, ou si longs qu'il
soit a tousjours, sans plus en faire memoire aux vivans, et au
prouffit et honneur de cellui qui y pense avoir le plus grant droit,
et qui ly a selon commune renommee. »
Tout ensement que vous ouez chastia Melusigne ses enfans,
lesquelz l'en mercierent moult. Et lors leur dist elle:« Enfans, je
vous ay envoyé en vostre vaissel assez or et argent monnoyé pour
bien tenir vostre estat, et bien paier voz gens pour IIIJ. ans. Et
n'ayez doubte, vous avez assez bescuit, eaue doulce, vin aigre,
chars salees, poissons salez et de bons vins pour grant temps. Et
alez a la garde de Nostre Seigneur qui vous vueille conduire, et
pensez de bien faire, et de tenir ce que je vous ay enjoint. »
Et cilz prennent congié de leur pere et de leur mere et entrerent
en leur vaissel, et furent les ancres tirez et le voile levé. Et firent
les patrons leur recommandacion a Dieu, selon leur coustume, que
Dieux leur laissast faire bon voyage, et puis s'empaingnent en la
mer, et le vent se fiert es voiles, si s'en vont si roiddement
qu'en pou d'eure ou en perdy la veue. Et lors
se partent Remondin et Melusigne et leurs gens, et vindrent au
Chastel Aiglon. Et se taist l'ystoire a parler d'eulx, et retourne
à Uriien et à Guyon, son frere, et a leurs gens qui s'en vont nagant
par la mer moult efforciement, et font adrecier leur chemin le plus
droit qu'ilz pevent vers Chippre.

Comment les deux enfans se partent du port de la Rochelle et arriverent
au Lymacon en Chippre.
L'ystoire dit que, quant Uriiens et Guion et leur navire se furent
partiz de la Rochelle, qu'ilz errerent par
la mer moult grant temps, et passerent par devant mainte ysle,
et se rafreschirent en pluseurs lieux. Et tant nagerent qu'ilz virent
venir par la mer pluseurs vaisseaux qui chassoient a fort deux
galees. Et tantost vint le patron aux deux freres, qui ce leur dit.
Et ilz lui respondirent quelle chose en estoit bonne a faire.« Par
foy, dist ly patrons, c'est bon d'envoier une galee a savoir quelz
gens ce sont. Et entretant nous ferons armer noz gens par toutes
adventures. Par foy, dist Uriiens, il nous plaist bien. »Et ainsi le
firent.
La galee se part, et vint a l'encontre des autres deux en criant:
« Qui estes-vous? »Et les autres deux respondirent:« Nous sommes
deux gallees de Rodes, qui avons esté trouvees de Sarrazins, qui
cy nous chassent. Et nous voions bien que vous estes crestiens, et
le sont tous ceulx qui vous suivent. Par foy, dient cilz, oïl. Par
mon chief, dist l'un des patrons de Rodes, or les alez faire haster,
car vous avez trouvé belle adventure, car
ce sont les gens du soudant de Damas qui s'en vont au siege de
Famagouste. Qui les pourroit ruer jus, il auroit fait grant secours
au roy de Chippre et grant dommage au soudant. »
Quant ceulx de la galee poitevine l'ouyrent, si virent tout court,
et le vont noncier aux deux freres et a leurs gens. Qui lors veist
monter sur les chasteaulx des mas gens, lances et dardes es poings,
et paviser nefs et galees, et atteller canons et arbalestres et sonner
trompes et cors sarrazinois, et partir ces galees a force de gens
et d'avirons; c'estoit grant beauté à veoir.
Quant les Sarrasins apperceurent si grant navire venir vers eulx,
si ne scorent que penser, car jamais n'eussent cuidié que telle
puissance de crestiens feussent si prez de la. Et toutes foiz se mettent
en arroy en reculant. Mais nos galees les vont avironnant tout
entour, et commencent a faire getter leurs canons moult horriblement
d'un costé et d'autre. Quant les Sarrazins virent que c'estoit
au fort, et que ilz ne povoient fuir, si prindrent
un vaissel que ilz avoient prins sur ceulx de Rodes, et gecterent
les gens a bort, et l'emplirent de busche, de huille, de graisses
et de souffre. Et, quant ilz virent noz gens approuchier, si bouterent
le feu dedens. Et, quant ilz le virent alumé, ilz esquipperent
vers nostre gent. Mais ilz s'en sceurent bien garder, car ilz vindrent
assaillir de l'autre costé, et, malgré eulx, ilz entrerent entre eulx.
Et la commenca fort le trait d'arbalestres et de canons. Mais la
grant flote de noz gens vint sur eulx, et, par la force des ondes,
la nef qui ardoit se bouta entre eulx. Et ne se scorent si garder que
il ne leur embrasast trois de leurs nefs, et furent tous ceulx de
dedens noiez et periz, et tout quanqu'il avoit dedens affondré
dedens la mer. Et au long aler, paiens furent tous desconfiz et
tous que mors que pris; et gaignerent grant avoir, que les freres
donnerent tout aux compaignons et a ceulx des deux galees de
Rodes. Et s'en vindrent refreschir en l'isle
de Rodes. Et donnerent aux freres de la religion les fustes qu'ilz
avoient conquises. Et la sejournerent IIIJ. jours, et y prindrent
de l'eaue fresche. Et vint le maistre de Rodes prier aux deux freres,
et a leurs barons, que ilz voulzissent venir en la ville esbatre. Et
ilz si firent et y furent receuz moult honnourablement. Et leur
enquist le maistre de leur voyage, et ilz lui dirent que ilz s'en aloient
secourre le roy de Chippre contre le soudant qui l'avoit assegié.
Et cil leur demanda moult doulcement qui ilz estoient et les deux
freres lui en dirent la verité. Lors leur fist le maistre plus grant
feste qu'il n'avoit fait devant, et leur dist qu'il manderoit de ses
freres, et qu'il en yroit avec eulx en Chippre secourir le roy; et
les freres l'en mercierent moult.
Or dit l'ystoire que tant demourerent les freres en l'isle de Rodes
que le maistre ot fait son assemblee de environ six gallees, armees
et advitaillees, ou il avoit moult d'appertes
gens et grant quantité de bons arbalestriers. Et vont tant nagant
par la mer que ilz approucherent de l'isle de Collos, et y appercoivent
grant fumiere. Et lors le grant maistre de Rodes, qui fu
en la gallee Uriien, lui dist:« Sire, fait il, en bonne foy, il seroit bon
que on envoiast vers celle isle un rampin ou deux assavoir mon
se il y a gent. Se ilz n'y sont, il n'a gueres que ilz s'en sont partis.
Par foy, dist Uriiens, il me plaist bien. »Lors y envoierent; et le rampin s'en va singlant a effors, tant qu'il vint a l'isle. Et y
descendirent
pluseurs, et y trouverent grant foison de feux et de
logeis, dont, a l'apparent qu'ilz y virent, il leur sembla qu'il povoit
la avoir logié XXXm. hommes, et y avoient sejourné plus de quatre
ou de cinq jours, car ilz trouverent au dehors des logeiz grant foison
de courailles de bestes mortes. Lors rentrent en leurs vaisseaulx,
et vindrent a l'encontre de noz gens et leur dirent ce que
ilz avoient trouvé.« Par foy, dist le maistre,
je croy que ce sont Sarrasins qui s'en vont au soudant a son siege,
et que ceulx que vous avez desconfiz, dont vous nous avez donné
les fustes, estoient de leur compaignie, et les ratendoient en celle
ysle, et pour certain si estoient ilz. »
Atant en laissent le parler et s'en vont singlant tant par la mer,
voile tendue, que ilz virent une abbaye sur la mer, qui seoit sur
une montaigne, et y adouroit on saint Andrieu. Et dit l'en que la
est la potence ou le bon larron fu mis quant Nostre Sire, par sa
saincte grace, fu mis en la croix sainctisime pour nostre redempcion.
« Sire, dist le maistre de Rodes, il seroit bon de ancrer a ce
petit port, tant que nous eussions envoyé au Limesson pour savoir
des nouvelles, et savoir se ilz nous vouldront recevoir pour mettre
nostre navire a sauveté dedens leur encloz. Maistre, dist Uriiens,
or soit fait ou nom de Dieu. »Lors se arriverent et ancrerent au port,
et manderent a l'abbaye que ilz ne se doubtassent pas, car
c'estoient amis, et estoit le maistre de Rodes
avec. Et quant ceulx sceurent les nouvelles, si furent moult joyeux,
et avalent le chief Saint Andrieu, et firent moult grant joye a noz
gens, et envoierent au Lymacon un de leurs freres annoncier la
venue du secours qui venoit pour secourir le roy et son pays.
Quant un tres vaillant chevalier, qui estoit cappitaine du lieu,
ouy la nouvelle, si fu moult joyeux, et fist tantost armer une galleote,
et se mist dedens, et vint en pou de heure a noz gens, et
demanda le seigneur de celle armee. Et ceulx a qui le demanda le
menerent la ou Uriiens estoit, et Guion, son frere, et le maistre de
Rodes, et pluseurs barons, en un riche paveillon qu'il avoit fait
tendre sur la rive du port. Et lors lui monstra on Uriien qui seoit
sur une couche, o lui son frere et le maistre de Rodes. Et quant le
chevalier l'appercoit, si fu moult esbahiz du grant de lui et de la
fierté qu'il y voit. Et non pour tant le va moult humblement
saluer, et Uriiens le receupt moult liement.
« Sire, dist ly chevaliers, vous soiez ly tres bien venuz en ce pays.
Beau sire, dist Uriiens, moult tres grans mercis. Sire, dist ly chevaliers,
on m'a donné a entendre que vous estes partis de vostre
pays en entencion de venir aidier au roy de Chippre. Par foy, dist
Uriiens, il est voirs. Doncques, dist ly chevaliers, est il raison que
l'en vous euvre, par tout ou vous vendrez par le royaume de Chippre,
toutes villes, chasteaulx et forteresses. Quant de celle que
j'ay en garde pour mon tres redoubté seigneur le roy de Chippre,
vous sera appareilliee et ouverte quant il vous plaira, et le cloz
du port pour mettre voz vaisseaux a seurté. Par foy, sire chevaliers,
dist Uriiens, grant mercis. Il est doncques temps de mouvoir,
car mon frere et moy avons grant desir de nous accointier de ces
Sarrazins, non pas pour leur prouffit, mais pour eulx dommagier,
s'il plaist a Dieu que nous le puissions faire. Sire, dist ly chevaliers,
doncques est il bon que vous faciez
traire hors de voz chevaulx tant qu'il vous plaira, et prenez de
voz gens; si en yrons par terre. Par foy, dist Uriiens, vous dictes
bien. »
Et lors fu fait; et fist armer Uriiens jusques a quatre cens gentilz
hommes de ses plus haulx barons, et chevaliers et escuiers.
Et il mesmes s'arma, et son frere, et monterent a cheval, et s'en
vont, banniere desploiee, burlee d'argent et d'asur, a l'ombre d'un
lyon de gueules, en moult belle ordonnance. Et le maistre de Rodes
et ly autre s'esquipperent en mer, et s'en vont vers le port. Et
Uriiens chevauche tant, o lui sa route et le chevalier qui le guidoit,
qu'ilz vindrent en la ville, et furent moult bien logié. Et lors
vint le navire ferir ou havre, et trairent chevaulx et ce qu'il leur
plot hors des nefs, et se logent aux champs au dehors de la ville,
en tentes, en trefs, en paveillons; et ceulx qui n'en ont nulz se
logent et font logeiz au mieulx qu'ilz pevent. Et fu grant beauté
de veoir l'ost quant il fu tout logié. Ly plus hault baron
se logent en la ville. Et lors firent traire le navire
ou cloz et y commirent bonnes gens d'armes et bons arbalestriers
pour deffendre le cloz, se les Sarrasins y venoient pour mal faire.
Or vous lerray un petit de Uriien et de sa compaignie, et vous
diray du cappitaine de la ville, qui moult bien advisa l'ost et le
maintieng des gens, qui moult le prisa en son cuer, et bien dist
que c'estoient gens de fait et de grant emprise, quant si pou de
gent emprenoient a contrester contre l'effort du soudant qui avoit
plus de cent mille Sarrasins. Et a tout nombrer, Uriiens n'avoit
pas, parmy les gens du maistre de Rodes, plus de IIIJm. combatans.
Si le tient a grant haultesce de cuer et a grant vaillance. Et, quant
il considere le grant et la facon de Uriien, et la fierté de son visaige,
et aussi de Guion, son frere, si dist:« Ces gens sont dignes de conquester
tout le monde. »Et si dist a soy mesmes que Dieu les a la
envoiez, de sa benigne grace, pour secourir le roy et pour essaucier
saincte crestienté, et qu'il le mandera au
roy par un messaige.
L'ystoire dit que ly chevaliers fist faire un brief ou il mist toute
la venue de Uriien et de son frere, et de leurs gens, et comment
les freres avoient a nom, et de quel pays ilz estoient. Puis appella
un sien nepveu, et lui dist:« Il fault que vous portez ceste lettre
a Famagouste, au roy, quoiqu'il en adviengne. Par foy, dist cil,
vous me mettez en grant adventure, car, se je suiz prins des Sarrasins,
de ma vie n'est rien. Mais pour l'amour de vous et du roy,
faire confort et donner cuer et esperance d'estre delivrez du peril
ou il est, je me mettray en l'adventure. Dieux m'en doint repairier
a sauvetté. Par foy, beau nepveu, dist le chevalier, c'est vaillaument
dit, et ainsi doit on servir son seigneur, et, se Dieu plaist,
il vous sera bien mery. »Cil prent la lettre et monte sur un petit
courcerot de Barbarie, et se met au chemin. Mais cy vous leray
a parler de lui, tant que temps en sera, et diray de Uriien, comment
il se gouverna tant comme ly messages ala
devers le roy, combien qu'il ne le sceust pas.
L'ystoire dist que Uriien appella le maistre de Rodes et le cappitaine
du lieu, et leur demanda:« Beaulx seigneurs, le soudant
est il gueres jeunes homs, ne de grant emprise? »Et ceulx respondirent:
« Sire, oïl, pour certain. Et comment, dist Uriiens, fut il
oncques mais au lez par deca faire guerre que ceste foiz. Par foy,
dirent ilz, non. Et qui l'a doncques, dist Uriiens, maintenant meu
de passer la mer, puis qu'il est homme d'emprise? J'ay grant
merveille qu'il s'en est tant tenu, a ce que vous lui estes prez voisins,
et aussi qu'il a grant puissance, si comme l'en m'a informé.
Par foy, sire, dist le capitaine, je vous le diray. Nostre roy si a une
moult belle fille en l'aage de XV. a XVJ. ans, que ly soudans a voulu
avoir a femme, et nostre roy ne lui a voulu accorder s'il ne se faisoit
baptiser. Et sachiez que nous et le soudant avons tousjours
eu trieves, et, par devant, de ses devanciers aux nostres, de si
long temps qu'il n'en est memoire. Lors, quant le soudant
a veu que nostre roy ne lui a voulu accorder sa
fille, il lui a renvoié les trieves avec une deffiance; et estoit ja tout
prest sur la mer a bien quarante mille Sarrasins, et s'en vint bouter
ou havre, et fist tout son harnoiz traire a terre, et vint mettre le
siege soubdainement devant Famagouste, ou il trouva le roy despourveu
de sa baronnie. Mais depuis y a bien entré grant gent
malgré lui, qui ont bien tenu la cité malgré eulx. Et y a eu mainte
belle escarmouche ou il a eu grant perte et de l'un costé et de l'autre.
Et depuis se sont ly Sarrasin rafreschy par deux foiz de gent,
tant qu'ilz sont bien cent mille. Mais a ceste derreniere voye ont
perdu une partie de leur navire et de leur gent, qu'ilz ont attendu
en l'isle de Collos, car une nostre gallee de la Noire Montaigne qui
les poursuivoit, nous a dit qu'ilz mirent en chasse deux des gallees
de l'ospital. Et sachiez qu'ilz ne sceurent que depuis sont devenu,
car depuis les attendirent bien six jours; mais quant
ilz virent qu'ilz ne vendroient pas, si se partirent et
vindrent au siege. Par foy, dist le maistre, cecy se puet bien faire;
veez cy monseigneur Uriien et son frere qui vous en sauroient
bien a respondre, car ilz les ont mis mors et desconfiz, et nous
ont donné les fustes. En bonne foy, dist le chevalier, ce me plaist.
Louez en soit Dieux. Monseigneur, dist le cappitaine, or vous ay
je compté pourquoy la guerre est meue, pourquoy le soudant a
la mer passé. En nom Dieu, dist Uriiens, amours a bien tant et
plus de puissance que de faire ceste emprise faire. Et sachiez, puis
que le soudant a ceste emprise encommencee par force d'amours,
tant fait il plus a doubter, car amours a tant de puissance qu'elle
fait aux couars faire grans emprises, et de telles que ilz n'oseroient
penser. Donc est il tout visible, a ce que le soudant est tout, sans
ceste vertu, hardiz et entreprenans, que telz homs fait bien a ressoingnier.
Non contrestant, la voulenté de Dieu soit faicte, car
nous partirons, au plaisir de Dieu, de cy demain,
aprez le service, pour lui aler visiter. »
Lors a fait crier a la trompette que chascun appreste son harnoiz,
et que chascun parte le matin, au tiers son de la trompette,
en ordonnance, dessoubz sa banniere, et sieve la bataille de l'avant
garde. Et cilz si firent. La peussiez ouïr grant martelleiz au reclouer
pans, plates, gantellez, harnoiz de jambes, a enferrer lances, a
ferrer chevaulx, au rouler cottes d'acier et jaserens, et toutes
autres choses neccessaires. Et sachiez que, celle nuitiee, commanda
Uriiens a faire le guet a un de ses barons, a Vc. hommes et a cent
arbalestriers.
Or vous lerray un pou de lui, si diray du nepveu du cappitaine
qui fort s'en va vers Famagouste, et a tant exploictié qu'il vint
en droit heure de my nuit a la corniere d'un bois sur une petite
montaigne, et regarde en la valee, et voit l'ost des Sarrasins, ou
il voit grant clarté de feux qui sont par les logeiz, et appercoit
la cité si advironnee de Sarrasins qu'il ne scet quelle part traire
pour entrer en la ville; et la fu grant temps en ceste pensee.
Or advint ainsi que, sur le point du jour,
que environ IIIJxx. bacinez de estrangiers de pluseurs nations yssirent
par une poterne de la cité et s'en vindrent tout quoyement
devers l'ost. Le guet se departoit, et en estoit ja le plus repairié
au logeiz. Et ceulx entrerent en l'ost avecques aucuns du guet,
qui oncques ne s'en donnerent garde, et vindrent presques jusques
a la tente du soudant. Lors commencent a ferir de lances et
d'espees sur tout quanqu'ilz trouverent de Sarrasins, et couppent
cordes de paveillons, de trez et de tentes, et font moult horrible
occision de payens, selon la quantité que ilz estoient. Lors s'estourmy
l'ost, et commencierent de tous lez a crier:« A l'arme! »
Lors se commence l'ost a effreer et a armer. Et, quant cilz voient
le fort, si s'en vont tout le petit pas vers la cité, occiant et gectant
par terre tout quanqu'ilz encontrerent en leur chemin.
Et quant ly messaiges perçoit l'effroy, si mist tout en adventure,
et fiert cheval des esperons quanqu'il puet randonner, et
s'en vint passer au dehors des logeis, et trespasse tout
l'ost. Il n'ot pas grandement alé qu'il se trouva entre
la ville et ceulx qui avoient l'ost estourmie. Il congnust assez que
c'estoient de ceulx de la garnison de la cité; si leur escrie en hault:
« Seigneurs, pensez de bien faire, je vous apporte bonnes nouvelles.
La fleur des crestiens vous vient a secours; ce sont les deux damoisiaux
de Lusignen, qui ont ja desconfit sur mer une partie
des gens du soudant, et amainent en leur compaignie bien IIIJm. 
combatans. »Quant ceulx l'entendirent, si lui firent grant joye, et
entrent en la ville sans perte, de quoy le soudant fut moult doulent.
Et envoya commencier l'escarmouche devant la barriere, et y ot
foison de mors et de navrez d'une partie et d'autre, et firent reculer
les Sarrasins par force, et y ot moult d'occiz et de mehaigniez.
Et fist le soudan sonner la retraicte quant il vit qu'il ne povoit
autre chose faire.
Le messaige vint au roy, et lui fist la reverence de par son oncle.
Le roy le bienviengna moult, et cil lui presente les lettres. Le roy
rompt la cire, et voit le noble secours que le cappitaine lui escript
qui vient, et lors tent ses mains vers le
ciel en disant:« Glorieux Pere Jhesucrist, je te regracie humblement
de ce que tu n'as pas oublié moy qui suiz ta povre creature,
ne ton povre peuple, qui a longtemps vescu cy dedens en grant
doubte et en grant misere. »Lors fait noncier par toutes les eglises
qu'ilz feissent sonner les sains et facent processions a croix et a
gonfanons, en louant et regraciant le Createur des creatures et en
priant qu'il les vveille conforter contre les Sarrasins. Et commenca
la sonnerie, et la joye grant quant la nouvelle fu espandue par
la ville. Et quant Sarrasins oyent la noise et le glay qu'ilz demainent
en la cité, si furent moult esbahiz pourquoy ilz fesoient si
grant feste.« Par foy, dist ly soudans, ilz ont ouy quelzques nouvelles
que nous ne savons pas, ou ilz le font pour nous donner a
congnoistre qu'ilz ont gens et vivres assez pour eulx deffendre
contre nous. »Atant se taist l'ystoire a parler du soudant et commence
a parler de Hermine, la fille du roy de Chippre, a qui on
dist en sa chambre les nouvelles du secours que les enfans de
Lusignen amenoient; si ot grant desir d'en
savoir la verité.
L'ystoire dit que, quant la damoiselle ouy la nouvelle du secours,
que tantost elle manda cellui qui les avoit apportees. Et cil vint
en la chambre, et fist la reverence a la pucelle.« Amis, dist Hermine,
vous soiez ly bien venus. Mais or nous dictes de voz nouvelles. »
Et cil l'en dist ce qui en estoit.« Amis, dist la pucelle, avez vous
veu celle gent qui nous viennent a secours? Par ma foy, ma damoiselle,
oïl. Par vostre foy, dist Hermine, quelx gens sont ce?
Par ma foy, ma damoiselle, ce sont les plus appertes gens d'armes
et les plus beaulx hommes qui oncques entrassent en cest païs,
et les mieulx abillez. Or nous dictes, dist la demoiselle, de quel
pays sont ilz et qui est chief d'eulx. Par foy, damoiselle, ilz sont
Poictevin, et les amainent deux jeusnes damoisiaux qui se dient
les damoisiaulx de Lusignen. Et a ly ainsnez nom Uriiens, et li
puiznez Guion, et n'ont barbe ne grenon. Amis, dist la pucelle,
sont ilz beaulx damoisiaux? Par foy, dist ly messaiges, ly
ainsnez est grant, et droit, et long, et fort a desmesure;
mais il a le visaige court et large au travers, et l'un oeil
rouge, et l'autre pers, et les oreilles grans a merveilles. Et sachiez
que de corps et de membres, c'est un des beaulx bacheliers que je
veisse oncques. Et sachiez que ly moinsnez n'est pas si grans, mais
il est moult beaulx de tous membres, et beau viaire a devise, excepté
qu'il a ung oeil plus haut que l'autre un pou, et ne lui messiet pas
trop. Et dit chascun qui les voit qu'ilz sont dignes de conquester
tout le monde. Amis, dist Hermine, en yrez vous aucques tantost
vers eulx? Ma damoiselle, tantost que je pourray avoir lieu de yssir
de la cité, que je voye que je puisse eschapper des Sarrazins. Amis,
dist elle, vous me saluerez les deux damoisiaux, et donrez a l'ainsné
de par moy cest fermail, et lui dittez que il le porte pour l'amour
de moy. Et ceste verge a ce diamant vous donrez au moinsné,
et les me saluez beaucop de foiz. »Et cil dist:« Ma damoiselle,
voulentiers. »
Lors se part atant d'elle, et vint au roy,
qui ot fait escrire sa response, et fist armer beaucop de gens d'armes
qui yssirent coyement de la ville, et se ferirent en l'ost, et
aincoiz que l'ost feust armé, ilz y porterent grant dommage. Atant
esvous Sarrasins a desroy, qui les chasserent tout jusques a leurs
barrieres. La ot grosse escarmouche et fiere, et maint mort, et
pluseurs navrez d'une partie et d'autre. Trestout l'ost arrivoit a
ce lez ou l'escarmouche estoit. Alors fu le messaige mis hors par
une autre porte, et passe tout par derriere l'ost, au trait d'un arc,
que oncques ne fu apperceuz, et chevauche grant aleure vers son
oncle, car moult lui tarde que il y puist estre pour dire ces nouvelles.
Et le soudan fait laissier l'escarmouche, car il voit bien qu'il
y puet plus perdre que gaignier. Cy me tairay d'eulx et vous diray
de Uriien et de son frere, comment ilz se gouvernerent.
En ceste partie dit l'ystoire que Uriien fist sonner sa trompete
a l'aube du jour esclairant, et se leva. Et
puis fist tromper pour trousser et mettre les selles. Puis ouïrent
les deux freres leur messe, et ly autre prince et baron. Et fist crier
Uriiens que qui vouldroit boire un cop, qu'il beust, et donnast
avoine aux chevaulx. Au son de la trompete, chascuns sieuvy
l'avangarde. Lors commencierent a desjuner. Atant este vous venu
le nepveu du cappitaine, qui bailla a son oncle la lettre que le roy
lui avoit bailliee. Il rompt la cire, et voit comment le roy lui mande
comment il mette la ville toute ens ou commandement des deux
freres, et qu'il commande a toutes les forteresces, villes, bours,
chasteaulx, pons, pors et passaiges qu'ilz laissent passer et sejourner
les freres et leurs gens, et que ilz obeissent du tout à eulx.
Et quant le cappitaine voit ce, si monstre la lettre a Uriien et
a Guyon, son frere, lesquelx la leurent. Et quant ilz l'orent leue,
si appellerent le cappitaine, et le maistre de Rodes, et les deux
chevaliers qui leur orent annoncee l'aventure du siege, et leur
leurent la lettre tout en hault. Lors dist Uriiens:« Nous mercions
le roy de l'onneur qu'il nous fait, mais
quant de nous entrer en fort, n'en chastel, n'en ville, tant que nous
puissions bonnement passer par ailleurs, ce n'est pas nostre intencion,
mais pensons, au plaisir de Dieu, a tenir les champs et faire
bonne guerre a noz ennemis. Mais dictes nous quel nombre de gens
pourroit bien yssir de toutes voz garnisons, les fors gardez. Par
foy, cappitaine, il nous est neccessité de le savoir, et se ilz sont
gens ou on se puist asseurer, car, au plaisir de Dieu, nous avons
intencion de combatre le soudant et mettre brief ceste guerre a
fin, car pour ce sommes nous venus par deca. Par ma foy, monseigneur,
dist le cappitaine, ce sera moult fort a faire, car Sarrasins
sont plus de cent mille. Ne vous chault, dist Uriiens, nous avons
bon droit en tout, ils nous sont venus courir sus sans cause; et,
posé que nous leur feussions alé courir sus en leur pays, si le devons
nous faire, car ilz sont ennemis de Dieu. Et ne vous doubtez, Dieu
nous aidera. Se ilz sont moult et nous pou, plus point
un grain de poivre que dix sestiers de froment. La
victoire ne gist pas en grant multitude de peuple, mais en bon
gouvernement. Alixandre, qui tant conquist, ne voult oncques
avoir que dix mil hommes contre tous pour une journee. »Quant
le cappitaine l'ouy parler si vaillaument, si le tint a grant bien,
et bien pensoit qu'il vouloit conquerir moult de pays. Si respondy:
« Je vous trouveray bien IIIJm. combatans, et IJm. que bons brigans,
que arbalestriers. Par foy, dist Uriiens, c'est assez. Or faictes que
nous les ayons a demy journee des ennemis. »Et cil lui respond que
il n'y aura point de faulte.
Atant esvous venu le nepveu du cappitaine, qui s'agenoilla devant
Uriien et Guyon, qui leur dist:« Nobles damoisiaux, la plus belle
pucelle et la plus noble de ce royaume vous salue et vous envoye
de ses joyaulx. »Lors prent le fermail d'or ou il ot mainte bonne
pierre et riche, et dist a Uriien:« Sire, tenez, recevez ce fermail de
par Hermine, la fille de nostre roy, qui vous prie que vous le portez
pour l'amour d'elle. »Et Uriiens le prent liement, et
le fist attachier sur sa cotte d'armes, et lui dist:« Mon
amy, grans mercis a la damoiselle qui tant d'onneur me fait.
Sachiez que je le tendray moult chier pour l'amour d'elle. Et grans
mercis au messagier. »Lors presente aussi l'annel a Guyon de par
la damoiselle et lui dist qu'elle lui prioit qu'il le portast pour l'amour
d'elle. Et il dist que si feroit il, et le bouta en son doy, et en mercia
moult la damoiselle et le messaige. Lors les deux freres donnerent
au messaige moult riche don.
Alors la trompette sonna, et chascun se mist au chemin. La veist
on moult noble compaignie. Le cappitaine envoya par tous les
fors, et fist vvidier et assembler toutes les gens d'armes, et en y ot
bien Vc oultre le nombre qu'il avoit dit aux deux freres. Et l'ost
Uriien se loga sur une petite riviere, et le landemain, par matin,
se deslogierent et cheminerent tant qu'ilz vindrent devant midy
a une moult belle praierie, sur une grosse riviere, et y avoit foison
d'arbres. Et avoit ainsi comme a un demy
quart de lieue, un grant pont ou il les convenoit passer. Et de la
n'avoit que VIJ. lieues jusques a Famagouste. La fist Uriiens logier
ses gens, et dist que la attendroit le cappitaine et les gens que il
devoit admener.
La demourerent celle nuit et le landemain jusques a heure de
tierce. Et cellui temps pendant, aucuns chevaliers et escuiers de
cellui ost s'estoient alez esbatre vers icellui pont, et voient qu'il
avoit environ XV. hommes, qui la estoient descenduz, et avoient
les lances es poings, et mis les bacinez a la guise que ilz se armoient
en la contree. Et, d'autre part, voyent bien IIIJc. hommes armez,
qui moult fort se mettoient en paine de passer oultre pour grever
ceulx de deca. Lors vint un de noz chevaliers a eulx, et leur escrie:
« Qui estes-vous? »Et ly uns respont:« Nous sommes crestiens, et
sommes au roy de Chippre, et ceulx de la sont Sarrasins, et les
suivent bien VJm. paiens qui viennent de fourragier sur le païs.
Cilz nous ont trouvé, et ont mis mort cent de noz compaignons.
Beaulx seigneurs, dist ly chevaliers, se vous vous povez
un pou tenir, vous aurez par temps secours. Par foy,
dist cil, nous en aurions bien besoing. Alez, nous nous tendrons
tant que nous porrons. »Lors fiert le chevalier le cheval des esperons,
et s'en vint après ses compaignons, et leur compte l'aventure.
Ilz se hastent de venir en l'ost, et encontrent environ XX. arbalestriers,
et leur commandent qu'ilz voisent aidier a garder le
pont, a XV. hommes d'armes, encontre les Sarrasins.
Quant ceulx l'entendent, si en vont grant aleure vers le pont, et,
a l'approuchier, voient que il avoit sur le pont trois crestiens abatuz
de poux de lance. Avant, dist ly uns, nous demourons trop,
ces mastins approuchent trop ces vaillans hommes. Et cilz tendent
leurs arbalestres, et mettent bons viretons en coche, et laissent
aler tout a une foiz, et en mirent mors a ce poindre sur le
pont jusques a XIJ. Et quant les Sarrasins les voient, si furent
moult esbahiz, et reculent juz du pont. Et les crestiens vont redrecier
leurs trois compaignons. Lors font grans visaiges et reprennent
grans cuers. Et les arbalestriers traient si fort qu'il n'y ot si
hardy Sarrasin qui osast mettre le pié sur le pont.
Mais font venir leurs archiers, et la commence l'escarmouche a
renforcier. Mais mieulx venist aux Sarrasins que ilz s'en feussent
tourné, car les chevaliers vindrent en l'ost, et compterent la
nouvelle.
Lors s'arma Uriiens, et fist armer jusques a mil hommes d'armes
et cent arbalestriers, et ordonna autres mille hommes et cent arbalestriers
pour le suivir, se besoing avoit qu'ilz le venissent secourir,
et ordonna a les mener et conduire un baron poictevin. Et commanda
que tout l'ost feust armez et en bataille, et le laissa a Guyon, son
frere, et au maistre de Rodes. Lors fait aler avant l'estandart, et
chevauche en bataille. Uriiens fu devant, le baston ou poing, et
les tient ensemble si serrez que ly uns ne passe pas l'autre plain
pousse. Mais avant qu'ilz venissent au pont, furent arrivez bien
 VJ. mille chevaliers Sarrasins, qui fort approuchoient noz gens,
et les avoient ja reboutez prez que juz du pont. Atant esvous
Uriien, qui met pié a terre, la lance ou poing. Et ly arbalestrier
se mettent d'un costé et d'autre du pont, et
commencent a verser Sarrasins et les font fort reculer. Et lors Uriien
crie Lusignen a haulte voix, et monte sur le pont, la lance ou poing,
sa baniere devant lui et sa gent aprez, moult appertement, et Sarrasins
d'autre costé.
La commenca fort le bouteiz de lances. Uriien fiert un Sarrasin
de la lance tellement par my le piz qu'il lui perce le foye et le poumon.
La veissiez fier touilleiz; mais en la fin Sarrasins perdirent le pont,
et en chey pluseurs en la riviere. Lors passent crestiens le pont
moult ysnellement, et lors commenca fiere la bataille, et y ot
moult de mors et de navrez, et reculent ly Sarrasin, et perdent
place grandement. Uriiens fait les chevaulx passer le pont, car il
appercoit bien que Sarrasins se retraient et montent. Atant estes
vous l'arriere garde qui commence a passer le pont. Quant Sarrasins
les appercoivent, si montent communement a cheval, et tournent
en fuye après leurs gens, qui en enmenoient leur proye de
beufs, de vaches, de moutons et de pors, et moult de troussaige.
Et lors Uriiens monte et fait monter ses
gens, et commande a l'arriere garde, qui passoit le pont, que ilz
le suivissent en belle bataille, et ilz si firent. Et Uriien et sa gent
suivent payens a desray, qui s'en vont grant aleure. Tous ceulx
qui estoient attains estoient mors, et dura l'occision prez de cinq
lieues.
Et lors rataingnent Sarrasins leurs gens, et leur font guerpir toute
leur proye, et vindrent sur une grant montaigne au lez vers Famagouste,
et la se mistrent Sarrasins en ordonnance. Atant vient Uriien
et sa gent, lances baissees. La ot a l'assembler maint paien mort,
et maint navré d'un costé et d'autre. Sarrasins se tindrent fort,
car ilz furent grans gens. Et Uriiens les assault moult asprement,
et fait tant d'armes que chascun s'en esbahist. Atant est venue
l'arriere garde, ou il ot mil hommes d'armes et cent arbalestriers.
La perdent Sarrasins place et tournent en fuie. Et en y ot bien
 IIIJm. mors sur la place, sans ceulx qui furent mors au pont; et
dura la chasse jusques après de l'ost des Sarrasins. Lors fist Uriien
sa gent retraire, et s'en repaire tout le petit trot, et en fait
la proye chassier devant lui, et s'esloingnent en
pou de heure moult fort.
Et ly fuiant vindrent en l'ost, criant:« A l'arme! »La veissiez
Sarrasins armer et mettre en bataille au dehors des logeis. Lors
compta au soudant ly uns des fuians l'aventure, dont ly soudans
fu moult doulens, et s'esmerveille fort quelles gens lui ont fait
ce dommage. La noise fu grande de trompettes et d'instrumens,
dont ceulx de la ville furent moult esmerveilliez quelle chose povoit
estre advenue en l'ost. Si se armerent, et se mist chascun a sa garde.
Et lors vint a la porte un des chevaliers qui avoit esté au pont,
des XV. chevaliers que les Sarrasins poursuivoient, lequel chevalier
estoit passé a l'aventure tout par my l'ost des Sarrasins, qui avoit
veue la couvine d'un costé et d'autre, et aussi les grans fais d'armes
que Uriiens avoit fait. Si s'escrie a haulte voix:« Ouvrez la porte,
car je vous apporte bonnes nouvelles. »Et ceulx lui demandent:
« Qui estes vous? »Et cil respont:« Je sui un des chevaliers du fort
de la Montaigne Noire. »
Lors lui euvrent la porte, et il entre ens. Et ceulx le mainent
devant le roy, qui le congnut bien, car autresfoiz l'avoit veu. Le
chevalier enclina le roy, et lui fist la reverence. Le roi le bienviengna,
et lui demanda des nouvelles, et le chevalier lui dit tout de
mot en mot, comment Uriiens avoit rescoux la proye, et l'adventure
du pont, et tout comment il a entencion de venir combatre
le soudant bien brief.« Par foy, dist le roy, cest homme me devoit
Dieux pour rescourre mon pays des felons Sarrazins, et pour saincte
crestienté soustenir et essaucier. Et, par Dieu, je feray demain
sentir au soudant que le secours m'est près et que je ne le doubte
gueres. Mon amy, dist il au chevalier, alez dire ces bonnes nouvelles
a ma fille. Sire, dist ly chevaliers, moult voulentiers. »
Lors s'en vint le chevalier a la pucelle en sa chambre, et la salua
moult humblement, et lui compta toute l'adventure.« Comment,
dist Hermine, sire chevaliers, feustes vous a la bataille? Par
ma foy, ma damoiselle, oïl. Et comment,
dist elle, cellui damoisel qui a si estrange phizonomie est il si
batailleux comme l'en dit? Par ma foy, ma damoiselle, mais plus
cent foiz, et sachiez, quoy que on vous die, que c'est un des plus
plaisans homs que je veisse oncques. Par foy, dist Hermine, s'il
avoit loué pour lui louer et prisier, si a il bien emploié sa mise.
Par foy, ma damoiselle, je ne parlay oncques a lui, mais il vault
mieulx que je ne dy. »Lors respondi elle au chevalier:« Amis, bontez
vault mieulx que beautez. »
Atant me tairay d'eulx, et diray de Uriien, qui repaira au pont,
et trouva tout son ost logié et deca le pont. Et trouva le cappitaine
qui avoit admené les gens qu'il avoit en convenant d'amener,
qui furent venus. Et estoient moult belle gent et bien en harnachie.
Et furent par nombre bien quatre mille et Vc. hommes
d'armes, et bien XXVc., que arbalestriers, que bons brigans de
pié. Et fu l'ost logié au long de la riviere. Uriien trouva son
paveillon tendu, et ly autre qui furent avecques lui a la poursuite,
leur logeiz tous prests. Si se logierent et aaisierent bien
celle nuit et firent bon guet.
Cy se taist l'ystoire d'eulx et parle du roy de Chippre, qui
moult fu liez du secours qui ainsi lui estoit venus soubdainement,
et en gracie Nostre Seigneur. En ce party, passerent la nuitiee.
Mais qui que reposast, ce ne fu pas Hermine, car elle ne puet yssir
de la pensee de Uriien, et le desire tant a veoir, pour le bien que
on lui dit de lui, qu'elle dit a soy mesmes que, se il avoit le visaige
plus contrefait c. foiz que il n'a, si est il tailliez, pour sa bonté et
pour sa prouesse, d'avoir la fille du plus hault roy du monde a
amie. Et ainsi pensa la damoiselle toute la nuit a Uriien, car amours
la fait penser par son hault povoir. Cy se taira l'ystoire d'elle
et parlera du roy, son pere, qu'il fist le lendemain.
L'ystoire dit que le lendemain, au point du jour, ot le roy ses
gens tous prests, et yssy de la cité a bien mil hommes d'armes,
et bien mille, que brigans, que arbalestriers, qui le actendoient
en embusche aux deux costez de la barriere
pour lui recueillir, se il estoit trop empressez de Sarrasins. Le roy
se fery en l'ost, et y porta moult grant dommage, car il avoit commandé
a sa gent, sur paine de la hart, que nul ne prensist prisonnier,
mais meist tout a mort, quanqu'il en pourroit aconsuivre.
Et ce fist il pour ce que ilz ne s'amusassent par avarice, a la fin
qu'il les peust tenir ensemble pour retraire sans perte. Et lors se
commence l'ost a estourmir, et viennent Sarrasin, qui mieulx
mieulx, a la meslee. Quant le roy appercoit qu'ilz venoient a effort,
si remet ses gens ensemble, et les fait retraire le petit pas, et se met
derriere, l'espee ou poing. Et quant il en voit un approuchier, il
retourne et le fait rebouter entre les Sarrasins, et, se il l'actent,
il le chastie telement qu'il n'a talent de plus sievir le roy. Et si
porte si vaillaument que chascun dit que ly roys est moult vaillant
et preux de la main, et n'y ot si hardy Sarrasin qui acoup
l'osast actendre.
Atant estes vous venu le soudant, atout grant route de Sarrasins,
armé, sur un grant destrier, et tint ung dart envenimé.
Quant il voit le roy qui ainsi malmenoit
sa gent, si lui gecte le dart par grant air et le fiert ou senestre costé
telement que il le perce de part en part. Le jaserent qu'il ot vestu
ne le pot oncques garantir. Le roy senty grant angoisse, et trait
le dart hors de son costé, et le cuida getter au soudant. Mais il
vira le destrier si appertement que le dart passa oultre et fery un
Sarrasin par my le corps si qu'il le rue par terre mort, a ce qu'il
ne fu pas bien armez. Et avant que le soudant, qui s'estoit trop
avanciez se peust tourner, le fery le roy de l'espee telement sur la
teste que il l'abaty tout estourdy a terre. Atant vindrent les payens
si fors qu'il convint, pour le moins de mal, le roy reculer entre ses
gens. Et fu le soudant relevez et tantost remontez sur un hault
destrier. La presse fu si grant, et les payens furent fors, qui rebouterent
le roy et ses gens jusque dedens leur barriere. Lors commencent
les Cipriens qui gardoient le pas, a traire et a lancier de
grant maniere, et la ot mort et occiz grant foison de Sarrasins.
Mais ilz estoient si fors que ilz rebouterent
les crestiens en leurs barrieres.
Et aussi le roy affeblissoit fort, et avoit moult de sang perdu.
Ce fist moult esbahir ses gens. Non pourtant a ce que le roy soufroit
grant doulour, si ravigouroit il ses gens, tant que les Sarrasins
ne porent gueres conquester que plus ne perdissent. Et fu l'escarmouche
moult fiere et moult perilleuse, et se tenoit le roy de
Chippre a moult grant paine a cheval, car sachiez qu'il estoit bleciez
de coup mortel, et ne feust que pour le venin dont le dart
estoit entechié, et en pou de temps y paru, car il print mort de
cellui coup. Mais il avoit le cuer plain de si grant vaillance que il
ne le daignoit monstrer a sa gent, jusques a tant que ly uns des
barons apperceut que le roy estoit, du senestre costé de la hanche
jusques au talon, tous rouges de son sang, et la place ou il arrestoit,
toute tainte et arrousee du sang de son corps. Lors lui dist
ly chevaliers:« Monseigneur, vous avez ycy trop demouré, venez
vous en et faisons voz gens retraire en la ville avant qu'il soit
plus tart, afin que les Sarrasins ne se boutent
pelle melle avecques nous. »Et le roy, qui sentoit grant douleur,
lui respondy:« Faictes a vostre voulenté. »
Lors le chevalier a fait mettre cent hommes d'armes qui estoient
rafreschy, devant la barriere, et leur fist recommencier l'escarmouche
avecques cent arbalestriers, fort et roide. Et furent ly
Sarrasin recullé, de quoy le soudant fu moult courroucié, et escrie
moult a sa gent:« Avant, seigneurs Barons! Penez vous de bien
faire. La ville sera nostre encore anuit. »Lors renforca la meslee.
La veissiez bien assaillir et bien deffendre d'un costé et d'autre.
Mais quant le roy de Chippre voit que Sarrasin s'efforcent ainsi,
si reprent cuer, et leur fait un poindre moult vertueusement. Et
la souffry tant de peine qu'il y ot pluseurs veines de son corps
rompues, de quoy aucuns dient que sa vie fu moult abregie. De
ce poindre furent Sarrasins fort reculez, et en y ot moult de mors
et de navrez. La nuit approucha, moult y ot grant perte d'une
partie et d'autre. Et toutesfoiz Sarrasins se departirent, car le
roy de Chippre si resbaudissoit tellement
ses gens que ilz ne doubtoient les cops ne que se ilz feussent de
fer ou d'acier.
Quant Sarrasins furent partiz, le roy et ses gens rentrerent en
la ville. Mais quant ilz sceurent la bleceure du roy, lors recommenca
la douleur moult grant. Lors dist le roy:« Ma bonne gent,
ne faictes tel douleur, mais pensez a vous deffendre du soudant,
et, se Dieu plaist, je seray tost gueriz. »Lors se repaisa le peuple
un petit, et le roy, qui disoit ces paroles pour son peuple resbaudir,
sentoit bien qu'il ne povoit eschapper. Il commanda a sa gent
que on feist bon guet, et leur donna congié, et vint au palais, et la
descendy et s'en vint en sa chambre. Et lors vint sa fille, qui le
desarma; mais, quant elle apperceut son harnoiz qui estoit rouge
de sang, et la playe, elle chey toute pasmee. Lors commanda le
roy qu'elle feust portee en sa chambre, et si fut elle. Les mires
appareillierent le roy, et fu couchié en son lit. Et lui dirent les
mires qu'il n'avoit garde, et qu'il ne s'esbahist point.« Par foy,
maistre, dist il, je scay bien comment il me va. La voulenté de
Dieu soit faicte! »La chose ne pot estre si celee qu'il ne feust sceu
par la cité, et lors commenca la doulour
moult grant.
Mais cy se taist l'ystoire du roy et du siege, et commence a dire
de Uriien et de son frere, comment ilz exploictierent depuis qu'il
vint a son logeis, qu'il trouva par deca le pont. Et sachiez qu'il
fu moult liez des gens que le cappitaine lui avoit admenez. Et le
landemain, par matin, manda a tous les cappitaines qui avoient
gens dessoubz eulx qu'ilz venissent faire leur monstre.
En ceste partie dit l'ystoire que, le lendemain, par matin, fu
Uriiens, après la messe ouye, devant sa tente, et fist venir, l'un
après l'autre, tous les cappitaines, pennon et estendart au vent,
et leurs gens avec eulx, armez de toutes pieces, et eulx faire visiter
comment ilz estoient armez, ne s'il leur failloit piece de harnoiz,
et puis quel nombre ilz estoient, et les fist mectre a part en la
praierie, tant que tous feussent visitez, tant les estrangiers comme
les siens. Et bien advisa la contenance de ceulx qui sembloient
estre les plus hastiz, et bien les registra en son cuer.
Et puis fist nombrer ses gens et les autres, tant du
maistre de Rodes que du cappitaine, et trouva que sur tout ilz
povoient estre de IX. a X. mille combatans.
Lors leur dist Uriiens, oyant tous:« Beaulx seigneurs, nous sommes
cy assemblez pour soustenir la foy de Jhesucrist, et de laquelle
il nous a regenerez. Et savez comment il a premierement souffert
la crueuse mort pour nous racheter des paines d'enfer. Dont,
veu qu'il nous a fait ceste grace, nous ne devons pas ressoingnier
la mort ou l'adventure qu'il lui plaira a nous donner, pour soustenir
les sains sacremens qu'il nous a administrez pour le salut
de noz ames, combien que nous ayons a forte partie a faire, car
noz ennemis sont bien dix contre un de nous. Mais quoy! Nous
avons droit, car ilz nous sont venus assaillir sans cause sur nostre
droit heritaige, et aussi nous ne les devons pas ressoingnier, car
Jhesucrist prist tous seulx la guerre pour nostre salvacion, et
par sa digne mort seront tous crestiens sauvez
qui ses commandemens tendront. Dont vous devez savoir que tous
ceulx qui en ceste besoingne mourront, seront sauvez et auront
la gloire de paradis. Dont pour tant je vous dy en general que j'ay
entencion de presentement mouvoir pour approuchier noz ennemis
et les combatre le plus brief que je pourray. Et pour ce je vous
prie que, s'il a en ceste place homme qui ne sente son cuer ferme
pour actendre l'adventure qu'il plaira a Jhesucrist de nous envoier,
qu'il se traye a part, car par un seul couart failly est aucunesfoiz
une besoingne perdue. Et sachiez que tous ceulx qui n'y vouldront
venir de bonne voulenté, tant de ma gent comme des autres, je
leur donray or et argent assez, et navire avittaillié pour repasser
la mer. »
Lors a fait lever sa banniere le trait d'un arc en sus, et la fist
tenir a son frere sur un hault destrier, et puis leur dist tout en
hault:« Cilz qui ont devocion de vengier la mort de Nostre Createur
et de essaucier sa loy, et de aidier au roy
de Chippre, si se traye soubz ma banniere, et ceulx qui n'en auront
devocion passent par dela le pont. »Quant ly noble cuer ouïrent ce
mot, si le tindrent a grant sens et a grant vaillance. Si s'en vont
tous en une flote ferir dessoubz sa banniere, en lermoiant de joie
et de pitié des mos que Uriiens leur avoit dit. Mais oncques n'y
ot homme qui ne se traisist soubz sa banniere.
Lors fu Uriiens moult joyeux, et fait tantost sonner ses trompetes.
Tout fu troussé, et se mirent a chemin. Le maistre de Rodes,
le cappitaine du Limasson, et leurs gens se mirent ensemble, et
chevauchent en bataille, et dient bien que envers Uriien et ses
gens ne auroit nulz homs duree, ne nulz peuples. Et ainsi cheminerent
tant qu'ilz vindrent, un pou après midy, sur la montaigne
ou la bataille avoit esté le jour devant.« Par foy, dist Uriien, c'est
bon que nous nous alons logier ca dessoubz sur celle riviere, tant
que nous soyons refreschy, et entretant nous regarderons
comment nous pourrons, pour le plus seur, grever
noz ennemis. »Et ceulx lui respondent que c'estoit bon. Lors s'en
vont logier tous ensemble a la fin que on ne les peust surprendre.
Cy se taist l'ystoire un petit de eulx, et vous diray du soudant,
qu'il fist.
L'ystoire dit que le soudant avoit en la ville secrettes espies,
par lesquelles il scot que secours venoit au roy et que le peuple
de la ville en fut fort resbaudiz, et aussi comment le roy estoit
navrez, dont la cité fu moult troublee. Lors ot ly soudans conseil
de faire assaillir la ville. Lors fait sonner ses trompettes quant le
soleil fu levé, et fait ordonner ses batailles et ses arbalestriers, et
ses pavisiers, et s'en viennent aux fossés et aux barrieres. La commenca
le paletiz fort. Arbalestriers traient de groz canons d'espringales.
Adont vient le soudant, qui s'escrie en hault:« Avant, seigneurs
chevaliers! Penons nous de prendre la cité avant que le
secours leur viengne. Par Mahon, cil qui premiers
pourra entrer dedens, je lui donray son pesant d'argent
en tel estat qu'il y entrera. »Qui lors veist Sarrasins saillir es fossés,
et portent pics, houyaux, eschielles, piez de chievre. Mais ceulx
de dessuz leur gettent pierres de fais, grans bans traversains, pieux
aguisiez, huille chaude, plonc fondu, pocons plains de chaux vive,
tonneaux plains d'estouppes engressiez et ensouffrees, tous ardans;
et, malgré leur dens, leur font guerpir place et remonter d'autre
part; et en y demoura maint ars et affollé et foison de bleciez.
Dont fait le soudant renforcier l'assault de nouvelles gens; mais
ceulx de dedens se deffendent comme preux et hardiz, et aussi
pour la fiance qu'ilz avoient du secours qui lors estoit bien prez.
Cy vous leray de l'assault, et vous diray de Uriien et de ses
gens, qui avoient envoié leurs espies en l'ost, qui retournerent et
leur dirent comment le soudant faisoit assaillir la ville, et comment
elle estoit en adventure d'estre prinse, s'elle n'estoit secourue
bien brief, et comment le roy estoit bleciez.
Quant Uriien et Guyon ouïrent ces nouvelles, si furent moult
courrouciez.
En ceste partie dit l'ystoire que, quant Uriiens oy ces nouvelles,
il fist sonner ses trompettes, et fist armer tout l'ost, et les mist
en quatre batailles, dont il ot la premiere, et son frere Guion la
seconde, et le grant maistre de Rodes la tierce, et le cappitaine la
quarte. Et fist demourer en la valee tout le troussage et le sommage,
et garder a cent hommes d'armes et a cinquante arbalestriers.
Puis montent la montaigne, et voyent l'ost des Sarrasins
et la cité que ilz assaillent.« Seigneurs barons, dist Uriiens, ces gens
sont grant foison, mais sachiez que, Dieu devant, ilz sont tuit
nostre. Alons nous en tout constrant l'ost, sans eulx meffaire, et
alons assaillir ceulx qui assaillent la ville, et je croy que, a l'aide
de Dieu, ilz ne se pourront tenir contre nous. »Et ceulx respondirent
que c'est bon a faire.
Atant devalerent la montaigne et passerent
par derriere l'ost; mais, quant ilz deurent passer, le guet les
ravisa, et virent bien que ce n'estoient pas de leurs gens; et lors
se commencent a effreer et crier:« A l'arme! »Quant Uriien ouy ce,
si commanda au cappitaine qu'il tournast sa banniere sur le gait,
et qu'il les combatist, et il si fist. La ot grant perte a l'assembler.
Et Uriiens et les autres IIJ. batailles se mirent entre le guet et ceulx
qui assailloient la ville. Tant y en entendirent que tous ceulx qui
gardoient les logeiz furent mort et desconfit.
Lors y laissent gens pour le garder, et puis s'en vont vers l'assault.
Mais un fu qui vint dire au soudant:« Sire, tous tes logeis
et tes paveillons sont pris et les gardes mortes, et te viennent courir
sus les plus males gens que je veisse oncques. »Lors se retourne
le soudant, et voit venir bannieres et pennons, et les gens si serrez
ensemble qu'il ne semble pas qu'ilz soient la moitie du nombre
qu'ilz estoient. Lors fu le soudant moult courroucié, et fait sonner
la retraite, et met ses gens en ordonnance.
Mais, avant qu'il les eust rassemblez ne ordonnez a moitie, vint
Uriien et sa bataille, qui leur coururent sus moult asprement. Et
la commenca l'occision grant et la perte, mais la plus grant perte
tourna sur les payens, car ilz ne orent pas loisir d'eulx ordonner,
et estoient foulez de l'assault, et n'estoit pas chascun soubz sa
banniere, et ilz furent couru sus de gent aspre et qui estoient duit
du mestier d'armes, que en petit de heure furent mis les pluseurs
a la fuite.
Mais le soudant, qui fu plain de grant cuer et de grant vaissellage,
ralie sa gent autour de lui, et livre assault a noz gens moult
fierement. La ot maint homme mort et affollé. Moult fait le soudant
a ressoingnier. Il tint une hache en ses poings, et fiert a dextre
et a senestre, et fait moult grant occision de noz gens. Mais mal
soit cellui qui ne se destourne de sa voye. Quant Uriien le voit,
si fu moult doulens, et dist a soy mesmes:« Par
foy, c'est grant dommage que ce Turc ne croit en Dieu, car
il est moult preux. Mais pour le dommage que je voy qu'il fait de
mes gens, je n'ay cause de le deporter. Et aussi nous ne sommes
mie en place de tenir longues paroles. »Lors estraint l'espee ou
poing moult fierement, et hurte le cheval des esperons, et vint
vers le soudant grant aleure. Et quant le soudant le voit venir,
si ne le reffuse pas, mais entoise la hache, et cuide ferir Uriien sur
la croix du chief. Mais Uriien tourne du cop. La hache fu pesant,
et a la baissier, la hache lui vola des poins. Et Uriien le fiert de
l'espee sur le heaume grant coup de toute sa force. Et fu le soudant
si chargié du coup qu'il fut si estourdiz qu'il ne voit ne entent,
et pert le fraing et les estriers, et l'emporte le cheval partout
ou il lui plait. Et Uriien le fiert de la bonne espee entre le chief et
les espaules. Le soudant estoit embrunchiez, et le heaume estoit
court par derriere, l'espee trouva le col nu,
excepté le gambison de la gorgerete, et trencha l'espee le ganbison
tout oultre et les deux maistres vainnes et les tendans jusques au
gorgeron. Le soudant chey par terre, et y ot si grant foule de chevaulx
d'une partie et d'autre, que la bataille y fu si dure et si forte
que ses gens ne lui porent oncques aidier, et saigna tant qu'il le
faillu la mourir par la force du sang qu'il gecta. Quant Sarrasin
percurent que le soudant fut mort, si furent moult esbahiz, ne
oncques puis ne se combatirent de bon cuer. Et Uriien et Guyon,
son frere, faisoient tant d'armes que nulz ne les veoit qui durement
ne les prisast. Sachiez bien que ly Poictevin et tuit ly autre
baron si prouverent si bien et si vaillaument que en petit de heure
Sarrasins furent desconfiz, si que mal soit de cellui qui eschappast
qu'ilz ne feussent tuit pres que mort que prins. Uriiens et sa gent
se logierent es logeiz des Sarrasins, et manderent leur sommage,
qui furent moult joyant de la victoire, et
s'en vindrent liement en l'ost, et se logierent bien aaisiement. Et
firent les deux freres partir l'eschec si bien que chascun s'en tint
a bien a paiez. Et se taist l'ystoire de Urien, et parle du cappitaine
du Lymacon, qui s'en vint a Famagouste.
En ceste partie dit l'ystoire que après la bataille du soudant
desconficte, le cappitaine se party des deux freres, avec lui XXX. 
chevaliers de noble affaire, et vint en la cité, ou on lui ouvry les
portes liement, et il entra ens, et lors trouva les gens par la rue
dont aucuns faisoient grant joye pour ce que ilz se veoient delivrez
des Sarrasins, et beneissoient l'eure que les enfans de Lusignen
furent oncques nez, et l'eure que ilz estoient arrivez ou pays;
et l'autre partie faisoient grant doulour pour la blesseure du roy,
dont on disoit que il n'y avoit remede nul qu'il ne perdist la vie.
Si ne scet le cappitaine que penser, car il ne savoit pas que le roy
feust bleciez. Et tant s'esploicta qu'il vint au palais, et la descendy.
Si trouva le peuple moult mat. Lors
demanda qu'il leur failloit.« Par foy, fait ly uns, assez devons dueil
mener, car nous perdons le meilleur roy et le plus preudomme
qui oncques feust en ce royaume. Comment, dist le cappitaine,
que dictes vous? Est le roy malsain? N'en savez-vous plus? »ce
lui respond un chevalier.« Par foy, dist il, non. En nom Dieu, dist
le chevalier, nous yssimes hier sur noz ennemis, et, au retourner,
fu le roy feru du soudant d'un dart envenimé, telement que on n'y
treuve remede. Nous peussions bien tous vouloir que ces nobles
hommes et leurs gens feussent venuz deux jours a. Et sachiez que
la fille du roy maine tel douleur que c'est pitié a veoir; il a ja
deux jours qu'elle ne voult ne boire ne mengier. Il nous sera bien
mal advenu se nous perdons nostre roy et nostre damoiselle. Le
pays sera en grant orfenté de seigneur qui le gouvernera. Beaulx
seigneurs, dist le cappitaine, il n'est pas tout perdu quanqu'il em
peril gist. Ayez fiance en Jhesucrist, et Il vous gardera. Menez
moy vers le roy. Par foy, dient cilz, c'est
legier a faire. Il gist en celle chambre la. Chascuns y puet aler
ainsi que s'il n'avoit mal ne douleur. Il a ja fait son testament,
et donne a ses serviteurs tant que chascun s'en tient a bien paiez,
et est confez, et a recu son Createur et tous ses sacremens. Par
foy, dist le cappitaine, il en vault mieulx et a fait que saige. »
Atant entre en la chambre, et s'encline devant le lit du roy, et
lui fait la reverence.« Cappitaine, dist le roy, vous soiez li bien venus,
et si vous mercie de la bonne diligence que vous avez fait de compaignier
ces deux nobles hommes par qui nostre terre est mise hors
de la subjection des Sarrasins, car je n'avoye mais puissance de
gouverner mes gens ne mon pays. Je vous prie que vous leur alez
dire de par moy que il leur plaise a moy venir veoir avant que je
muire, car j'ay grant voulenté d'eulx satisfaire a mon povoir de
l'onneur et de la courtoisie qu'ilz m'ont faicte, et aussi de parler
a eulx de certain cas que je leur vueil descouvrir.
Monseigneur, dist le cappitaine, je les vois querre a vostre
congié. Or alez, dist le roy, et les me faictes cy venir demain dedens
prime. »Et cil se part et yst de la ville, et s'en vient vers l'ost. Et
lors le roy commande a encourtiner toute la grant rue, de la porte
par ou les freres devoient entrer jusques au palays, et fait appareillier
le plus richement qu'il puet contre leur venue. Et se tait
cy l'ystoire de lui, et parle du cappitaine.
L'ystoire nous dit que le cappitaine erra tant qu'il vint en l'ost,
et vint a la tente des deux freres qui le bienviengnerent moult.
Et il leur va accointier comment le roy estoit fort blecié, et comment
il leur prioit humblement qu'il leur pleust a venir devers lui pour
eulx mercier du noble secours qu'ilz lui avoient fait, et aussi pour
eulx satisfaire de leur paine, et de leur mise, a son povoir, et aussi
pour parler a eulx d'autre cas.« Par foy, dist Uriiens, nous ne sommes
pas cy venus pour estre soudoyers pour argent, mais pour
essaucier la foy catholique et estre soudoier
Jhesucrist. Et voulons bien que chascun sache que nous avons
finance assez pour paier nos gens. Mais quoy! Nous yrons voulentiers
devers lui. Et sachiez que, quant a moy, je pense a aler
devers le roy en tel estat que je party de la bataille, car je vueil
recevoir l'ordre de chevalerie de sa main, pour la vaillance et l'onneur
que chascun dit de lui. Et lui povez aler dire que demain,
a l'eure qu'il m'a mandé, moy et mon frere, et le maistre de Rodes,
yrons devers lui, noz centiesme de noz plus haulx barons. »
Lors se part le cappitaine, et prent congié, et s'en vint en la cité,
ou l'en le receut debonnairement. Il vint au palays, et trouva le
roy en aussi bon point comme il l'avoit laissié. Et y estoit sa fille
Hermine, qui moult estoit doulente du mal de son pere; mais elle
se confortoit moult de ce que on lui disoit que les deux damoysiaux
devoient venir le landemain. Et sachiez qu'elle desiroit moult a
veoir Uriien. Et lors le cappitaine salua le roy, et sa fille, et toute
la compaignie.« Amis, dist le roy, vous soiez
le tres bien venu. Quelles nouvelles de vostre message? Vendront
ces deux damoisiaulx? Sire, oyl, eulx centiesme. Et sachiez que
ilz ne veullent riens du vostre, car, si comme ilz dient, ilz ne sont
pas soudoyers pour argent, mais sont soudoyers Jhesucrist. Et
tant m'a dit Uriiens qu'il vendroit devers vous en tel point qu'il
yssy de la meslee, car il veult recevoir l'ordre de chevalerie de
vostre main. Par foy, dist le roy, j'en loue Jhesucrist quant il lui
plaist que j'aye tant d'onneur devant ma mort que de faire chevalier
si hault et si vaillant prince. Sachiez que j'en mourray plus
aise. »
Quant Hermine ouy celle nouvelle, elle ot si grant joye ou cuer
qu'elle ne scot que faire. Mais elle n'en monstra nul semblant. Ains
monstre qu'elle sente grant douleur ou cuer, et si faisoit elle. Lors
prent congié de son pere, et le baise doulcement tout en plourant.
Et s'en vint en sa chambre, et la commence a lui complaindre de
la doulour qu'elle ot de son pere, et l'autre
heure a grant desir qu'elle a de veoir Uriien, dont la demeure lui
tarde. Et fu en ces pensers telement arguee que toute la nuit ne
dormy oncques, et ainsi se passa la nuitiee jusques a
l'endemain.
En ceste partie dit l'ystoire que l'endemain, par matin, fist le
roy commander que tout noble et non noble feussent parez par
les rues pour faire feste de la venue des deux freres et de leurs gens
et que a chascun quarrefour eust menestriers, trompes, naquaires
et tous autres instrumens qui pourroient estre trouvez en la ville
et toute la melodie de quoy on se pourroit adviser pour festoier
les damoisiaux. Et ly peuples en fist assez plus que le roy ne fist
commander.
Que vous feroy je long prologue? Les deux freres vindrent montez
sur deux beaux destriers; et estoit Uriiens tous armez, ainsi
qu'il party de la bataille, l'espee toute nue ou poing et Guyon
estoit vestu d'un riche drap de Damas bien
fourré. Et aloyent par devant eulx XXX. des plus haulx barons en
noble arroy; et devant eulx, au plus prez, estoit le grant maistre
de Rodes et le cappitaine. Et après les deux freres venoient LXX. 
chevaliers, et leurs escuiers, et leurs paiges. En ce point entrerent
en la cité. La veissiez la feste commencier moult grant, et menestriers
et trompettes faire leur mestier, et autres melodieux tons.
Et par my la ville veissiez gens d'onnour, bien et richement habituez,
qui crioient a haulte voix:« Haa! Bien viengnent les princes
de victoire, par qui nous sommes resuscité du crueux servage des
ennemis de Jhesucrist. »Et la veissiez dames et damoiselles aux fenestres, et les anciens gentilz hommes et bourgois, qui tant
s'esmerveilloient
de la grant fierté de Uriien, qui estoit tous armez,
a visaige descouvert, un chappel vert sur le chief, l'espee toute nue
ou poing. Et lui portoit le cappitaine son heaume devant lui, sur
le troncon d'une lance. Et quant les gens
percoivent la fierté de son visaige, si dient:« Cilz homs est dignes
de soubzmettre tout le monde en son obeissance. Par foy, dient ly
autre, il le monstre bien, car il est entré en ceste cité comme se il
l'eust conquise. En nom Dieu, dient les autres, la rescousse du
dangier dont il nous a ostez vault assez conqueste. Par foy, dit
uns autres, combien que son frere n'ait pas si fiere phizonomie
si semble il bien homme de haulte emprise. »Et en telz paroles disant
les convoierent jusques au palais, ou ilz descendirent. Et cy se
taist l'ystoire du peuple, et par le comment ilz vindrent devant le roy.
L'ystoire dit que les freres vindrent moult honnourablement
faire la reverence au roy. Et le roy les receupt moult liement, et
les mercia de leur secours, et leur dist que, aprez Dieu, ilz estoient
ceulx de quoy il et son royaume estoit ressuscitez de plus crueulx
trespas que de la mort, car, se ilz ne feussent, les Sarrazins les
eussent tous destruiz ou tournez a leur loy, qui vaulsist piz que
mort corporelle, car ceulx qui a ce se feussent
consentu de bon cuer eussent eu dampnacion perpetuelle.« Et
pour tant c'est raison que je le vous merisse a mon povoir, car je
n'ay pas voulenté que de faire en mon devoir, combien que je ne
le pourroye assouvir a la value de la haulte honneur que vous
m'avez faicte; mais je vous supply humblement que vous veulliez
prendre en gré ma petite puissance. Par foy, sire roy, dist
Uriien, de ce ne vous fault doubter, car nous ne sommes pas venus
pour avoir du vostre, ne or, ne argent, villes, chasteaulx, terres,
ne finances, mais pour acquerre honneur et destruire les ennemis
de Dieu et essaucier la foy catholique. Et vueil bien, sire roy, que
vous sachiez que nous tendrons bien nostre paine a emploiee s'il
vous plaist a nous faire tant d'onnour que vous me veulliez faire
chevalier de vostre main. Par foy, dist le roy, nobles damoisiaux,
ja soit ce que ne soie pas dignes de vous acomplir ceste requeste,
si le vous accorde je. Mais avant sera la messe dicte. Sire, dist Uriien,
ce me plaist moult. »
Le chappellain estoit tout prest. Lors ouy
Uriiens et son frere et tous les autres moult devotement le service
divin. Et après le service vint Uriien devant le roy, et trait l'espee
du feurre, et s'agenoilla devant le lit ou le roy gesoit, et lui dist:
« Sire roy, je vous requier, pour tout le salaire du service que je vous
pourroye jamais faire, que vous me faciez chevalier de ceste espee,
et vous me aurez bien remuneré tout ce que vous dictes que je
et mon frere avons fait pour vous, car de main de plus vaillant
homme je ne puis recevoir l'ordre de chevalerie que de la vostre.
Par foy, dist le roy, sire damoisiaux, vous me portez plus d'onneur
que vous ne m'en dittes. Si m'en dictes vous plus cent foiz
que je ne vaulz, et cellui don vous accorde je, car il ne fait pas
a reffuser. Mais aprez ce que je l'auray acomply ainsi comme vous
l'avez requis, vous m'aurez en convenant, s'il vous plaist, que,
aprez ce, vous me donrez un don, lequel ne vous tournera ja a
dommage du vostre, mais a vostre tres grant
prouffit et honneur. Par foy, sire, dist Uriiens, et j'en suiz tous
prestz. »Lors ot le roy grant joye, et se dreca en son seant, et
print l'espee par la poingnie que Uriiens lui tendoit et lui donna
la collee en disant:« Ou nom de Dieu, chevalier soiez, qui vous ottroit
amendement. »Et puis lui baille l'espee. Et en ce faisant, ses
plaies lui escreverent, et en yssi le sang a grant randon parmy les
bendeaux. De quoy Uriiens fu moult doulent, et aussi tous ceulx
qui le virent. Mais le roy se bouta ou lit soubdainement, et dist
qu'il ne se sentoit nul mal.
Et commanda a deux chevaliers que on lui alast admener Hermine,
sa fille; et elle vint au mandement de son pere. Et quant le roy la
voit, si lui a dit:« Ma fille, merciez ces nobles hommes du secours
qu'ilz ont fait a moy et a vous, et a nostre royaume, car, se ne feust
la grace de Dieu et leur puissance, nous estions tous destruiz, et,
au mieulx venir, exilliez de nostre pays. »Et celle s'agenoille devant
les freres, et les mercie humblement. Et sachiez que elle estoit en
tel party, tant de la doulour de son pere,
comme des pensees qu'elle avoit a Uriien, qu'elle estoit ainsi comme
une personne qui est nouvellement yssue de son sompme. Mais
Uriiens, qui bien perceut qu'elle avoit l'esprit troublé, la saisi
doulcement par le bras, et la dreca contre mont, en lui enclinant
contre elle; et, en ce faisant, s'entrefirent moult d'onnour. Et la
disoient ceulx du pays:« Vray Dieu, se cilz nobles homs avoit prins
nostre damoiselle pour moillier, bien nous yroit, nous n'aurions
mais doubte de payens, ne d'omme qui nous voulzist mal. »Et lors
appella le roy sa fille, et lui dist:« Ma fille, seez vous cy emprez moy,
car je croy que vous ne me tendrez gueres plus de compaignie. »
Et celle s'assist tout emplourant, emprès lui. Et tous ceulx qui la
estoient commencierent a lermoier de la pitié que ilz orent du
roy, et de la doulour que ilz veoient mener a la pucelle. Et lors
prist le roy le parler.
L'ystoire dit que le roy fu moult doulens quant il vit sa fille
mener telle douleur. Si lui a dit moult amiablement:
« Ma fille, laissiez ester ce dueil, car, en chose qu'on ne puet
amender, c'est folie de s'en donner trop grant courroux, combien
que c'est raison naturelle que la creature soit doulente de son
amy ou de son proesme, quant on le pert. Mais, se Dieu plaist, je
vous pourverray si bien que vous vous tendrez pour bien contente,
avant que je parte de ceste mortel vie, et aussi seront tous les barons
de mon regne. »Et lors commenca la pucelle a plourer plus fort que
devant, et tous les barons menoient telle douleur que c'estoit
pitié a veoir. Mesmes Uriiens et Guyon furent moult doulens.
« Non, dist le roy, ceste doulour n'est pas neccessaire a mener. Je
vous commande a tous que vous laissiez a mener ce dueil, si chier
que vous avez que je demeure en vie encores une piece de temps
avec vous autres, car vostre doulour me met au cuer plus de griefté
que l'angoisse de la bleceure que j'ay. »Et ceulx laissierent
le dueil le plus tost qu'ilz porent.
Lors dist le roy a Uriien:« Sire chevaliers, la vostre mercy, vous
m'avez donné un don, voire par tel que du vostre, ne de vostre
chevance, ne vous demanderay je rien. Par foy, sire, dist Uriiens,
demandez hardiement, car se c'est chose de quoy je puisse finer,
je le vous acompliray. Grans mercis, sire, dist ly roys. Sachiez que
en ce que je vous demanderay, je vous donray noble chose. Je
vous requier qu'il vous plaise a prendre ma fille pour moillier, et
tout mon royaume, et cy presentement je m'en desmet. »Et avoit
fait apporter secretement la couronne, et la prist, et dist:« Tenez,
Uriien, ne refusez pas la requeste que je vous fay. »Lors furent les
barons du pays si joyant qu'ilz lermissoient de joye et de pitié.
Et quant Uriien oy ces paroles, si pensa un pou; et sachiez que il
fut moult doulens de ceste requeste pour ce que il avoit grant voulenté
d'aler aval le monde pour veoir le pays et acquerre honneur.
Mais toutesfoiz, puis qu'il avoit accordé au
roy un don, il ne s'en voult pas desdire. Mais quant les barons du
pays le virent ainsi penser, si s'escrient tous d'une voix moult
piteusement:« Haa, nobles homs, ne veulliez pas reffuser au roy
ceste requeste. Par foy, dist Uriien, seigneurs barons, non feray je. »
Lors s'encline devant le lit du roy, et prent la couronne, et la mist
a Hermine sur son giron, en disant:« Damoiselle, elle est vostre, et
puis que a la est venu, je la vous aideray a garder, au plaisir de
Dieu, contre tous ceulx qui la vouldroient suppediter. »
Lors ot le roy grant joye, et tous les barons. Dont fist venir l'arcevesque
de la cité, qui les fianca. Mais Hermine dist que devant
que elle verroit quelle fin son pere prendroit de sa maladie, que
elle n'en feroit plus avant.« Par foy, dist Uriiens, damoiselle, puis
que il vous est bel, il me plaist. »Lors fu le roy moult doulent, et
lui dist:« Hermine, belle fille, vous monstrez que vous ne m'amez
gueires, quant la chose que je desiroye plus a veoir en ce monde
devant ma fin, vous ne voulez acomplir;
or voye je bien que vous desirez ma mort. »Quant la pucelle l'entent,
si fu moult doulente, et se met a genoulx tout plourant, et
dist:« Mon tres redoubté seigneur et pere, il n'est chose ou monde
que je vous refusasse jusques au mourir. Commandez moy vostre
plaisir. Vous dictes ce que vraye fille doit dire a pere, »dist le roy.
« Or vous commande je a tous et a toutes que vous laissiez ce dueil
ester, et tendez et appareilliez ceste sale, et menez joye; et faictes
appareillier la messe; et après le service faictes drecier les tables,
et après disner faictes cy, devant moy present, la feste comme se
je feusse sur piez, car sachiez que ce me allegera moult mon mal. »
Et ceulx firent ce que il commanda. La messe fu dicte, et s'assistrent
au disner, et sist l'espousee a une table emprès le lit de
son pere, et Uriien d'encoste elle, et Guyon servoit devant Hermine
moult liement; et furent moult richement serviz partout.
Lors ot ly roys moult grant joye; mais sachiez qu'il monstroit
meilleur semblant que le cuer ne lui apportoit,
car il souffroit grant hachie, car le venin qui estoit en la plaie
lui bruissoit tout le corps. Mais, pour esjoïr la baronnie, il monstroit
tel semblant que se il ne eust mal ne doulour. Après disner
commenca la feste moult gracieuse, et dura jusques au soir. Lors
appella le roy Uriien et lui dist:« Beau filz, je vueil que vous espousez
demain ma fille, et vous vueil couronner de ce royaume, car
sachiez que je ne puis gueres vivre. Et pour ce je vueil que tous
les barons de cest pays vous facent hommage avant ma mort.
Sire, dist Uriiens, puis qu'il vous plaist, vostre voulenté est la
moye. »Et la estoit Hermine presente, qui pas ne reffusa la voulenté
de son pere.
Que vous feroye je long prologue? Le landemain, a heure de
tierce, fu l'espousee paree moult noblement et fu la chappelle drecie
moult richement. Et la fut l'arcevesque de Famagouste qui les
espousa. Et lors vint Uriiens devant le roy et se agenoilla devant
le lit, et le roy prist la couronne et lui assist
sur la teste et Uriiens l'en mercie. Lors appelle le roy tous les barons
du païs et leur commande a faire hommaige au roy Uriien son filz
et ceulx si le firent moult liement. Et lors fu la messe commencee
et après se assistrent au disner. Puis commenca la feste qui dura
tout jusques au soir. Après soupper recommenca la feste, et quant
temps fu, l'espousee fu couchiee et puis se coucha Uriiens et beney
l'arcevesque le lit. Et lors s'en party chascuns. Les uns s'en vont
couchier, les autres dancent et esbauoient. Et Uriiens fu avecques
sa moillier qui moult doucement se entre accoinctierent. Et le
landemain vindrent comme devant au roy, et fu la messe commenciee
et y fu la royne admenee et fu adextree par Guyon son frere
et par ung des plus haulx barons du pays.

Comment le roy de Chippre trespassa de ce siecle.
En ceste partie dit l'ystoire que le landemain, a heure de tierce,
vint Uriiens acompaignié de la baronnie de Poittou et de la baronnie
du pays de Chippre devant le roy, et l'enclina et salua moult
doulcement.« Beaulx fist, dist le roy, vous soiez ly bien venus. Je
suiz moult joyeux de vostre venue. Faictes venir ma fille, si orrez
le service divin. »Lors vint Hermine acompaignie noblement de
dames et de damoiselles. Lors s'encline la royne devant son pere
et le salua moult doulcement. Et il lui dist:« Ma fille, vous soiez
la tres bien venue. Je suiz bien joyeux quant Dieu m'a fait
tant de grace en mon vivant que je vous voy si
haultement assignee; sachiez que je mourray plus liement de ce
que je suiz asseur que vous et mon pays serez hors de doubte des
Sarrasins; car vous avez bon garant et tres vaillant prince et bachelereux,
qui bien vous garantira contre eulx. »Et a ce mot commenca
la messe et fu Nostre Sires levez. Lors fist appeler le roy
Uriien et la royne sa fille et leur dist:« Mes enfans, pensez d'amer et
honnourer et porter et tenir bonne foy ly uns a l'autre. Je ne vous
puis plus tenir compaignie. Je vous commande au vray Roy de
gloire qui vous octroit paix ensemble et bonne vie et longue par
admendement, et vous octroit bonne vertu et puissante victoire
contre les ennemis de Dieu. »Et a ce mot clouy les yeulx et s'en
ala si doulcement qu'il leur sembla qu'il feust endormis. Mais
quant ils se apperceurent qu'il fu mort, lors commenca grant la
douleur. Hermine fu menee en sa chambre, qui faisoit tel dueil
que c'estoit grant pitié à veoir. Que vous vauldroit
a tenir de ce long prologue? Le roy fu enseveliz le plus
honnourablement que on pot, et furent dictes vigiles et la messe,
et fu fait l'obseque, et fu enterrez moult richement a l'usaige du
pays. Et sachiez que le peuple du pays estoit moult doulent;
mais ilz se confortoient moult ad ce que ilz avoient seigneur de
si grant prouesce plain, et en estoient aucques rassouagiez. Ainsi
se cessa la douleur.
Et Uriien s'en ala par my son pays, visitant ses lieux et ses fors,
et bailla une partie de ses gens a Guyon, son frere, et au maistre
de Rodes, et les fist entrer en mer pour aler savoir se ilz orroient
nouvelles que Sarrasins remeissent armee sus pour venir sur son
pays.« Car sachiez, dist Uriiens, que nous ne pensons pas actendre
tant que ilz nous viengnent requerir, car nous les yrons visiter,
mais que nous ayons veu l'ordonnance de nostre pays. »Atant se
part Guyon et le maistre de Rodes et le cappitaine du Lymacon,
et entra Guyon et le dit maistre en la mer
a trois mille combatans. Et cy se taist l'ystoire d'eulx et parle de
Uriien comment lui et Hermine vont visitant leur royaume.
L'ystoire dit que le roy Uriien et la royne Hermine s'en vont
par my leur royaume, visitant leurs fors et leurs bonnes villes,
la ou on leur fist de beaulx presens moult, et y furent receuz a
grant joye. Et vindrent ceulx des grosses villes contre le roy et
la royne, tout hors des villes, chasteaulx et citez, a grans processions,
et les bourgois a grans sons de instrumens, dont le roy Uriien
se tint bien contens. Et sachiez qu'il pourvey a ses fors de toutes
choses neccessaires pour la guerre. Et pour dire verité, chascun
se donnoit merveille de sa grandeur, de sa fierté et de sa puissance
de corps qu'il auoit, et bien disoient que c'estoit l'omme qu'ilz
eussent oncques mais veu qui plus se faisoit a ressoingnier de le
courroucier. Et ainsi s'en ala Uriien de lieu en lieu par my son
royaume. Et ce qui estoit en bonnes mains quant
pour justice et raison faire, il n'y mua nul officier, et ou
il veoit que besoing estoit, il y pourveoit de remede par le conseil
de ses barons, et leur commanda a tous que ilz feissent raison et
justice au grant et au petit, sans faveur ne moleste, par my juste
verité; ou autrement il les pugniroit si crueusement que tous les
autres y prendroient exemple. Et atant revindrent lui et la royne
a Famagouste, et fu la royne enceinte en ycellui temps. Et cy se
taist l'ystoire a parler d'eulx et parle de Guyon et du maistre de
Rodes qui vaucroient par la mer es contrees de Surye et de Damas,
de Baruth et de Triple et de Damyete, pour savoir se ilz pourroient
ouir nouvelles de Sarrasins.
Or dit l'ystoire que tant vaucrerent noz crestiens par my la marine
que ilz virent approuchier d'eulx, aussi comme d'une veue, une
quantité de vaisseaulx, mais par semblance ilz ne povoient pas
estre foison. Lors y envoierent une galee pour savoir quelx gens
c'estoient. Et a l'approuchier ilz apperceurent que c'estoient Sarrasins.
Lors tournent tout court a noz
gens qui ja s'estoient mis en ordonnance, et leur dirent les nouvelles,
et tantost tyrent les voiles amont. Et s'en vont a force de
vent et de voiles tant que le navire des Sarrasins les apperceut.
Et quant ilz les congnurent, ils furent moult esbahiz et se cuidierent
bien retraire au port de Baruth, mais noz galees les adevancierent
et leur coururent sus, de trait, de canons et de arbalestres.
Et lors vint la grosse flote de noz gens, et leur coururent sus de
tous costez. La ot grant occision et, au brief aler, Sarrasins furent
desconfiz et leur navire pris et eulx gectez a bort. Et estoit le
navire plain de moult de biens.
Et lors noz barons se remettent en mer pour retourner en Chippre;
mais, par force de vent et de la mer qui se tourmenta un petit
ilz arriverent au Cruq en Armenie. Et quant le roy de Armenie,
qui estoit frere au roi de Chippre, le scot, si envoya savoir quelx
gens ce estoient. Et le maistre de Rodes leur dist:« Seigneurs, dictes
au roy que c'est le frere de Uriien de Lusignen, roy de Chippre
qui vient de visiter la mer, que les Sarrasins
ne feissent armee pour courir sus les Chippriens, pour le soudant qui
a esté desconfiz et mort et tuit ses hommes, a grant bataille devant
Famagouste. Comment, dirent cilz, y a il autre roy en Chippre que
le roy qui est frere de nostre roy? Par foy, oïl, dist le maistre, il fu
navrez du soudant, d'un dart envenimé, telement qu'il en est mort.
Et a son vivant maria sa fille au preux Uriien de Lusignen, qui
occist le soudant en la grosse bataille et desconfist toutes ses gens. »
Quant ceulx l'entendirent, si le vont noncier au roy de Armenie,
lequel fu moult doulent de la mort de son frere. Mais non contrestant
s'en vint a la mer a moult grant compaignie de gens, et entra
ou vaissel ou Guyon de Lusignen et le grant maistre de Rodes
estoient. Et quant Guyon scot sa venue, si ala contre et s'entrefirent
grant reverence. Lors dist le roy au grant prieur de Rodes:
« Maistre, puis que cest jeune damoiseau est frere du mary
de ma niepce, je seroye mal courtoiz, puisqu'il est
embatuz en nostre terre, se nous ne lui faisions recongnoissance
si honnourable comme il lui appertient. Et dès cy je vous prie que
vous lui priez de par moy que il lui plaise a venir, et nous lui ferons
la meilleure chiere que nous pourrons. Par foy, sire, dist le grant
maistre, voulentiers. »Et lors en parla a Guyon, et il respondy
moult doulcement:« Par ma foy, je feroye bien plus grant chose
a la requeste du roy, car c'est raison. »
Atant se partent ensemble, et mena Guyon belle chevalerie de
Poictevins avecques lui. Et toutesfoiz ot chascun d'eulx vestue la
cotte d'acier, et en bon arroy, comme gent duit du mestier d'armes.
Et entrent en petiz vaisseaulx et se arrivent a terre et montent
a cheval et s'en vont vers le Cruq. Et cy se taist l'ystoire
d'eulx et parole de Florie, la fille du roy d'Armenie, qui pour l'eure
estoit au Cruq.
L'ystoire dit que le roy d'Armenie avoit une tres belle fille
qu'il avoit eu de sa moillier, laquelle estoit alee de
vie a trespassement n'avoit pas encores deux ans, et n'avoit cellui
roy plus d'enfans. Et sachiez que lui et son frere le roy de Chippre
avoient espousee deux seurs, lesquelles furent filles d'un roy de
Mallorgnes, et orent chascun de sa femme une fille, dont celle que
Uriiens ot espousee, qui avoit a nom Hermine, en fu une, et l'autre
fu la pucelle Florie, dont je vous ai commencié a traictier. La
pucelle se tenoit lors au Cruq avecques le roy son pere. Et lui avoit
on compté les nouvelles des vaisseaux qui estoient arrivez, et aussi
quelles gens c'estoient, et que le roy son pere les admenoit au
Cruq pour eulx festoier.
Lors fu la pucelle moult liee; car moult desiroit a veoir les estrangiers;
et lors se vesty et para bien et richement et fist bien arreer
ses dames et ses damoiselles. Et lors entra le roy ou Cruq et vint
au chastel et la descendy, lui et la compaingnie. Lors monterent
en la sale. Et Florie, qui moult desiroit leur venue, leur vint
a l'encontre et se humilia moult contre son pere.
Et le roy lui dist:« Ma fille, faictes feste a ces nobles gens, et les
bienviengniez, et especiaument au frere du mary de ma niepce
de Chippre, vostre cousin. »Et quant la pucelle l'ouy, si en fu moult
liee.
Lors vint a Guyon et le print par la main en disant:« Sire damoisiaux,
vous soiez ly bien venuz ou royaume de monseigneur mon
pere. Ma damoiselle, dist Guyon, grans mercis. »La commenca la
feste grant et firent moult bonne chiere, et largement furent serviz
et de moult et riches mès et beaulx. Et Guyon et la damoiselle
s'entredirent moult de gracieuses paroles. Et sachiez que, se Guyon
eust eu loisir, qu'il lui eust dit aucques sa pensee.
Mais entrementiers que ilz estoient en leur greigneur soulaz, vint
une gallyote au port, qui venoit de Rodes. Et furent ceulx de dedens
moult joyeux quant ilz trouverent leurs gens. Lors leur demanderent:
« Ou est nostre maistre? »Et ceulx dirent que il estoit lassus
avecques le frere du roy de Chippre, que le
roy d'Armenie festioit au fort.« Or tost, dist ly uns, alez leur dire
que il a passé par devant nostre ysle moult gros navire de Sarrasins.
Et ne savons quelle part ilz sont tournez; mais toutesfoiz
ilz ont prins le vent pour aler vers Chippre, et tient on que ce soit
ly gallafres de Bandas a toute sa puissance. »
Lors se part un frere et vint au fort, et dist au maistre:« Telles
nouvelles nous sont venues, pourveez y de remede. »Et quant le
maistre l'entendy, si vint a Guyon et lui a dit:« Sire, il seroit temps
de partir, car aux nouvelles qui sont venues, il est bon de nous
retraire en Chippre. Pourquoy? »dist Guyon.« Savez vous chose de
nouvel, que il soit besoing de soy retraire hastivement? Par foy,
dist le maistre, ouyl. Le gallaffre de Bandas est passé par devant
l'ille de Rodes a tout grosse navire et grant multitude de peuple
sarrasin, et tourne le chemin de Chippre. »
Quant Guyon oït ceste nouvelle, si a
dit a la pucelle que il tenoit par la main:« Damoiselle, pardonnez
moy, car il me fault partir. Mais non contretant vecy vostre vassal
a faire ce qu'il vous plairoit a commander. Beau sire, dist la damoiselle,
grans mercis. »
Lors vint Guyon au roy et print congié. Mais quant le roy scot
la nouvelle, pourquoy ilz se partoient si hastivement, si fu moult
doulent et les convoya jusques au port. Et ceulx montent sur la
mer et lievent leurs voilles et s'en vont singlant a effort vers Chippre.
Et sachiez que Florie estoit montee aux fenestres d'une haulte
tour, et tant comme elle en pot avoir la veue, elle ne party de la
fenestre. Et cy se taist l'ystoire a parler de Florie et de son pere
et de Guyon, et parole du gallaffre de Bandas et de sa gent et la
ou ilz tournerent.
L'ystoire dit que le gallaffre de Bandas et le roy Bardymons de
Tarse, qui estoit oncles du soudant de Damas,
avoient ouy les nouvelles comment le soudant avoit esté mort et
desconfit en l'isle de Chippre, et ses gens. Si en furent moult doulens.
Mais quant ilz scorent que le roy estoit mort, si assemblerent
leurs gens et se mistrent en mer a bien LX. mille payens, pour venir
destruire toute l'isle de Chippre et les habitans. Et ce cuidoient
ilz faire a pou de paine, car ilz cuidoient que ly Chipprien n'eussent
point de roy. Et s'avancoient fort de venir arriver sans ce
que ilz feussent apperceu ou pays, pour mieulx venir a leur intencion.
Mais ceulx de Rodes l'avoient ja signifié au roy Uriien, qui
avoit fait assembler toutes ses gens et bien ordonner pour la bataille.
Et avait ordonné sur pors gardes, que tantost que ilz les verroient
venir arriver, ilz feroient signes de feu; par quoy, en moins
d'une nuit, on le sauroit par tout le pays, et se trairoitchascun
celle part qui pourroit armes porter, car ainsi l'avoit fait le roy
crier sur la hart. Et sachiez que le roy
tenoit les champs aucques ou millieu des pors de son royaume,
pour plus tost estre ou les Sarrasins arriveroient pour prendre terre.
Et faisoit le roy Uriien si grant semblant qu'il donnoit a ses gens
si grant cuer que avecques lui et a son emprise, ilz eussent bien osé
combattre de X mille que ilz estoient, que de pié, que de cheval,
cent mille payens.
Or advint que par la grace de Dieu que fortune se leva en la mer,
et uns orages et tempeste si horrible que Sarrasins furent moult
esbahiz. Et les departy tellement la tempeste que ilz ne scorent
en gueres de temps que bien VIIJ. de leurs vaisseaux furent devenus.
Et le landemain, environ heure de prime, le air fu pur et le vent
fu attrempez et luisy le soleil beau et cler. La grosse flote de payens
se fu tenue ensemble et tourna son droit chemin vers le Limacon.
Et de ceulx vous leray ester et vous diray des VIIJ. vaisseaux qui
furent esgarez par la tourmente, quel chemin ilz tindrent.
Et en ces vaisseaux estoit toute l'artillerie
des Sarrasins, de canons, de trait, d'eschielles et de pavaz. Et celle
navire venoit pour arriver au Chamdelour. Et ce chemin venoit
Guyon et le maistre de Rodes et leurs gens, qui furent bien quatre mille. Lors apperceut l'une navire l'autre, et quant ilz s'entre
aprouchierent,
lors quant noz gens congneurent que c'estoient Sarrasins,
et les Sarrasins apperceurent que les autres estoient crestiens, lors
commenca ly effroiz grans et de l'un costé et de l'autre. La commencierent
a traire de canons et d'arbalestres, et a l'approuchier,
a lancier dars si fort et si dru que ce sembloit gresil des viretons
qui vouloient; et fu la bataille dure et forte. Mais Guyon et le maistre
de Rodes et leurs gens les assaillirent si asprement que Sarrasins
ne savoient auquel lez tourner pour eulx deffendre, car noz gens
qui estoient es galees tournoient si appertement entour eulx que
payens furent tous esbahiz. La leur oïst on souvent reclamer leurs
dieux. Et neant moins ilz furent tous mors et
desconfiz.
Lors, quant ly admiraulx, qui estoit maistre de l'artillerie, vit
la desconfiture tourner sur paiens, si fist gecter hors de la grant
nef une petite galleote a VIIJ. runs, et y entra, o lui de ses plus privez
environ XX., et prindrent l'avanture du vent. Et s'en vont si roiddement
que noz gens s'en esmerveillierent tous; mais oncques ne firent
semblant de les suuir, mais s'aborderent aux vaisseaux et entrerent
dedens et gecterent a bort moult grant quantité de Sarrasins, et
en prindrent en vie environ IJc., dont Guyon en donna cent au
maistre de Rodes pour raimbre certains crestiens et aucuns des
freres de leur religion qui avoient esté prins des Turs en une bataille
qu'ilz avoient eue sur la mer contre le grant Carmen, et lui donna
aussi deux des nefs conquises, lesquelles le maistre envoya tantost
a Rodes, et en mercia moult Guyon. Et Guyon prist
les autres cent Sarrasins et les deux plus riches nefs de celles
que ilz avoient conquises, et les bailla a ung chevalier de Rodes
et lui dist:« Menez moy ces deux nefs et ces cent Sarrasins au Cruq,
et me recommandez au roy et a sa fille, et de par moy presentez a
la pucelle les vaisseaux et l'avoir qui est dedens, et au roy les cent
payens. »
Et lors le chevalier se party et exploicta tant qu'il vint au Cruq,
et fist son messaige et son present bien et saigement, et leur compta
la desconfiture et le vaillant gouvernement de Guyon.« Par foy,
dist le roy, vous soiez ly bien venus, et grans mercis au damoisel. »
Et la pucelle fut tant lie de ces nouvelles qu'elle n'ot oncques mais
si grant joye. Et saichiez qu'elle amoit tant Guyon qu'elle povoit
plus. Le roy et sa fille donnerent au frere chevalier de moult beaulx
joyaulx. Et cil prent congié d'eulx et s'en retourna en Rodes.
Et le roy d'Armenie enquesta aux payens ou l'armee du gallaffre
et du roy Bradimont devoit prendre
terre, et ceulx dirent:« En Chippre, pour vengier la mort du soudant
de Damas, que ly Chipprien avoient occiz en bataille, et toute
sa gent. Par foy, dist le roy d'Armenie, quant a vous, vous avez
failli a grever quant a present le roy Uriien, mon nepveu. »Lors les
fait mettre en fers et en carcans, en fin fons de fosse. Et font
les deux vaisseaux vuidier de l'avoir et apporter ou fort.
Or est temps que je vous parle de Guyon et du maistre de Rodes,
qui avoient enquesté aux Sarrasins que ilz tenoient prisonniers,
ou la grosse flote aloit prendre terre, et ceulx leur dirent:« En
Chippre. »Adont orent noz barons conseil, pour ce que ilz orent trop
vaisseaux et pou de gent, que ilz mettroient toute l'artillerie que
ilz orent conquise en leurs nefs, et autres choses neccessaires; et
ainsi fu fait et les fustes et demourans Guyon donna au maistre
de Rodes, qui les envoya en Rodes, fors tant que de l'avoir departy
a ses compaignons largement que oncques
n'en retint rien. Et puis tirerent les voiles et s'en vont grant aleure
vers Chippre. Et cy se taist un petit l'ystoire de eulx et dira que
la galleote a l'admiral devint et ou elle print port.
L'ystoire dit que l'admiral de Bandas fu moult doulens de sa
perte. Et tant erra par la mer qu'il choisi le port du Lymacon,
et voit grosse navire devant la ville; et quant il fu un pou prez,
si oït sonner trompettes et getter canons moult horriblement; et
a l'approuchier congnut que c'estoit le gallaffre et le roy Braidimons
de Tarse qui assailloient fort au port pour y prendre terre. Mais
au port estoit le cappitaine du lieu a tout bons pavaiz et bons
arbalestriers et bons sergens, qui si vaillaument deffendoient le
port que Sarrasins n'y povoient rien faire. Et regretoit moult le
gallaffre et le roy Braidimons les vaisseaulx qui estoient esgarez
par la tourmente, ou leur artillerie estoit toute ou le mieulx.
Atant esvous venu l'admiral qui leur
escrie en hault:« Par ma foy, gallaffre, mal vous va. Vostre navire
avez vous perdu et vostre trait. Crestiens nous ont rencontrez sur
la mer et nous ont tous desconfiz, que mal soit de plus qui en
soit eschappez que nous qui cy sommes; et est tout perdu, a un
brief mot. »Quant le gallaffre l'entent, si fu moult doulens:« Par
foy, dist il, seigneurs, cy a dures nouvelles. Fortune dort pour
nous quant a present, et a ja fait grant temps, mais elle veille pour
les crestiens; il y pert bien a nous quant a ore, et aussi bien a
il paru a nostre cousin le soudant qui a esté mort et desconfit,
il et toute sa gent, en ceste ysle. Que de mal feu soit elle bruye!
Sire, dist ly admiraulx, se vous monstrez semblant a voz gens que
vous soiez esbahiz, ilz valent prez que desconfiz. Et, d'autre part,
sachiez bien, a ce que je appercoy de ces gens qui sont au port,
ilz n'ont talent de nous laissier arriver sans riote. Ilz ne monstrent
pas qu'ilz aient gaires doubte de nous. Si
vous loueroye que nous retraissions en la mer et les laississions
reffroidir. Et au point du jour ferrons a un petit port qui n'est
gueres loing de cy, que on appelle le cap Saint Andrieu. Et la
n'aurons qui nous deffende a prendre terre. »Et ainsi le firent.
Et quant noz gens les virent partir, si bouterent tantost un rampin
armé hors du port, qui les costoya tant qu'ilz virent que sur
le soir se aancrerent environ a une veue du port soubz Saint Andrieu.
Lors revint le rampin au Lymacon et dist ces nouvelles. Et tantost
fist le cappitaine faire feu sur la garde d'un fallot, et puis cliner
devers la mer, et quant la plus prouchaine garde le vit, si firent
feu et le signe. Et ainsi le firent tant de garde en garde que il fu
sceu par tout le royaume tantost. Et lors se met chascuns sur sa
garde et se retraient tous aux fors. Et lors chascun se met a chemin,
de pié et de cheval, et se traient en la place ou le roy Uriien estoit,
qui ja avoit envoié ses espies pour savoir
ou ilz prendroient terre. Et manda que chascun se tenist en sa
forteresse et leur laissast on prendre terre paisiblement, excepté
que on gardast bien que ilz ne se laissassent surprendre et que les
Sarrasins ne preinssent nulles de leurs forteresses; car, a l'aide
de Dieu, il n'en passera jamais pié de la la mer. Et cy se taist
l'ystoire du roy Uriien et parle du gallaffre et du roy Braidimont.
En ceste partie dit l'ystoire que les Sarrasins qui estoient ancrez
en la mer, si tost que ils apperceurent l'aube du jour, ilz se desancrerent
et en vindrent tous d'une flote ou port, et prindrent terre.
Et sachiez que ceulx de l'abbaye les apperceurent bien, si le manderent
tantost au Limacon. Et le cappitaine le manda tantost au
roy Uriien, qui en ot grant joye, et s'appreste comme pour la
bataille. Et le gallaffre fait tout traire a terre et se fait logier ainsi
comme a demie lieue du port, sur un gros ruisseau d'eaue doulce
qui cheoit en la mer, a la corniere d'un petit bois
pour lui refreschir, et laissa bien IIJ. mille paiens pour
garder le navire.
Et cependant s'en vint Guyon et le maistre de Rodes et leurs
gens arriver au Lymacon, dont le cappitaine fut moult joyeux et
leur dist comment Sarrasins ont prins terre et comment leur navire
estoit ou hable du cap Saint Andrieu.« Par foy, dist Guyon, si l'yrons
visiter. Qui le pourroit oster aux paiens, jamais pié ne s'en
retourneroit en Surye ne en Tarse. »Et a ce mot, se rampaingnent
en la mer et s'esploitent tant qu'ilz voient le port du cap et le
navire grant a merveille. Lors se mettent en ordonnance et s'en
viennent comme tempeste ferir sur le navire des Sarrasins a force
de trait et de giet de dardes, si horriblement que mal soit du Sarrasin
qui se meist a deffense; mais qui pot saillir appertement a
terre et s'en courir devers l'ost, il se tint pour eureux. Et en ce
party fu toute la navire prinse et tuit ly Sarrasin qui furent actaint,
mort. Et envoierent en l'abbaye des biens
grant foison et en menerent ce des vaisseaulx que ilz porent bonnement,
si chargiez de l'avoir aux Sarrasins que plus ne povoient.
Et ou remenant bouterent le feu, et fu toute la navire qui demoura
esprinse.
Ceulx qui furent eschappez des vaisseaux vindrent courant a
l'ost, criant alarme a haulte voix, et dirent comment crestiens
avoient assailli le navire. Lors s'estourmy l'ost et s'en vindrent
qui mieulx mieulx vers le port et trouverent moult de leurs gens
mors et aucuns qui s'estoient esconsez par les buissons.
Quant ilz virent que noz gens s'en tournerent, ilz vindrent a la
mer et rescourrent jusques a six nefs et vaisseaux du feu. Quant
le gallaffre appercoit le dommage, si ot grant courroux au cuer.
« Par Mahon, dist il au roy Bradimont de Tarse, ces crestiens qui
sont venus de France sont durs et appertes gens d'armes. Se ilz
durent gueres, ilz nous porteront grant dommage. Par Mahon,
dist Bradimont, je ne partiray jamais de
cest pays tant que ilz seront tous destruiz. Ne moy aussi, »dist le
gallaffre. Lors ont mis dedens les VJ. vaisseaux qui leur estoient
demourez bonne garnison et repairent a leurs logeiz. Et cy se
taist l'ystoire a parler d'eulx et retourne au roy Uriien.
Or dit l'ystoire que le roy Uriien fut logiez en une moult belle
praerie, sur une riviere, et fu en la place mesmes ou ly fourrier
du soudant furent desconfiz au pont. Et avoit le roy envoié ses
espiez a savoir ou les Sarrasins se logeroient. Atant et vous le
maistre de Rodes qui descendy devant la tente du roy et le salua
moult haultement. Et le roy, qui moult fu joyeux de sa venue,
le conjoy moult et lui demanda comment Guyon, son frere, le
faisoit.« Par ma foy, dist le maistre, monseigneur, bien, comme l'un
des plus asseurez hommes que je veisse oncques, et se recommande
a vous tant comme il puet. Par foy, dist le roy, ce m'est bel. Mais
or me dictes comment vous avez fait depuis que vous departistes
de nous. »Et le maistre lui recorde toutes
les adventures, de branche a autre, qui leur estoient avenues, et
la derreniere du navire au gallaffre qu'ilz avoient desconfite au
cap Saint Andrieu, et comment ilz l'avoient arse.« Par Dieu, dist
le roy Uriien, vous avez vaillaument voyagé et bien eureusement;
j'en loue mon Createur. Et quant de mon oncle, le roy d'Armenie,
je sui moult joyeux que vous l'avez laissié en bonne prosperité.
Mais il nous fault adviser a autre chose, comment les Sarrasins soient
desconfiz. Et quant de moy et de ma gent, je me deslogeray presentement
pour eulx approuchier, car ilz ont trop sejourné en nostre
pays sans avoir nouvelles de moy. Alez vous ent devers mon frere
et lui dictes que je me desloge pour aler combatre les ennemis de
Dieu. »
Le maistre prent congié du roy et s'en va grant alleure vers le
Limacon. Et le roy fait deslogier l'ost et s'en vint logier a une
petite lieue du gallaffre, que les Sarrasins ne savoient nouvelles
d'eulx ne de leur venue. Et le maistre vint
a Guyon accointier les nouvelles comment le roy s'estoit deslogiez
pour aler combatre ses ennemis. Lors fait sonner ses trompettes
et se desloge, et s'en vint logier sur une petite riviere qui cheoit
en la mer. Et sur celle mesmes riviere estoient les Sarrasins logiez,
et n'avoit entre eulx deux que une montaigne qui tenoit enuiron
une lieue de tour. Et cy se taist l'ystoire de lui et parle du roy
Uriien, son frere.
L'ystoire dit que le roy Uriien estoit moult en grantdesirde
savoir ou les Sarrasins estoient et savoir leur couvine et comment
ilz estoient logiez. Lors appella un chevalier chipprien qui bien
savoit toute la contree, et lui dist:« Armez vous et montez a cheval
sur le plus ysnel que vous aiez, et venez cy devant mon logeiz
et venez tout seul, et n'en dictez rien a personne. Si viendrez o
moy ou je vous vouldray mener. »
Et cellui fist tantost son commandement
et revint bien brief armez et montez. Et trouva le roy qui ja estoit
montez sur un moult legier courcier et bien a main. Et a dit a pluseurs
de ses privez:« Ne vous mouvez de cy tant que vous orrez
nouvelles de moy. Mais se je ne venoye, si faictes ce que je vous
manderay par ce mien chevalier. »Et ceulx dient que si feroient ilz.
« Mais, pour Dieu, gardez ou vous alez. Ne vous doubtez, »dist le roy.
Lors se partent atant. Et quant ilz vindrent hors des logeis, le
roy dist au chevalier:« Menez moy le plus court ou je puisse veoir
le port ou Sarrasins sont arrivez. »Et cellui le maine, environ demie
lieue, sur une haulte montaigne, et lui dist:« Sire, veez la le port
et veez la l'abbaye audessus. Et comment, dist le roy, on m'avoit
dit que leur navire estoit arse et encore voy je des vaisseaux ou
hable. Dont peuvent ilz estre venus? »Et lors le roy regarde a senestre
le fons d'une valee et voit l'ost de son frere qui s'estoit
logié sur la riviere; et d'autre part, voit
a dextre, l'ost des Sarrasins, qui estoient grand multitude.« Par
foy, dist Uriiens au chevalier, veez la grant peuple de Sarrasins.
Ceulx congnoiz je assez, mais par deca je ne scay quelz gens ce
sont. Attendez moy icy, je l'iray savoir. »Et le chevalier luy respond:
« Alez, de par Dieu. »
Atant se part le roy Uriien et a tant exploictié qu'il approucha
de l'ost et trouva un chevalier qui s'aloit deporter. Si le congnut
et le nomma par son nom en disant:« Mon frere est il en ceste route? »
Quant cil l'ouy parler, si le congnut et s'agenoilla en disant:
« Monseigneur, oyl. Or lui alez dire, dist il, qu'il viengne parler a
moy sur ceste montaigne. »Et cil se part et vint a l'ost et dist a
Guyon ces nouvelles. Et il monte a cheval, lui et le maistre de
Rodes. Et le roy repaire a son chevalier et lui dist:« Amis, bien
va. C'est Guyon, mon frere, qui est logiez la dessoubz. »
Atant etvous venu Guyon et le maistre. Les deux freres s'entrefirent
grant joye. Et lors leur monstre le roy l'ost des
paiens. Quant ilz les virent:« Par foy, dirent eulx,
nous ne les savions pas si prez de nous. Or avant, dist le roy, ilz
ne nous pevent eschapper se ce n'est par cestui navire que je vois
la en ce havre. »Et quant Guyon le voit, si en fu tous esbahiz.« Comment,
dist il, il en ont encores li maufe admené des nouveaulx.
Nous leur ardismes, n'a pas plus de trois jours, tout leur navire. »
Lors dist le maistre de Rodes:« Je suppose bien que c'est. Il en y
avoit par aventure aucuns demourez es vaisseaux qui ne furent
pas trouvez, qui rescouirent ce tantet qui en est demouré. Par
foy, dist le roy, tout ce si puet bien estre fait. Mais il y convient
mettre garde, car par ce pourrions nous perdre les chiefs et les
plus grans, qui nous pourroient depuis nuire. Comment, dist le
maistre de Rodes, il semble qui vous oït que vous les ayez ja desconfiz
jusques au gallaffre et au roy Braidimont. »Dont respond le
roy:« Se il n'y avoit doubte que de ces deux, selon ce que je vous
ay ouy dire, il n'y fauldroit pas embesoingnier tant de gens que
Dieu nous a prestez, car il n'y fauldroit que Guyon, mon frere.
Il s'en seroit tost delivrez. Haa, monseigneur,
dist Guyon, quant vous aurés rigoulé moy et un autre encores,
ne seront ce que deux. Mais je loue Jhesucrist de la vertu
que il m'a donnee, combien qu'elle ne se pourroit comparer a la
vostre, laquelle Dieux vous maintiengne. Mon frere, dist le roy,
je ne vous cuide pas rigouler; car se nostre fait estoit achevez jusques
a ces deux, je me fie tant en Dieu et en vous que j'en actendroye
l'adventure que Dieu nous voldroit donner. Sans doubte,
monseigneur mon frere, dist Guyon, se la besoingne ne tenoit que
a eulx IJ., il en fauldroit attendre l'adventure. Mais il est bon de
en laissier le parler et adviser comment noz ennemis soient destruiz.
Vous dictes bonne raison, »dist le roy.
Lors dist a son chevalier:« Alez vous ent a l'ost et faictes armer
noz gens sans effroy et les faictes partir des logeiz en ordonnance,
et les faictes venir au pié de ceste montaigne. »Et cil s'en part et
fist le commandement du roy; et ceulx de l'ost obeirent a lui et
vindrent soubz la montaigne en bonne ordonnance. Et lors dist
le roy a Guyon, son frere, qu'il alast faire
armer sa gent et passast la riviere et se meist entre le navire et les
Sarrazins, et venist si prez de leur ost qu'il peust bien percevoir
leur contenance, et ainsi que il verroit que la besoingne se porteroit,
que il se gouvernast.« Et vous, maistre de Rodes, mectez vous
en mer a tout voz gens et venez sur le pas du port, que ces Sarrasins
n'entrent en leurs vaisseaux, afin que ilz ne puissent eschapper.
Et je m'en voiz ordonner mes gens pour combatre Sarrasins. »Et
ainsi se sont departiz de la montaigne et fist chascun d'eulx ce
que le roy avoit ordonné.
Le roy vint a ses gens et les ordonna, et s'en vint en belle bataille
rengie, les archiers et arbalestriers sur les eles, et vindrent au
descouvert de la montaigne et virent l'ost des payens. Lors s'en
vint tout le pas sans desroy jusques a une harchie prez de l'ost,
avant que payens s'en apperceussent applain; mais quant ilz s'en
apperceurent, commencierent a crier:« A
l'arme. »L'ost s'arma de tous costez. Et le roy envoya courant a
force de chevaulx jusques a mil hommes par my eux, qui moult
les dommagierent et empescherent qu'ilz ne se porent ordonner
a leur guise. Non pourtant ilz se mirent au mieulx qu'ilz porent
en arroy. Nos gens assemblerent a eulx; la ot grant occision de
traitt sur les Sarrasins.
Et lors vint le roy a sa bataille. La commença la bataille fort.
Et le roy Uriien se peine moult de exillier ses ennemis. Et y fait
tant d'armes que il n'y ot si hardy Sarrasin qui l'ose attendre,
mais le fuient comme l'aloe l'esprevier. Quant le gallaffre de Bandas
l'appercoit, si le monstre au roy Braidimont.« Ne veez vous pas
cel homme? Par foy, je pense mieulx qu'il soit plains de maligne
esperit qu'il soit homme naturel. Comment, dist Bradimons, se
pour cestui sommes esbahiz, le remenant nous prisera et doubtera
bien pou. »Lors point le cheval des esperons de si grant air que le
sang lui sault de grant randon par tous les
costez. Et sachiez que c'estoit un des fiers et des puissans Sarrasins
qui feust pour le temps. Il tourne la targe derrier le doz et empoingne
l'espee a deux mains, et va ferir Uriien sur le coing du
bacinet un grant coup de toute sa force, et la couppe du bacinet
estoit grandement dure. L'espee glissa et vint descendre sur le col
du destrier et lui entra si avant qu'il lui trencha les deux maistres
nerfs qui soustenoient la teste du cheval. Le destrier s'encline, qui
ne se povoit plus soustenir. Et le roy Braidimons s'approuche du
roy Uriien, et cil, qui sentoit que son cheval aloit par terre, laisse
l'espee aler et embrace le roy Braidimont par le faulx du corps et
le tire a terre du cheval mal gré qu'il en ait. Et au cheir il guerpy
les estriers, et tira le roy Braidimont soubz lui. La veissiez grant
triboullement, tant de Chippriens, comme de Sarrazins, pour rescourre
leurs seigneurs. Et la ot fiere bataille et horrible d'un costé
et d'autre, et foison de mors et de navrez. Lors tira le roy Uriien
le coustel qui lui pendoit a dextre et frappa
le roy Sarrazin dessoubz la gorgiere et le mist mort. Puis, se drece
en piez et crie:« Lusignen, »a haulte voix.
Atant estevous Poictevins qui leur ruent et se fierent en la presse
par telle vertu que les Sarrasins perdent la place. Et fu le roy Uriien
remontez sur le destrier du roy Bradimont. Lors vint le gallaffre
qui renforca la bataille, et y ot grant perte d'une partie et d'autre.
Mais Sarrasins furent trop fort grevé tant de la mort du roy Bradimont
que de perte de leurs gens. Et alors vint Guyon de Lusignen
qui se fery en la bataille a bien deux mille hommes frez et
nouveaulx. La fu grant ly abbateys. Quant le gallaffre se sent ainsi
souspris, si se part de la bataille, lui Xe, le plus coyement qu'il
puet, et s'en vint a la mer. La fu o luy ly admiraulx de Damas
qui le fist entrer en la petite galleoite dont il estoit eschappez, si
comme je vous ay dit par dessus. Et fist tout le navire qui lui
estoit demourez au partir du havre. Et cy laisse l'ystoire a parler
de lui tant que temps en sera, et retourne
a la bataille.
En ceste partie dist l'ystoire que la bataille fu moult horrible,
et y ot moult grant occision. Mais quant les Sarrasins perceurent
que le roy Braidimont de Tarse estoit mors et que le gallaffre de
Bandas les avoit laissiez en tel peril, si furent moult esbahiz et
se commencierent a dessouchier et a perdre place, et a fuir envers
la marine. Mais ce ne leur vault gaires, car toute la navire s'estoit
partie avecques le gallaffre et l'admiral de Bandas. Que vous
feroye je long compte ne longue division? Payens furent tuit mors
et pluseurs se noyerent en la mer. Et retournerent noz barons
aux logeiz des payens ou il avoit moult de richesce.
Mais or se taist l'ystoire du roy Uriien et parle du gallaffre qui
s'en va moult doulent par la mer, et jure ses dieux que se il puet
arriver a sauvetté a Damas, que encore fera grant ennuy aux Chippriens.
Et ainsi qu'il vaucroit par la marine et cuidoit
bien estre eschappez du peril des mains des crestiens;
mais de ce que fol pense la plus grant part en demeure le plus
de foiz; car le grant maistre de Rodes estoit en aguet sur la mer,
o tout ses gens et ses galees. Et quant il percoit Sarrasins venir,
lors pensa bien que la bataille estoit desconfitte sur eulx; si en
loua Jhesucrist. Lors s'escria:« Avant, seigneurs, sergens de Crist,
nous eschapperont ainsi ses ennemis? Par foy, ce sera grant faute
a nous. »Qui lors veist gens mettre en ordonnance et courir sus a
Sarrasins et gecter de canons et traire d'arbalestres, c'estoit horribleté
a veoir.
Quant ly admiraux de Damas appercoit le meschief qui tournoit
sur eulx, si haulce les voilles et fait avancier les runnes et se party
hors de noz gallees, malgré qu'ilz en eussent. Et fu la galleote si
esloingniee en pou de heure que nos gens en perdirent la veue, et
virent bien que le suivir leur pourroit plus nuire que il ne leur
pourroit avancier. Si la laissent atant, et en pou de heure
furent les six vaisseaux desconfiz et les paiens ruez
en la mer. Et ramenerent les VJ. vaisseaulx au cap Saint Andrieu
avec eulx. Puis yssy le maistre de Rodes de la mer a cent freres
de la religion, et s'en vint au logeiz, et compta au roy et a son frere
et aux barons l'aventure et comment payens furent mors et leurs
vaisseaulx admenez au port, et comment le gallaffre et l'admiral
de Bandas estoient eschappez en la galleotte. De quoy le roy fut
moult doulent et ses barons. Et departy l'eschec que il avoit conquis
a ses compaignons, si que il n'en retint oncques denree, excepté
les tentes aucunes et l'artillerie. Et de la se part et donna congié
a pluseurs de ses gens et les mercia moult. Chascun qui se party
de lui s'en va tous riches. Et disoient que Uriiens estoit le plus
vaillant roy qui feust pour le temps regnant.
Et s'en vint le roy a Famagouste, o lui son frere et le maistre
de Rodes et ses barons qu'il admena de Poittou, et tous les haulx
barons de son royaume. La les receupt la
royne Hermine moult liement et conjoy moult le roy son mari et
Guyon son frere et le maistre de Rodes et tous les barons. Et rendy
graces a Nostre Seigneur Jhesucrist de la victoire qu'il leur avoit
donnee.
Or dit l'ystoire que la royne Hermine estoit moult enceinte, et
avoit le roy pour l'eure fait crier une moult noble feste ou il vouloit
festoyer en paix et en repos ses barons de Poictou et tous privez
et estranges. Et en cellui jour que la feste devoit estre, huit jours
devant, commenca a arriver grant peuple en la cité, de quoy le
roy fu moult joyeux. Et fist crier, sur peine de perdre corps et avoir,
que nulz ne rencherist denree nulle. Et trois jours devant la feste,
par la grace du Saint Esperit, la royne accoucha d'un moult beau
filz. Lors commenca la joye grant. Il fu baptisez et ot a nom Hervy
pour l'amour du tayon qui ot a nom Hervy. La feste fu grant, et
donna le roy de riches dons. Et y avoit aucuns
des barons de Poittou qui avoient prins congié du roy, de la
royne et de la baronnie, et leur avoit le roy donné moult de richesse.
Ceulx se mirent en mer, et furent environ six chevaliers et leur route.
Et leur avoit baillié lettres pour porter a son pere et a sa mere.
Or vueil laissier de ceulx qui s'en vont par la mer a parler et diray
de la feste qui fu grant et moult noble. Mais elle fu en pou de heure
troublee pour la mort du roy d'Ermenie, dont les nouvelles vindrent
a la court.
L'ystoire dit que en dementres que la feste fu en son plus grant
bruit, atant estes vous venu jusques a XVJ. des plus grans barons
du royaume d'Ermenie, tous vestus de noir, qui bien sembloient
a leur contenance gens qui feussent moult courrouciez en cuer.
Quant ilz vindrent devant le roy, si le saluerent moult doulcement.
Et le roy les bienvieingna et fist moult grant honneur. Et ceulx
lui dirent:« Sire, le roy d'Ermenie, vostre
oncle, si est alez de vie a trespassement. Dieux lui face vraye mercy.
Or nous est demouree de lui une belle pucelle et bonne, laquelle
est sa fille, et n'a pas plus de hoirs de sa char que elle. Or vueillez
savoir, noble roy, que en sa plaine vie il fist faire ceste lettre et
nous commanda que elle vous feust apportee. Et nous dist que nous
vous priissions, pour Dieu, que de ce de quoy il vous fait requeste
en la lettre vous ne lui veulliez mie faillir, car nous savons bien
que la requeste est a vostre prouffit et honneur. Par foy, beaulx
seigneurs, dist Uriiens, se c'est chose que je le puisse bonnement
faire, je le feray voulentiers. »
Lors prist la lettre et rompy la cire et lysi. Et la teneur estoit
telle:« Tres chier et tres amé nepveu, je me recommande a vous
et a ma niepce tant comme je puis, et je vous faiz maintenant la
premiere requeste que je vous feisse oncques, ne que jamais vous
face, car certainement je me sentoye, quant
ces lettres furent escriptes, en tel point que en moy n'avoit point
d'esperance de vie. Or n'ay je hoir de mon corps que une seule
fille, laquelle Guyon, vostre frere, a bien veue. Si vous supply que
vous lui veulliez prier que il la veulle prendre a moillier et le royaume
d'Armenie avec. Et s'il vous semble que elle n'en soit digne, si la
aidiez a assenner a quelque noble homme qui saiche le pays gouverner
et deffendre des ennemis Nostre Seigneur. Or y veulliez
pourveoir de remede, car, a tout dire a la fin, s'il vous plaist, je
vous fais heritier de mon royaulme. Mais, pour Dieu, preingne
vous pitié de mon povre enfant, orpheline, desnuee de tout conseil
et confort, se vous lui failliez. »
Quant Uriiens ouy ces piteux mos, si fu moult doulent de la mort
du roy et ot grant pitié au cuer des piteux moz qui furent en la lectre.
Lors respondy aux Hermins:« Seigneurs barons, je ne vous fauldray
mie a cest besoing, car, se mon frere ne
se vouloit a ce accorder, si vous feray je tout le confort que je
pourray faire. Sire roy, distrent les Hermins, Jhesucrist le vous
veuille merir, qui vous ottroit bonne vie et longue. »
Et lors le roy Uriien appella Guyon, son frere, qui ja savoit bien
les nouvelles de la mort du roy; si en estoit moult doulent.« Guyon,
beau frere, dist le roy Uriien, tenez, je vous vueil heritier du royaume
d'Ermenie et de la plus belle pucelle qui soit en tout le pays. C'est
Florie, ma cousine, fille du roy d'Armenie, qui est alez de vie a
trespassement. Or ne reffusez pas ceste offre, car elle ne fait pas a
reffuser. Par foy, beaulx frere et monseigneur, dist Guyon, je vous
en mercie humblement et le recoy de bon gré. »
Lors orent les Hermins si grant joye que ilz ne porent plus, et
se agenoillierent devant lui et lui baisent la main a la guise du
pays. Lors renforce la joye plus grande que
devant n'avoit esté. Et en ce pendant le roy commanda que on
appareillast le navire au Limacon, et fist mettre moult de richesses
dedens les vaisseaulx. Et ordonna moult noble baronnie, tant de
Poictou que de Chippre, et le maistre de Rodes, lesquelx tous
conduiront Guyon en Armenie, et le feront couronner roy et prendre
la possession du pays et les hommages. Et sachiez qu'ilz se feussent
plus tost partiz bien VIIJ. jours, se ne feust pour attendre la
relevaille de la royne, qui fu relevee a grant joye et a grant solennité,
et y ot moult noble feste et tres grande. Et donna le roy de
grans dons aux Hermins.
Et après la feste prist Guyon congié de sa suer la royne, qui fut
moult doulente de sa departie. Et le conduisy le roy jusques au
Limacon; et a l'entrer en la mer s'entrebaisierent les deux freres.
Lors dreca on les voiles et se firent desancrer
et s'empaignent en la mer a moult noble compaignie, pourveziz
comme pour la guerre, pour la doubte des paiens. Et nagerent tant
que ilz virent le Cruq ou ils estoient moult desirez des nobles du
pays qui attendoient leur venue.

Comment Guyon arriva au Cruq a noble baronnie et espousa Florie
et fu roy d'Armenie.
En ceste partie dit l'ystoire que ceulx du Cruq furent moult
joyant quant ilz virent approuchier le navire, car ja sceurent les
nouvelles que leur seigneur venoit, car les
barons qui estoient alez en Chippre porter les lettres dont je vous
ay fait mencion, leur avoient mandé pour faire l'ordonnance pour
le recueillir honnourablement. Et y estoient tous les haulx barons
du pays venuz, et les dames et damoiselles, pour le honnourer.
La pucelle Florie estoit en la maistre tour, ou elle regretoit fort
la mort de son pere, et avoit grant paour que le roy Uriien ne lui
voulsist pas accorder son frere, et ce estoit une cause qui fort lui
croissoit sa doulour. Mais une damoiselle lui vint dire:« Ma damoiselle,
on dit que ceulx qui sont alez en Chippre arriveront par
temps au port. »Lors fu Florie moult joyant, et vint a la fenestre
et regarde en la mer et voit tant gallees et tant maint grant vaissel
qui arrivoient au port, et ot ces trompectes sonner et instrumens
de pluseurs sons. Lors fut la pucelle moult liee.
Et les barons du pays vindrent au port et bienvieingnerent
moult la compaignie, et receurent Guyon
moult honnourablement. Lors menerent Guyon a mont vers la
pucelle, qui vint a l'encontre de lui moult honnourablement. Et
Guyon qui autrefoiz l'avoit veue, l'ala saluer et lui dist:« Ma damoiselle,
comment vous a il esté depuis que je me parti de cy? »Et
celle lui respond:« Sire, il ne me puet estre gueres bien, quant monseigneur
mon pere est trespassé de ce siecle. Jhesucrist, par sa
saincte grace, lui face pardon a l'ame. Mais, comme povre orpheline,
je vous remercie des vaisseaulx que vous m'envoyastes et de
l'avoir qui estoit dedens. »
Lors ly uns des barons d'Armenie parla en hault.« Sire, dist-il,
nous vous avons esté querir pour estre nostre sire et nostre roy. Si est
bon que nous vous delivrons ce que nous vous devons baillier.
Veez cy nostre damoiselle toute preste pour acomplir ce que nous
avons promis au roy vostre frere. Par foy, dist Guyon, quant de
ma part ne demourra pas. »Lors furent fianciez
et le lendemain furent espousez a grant solennité, et fu la feste
grant et noble et dura XV. jours. Et avant que la feste departist,
tous les barons firent hommage au roy Guyon.
Et les barons de Poictou et de Chippre prindrent congié, et aussi
fist le grant maistre de Rodes, qui fist les barons arriver en l'isle
et leur fist moult bonne chiere et grande, et aussi firent tous les
freres de la religion. Et au chief de V. jours se mistrent les barons en
mer, et en brief temps arriverent en Chippre, et compterent au roy
Uriien toute la verité de la recueillette que son frere avoit eue en
Armenie, et comment il en estoit roy paisiblement, de quoy Uriien
loua Jhesucrist de bon cuer. Et en brief temps après prindrent
congié pluseurs des barons de Poictou. Et le roy leur donna de
beaulx dons, et escripsi a son pere Remond et a sa mere Melusigne
tout l'estat de lui et de son frere. Et se partent les barons de lui
et vindrent a la mer, ou ilz trouverent leurs vaisseaulx tous prestz,
bien avitaillez de ce que mestier leur estoit,
et entrerent ens et s'empaignent en mer. Et lors prindrent ly
patron le plus droit chemin qu'ilz porent vers la Rochelle. Et cy
se taist l'ystoire a parler de Uriien et de Guyon, son frere, et des
barons qui derrenierement se sont mis en mer et parle de ceulx
qui s'estoient partiz devant.
Or dist l'ystoire que les barons qui s'estoient partiz aprez le relievement
de la royne Hermine, la moillier de Uriien, roy de Chippre,
singlerent tant par mer qu'ilz apperceurent le port de la Rochelle
et y arriverent, au plaisir de Nostre Seigneur, a grant joye, et tirerent
tout le leur a la ville, et la se refreschirent trois jours, puis
s'en partirent et errerent tant qu'ilz vindrent a Lusignen, ou il
trouverent Remondin et Melusigne et leurs enfans, qui les receurent
a grant joye. Et ceulx leur baillerent les lettres du roy Uriien
et de Guyon, leurs deux filz. Dont quant ilz orent sentu la teneur
des lettres, ilz furent moult joyans, et louerent Jhesucrist de l'onneur
et de la bonne aventure qu'Il donnoit
par sa saintte grace a leurs enfans, et donnerent de moult riches
dons aux barons qui leur avoient apporté les nouvelles.
Et en ce temps fonda Melusigne Nostre Dame de Lusignen et
pluseurs abbayes par my la terre de Poictou et renta richement.
Et fut traittié le mariage de son filz Eudes a la fille du conte de
la Marche. Et fut faicte la feste grant et noble soubz Lusignen,
en la praierie. Et la feste durant, arriverent a la Rochelle les barons
de Poittou qui s'estoient derrenierement partiz de Chippre. Mais,
quant ilz scorent les nouvelles de la feste, si montent a cheval et
tant s'esploittierent qu'ilz vindrent a Lusegnen trois jours devant
la departie, et firent la reverence et presenterent leurs lettres.
Dont Remond et Melusigne sceurent la nouvelle de leur filz Guyon
qui estoit roy d'Armenie, et aussi des haultes victoires que ilz avoient
eues sur les payens. Si en louent Nostre Seigneur Jhesucrist, et
furent les messagiers receuz a grant joye
de tous costez et orent de beaulx dons. Et en renforca la feste et
dura plus VIII. jours tous entiers pour l'amour des haultes et nobles
nouvelles.
L'ystoire dit que Anthoine et Regnault furent moult joyant
quant ilz oyrent les haultes et nobles conquestes et victoires que
leurs freres avoient eues sur les Sarrasins et de l'onneur que Dieu
leur avoit faitte que en si pou de temps avoir conquesté deux si
nobles royaumes. Si dirent l'un a l'autre:« Mon cher frere, desormais
seroit bien temps que nous alissons cherchier les adventures par le
monde, car a cy plus demourer ne povons nous gueres conquester
loz ne priz. »
Lors vindrent a leur pere et a leur mere, disant moult humblement:
« Monseigneur, et vous, madame, s'il vous plaisoit, il seroit
bien temps que nous alissions adventurer pour acquerir l'ordre
de chevalerie, car ce n'est pas l'entencion de nul de nous
de le prendre, fors au plus prez que nous pourrons
de l'avoir, comme Uriiens et Guyon, noz freres, l'ont eue, combien
que nous ne sommes pas dignes de l'avoir si noblement ne en si
nobles places, mais nous en ferons, se Dieu plaist, bonne diligence. »
Et lors respondy Melusigne:« Mes enfans, se il plaist a monseigneur
vostre pere, il me plaist bien. Par foy, dame, dist Remondin, faictes
en a vostrevoulenté, car il me plaist bien. Sire, dist Melusigne,
il est bon que desormais ilz commencent a voyagier pour
congnoistre le monde et les estranges marches, et aussi estre congneu
et congnoistre les estrangiers. Et je les pourverray si bien,
a l'aide de Dieu, qu'ilz auront bien de quoy paier leur despense. »
Adont s'en vont les enfans agenoillier devant leur pere et devant
leur mere, et les remercierent moult humblement de la haulte bonté
et de l'onneur que ilz leur promettent a faire. Et cy se taist l'ystoire
un pou d'eulx et parle d'une autre matiere; mais assez tost y
retourneray.
En ceste partie dit l'ystoire que ens es parties
de Allemaigne, entre l'Ostheriche et Ardeine, avoit en ce temps
une moult noble terre nommee la terre de la conté de Lucembourc,
qui ores est appellee duchié. Et pour tant l'appelleray je en toute
ceste histoire ainsi. Pour l'eure que je dy, avoit mort un moult
vaillant prince qui fu nommé Assellin, lequel fu sire d'icellui pays.
Et n'avoit demouré de lui nul hoir que une seule fille, la quelle
estoit nommee Crestienne, et fu la pucelle moult belle et moult
bonne. Et avoit en la terre de Lucembourc moult de nobles et
grant foison chevaliers et escuyers, qui tous firent hommage a la
pucelle Crestienne comme a la droicte heretiere de ce pays.
Par le temps regnoit en Aussay un moult puissant roy, lequel
estoit vefves nouvellement, et ne lui estoit demouré de sa femme
que une fille, de la quelle elle trespassa en sa gesine; et fist le
roy nourrir sa fille, laquelle ot a nom Melide, moult
honnourablement.
Or advint en pou de temps après, que le
roy d'Ausay ouy nouvelles de la seignourie de Lucembourc. Et
scot comment le seigneur de la terre estoit trespassez, et ne lui estoit
demouré que une fille, laquelle estoit moult bonne et tant belle
qu'a merveilles. Le roy la fist demander pour femme. Mais la
pucelle ne s'y voult accorder. De quoy le roy fu moult doulens,
et jura Dieu que, se il povoit, que il l'auroit, comment qu'il feust.
Lors fist son mandement et deffia la pucelle et tous ses aidans.
Quant les barons et les nobles et la communauté du pays le scorent,
si jurarent, puis que leur dame ne le vouloit prendre a mary, qu'ilz
luy monstreroient qu'il avoit tort vers la pucelle et vers eulx. Ilz
firent garnir leurs fors et bien garder leurs pas. Et se trayent les
plus grans barons ou bourc et ou chastel de Lucembourc avecques
Crestienne leur dame. Que vous feroy je long compte ne long parlement?
Ilz ne furent pas assez fors pour combatre le roy, car il
venoit a grant effort et dommaga moult
le pays. Et s'en vint, tout ardant, planter le siege devant Lucembourc.
Et il y ot pluseurs escarmouches et grant perte d'un costé
et d'autre.
Or advint qu'il ot un gentil homme du pays qui avoit esté avecques
le roy Uriien a la conqueste de Chippre et aux victoires qu'il
avoit eues sur les Sarrasins, lequel estoit repairié avec les premiers
Poictevins qui estoient venus a Luseignen, comme vous avez dessuz
ouy. Et lui avoit Remond et Melusigne donné de beaulx dons;
et avoit veu Regnault et Anthoine, qui ja estoient grans et fors
et de moult fiere contenance; et lui sembloit bien qu'ilz devroient
assez ensuir leurs freres de haultes prouesses et de haultes emprises;
lequel gentil homme estoit moult vaillant homme d'armes et estoit
dedens Lucembourc que le roy d'Aussay avoit assiz.
Il qui estoit saiges du mestier d'armes et de la guerre, traist les
nobles du pays a part et leur dist:« Beaulx
seigneurs, vous povez assez appercevoir que, au long aler, nous ne
povons contrester a la puissance de cestui. Pour quoy, s'il vous
semble bon, il me semble que il seroit bon pourveoir de remede
aincois tost que tart, car l'estable est bien fermee a point avant
que le cheval soit perdu. »Et ceulx ont respondu:« C'est verité. Mais
nous n'y veons qui y puist remedier, sinon la puissance de Dieu.
Non, par foy, dist cellui gentilz homs, sans la grace de Dieu ne
puet on gaires faire, mais avecques ce se fait il bon aidier qui puet
et qui scet. Par foy, dirent iceulx, c'est verité, et se vous y savez
nul bon chief, pour l'amour et honneur de nostre pucelle et pour
nostre prouffit, si le dictes. Si ferez bien et ce que vous devez, car
vous y estes tenus; elle est vostre souveraine dame comme a nous. »
Et lors prent le gentil homme la parole et leur compte, tout de
chief en chief, comment Uriien et Guyon, son frere, s'estoient party
de Lusignen et toute l'adventure de leur
voyage et leur noble conqueste, et l'estat de leur pere et de leur
mere, et le maintieng de Regnault et de Anthoine, et qu'il savoit
de certain qu'il yroit querre le secours aux deux enfans, que ilz
y vendroient a grant puissance. Par foy, dient les nobles, vous
dictes bien.
Lors fu Crestienne mandee et lui compterent cest affaire. Et elle
leur dist:« Beaulx seigneurs, je vous recommande ma terre et la
vostre, et en faictes ainsi qu'il vous semblera pour le mieulx a l'onneur
de moy et de vous; car sachiez de certain, pour en mourir
ne pour en estre desheritee, je n'auray ja le roy d'Aussay a mary,
non pas que il ne vaille mieulx que a moy n'appertiengne, mais
pour tant qu'il me veult avoir par force. »Et ceulx lui respondent:
« Ne vous en doubtez, car il n'aura ja tant de puissance tant que nous
aurons la vie ou corps. Beaulx seigneurs, dist Crestienne, grans
mercis. »Et atant se part de la.
Et ly uns des barons reprent la parole en disant au gentil homme:
« Vous qui nous avez mis ceste querelle
avant, dictes nous qu'il est bon affaire. Par foy, dist il, je le feray
voulentiers. S'il vous semble bon, vous me baillerez deux de voz
autres, et en yrons a Luseignen veoir se nous pourrons trouver
chose qui nous soit prouffitable. Par foy, dient ceulx, nous le ferons
tres voulentiers. »Lors choisirent entre eulx deux des plus notables
pour aler avecques lui. Et se partirent environ le prinsompme,
montez, eulx et leur mesgnie, sur chevaulx d'avantaige, et yssirent
par une poterne et trespasserent par l'un des corniers de l'ost,
que oncques ne furent apperceuz, et s'esploittierent tant que ilz
vindrent, environ soleil levant, a VIIJ. grosses lieues de la et se
painnent de cheminer tant comme ilz pevent. Et cy se taist l'ystoire
petit d'eulx, et parole de Melusigne et de ses enfans.
L'ystoire dit que la feste fu grande soubz Lusegnen et y jousta
on moult bien; mais sur tous les jeunes damoisiaux Regnault et
Anthoine le firent le mieulx, au dit des dames
et des heraulx. Et y ot donné beau priz et de moult riches dons et
joyaulx. Mais endementiers Melusigne pensoit a l'estat de ses deux
filz, et leur fist faire moult de riches et grans habiz. Et se pourvey
de nobles hommes et saiges pour eulx gouverner honnourablement
partout ou ilz yroient.
Et en ce pendant vindrent les ambassadeurs de Lucembourc qui
firent moult honnourablement la reverence a Raymond et a Melusigne
et a toute la compaignie. Et ilz furent moult liement receuz,
et fu tantost recongneu le gentil homme qui avoit esté a la conqueste
de Chippre de pluseurs qui la estoient, et fu grandement
festoiez. Et lui demanda tantost Anthoine, pour le bien qu'il avoit
ouy retraire de lui, se il lui plairoit a aler avec lui et avec Regnault,
son frere, en voyage, la ou ilz avoient intencion d'aler, et il en seroit
bien guerredonnez. Et cil lui demanda:« Monseigneur, ou avez vous
intencion d'aler? »Et Anthoine lui respond:
« A l'aventure de Nostre Seigneur, pour trouver et acquerre honneur
et chevalerie. Par ma foy, dist l'escuier, et je vous enseigneray la
plus belle adventure et la plus honnourable que oncques nobles
jeunes hommes eussent en leur advenement, et la plus raisonnable
emprise. »Et quant les deux damoisiaux l'entendirent, si le coururent
acoller, disans:« Nobles homs, veulliez nous dire que c'est.
Par foy, dist cil, mes nobles seigneurs, voulentiers, tant pour ce
que je seroye liez de vostre avancement que de raison soustenir
et de magnifier le bien et a admonnester tous ceulx qui veullent
avoir honneur d'ensuir le chemin.
Mes seigneurs, il est verité que tous ceulx qui aiment honneur
et chevalerie si doivent aidier a soustenir en leur droit les vefves,
dames et les orphelins et orphelines. Et pour tant, mes chiers
seigneurs, il est ainsi que en la marche de
Lotrinche et d'Ardenne, a une riche contree et noble appellee la
duchié de Lucembourc, laquelle duchié a longuement gouvernee,
comme son propre demaine et heritaige, uns tres noble et vaillans
homs. Or est advenu que depuis un pou de temps il est alez de vie
a trespassement. Et n'est demouré de lui nul hoir exepté une tres
noble fille et tres belle pucelle, a laquelle tous les nobles du pays
et les bonnes villes ont fait hommage. Mes tres chiers seigneurs,
plaise vous savoir que le roy d'Ausay l'a demandee a femme, mais
elle ne s'i est pas voulu assentir, pour ce que autrefoiz avoit esté
mariez. Lequel roy d'Ausay en a eu tel despit qu'il a deffiee la
damoiselle et son pays, et y est entrez a force, et banniere desploiee,
faisant guerre de sang et de feu, par son oultraige, sans cause et
sans raison, et l'a assegiee, lui et ses gens, en la ville et chastel
de Lucembourc, et a juré que jamais ne s'en partira jusques a
ce qu'il l'aura prise. Et dit, comment qu'il
soit, que il l'aura par force ou par amours. Dont, mes chiers seigneurs,
il me semble qu'il n'a ou monde plus honnourable voyage,
ne plus raisonnable de cestui; car tous ceulx qui aiment honneur
et gentillesce se doivent traire celle part. En bonne foy, dist Anthoine,
vous dictes verité et ce sachiez que je parleray a ma dame,
assavoir l'ayde qu'elle et monseigneur nostre pere nous vouldront
faire; et comment qu'il soit, a l'ayde de Dieu, nous yrons secourir
la pucelle que le roy d'Ausay veult avoir par force, dont il me
semble mal conseilliez, car quant on les a par leur bon gré et accort
en mariage, si y a il a la foiz grant riote. Par foy, monseigneur,
dist l'escuier, c'est verité. Mais s'il vous y plaist a prendre le voyage,
moy et ces deux nobles chevaliers, vous y conduirons et vous aiderons
a nostre povoir. »Et les deux freres lui respondirent:« Grans
mercis, et saichiez que la yrons nous au plaisir de Dieu. »
Lors s'en vont vers leur mere, et cil tourne a ses compaignons
et leur dit comment il a exploictié, et que sans
leur requeste auront ilz secours et seront encores priez de les y
mener. Et leur compte toute la maniere comment il leur avoit compté
leur fait, en denoncant que ce seroit aumosne de aidier a la damoiselle,
sans que les deux freres sceussent qu'il feust de rien tenu a
elle.« Vrayement, dirent les deux barons, c'est tres saigement besoingnié.
Dieux en soit louez! »
Or dist l'ystoire que Regnault et Anthoine vindrent a leur pere
et a leur mere et leur acointtierent ceste querele, et comment
ilz les voulzissent aidier a faire ceste emprise.« Par foy, dame, dist
Remond, c'est raison; cy a bel commencement d'armes faire. Et je
vous pry, dame, que vous leur faciez leur arroy tel et si honnourable
que nous y aions prouffit et honneur. Par ma foy, monseigneur,
dist Melusigne, et pour vostrevoulentéacomplir, je m'en efforceray
après ceste feste departie, si que vous en serez bien
contens. »
Lors fist crier a la trompe que tout gentil
homme, de quelque pays que ilz feussent, qui vouldroient aler
aux gaiges d'Anthoine et de Regnault de Luseignen se traisissent
dedens un jour nommé a Lusignen, et la seroient paiez pour un an
de leurs gaiges. Et ainsi le fist crier par tout le pays de Poictou et
des marches d'environ. Et se departy la feste moult amiablement,
et se retraist chascun en son lieu. Et cy me tairay de la feste et
vous diray comment Melusigne fist l'appareil de ses enfans.
En ceste partie dit l'ystoire que dedens le jour que Melusigne
ot fait crier, s'assemblerent en la pree de Lusignen grant multitude
de gentilz hommes, tant du pays de Poictou comme des
marches voisines, et furent nombrez jusques a quatre mille bacinez
et mil et cinq cens que archiers que arbalestriers. Et sachiez qu'il
n'y ot page nul, fors gros varlez armez de fors jaques et de cappelines.
Et furent logiez en tentes et en paveillons, et si bien
ordonnez que chascun s'en louoit. Et leur fist
Melusigne paier leurs gaiges pour un an.
Et en dementiers qu'elle faisoit l'appareil, les deux freres tenoient
a paroles l'escuier et les deux barons, en leur demandant de l'estat
de la pucelle et de son pays. Et ceulx leur en dirent la verité,
et estoient moult joyeux ou cuer de l'appareil du noble secours qu'ilz
veoient si prestement appareillier, car ilz l'eussent bien pris en
demy an aprez autel, dont ilz louent devotement Jhesucrist et sa
doulce chiere mere. Et envoient priveement un messaige noncier
aux barons de Lucembourc le noble secours que Dieux leur envoioit,
dont ilz furent moult esjoys, et le dirent a leur damoiselle
qui moult s'en reconforta, et en loue et gracie son Createur.
Et quant la nouvelle fu espandue par la ville, ilz orent si grant joye
que ilz ne porent plus, et firent sonner leurs trompettes et leurs
menestriers, et firent feux par la ville, signifiant joye et victoire,
dont ceulx de dehors se donnoient grant merveille
et le noncierent au roy qui en fu tous tres pensifz. Et
lors vint une espie qui lui dist:« Sire, soiez sus vostre garde, car
ceulx de la ville attendent a avoir brief secours. Par mon chief,
dist le roy, je ne scay ne ne puis adviser lieu dont secours leur
puisse venir. Je ne m'en doubte pas que je ne les aye ou par force
ou par famine. »Et ainsi s'asseura le roy d'Ausay, de quoy il se
trouva bien deceu.
Or vous lerray de lui et vous diray de Melusigne qui ot tout
acomply ce qu'il failloit a ses enfans. Elle les fist faire chevaliers
par leur pere, et ot beau bohourdeiz en la praierie de Luseignen.
Et y ot fait trois cens chevaliers la journee pour l'amour des deux
freres. Et ot chascun robe, chevaulx et harnoiz et de la finance
largement. Et fut tout prest comme pour mouvoir.
Et lors appella Melusigne ses enfans en disant ainsi:« Enfans,
vous vous departez de la compaignie de monseigneur vostre pere
et de moy et est adventure que je vous
revoie jamais par de ca. Et pour tant vous vueil je enseignier et
introduire pour vostre bien et advancement. Ce que je vous diray
et l'entendez et retenez bien, car il vous aura bien besoing. Premierement
amez et doubtez et servez Dieu vostre Createur, continuelment.
Tenez les commandemens de nostre mere Saincte
Eglise et tous les degrez et commandemens de nostre foy catholique.
Soiez humbles et doulz aux bons. Et soiez de beaulx respons
au grant et au petit. Et tenez chascun a parole quant lieu et temps
sera. Ne promectez ja chose que vous ne puissiez acomplir selon
vostre povoir. Ne retenez ja rapporteur de paroles devers vous,
ne ne le creez legierement, car ce fait aucunes foiz grant ennuy.
Ne creez ja envieux, ne ne mettez ja en justice aver ne felon. Ne
vous accointtiez de femme d'autruy. Departez a voz compaignons
loyaument de ce que Dieu vous donrra. Soiez
doulz et debonnaire a voz subgiez, et a voz ennemis fiers et crueulx,
tant que ilz soient soubzmis en vostre obeissance, se par force le
fault faire. Et se c'est par traictié, si traictiez amiablement et prenez
raison et l'offrez aussi selon le cas. Mais ne tenez ja longs traictiez,
car par ce ont esté maint prince deceu. Gardez vous de trop
menacier ne vanter, mais faictes vostre fait a pou de paroles ce
que faire se pourra. N'aiez ja nul de voz ennemis en despit, tant
soient petiz, mais soiez tousjours sur vostre garde. Ne soiez pas
entre voz compaignons comme sires, mais communs, et les honnourez
chascun selon son degré, et leur donnez du vostre selon
vostre aisement et selon ce que la personne le vauldra. Donnez aux
bons hommes d'armes chevaulx, cottes d'acier, haches, bacinez de
espreuve et argent selon raison. Et se vous veez un bon homme
de la main qui viengne devers vous mal
vestus et mal montez, si le honnourez et l'appellez humblement
et lui donnez robes et chevaulx et harnoiz, selon la valeur de sa
personne et selon le povoir que vous aurez pour lors. Enfans, je
ne vous scay plus que dire, fors tant que vous tenez verité en tous
voz affaires. Et tenez, je vous donne a chascun un annel d'or,
dont les pierres ont une mesme vertu, car sachiez que tant comme
vous aurez bonne cause, que vous ne serez ja desconfiz en bataille. »
Et lors les baise ambedeux amoureusement comme mere. Et ceulx
l'en mercient et prennent congié de leur pere, qui moult fut doulent
de leur departie.
Lors firent sonner leurs trompettes et s'esmuet l'ost. L'avant
garde se desloge, et puis aprez tout le sommage, et la grosse bataille
après, et puis l'arriere garde, en si bonne ordonnance que
c'estoit une grant beauté a veoir. L'ost de l'avant garde ot a gouverner
un tres vaillant chevalier de Poictou, et le gentilhomme.
Et les deux ambassadeurs de Lucembourc
et les deux freres furent en la grosse bataille. Et en l'arriere garde
furent les deux chevaliers poictevins qui menerent Uriien et Guyon
en Chippre et qui premiers leur accointtierent que le soudant de
Damas avoit assegié le roy de Chippre. A ces deux avoient Remond
et Melusigne recommandé l'estat et le gouvernement de leurs deux
enfans.
La premiere nuit, se logent dessoubz une forte ville, sur une petite
riviere, et ot la ville a nom Mirebel, et l'ot Melusigne fondee. Et
celle nuit, commanderent les deux freres a faire bon guet, comme
se ilz feussent en terre d'ennemis, dont pluseurs se donnerent merveille,
mais ilz ne l' osoient reffuser, car Anthoine estoit si crueulx
que chascun le doubtoit.
Et le lendemain, par matin, après la messe ouye, firent crier les
deux freres, sur peine de perdre chevaulx et harnoiz et d'estre
banny de leur compaignie, que chascun chevauchast tous armez
soubz sa banniere, en belle bataille. Nulz ne l'osa refuser,
mais fu ainsi fait, dont chascun se donne merveille.
Et ainsi chevaucherent bien dix journees, tant qu'ils entrerent
en Champaigne. Et estoient les pluseurs tous traveilliez de
porter leurs harnoiz, tant pour ce qu'il leur sembloit qu'il n'en
estoit nul besoing comme pour ce que ilz ne l'avoient pas acoustumé,
et en murmurerent ly aucun.
Lors vint le chevalier de l'avant garde aux deux freres en disant:
« Messeigneurs, le plus de voz gens se tiennent a mal paiez de ce
que vous les contraingniez de leur harnoiz porter, car il leur semble
qu'il n'en soit nulle neccessité tant qu'ilz vendront a l'approuchier
de la terre ou sont voz ennemis. Et comment, sire chevalier, dist
Anthoine, ne vous semble il pas que la chose acoustumee de
longue main ne soit mieulx congneue de ceulx qui l'exercitent
que celle qui est nouvellement emprise, et grieve moins? Par foy,
sire, si fait. Dont, dist Anthoine, vaut il mieulx
qu'ilz l'appreingnent la peine de souffrir leurs harnoiz en
temps que ilz le pevent faire a leur aise et eulx rafreschir seurement,
pour savoir la maniere comment ilz le pourront plus a aisiement
souffrir quant mestier sera, que s'il leur convenoit apprendre
entre leurs ennemis, en doubte et en durté. »Lors leur doubleroit
leur peine, car qui n'apprendra son mestier de jeunesce, c'est fort
qu'il en soit ja ouvrier.« Par foy, dist le chevalier, monseigneur,
vous parlez vaillaument et est vostre raison bonne. Lors se part
de lui et annonca ceste parole a pluseurs, tant qu'il en fu nouvelles
tout parmy l'ost, dont chascun se tint a bien payé, et dirent tous
que les enfans ne povoient faillir, se Dieu leur donnoit vie, de venir
a grant perfection de bien et de tres haute honneur. »
L'ystoire dit en ceste partie que celle nuit
se loga l'ost sur une riviere qui fu pour lors Esne appellee. Et quant
vint a primsomme les deux freres firent crier a l'arme moult
effreement tout parmy l'ost. Lors veissiez grant toilliez, et se arma
chascun de toutes pars, et se mist en bataille par dessoubz sa
banniere. Les deux freres estoient dessoubz leur banniere, devant
leur tente, en bon arroy et tres bien acompaigniez de noble gent,
a grant foison de torches et de faloz espris, et y avoit aussi grant
clarté comme se ce feust par jour. Et toutes les bannieres s'approuchent
des leurs en belles batailles. Et sachiez que c'estoit
grant beauté a veoir de la bonne contenance des gens d'armes
et des deux freres, qui aloient de bataille en bataille, et ou il y avoit
faulte d'ordonnance, ilz lui mettoient. Les trois ambassadeurs de
Lucembourc adviserent bien leur contenance et dirent l'un a l'autre:
« Par foy, ces enfans sont bien tailliez
de conquerre encores une grant partie du monde. Or puet bien
dire le roy d'Ausay qu'il comparra la fole emprise et le dommage
qu'il a fait a nostre pucelle et a son pays. »
En cestuy party furent longtemps, tant que les coureurs orent
par tout descouvert et furent repairiez en l'ost. Et dirent qu'ilz
n'avoient riens ouy ne veu, dont tous se donnent merveille qui
avoit fait cel effroy. En la fin il fut sceu que les deux freres l'avoient
fait faire. Et vindrent les chevaliers de l'arriere garde et ceulx de
l'avant garde aux freres, en disant:« Messeigneurs, c'est grant simplece
a vous de ainsi faire traveillier voz gens d'armes pour neant.
Comment! »dist Anthoine.« Quant vous faictes faire un habit nouveau,
ne le faictes vous pas essayer savoir se il y a qu'amender? »
Et ceulx respondent:« Par foy, monseigneur, c'est raison. Dont,
dist Anthoine, ay je droit d'avoir essayé mes compaignons, pour
savoir comment je les auray prests a mon besoing, veu que nous
approuchons de noz ennemis. Au moins, se aucune faulte y eust
eu, nous y eussions pourveu de remede a
moins de dommage que se besoing y feust. Et aussi ilz scevent bien
maintenant que ilz doivent faire se le besoing y estoit. »Quant ceulx
entendent ceste parole, si respondent:« Monseigneur, il n'a cy que
raison. »Et se donnent merveille de leur gouvernement et de leur
sens, et bien dient que ilz vendront encore a grant perfection.
Le jour s'apparu, la messe fu chantee, les trompettes sonnerent,
l'avant garde s'esmuet et le sommage et le charroy après, et puis
tout l'ost. Et vont tant par leurs journees que un soir se vont logier
sur une riviere appellee Meuse, soubz une forteresse appellee Dun
le Chastel, et de la ne avoit pas plus de deux logeiz jusques au siege
de Lucembour.
Lors vindrent les ambassadeurs aux deux freres en disant:
« Messeigneurs, il n'a mais que XIJ. lieues jusques au siege; si seroit
bon que vous feissiez refreschir voz gens sur ceste riviere, car cy
a bon sejour et bonne prayerie, et aussi
de vous aviser que vous vouldrez faire. »Lors respondy Anthoine
moult baudement:« Par ma foy, beaulx seigneurs, ly advis en est
tous fais dès ce que nous partismes de Lusignen. Si tost que nous
aurons envoyé, mon frere et moy, devers le roy d'Ausay, s'il ne
veult faire ce que nous lui manderons, il se puet tenir tout seur de
la bataille, et en donra Dieu la victoire a qui qu'il lui plaira. Mais
quoy! il nous semble que nous avons bonne querelle, et pour tant
avons nous esperance vraye que Dieu nous aidera sans doubte,
et aussi nous lui requerons toute raison aincois que nous le combatons.
Mais il faut adviser qui portera nostre message. Par foy,
sire, dist le chevalier de l'avant garde, se il vous plaist, moy et
ce gentil homme qui scet le chemin et le pays. En nom Dieu, dist
Anthoine, il me plaist bien, mais ce ne sera jusques
a tant que je l'auray approuchié a deux ou a IIJ. lieues
près, afin que, se la bataille vient, que nous n'y tardons pas longuement,
car se la vient, nous vouldrions ja la estre venus. »
Ainsi le laissierent jusques au matin après la messe. Lors se desloga
ly ost et passa la riviere au pont soubz Dun en belle ordonnance,
et chevauchierent tant que ilz se vindrent logier a un soir
entre Verton et Lucembourc. Et le lendemain, par matin, envoya
Anthoine le chevalier de l'avant garde et le gentilhomme devers
le roy d'Ausay, disant les paroles qui cy aprez s'ensuivent. Tant
s'esploictierent qu'ilz vindrent en l'ost ou bien fu congneu que ilz
estoient messagiers. Si furent tantost menez au roy, lequel ilz saluerent,
et firent la reverence comment ilz deurent. Puis le chevalier
lui dist:« Sire roy, je suiz cy envoiez devers vous de par Anthoine
et Regnault de Lusegnen, son frere, pour vous monstrer la faulte
et l'oultrage que vous faictes et avez fait a ma damoiselle de Lucembourc;
dont ilz vous mandent se vous
lui voulez restablir ses dommages et lui admender raisonnablement
l'injure et la vilennie que vous avez faicte a elle, a ses gens et a
son pays, vous ferez ce que vous devez. Or m'en respondez ce que
il vous en plaira a faire. Et puis je vous diray plus avant ce de quoy
je suiz chargiez. Comment! sire chevalier, dist le roy, estes vous
cy venus pour preschier? Petit y povez conquester, car pour vous
ne pour voz maistres ne lairray je pas mon entreprise, mais tant
povez preschier qu'il vous plaira, car je y pren mon esbatement.
Et aussi je croy que vous ne faictes cecy que par truffe. Par mon
chief, damp roy, dist le chevalier, qui fu moult courroucié, se
vous ne faictes promptement ce que messeigneurs vous mandent,
la truffe vous sera monstree au fer et a l'acier dedens trois jours.
Sire chevalier, dist le roy, menassier povez vous assez, car autre
chose n'emporterez vous de moy, car voz maistres ne voz menaces
ne prise je pas un festu. Damp roy, dist le
chevalier, je vous deffie de par les deux damoisiaux de Lusignen
et tous leurs aidans. Bien, dist le roy, je me garderay de mesprendre
et de perte. Par mon chief, dist le chevalier, il vous en est
bien besoing. »
Et atant se part sans plus dire, et quant ilz vindrent au dehors
des logeiz, le gentil homme print congié de lui et s'en ala a Lussembourc
pour compter la venue des IJ. freres. Quant il vint a la
porte, il fu moult bien congneu et lui fut la planche avalee et la
porte ouverte. On lui demande des nouvelles.« Par foy, dist l'escuier,
faictes bonne chiere, car vous aurez par temps le plus noble secours
qui feust oncques veuz. Sachiez que, se le roy d'Ausay attent,
qu'il sera ou mort ou prins, lui et toute sa gent. »Lors commenca
telle joye parmy la ville que ceulx de l'ost en oïrent bien le bruit,
et se donnent bien grant merveille quelle chose il leur est creu de
nouvel, et le dirent au roy.« Par mon chief,
dist le roy, ilz se confortent en esperance du secours de ces deux
damoisiaux de par qui ce chevalier nous a deffiez. Je croy que ilz
en ont ouy nouvelles, et pour ce font ilz tel joye. En nom Dieu,
sire, ce dist un ancien chevalier, tout ce se puet faire; si s'en feroit
bon prendre garde, car il n'est nul petit ennemy. N'ayez doubte
dist le roy, je les congnoiz assez, aincois que ilz puissent cy estre
venuz de Poictou, aurons nous achevé partie de nostre
voulenté. »
Cy vous leray du roy et diray de l'escuier qui fu venus de Lucembourc
a la pucelle Crestienne. Et lui compte la pure verité du fait,
et elle lui enqueste moult des freres et de leurs estres. Et cellui lui
compte comment Anthoine a le grip d'un lyon en la joe, et la grant
fierté et la grant puissance de lui et de Regnault son frere, qui
n'avoit que un oeil, et de la beauté des corps et des membres des
freres, dont elle se donne grant merveille, et dist
que c'est grant dommage quant il a faulte es figures de
si nobles hommes. Et cy se taist a present l'ystoire d'elle et parole
du chevalier poictevin qui s'en va grant erre vers l'ost.
L'ystoire dit que tant erra le chevalier qu'il vint en l'ost des
deux freres, et leur recorde comment il ot fait son message et
acomply, et l'orguilleuse response du roy, et comment il l'ot deffié
de par eulx, et aussi comment l'escuier s'estoit party de lui et
s'en estoit alez a Lucemborc compter les nouvelles de leur venue.
Quant les freres l'ouyrent, si firent tantost crier par my l'ost que
tous ceulx qui n'auroient bonne voulenté de venir a la bataille,
si se meissent d'une part et qu'ilz leur donnoient bon congié de
raler en leur pays. Mais ilz s'escrierent tous d'une voix:« Franc
damoisel, faittes sonner voz trompettes et vous mettez a chemin,
car nous ne sommes venus en vostre compaignie fors que pour
prendre l'adventure que Dieu vous vouldra donner. Alons courir
sus voz ennemis, car tost seront desconfiz, a l'aide
de Dieu. »
Quant les freres ouyrent la response de leurs gens, si furent moult
joyans, et firent l'ost deslogier. Et se vindrent logier a moins de
une lieue du siege sur une petite riviere. Et fut l'avant garde et
la grosse bataille et l'arriere garde si logiez ensemble que on ne
povoit plus, et soupperent, ala chascun un pou reposer. Et fu ordonné
que chascun feust tout prest au point du jour en belle bataille.
Et laissierent pour garder les logeiz cent arbalestriers et
deux cens hommes d'armes. Adont se mist l'ost au chemin, bannieres
et pennons au vent. La peust on veoir fleur de chevalerie
et tant nobles gens, ces bacinez reluire et ces harnaiz cliqueter
ensemble, que c'estoit beautés a veoir. Ilz s'en vont si serrez que
ly uns ne passe l'autre plain doy. Anthoine et Regnault furent
ou premier front, montez sur IJ. riches destriers, armez de toutes
pieces. Et en ce party alerent tant que droit a soleil levant vindrent
sur une petite montaigne et voyent
en la valee la ville et le chastel de Lucembourc et le grant siege
qui lui fu environ. Et sachiez que encores n'avoient ceulx du siege
apperceu l'ost des freres, mais estoient tout asseur. Lors envoya
Anthoine jusques a IIIJc. hommes d'armes pour estourmir l'ost, et
il s'en venoit aprez en belle bataille, le petit pas, et mis sur les
esles archiers et arbalestriers en tres bonne ordonnance. Or dirons
des quatre cens combatans qui alerent estourmir l'ost.
L'ystoire dit que les CCCC. combatans vinrent en l'ost et se ferirent
dedens, a cours de chevaulx, en criant:« Lusegnen, »et vont
occiant et abatant tout ce que ilz encontrent devant eulx, et en
vont pour venir a la tente du roy. Chascun fuit devant eulx. Mais
le guet de nuit n'estoit pas encore desarmez, mais estoit devant
la tente du roy. Lors, quant ilz oyent le cry, si se trayent celle part.
La ot a l'encontrer grant frosseiz de lances,
et tourna grant la perte sur ceulx du siege. Mais le roy s'arma appertement
et se mist dessoubz sa banniere devant sa tente. Tout
l'ost fut armee en pou de temps. Et vindrent a la baniere du roy,
qui leur demanda:« Beaulx seigneurs, quelle noise est ce? Par foy,
sire, ce dit un chevalier, ce sont gens d'armes qui se sont despourveuement
feruz en vostre ost et crient:“ Lusignen, ”et vous ont ja
fait grant dommage, et se le guet de nuit ne feust, ilz le vous eussent
fait greigneur, car ilz leur sont venus au devant et les combatent
fort et ferme au dehors des logeiz, ou ilz les ont reboutez
par force. Par mon chief, dist le roy, cil damoisel qui m'ont deffié
ne musent pas. Ilz n'ont gaires sejourné a moy porter dommage,
mais je m'en pense bien a vengier. »
Atant esvous Anthoine et sa bataille, qui fait sonner ses trompettes
moult clerement. Quant le roy le scot, si s'en vint a bataille
rengie au dehors des logeiz. Les batailles
s'entrapprouchent. Archiers et arbalestriers commencent a traire.
La ot mort et navrés du trait grant foison des Ausois. Lors s'assemblent
les batailles, la ot grant occision et fiere meslee. Anthoine
fiert le destrier, lance beissiee, et fiert un chevalier par telle
vertu que la targe ne le jaserant ne le porent garantir qu'il ne le
portast mort par terre. Puis traist l'espee et fiert a dextre et a senestre
grans coups et pesans. Et fu en pou de heure si congneuz
a la bataille que le plus hardy de eulx tous ne l'ose attendre.
Atant esvous Regnault, criant:« Lusegnen, »qui fait tant d'armes
que tous ses ennemis le doubtent. Moult se requierent vaillaument
d'une part et d'autre, et moult par fu la bataille et l'occision fiere
et horrible, mais toutesfoiz la greigneur perte tourne sur le roy
d'Ausay et sur sa gent, lequel en fu moult doulent, et s'esvertue
fort et fait de moult beaulx vassellages. Mais ce
n'y vault neant, car Poittevins sont fors et durs, aspres et fiers comme
lyon, et leurs deux seigneurs si puissans que nulz ne les ose actendre.
Et voit bien le roy au par aler qu'il ne puet souffrir leur force.
Mais le roy, qui moult par fu vaillans homs et fort et roides,
cria en hault:« Ausaiz! Avant, seigneurs barons, ne vous esbahissiez
pas, la journee est a nous. Faisons leur un bon poindre et nous
tenons ensemble et tantost les verrez desconfiz se nous nous povons
un pou tenir contre eulx. »Lors se rassemblent entour le roy et vont
faire aux Poictevins une fiere envahie. La ot maint homme mort
et occiz a grant doulour. La matinee fu belle et clere, et le soleil
resplendissoit sur les bacinez et faisoit resplendir l'or, l'argent et
l'azur et les couleurs des bannieres et des pennons. Ces destriers
braidissoient, et pluseurs s'en aloient par le champ, sans maistre,
leurs resnes traynans. La noise fu grant du charpenteis des espees,
des haches, des brans, du bruit et du cry
des abatuz et navrez et du son des trompettes.
Ceulx de la ville entendirent l'effroy, si coururent aux armes et
chascun a sa garde, car fort se doubtoient de trahison. L'escuier
qui fu venu pour noncier le secours, estoit en la maistre tour avec
la pucelle et ses damoiselles. Si ouy la noise et bouta son chief hors
a une fenestre, et appercoit la bataille fiere et mortelle. Bien congnoist
que c'est Anthoine et Regnault qui sont venus combatre
le roy et sa gent. Lors s'escrie en hault:« Madamoiselle, venez veoir
fleur de chevalerie, prouesse et hardement. Venez veoir honneur
en son siege royal et en sa haulte majesté; venez veoir le dieu
d'armes en sa propre figure. Amis, dist la damoiselle, qu'est ce
que vous me dictes? Orvoy, dist l'escuier, je vous dy que vous
venez veoir la fleur de toute noblesce et de toute courtoisie, qui
de loingtain pays est cy venu combatre pour vostre honneur garder,
vostre pays et voz gens. Ce sont les
deux enfans de Lusegnen qui vous sont venus secourre et garandir
du roy d'Ausay et de sa puissance et adventurer leur honneur et
leur vie pour vous. »Lors vient la damoiselle a la fenestre et regarde
le mortel abbateiz et horrible bataille. Lors dist:« Vrais Dieux, que
fera ceste doulente? Mieulx venist que je me feusse noyee ou
fait mourir d'autre mort cruelle ou que je eusse esté mort nee que
tant de nobles creatures eussent esté periz et mors par mon pechié. »
Moult fu la pucelle doulente a son cuer du grant meschief qu'elle
voit qui par lui advient en la grosse bataille. Et le chappleiz fu
fiers et l'occision de une part et d'autre, car le roy d'Ausaiz ravigoure
ses gens et rent grant cuer, et a son poindre fait grant dommage
aux Poictevins. Anthoine appercoit le dommage que le roy
lui faisoit; si lui en despleut moult.« Par foy, dist-il, sire roy, vostre
duree sera courte ou la moye. Ja sera la guerre finee ou de vostre
part ou de la moye. J'ayme trop mieulx a
mourir que de souffrir ainsi martirier ma gent. »Lors broche le
cheval des esperons par grant fierté et tourne vers le roy, l'espee
ou poing, et le fiert sur le bacinet par tel air et de telle force que
il le fait embroncher sur le col du destrier, si estonnez que il ne
scet se il est jour ou nuit, ne il n'a de force ne povoir de lui soustenir
ne aidier. Et Anthoine boute l'espee ou fourreau et l'ahert par le
millieu du corps et le tire jus du cheval et le gecte si rudement a
terre que a pou que il ne lui a crevé le cuer ou ventre. Puis le commande
a quatre chevaliers et leur commande sur leur vie que ilz
en saichent a respondre, et ilz dirent que si feroient ilz. Et lors le
lievent et l'emportent hors de l'estour soubz un arbre, et ont appellé
de leurs gens jusques a XXV. bacinez pour le aidier a garder.
Et Anthoine rentre en la bataille, criant:« Lusegnen! Avant, barons,
ferez, la journee est a nous, Dieu mercy. J'ay pris le roy qui
tant a fait de villenie a la pucelle. »
Lors veissiez rude meslee. La firent les
deux freres tant d'armes que chascun disoit qui les veoit que oncques
mais ne virent deux chevaliers qui tant en feissent. Que
vauldroit long compte? Quant les Ausaiz scorent que leur roy
estoit priz, il n'y ot oncques puis deffense, mais s'en vont tout
deffouchant, et furent tous que mors que pris. Et gaignerent les
Poittevins un noble eschec, et se logierent es pavillons du roy et
de ses gens.
Lors fu le roy admené a la tente Anthoine, lequel estoit logiez
en la propre tente qui fu du roy, dont il ne se pot oncques tenir
que il ne lui deist:« Par ma foy, damoisiaux, qui ce dit deist voir:
“ En pou de heure Dieu labeure. ”On n'eust huy au matin gaires fait
ceans pour vous. Sire roy, dist Anthoine, c'est par vostre musardie
et par vostre pechié, qui guerroiez les pucelles sans cause, et
les voulez avoir par force. Mais sachiez que vous en serez paiez a
vostre droit; car je vous rendray en la subgection de celle que vous
vouliez avoir subgecte par force. »Quant le roy l'entendy, si fu
moult honteux et lui respondy moult tristement:
« Puis qu'il m'est ainsi infortuneement advenu, j'ayme
mieulx ma mort que a plus vivre. Nennil, dist Anthoine, vostre
mort ne vueil je pas, mais je vous rendray a la mercy de la pucelle
sans doubte. »
Et lors appelle les deux chevaliers qui furent venuz a Luseignen
avecques le gentil homme en abassaderie, et autres XIJ. chevaliers
de Poictou, disant:« Menez moy cestui roy en la ville de
Lucembourc, devers la pucelle, et lui dictes que je lui envoye son
ennemy pour en faire sa voulenté. »Et ceulx s'en partent et enmainent
le roy. Et sont venuz en la ville, ou ilz furent bien festoiez,
car bien savoient la verité de la besoingne et la victoire que ilz
avoient eue. Et furent menez devers la pucelle Crestienne, qui les
receupt a grant joye.
« Ma damoiselle, dirent ly messaige, les deux damoisiaux de Luseignen
se recommandent a vous et vous envoient ce roy, vostre
ennemy, prisonnier, pour faire vostre voulenté.
Beaulx seigneurs, dist la pucelle, cy affiert grant guerredon,
mais je ne sui mie puissans de le guerredonner, Dieux le leur vueille
merir par sa saincte grace. Mais, beaulx seigneurs, je vous pry
que il vous plaise a dire a mes deux seigneurs que il leur plaise
a venir logier ceans et admener avec eulx de leur baronnie tant
comme il leur plaira. Et endementiers on fera ensevelir les mors
et ardoir les chevaulx mors. Et aussi mon conseil s'avisera comment
nous les pourrons satisfaire de leur paine et de leur despense
au mieulx que nous pourrons. Et vous, damp roy, vous jurrez
par vostre loyauté que vous ne vous partirez point de ceans sans
le gré des nobles damoisiaux qui ceans vous ont envoyé par devers
nous; car je feroye villenie de vous mettre en prison fermee, non
pas pour l'amour de vous, mais pour l'onneur de ceulx qui vous
ont envoyé et tramis. »
Et quant le roy ouy ces paroles, si respondy
tous honteux:« Ma damoiselle, je vous jure par ma foy, mettez
moy ou il vous plaira, car je ne me partiray ja sans vostre congié
ne sans le leur; car j'ay veu tant d'onneur, de bien et de prouesse
en eulx que je desire moult a estre acointé d'eulx, car je n'en pourroie
se mieulx valoir non, combien que ilz m'ayent porté moult
grief dommage de mes gens, car de l'avoir ne me chault. »Adont
la damoiselle le fist mectre en une moult riche chambre, o lui
dames, damoiselles et chevaliers et escuiers, pour lui faire oublier
sa perte et sa merancolie.
Et les messaiges repairent aux tentes et racontent le mandement
et la priere de la damoiselle aux deux damoisiaux. Et ilz
orent conseil de y aler, et ordonnerent le mareschal de l'ost pour
gouverner leurs gens tant qu'ilz revendroient et pour faire ensevelir
les mors et nettoier la place ou la bataille fu. Atant esvous
venu jusques a cent gentilz hommes et les
barons du pays, qui vindrent faire la reverence aux freres et eulx
prier, de par la pucelle, que ilz se venissent logier en la ville. Et
ilz dirent que si feroient ilz voulentiers.
Lors monterent a cheval les deux freres, a bien CC. chevaliers
noblement acesmez. Anthoine estoit sur un hault coursier liart,
vestu d'un jaque de veloux cramousi, tout broudé de perles et
de pierrerie riche et chiere, l'espee ou costé, le chappel de perles
ou chief, un gros baston ou poing; et son frere, lez lui, tout pareillement
vestu et ordonné. Quant les barons virent les deux freres,
si furent moult esbahiz de leur fierté et de leur grandeur et de leur
puissance, et bien distrent qu'il n'est homme qui puist contrester a
leur puissance et moult s'esmerveillent du grip de lyon qu'ilz apperceurent
sur la joue d'Anthoine, et bien dient que se ce ne feust,
qu'il n'eust nul plus bel homme ou monde. Et moult plaingnent
Regnault pour ce qu'il n'ot que un oeil, car il par fu tant beaulx
du surplus que nulz ne savoit que deviser en la beauté
de son corps ne de ses membres.
En ceste partie dist l'ystoire que en moult noble estat entrerent
les deux freres en la ville de Lucembourc, et par devant eulx avoit
grant foison trompettes, heraulx et menestriers. Les bourgois
avoient fait toutes les rues encourtiner de riches draps tout jusques
au chastel. Et ces riches bourgoises estoient a leurs fenestres richement
parees et vestues noblement.

Comment les deux freres se partent de leurs tentes et entrent en
Lussembourc.
L'ystoire dit que les deux freres se partirent de leurs tentes a
moult noble baronnie de leurs gens, avec
la baronnie du pays, et errerent tant qu'ils vindrent a Lucembourc,
ou ilz furent moult regardez:« Dieux, dist ly uns a l'autre, comme
veez la deux fiers hommes, et qu'ilz sont a ressoingnier. »Cil n'est
pas saiges qui a telz gens prent noise ne debat. Et moult ont grant
merveille de la joe Anthoine. Et en verité ce estoit une estrange
chose a veoir, mais la grant beauté qui estoit ou remenant de lui
faisoit oublier cela, et aussi il ne lui messeoit pas granment.
Ainsi s'en vont vers la maistresse forteresse. Ces dames et ces
damoiseaulx les regardent par les fenestres des souliers, et dient
que oncques mais n'avoient veu deux damoiselles de plus noble
affaire. Et lors vindrent au chastel et descendent devant la sale.
Crestienne la pucelle, moult bien acompaignie de dames et de
damoiselles, de chevaliers, d'escuyers, leur est venue a l'encontre
au pié du degré, et les honnoura et receupt moult humblement et
les prist ambedeux par les mains et se mist
entre eulx deux. Et ainsi monterent les degrez de la grant sale,
qui estoit tendue de riche tapisserie, selon l'usaige du pays et le
temps de lors. De la sale sont entrez en une riche chambre.
La print la pucelle le parler, en disant ainsi:« Mes chiers seigneurs,
je vous remercie, tant comme je puis, du noble et riche secours que
vous m'avez fait, car, en verité, je n'ay mie tant vaillant que je
le vous puisse remunerer; non contretant j'en feray tout mon
povoir pour engaigier ma terre dix ans. Et aussi, mes chiers seigneurs,
vous m'avez envoié, de vostre bonne grace et franchise,
le roy d'Ausaiz, mon ennemy, dont plaise vous assavoir que je
ne suiz mie celle qui vueille ne doive prendre pugnicion de lui ne
lui retenir prisonnier; mais il en appertient a vous d'en faire vostre
bon plaisir, qui avez eu la peine et le peril de le conquester; si
vous doit demourer, car c'est raison. Et descy du don que vous
m'en avez fait je vous en mercie humblement et le vous remet
en vostre possession. Or est en vous de sa
mort ou de sa vie, lequel qu'il vous plaira, car jamais ne m'en
quier mesler par dessus vous, et le vous quitte plainement. Damoiselle,
dist Anthoine, puis qu'il vous plaist, nous en ordonnerons
telement que ce sera a vostre honneur et a sa grant vitupere; ne
vous en doubtez. Et sachiez que moy ne mon frere ne sommes pas
venus vous aidier comme soudoyer pour argent, mais pour droit
et raison soustenir, et aussi que tous chevaliers doivent aidier les
vefves, les orphelins et les pucelles en leur droit gardant. Et on
nous avoit bien informez que le roy vous tenoit guerre a son tres
grant tort, et pour ce y sommes nous venus. Et ne vous doubtez,
car du vostre ne voulons nous vaillant un petit denier, mais que
vostre bonne amour sans villenie. »Quant la pucelle entendy ces
paroles, si fu moult esbahie de la grant honneur que les freres lui
faisoient, non pourquant respondy:« Par ma foy, beaulx seigneurs,
ce ne seroit pas raison au moins que je ne
payasse voz gens qui cy sont venuz a voz souldees et gaiges. Damoiselle,
dist Anthoine, souffrez vous ent, car monseigneur mon
pere et ma dame ma mere les ont satisfaiz d'un an avant ce que
ilz partissent de nostre pays; si n'a il pas encores ung mois acomply.
Et, d'autre part, nous avons argent assez. Si ne vueilliez plus
perdre voz paroles, car certes, ma damoiselle, il ne s'en puet faire
autre chose. »Et elle les mercie humblement.
Atant es vous venu un des maistres d'ostel qui s'agenoilla par
devant la damoiselle et lui dist:« Ma damoiselle, il est prest, quant
il vous plaira a laver. Par foy, dist elle, quant il plaira a messeigneurs
qui sont cy. Par foy, damoiselle, dist Anthoine, nous sommes
tous prests, quant il vous plaira. »Lors se prindrent par les
mains moult honnourablement et laverent. Anthoine fist mander
le roy d'Ausaiz et le fist premierement seoir, et puis la pucelle,
et puis lui et Regnault, son frere. Et après
se assistrent quatre haulx barons du pays, et par la sale se assistrent
communement qui mieulx mieulx, chascun selon son degré.
Du service de leurs mez ne vous fault ja tenir compte, car ilz furent
si grandement servi que rien n'y failly. Puis laverent et furent les
tables levees et graces dictes.
Et lors prist le roy d'Ausay la parole:« Seigneurs damoisiaux,
dist le roy, veulliez moy escouter. Il est verité qu'il a pleu a Dieu
que fortune m'a a ce meu que par vostre haulte prouesce je sui
desconfiz et suiz vostre prisonnier. Et vrayement je ne m'en prise
ja moins, quelque dommage que j'en doye avoir, car il a en vous
tant de bien, de honneur, de vaillance et de prouesse que de vous
veoir ne puet on fors amender. Or veulliez savoir que a moy longuement
tenir prisonnier ne povez gueres conquester. Si vous pry
humblement qu'il vous plaise a moy mettre a finance si raisonnable
que je ne soye pas destruiz de ma
seignourie, et vous y plaise a regarder en pitié, non pas prendre
ma fole emprise en vostre rigueur, combien que je congnoiz que
j'ay bien desservi a estre pugny rigoureusement.
Par mon chief, dist Anthoine, sire roy, qui vous puniroit selon
raison, vous n'avez pas de quoy amender a ceste damoiselle l'injure
que vous lui avez faicte; mais pour tant que vous recongnoissiez
verité, vous en aurez plus legiere penitence. Et vueil bien
que vous sachiez que mon frere et moy ne sommes pas venus de
nostre pays sur la fiance de gaignier peccune sur vous ne sur autrui,
mais en desir et en espoir d'acquerir honneur et bon renom, sans
avarice. Et quant a ce, dès cy nous vous quictons, quant de nostre
partie, mon frere et moy, vostre prison, par my tant que nous
vous tauxons a restituer a ma damoiselle tous ses dommages,
tant de larrecins, comme de pillaiges de proies, de bestes et de
toutes autres choses, au regart de preudes hommes,
dignes de foy, qui seront esleuz pour le dommage tauxer;
et de ce vous livrerez bons hostages et le jurrez par vostre foy et
sur Sainctes Euvangiles, et par vostre seelle, a emplir et enteriner
tout ce dessus dit. Et oultre plus, vous enconvenancerez
pareillement que jamais ne porterez ne ferez dommage, ne ne le
souffrerez a faire a vostre povoir dommage nul a ma damoiselle
qui cy est, et l'aiderez et conforterez, lui, son pays et tous ses
hommes, envers tous et contre tous qui dommage ou injure lui
vouldroient porter ou faire porter. Et se vous ne voulez tout ce
dessus dit accorder, sachiez que je vous envoyeray en tel lieu
que vous n'en ystrez de tout vostre vivant. »
Quant le roy entendy ceste parole, si respondy appertement:
« Sire, par ma foy, sachiez que je tien vostre tauxation a bonne;
mais qu'il plaise a ma damoiselle. Par foy, dist elle, sire roy, oïl,
puis qu'il plaist a mes damoiseaux. »Et lors reprist Anthoine le
parler et dist au roy ce qui s'ensuit:
« Damp roy, dist Anthoine, encores n'ay je
pas tout dit ce que je vueil que vous faciez. Il fault que vous faciez
fonder un prioré de XV. moines et le prieur en tel lieu qu'il plaira
a ma damoiselle et a son conseil, pour prier pour l'ame de ceulx
qui sont mors, tant de vostre costé comme de ce païs, et de noz
gens, qui pour vostre coulpe sont periz. Et de ce vous fault livrer
bons pleiges. Par foy, damoisiaux, dist le roy, je l'accorde. »Lors
le jura le roy par sa foy et sur Sainctes Euvangilles et tout ce dessus
dit, et en livra bons hostages. Et en furent faictes bonnes chartres
seellees de son seel et de tous les barons de son pays. Et ce
fait, Anthoine dist au roy:« Je vous rens, quittes et delivres, tous
voz prisonniers que nous et noz gens avons, et voz tentes et voz
paveillons; mais l'avoir qui est departy entre mes compaignons
ne vous pourroy je rendre. »Et lors lui fist delivrer jusques a IIIJm 
prisonniers, tous de gens d'estat. Et le roy l'encline et l'en mercie.
Que vous feroye je long compte? La feste
commenca grande par my Lucembourc et ou chastel. Chascun tint
a grant vaillance ce que Anthoine et son frere avoient fait au roy.
Et lors appella le roy d'Ausaiz les barons du pays a conseil et
leur dist:« Beaulx seigneurs, entretant comme le fer est chault,
on le doit batre. Combien que j'aye esté malveullans de vous et
de vostre damoiselle, si est ainsi advenu, car certainement je vouldroye
son prouffit et son honnour et le vostre. Beaulx seigneurs,
Dieux vous a envoyé belle adventure, se vous la savez prendre.
Sire roy, ce respondent ceulx, puis que si avant vous en plaist a
dire, si nous veulliez conseillier et dire que c'est. Par foy, dist le
roy, voulentiers. Il fault que vous faciez tant que Anthoine de
Lusignen prengne vostre damoiselle a moullier, et si sera vostre
seigneur; et lors pourriez vous dire tout seurement que vous n'avez
voisin ne marchissant si hardy qui osast
prendre sur vostre pays une poule sans congié. »Et ceulx respondent:
« Sire roy, se Anthoine la vouloit prendre, nous en serions
tuit joyant. Or m'en laissiez convenir, dist le roy, car, se Dieu
plaist, j'en vendray bien a chief. Actendez moy un pou ycy et je
m'en voiz par devers lui. »
Lors vint le roy a Anthoine et lui dist:« Sire damoisiel, les barons
de cest pays vous prient que vous admenez vostre frere et vostre
conseil en ceste chambre, car ilz ont grant desir de parler a vous
pour vostre prouffit et pour vostre honneur. Par foy, dist Anthoine,
voulentiers. »Lors appelle son frere et les dessusdiz de son conseil,
et entrent en la chambre; et les barons du pays enclinent les deux
freres et font grant reverence. Lors dist le roy d'Ausay:« Beaulx
seigneurs, ces nobles damoisiaux sont cy venus a vostre mandement.
Or leur dictes ce pourquoy vous les avez mandez. »Ceulx
respondent:« Sire roy, nous vous prions que vous lui veulliez declarer,
car vous le savez mieulx et plus honnourablement
faire que nul de nous. Par mon chief, dist le roy,
voulentiers. »Et lors dist le roy ces paroles:
« Anthoine, frans et nobles chevaliers, les barons de ceste contree
ont regardé et consideré la grant honneur que vous avez fait a
leur dame, a son pays et a eulx, et aussi que vous ne voulez riens
avoir du leur, ne de leur dame. Si ont advisé que par ce party
vostre raison y seroit trop petitement gardee. Et pour tant ilz vous
supplient qu'il vous plaise que vous leur accordez un don qu'ilz
vous demanderont, et si sera sans vostre coustenge. Par mon chief,
dist Anthoine, beaulx seigneurs, et vous, sire roy, se c'est chose
que je puisse faire par honneur, je le vous accorde. Par mon chief,
dist le roy, doncques est leur requeste passee, car ilz ne quierent
que vostre prouffit et vostre honneur. Or dictes doncques, »dist
Anthoine.« Damoisiau, dist le roy, ilz vous veullent donner la duschié
de Lucembourc avecques leur dame,
qui est une des plus belles de toute ceste contree. Or ne reffusez
pas ce noble don. »Quant Anthoine l'entendy, si pensa moult longuement,
et a chief de piece respondy:« Par ma foy, mes seigneurs,
je ne cuidoie pas estre venuz en ceste contree pour ceste querelle.
Mais puis que je le vous ay octroyé, je ne m'en desdiray ja. Or
soit la damoiselle mandee, et se il luy plaist, il me plaist. »
Lors fu la pucelle mandee par quatre des plus haulx barons,
et, en venant, lui compterent ceste besoingne, dont elle fu moult
liee, combien qu'elle n'en feist nul semblant. Lors qu'elle vint en
la chambre, elle enclina Anthoine et tous les barons, et en lui regardant,
elle mua une couleur plus vermeille que rose. Et les barons
la bienviengnerent moult et lui compterent cest affaire. Quant
la pucelle l'entendy, si respondy moult gracieusement:« Beaulx
seigneurs, premierement je rens graces a
Dieu et a vous après, de l'onneur dont il m'a presentement pourveue,
car si povre orpheline comme je sui n'est pas digne d'estre
assignee en si hault lieu que d'avoir la fleur de chevalerie et de
noblesce de toute crestienté. Et d'autre part, je sens et congnois
que vous, qui estes mes hommes, qui veez plus cler en mes besoingnes
que je ne fais, ne me conseilleriez chose qui ne feust mon
prouffit et mon honneur; si ne vous doy ne ne vueil desdire, mais
suis preste d'obeir a vostre plaisir. Par Dieu, damoiselle, distrent
les barons, vous dictes bien. »
A quoy vous seroit la chose longuement demenée? Ilz furent
fiancez a grant joye, et le landemain furent espousez. Et fu la feste
grant et noble. Moult furent ceulx du pays liez et joyeulx quant ilz
sceurent ces nouvelles. Le duc Anthoine jut la nuit lez sa moillier.
Et celle nuit fu engendrez un tres vaillant hoir, qui puis fist moult
de prouesces et de vaillances. Et fu nommé
Bertran. La feste dura XV. jours. Et donna le duc moult de beaulx
dons. Lors prist Anthoine les hommages de ses hommes et de ses
fiefvez. Et donna le roy d'Ausay a ses hommes congié d'aler en
leurs pays et demoura avecques Anthoine a privee mesgnie, pour
acomplir ce qu'il avoit en convenant au traictié de la paix. Et
ala le duc, son frere, le roy et la baronnie par my le pays, visitant
bours, villes et forteresses et mist tout a point par si bonne ordonnance
que chascun disoit que c'estoit un des plus saiges princes
que ilz eussent oncques mais veu. Et quant il ot bien visité tout
le pays, si retourna a Lucembourc, ou la duchesse Crestienne le
receut moult liement. Et lors ot conseil le duc Anthoine de porter
sur ses armes l'ombre d'un lyon de gueules, a cause de sa duchié,
et aussi la duchesce l'en avoit par mainteffoiz requis et prié. Ainsi
sejournerent a Lucembourc environ deux mois le duc
et le roy et Regnault en grant deduit. En ce pendant
estes vous venu un messagier qui venoit de Behaingne de par le
roy Fedric, qui fu frere le roy d'Ausay, que payens et Sarrasins
avoient assegié en Prange.

Comment le messaige du roy Fedric de Behaigne vint querir secours
au roy d'Ausaiz, son frere, contre les payens qui le tenoient assegié.
En ceste partie dit l'ystoire que un messaige vint a Lucembourc
de par le roy Fedric de Bahaigne, qui moult par estoit vaillant
et preudoms, et qui fort avoit soustenu la foy catholique en son
temps contre les Sarrazins, le roy de Craquo
et les autres roys marchissans; et pour tant l'avoient pour lors
couru sus en son pays. Et n'estoit pas le roy Fedric fort assez, et
s'estoit mis en sa cité de Prange, lui et la plus grant partie de
ses gentilz hommes. Cellui roy n'ot plus de hoirs que une seule
fille, et ot a nom Aiglente. Et le dit roy Fedricestoitfrere du roy
d'Ausay, et pour tant envoioit il au secours devers lui. Le messaige
avoit esté en Ausaiz, et la lui avoit on dit que le roy estoit a Lucembourc.
Tant enquist le messagier que il trouva le roy, et lui
presenta la lettre de par le roy son frere.
Le roy rompy la cire et lisi la lettre. Et quant il voit le meschief
ou son frere est, si a dit si hault que tous le porent oïr et entendre:
« Hahay, dist il, Fortune, comme tu es perverse et poy fiable! Ly
homs est bien deceuz qui en toy ne en tes dons s'affie. Or n'a pas
granment que du plus hault de ta roe tu m'as mis au plus bas,
et encore ne te souffist il mie, mais me veulz destruire, quant mon
frere, qui est un des preudoms et un des plus vaillans
roys du monde, tu veulz ainsi desemparer de son
royaume, se Dieux, par sa grace, n'y met prouchain remede. »Lors
tourne devers le duc Anthoine, en disant:« O tu, tres nobles et tres
vaillans homs, or me va de mal en piz. Vostre haulte, noble et
puissant chevalerie ne m'a pas tant seulement maté ne amenry
de mon honneur, mais avec moy le plus preudomme et le plus
vaillant roy qui feust en toute la langue tudesque et qui plus
vaillaument a deffendu nostre foy catholique contre les ennemis
de Dieu. Or est ainsi que je ne le puis secourir devers ses ennemis.
Ainsi sommes nous deux roys exilliez par vostre prouesce, non pas
par vous, mais par ma fole emprise, car Dieux si m'a pugny encore
moins que je ne l'avoye desservy. »Et lors commence a mener une
telle douleur que c'estoit une pitié a veoir.
Moult fut doulent le duc Anthoine quant il ot entendu les piteux
regrez que le roy d'Ausay avoit fais.
Et lors lui dist:« Sire roy, dictes moy pourquoy vous menez si grant
doulour. Sire, dist le roy, par Dieu, il y a bien cause. Or vous plaise
a regarder en ceste lettre et vous verrez la douleur et le meschief
ou mon frere est, auquel je ne puis aidier ne conforter, car vous
avez confondue ma puissance. »Lors prist le duc la lettre et la lisy
de chief en chief, et voit la misere ou le roy Selodus de Craquo
tenoit le roy Fedric de Behaigne, en Prange sa cité, ou ilz n'ont,
si comme dit la teneur de la lettre, pas pour vivre pour plus de
trois a quatre mois. Quant le duc Anthoine scot le meschief que
les Sarrasins font au roy, si en ot grant pitié et jure en son cuer
que pas ne demourra en ce party et que Sarrasins acheteront la
peine que ilz font souffrir aux Crestiens. Et lors dist au roy:« Sire
roy, se je vous vouloye aidier a secourir vostre frere, y vouldriez
vous aler? »Et quant le roy entent ceste parole, si se gecte a genoulx
en disant:« Sire, se vous me vouliez faire ceste grace, je vous jure
ma foye que je feroye Regnault, vostre
frere, roy de Behaigne après le decez de mon frere le roy, qui est
ainsnez de moy bien prez de XX. ans; car sachiez que mon frere
n'a plus de hoirs que une bele fille, qui a nom Aiglentine, qui a
environ XV. ans, et celle donray je, s'il vous plaist, a Regnault,
vostre frere. Par foy, dist le duc, et je l'accorde. Or vous en alez en
Ausaiz et faictes vostre mandement. Et soiez cy dedens trois sepmaines
et vous logiez la en ces prez, en voz tentes qui encores
y sont tendues; et entretant je manderay ma gent qui sont en la
guerre avecques un mien chevalier en la Leffre ou on lui avoit fait
tort. »Et le roy lui respond:« Sire duc, Cellui le vous merisse qui
souffry la mort en la croix pour nous rachater de l'infernal servage. »
Puis prent congié du duc et de la duchesse et de Regnault
et de toute la baronnie, et monte a cheval, et s'en va errant avec
sa mesgnie, tant comme il puet, vers son pays d'Ausaiz, doulens
de sa perte et joyeulx du secours que le duc
Anthoine lui a promis faire pour secourir le roy Fedric, son frere.
La vraye histoire nous tesmoingne que tant chevaucha le roy
qu'il vint en son pays d'Ausaiz, ou il fu moult bienviengniez de
sa baronnie, et ala tantost veoir Melide, sa fille, qui n'avoit pas
encore deux ans accomplis, et puis repaira vers ses barons et leur
a dit tout son affaire, et comment il lui falloit aler secourre son
frere, et comment le duc Anthoine et Regnault, son frere, l'yront
aidier a toute leur puissance.« Par foy, sire, dirent les barons, dont
ne puet il que la besoingne ne se porte bien, car encontre leur effort
ne pevent payens contrester. Or vous delivrez de faire vostre mandement,
car nous yrons tous avec vous. »
Lors fait le roy son ost semondre et mande par tout ses amis
et aliez. Et en pou de temps assembla bien de VJ. a VIJ. mil hommes.
Et se part de son pays et y laissa bon gouverneur. Puis
erra tant que, au chief de trois sepmaines, il se loga
devant Lucembourc, en la praierie, es tentes qu'il y avoit laissiees.
Et les gens au duc Anthoine estoient revenus, qui furent en nombre
cinq mille bacinez et mil et cinq cens que arbalestriers que
archiers, sans ceulx de la duchié, qui furent bien IJ. mille. Mais
Anthoine n'en voult mener que mille, et le remenant laissa pour
garder le pays, et le recommanda, et la duchesse aussi, a un baron
de Poictou nommé le seigneur d'Argenton.
En ceste partie dit l'ystoire que, quant le duc Anthoine prist
congié de la duchesse, qu'elle fut moult courrouciee, mais elle n'en
ose monstrer semblant, mais lui prie de revenir le plustost que il
pourra, et il lui dist que si fera il et lui dist:« Duchesse, pensez de
vous et de vostre fruit; et, se Dieux donne par sa grace que ce
soit un filz, si le faictes baptisier, et vueil qu'il soit nommez Bertran. »
Et la dame respond:« Monseigneur, a vostre plaisir. »
Atant s'entrebaisent, et s'en party le duc
et vint a ses gens et fait sonner ses trompettes. Ly ost se desloge
et se met a chemin. La peussiez oïr grant effroy. L'avant garde
chevauche a exploit, laquelle conduisoit le roy d'Ausay et Regnault
de Lusignen, montez sur un hault destrier lyart, armez de toutes
pieces, excepté le bacinet; qui tenoit un gros baston ou poing, et
ordonnoit ses gens moult a droit. Et bien sembloit prince de hault
cuer et de haulte emprise. Et après l'avant garde venoit le sommage
et la grosse bataille, et puis l'arriere garde, que le duc Anthoine
faisoit, car on lui avoit bien dit que en cellui pays avoit foison de
robeurs, mais le duc leur manda de fort en fort, que se ilz estoient
si hardy de prendre rien sur lui ne sur ses gens, qu'il en feroit tele
justice que les autres s'en chastieroient. En ce party passa toute
la Leffe que mal soit cellui qui y feust si hardiz de mesprendre
sur l'ost qui vaulzist une maille.
Une nuytie loga l'ost devant Aes, et lui firent les bourgois de
moult riches presens, dont Anthoine les
mercia moult, et leur offry son service, se mestier en avoient. Et
le lendemain, après la messe, se desloga l'ost et errerent tant qu'ilz
se logierent sur le Rin, qui est une grosse riviere merveilleusement.
Et firent ceulx de Couloigne grant dangier de laissier passer l'ost
par my la cité, au pont.
Anthoine fu moult doulens quant il scot que ceulx de Couloigne
faisoient dangier de lui et son ost laissier passer par my la cité.
Lors leur manda moult fierement comment il s'en aloit pour lever
le siege du roy de Craquo, qui avoit assegié le roy de Bahaigne a
 LXm. Sarrasins en sa cité de Prange, et que ilz lui mandassent se
ilz estoient de la partie des Sarrasins, et il auroit sur ce adviz,
et aussi que mal gré leurs dens il trouveroit bien passage, mais
non pas si brief que par leur ville, et que, se ilz se destourboient
d'une journee, il savoit bien la maniere comment il en feroit retour
de quatre.
Quand ceulx de Couloingne oyrent ce mandement
et ilz furent bien informez de la fierté et de la puissance
des deux freres, si orent grant doubte et envoierent par devers
le duc Anthoine quatre des plus notables bourgois de la cité, qui
moult humblement lui firent la reverence, et furent moult esbahiz
de sa fiere contenance. Nonpourtant lui dirent:« Tres noble et puissant
sire, les bourgois de la cité de Couloigne nous ont envoiez
par devers vous; et sachiez que ilz vous lerront passer par my la
cité paisiblement, par si que ilz soient seurs que vous ne leur laisserez
porter dommage de vous ne de voz gens. Par foy, dist Anthoine,
se j'eusse eu voulenté de leur porter contraire, je leur eusse fait
savoir. Et aussi je n'ay pas cause de le faire, car je ne scay pas
que ilz m'aient riens meffait, ne aux miens, combien que ilz m'y
font penser quant ilz se deffient de moy qui oncques riens ne leur
meffiz. Alez, si leur dictes que, se ilz ne se sentent de viez temps
meffait devers moy ou devers les ducs, mes predecesseurs, dont
ilz n'ayent eu accord, qu'ilz me laissent
passer seurement, se non qu'ilz le me facent savoir. »
Quant ceulx entendirent la parole, si prennent congié, et noncierent
aux bourgois le mandement du duc. Et ceulx mirent leur
conseil ensemble, et par les anciens trouverent qu'ilz ne avoient
oncques eu discort aux ducs de Lucembourc, ne a leurs complices,
et que, puis qu'il estoit si vaillans homs et si veritables, qu'ilz le
lerroient passer. Et lui remanderent ces paroles, et avec ce lui
envoierent moult de beaulx presens, tant d'avoine comme de pain,
de grant foison vins, de chars, de vollaille et foison de groz saumons.
Quant le duc Anthoine ouy la response et vit les grans presens,
si les mercia moult. Et leur dist qu'il estoit moult joyant
quant ceulx de la bonne ville vouloient estre ses amis, et que ilz
sceussent bien, se ilz avoient besoing de lui, il seroit leur amy a
tout son povoir. Et ceulx l'en mercierent. Et fist le duc donner
a ceulx qui avoient amenez les presens moult
de riches dons, autant ou plus que les presens qu'ilz avoient amenez
valoient, car il ne vouloit pas que ceulx de la ville pensassent qu'ilz
voulzist rien du leur. Si lui tournerent a grant vaillance, et ainsi
demoura ceste nuitiee.
En ceste partie dit l'ystoire que celle nuitie sejourna l'ost devant
Couloigne. Et fu moult bien rafreschy des biens de la ville, car
le duc les fist despartir tant que chascun en ot largement. Et le
lendemain, par matin, le duc entra en la ville, a deux cens hommes
d'armes. Et fist crier, sur la hart, que nul ne feust si hardiz qui
prensist en la cité rien sans paier. Et lors passa l'avant garde en
moult belle ordonnance. Et dirent bien ceulx de la cité que oncques
mais n'avoient veu gens d'armes en plus belle ordonnance. Et
après passa le sommage, et se logerent par de la la riviere, tout
au long de l'eaue, et fu bien heure de vespres avant que le sommage
feust passez. Celle nuit loga le duc en
la cité, o lui les haulx barons de l'arriere garde, ou on lui fist grant
honneur. Et donna a soupper aux dames de la ville et aux bourgois
et a pluseurs gentilz hommes, chevaliers et escuiers, qui demouroient
en la cité. Et après soupper commença la feste grant. Et,
au partir, sachiez qu'il n'y ot dame ne damoiselle a qui le duc ne
feist presenter bel joyel, selon ce qu'il lui sembloit que la personne
le vaulzist. Et aussi fist il a aucuns des bourgois et especialement
a tous les gentilz hommes, et acquist tellement l'amour d'eulx que
ilz voulzissent bien que il feust leurs sires.
Le landemain, par matin, passa la grosse bataille, et puis passa
l'arriere garde en belle ordonnance, et se logierent oultre le Rin.
Et prist le duc congié de ceulx de la ville, et moult les mercie de
l'onneur que ilz lui ont faicte. Et ceulx lui respondent tous d'une
voix:« Noble duc, la cité et nous sommes du tout en vostre commandement,
plus que a seigneur marchissant que nous ayons. Et ne
nous espargniez de chose que nous puissions faire,
car nous en sommes tous prests, et ore et autresfoiz. »Et
le duc les mercie moult humblement, et se part d'eulx et s'en vint
a sa tente.
Le lendemain, par matin, ainsi que le duc yssoit de sa messe
et qu'il faisoit tromper pour deslogier et que l'avant garde s'estoit
mise au chemin et le sommage, estes vous venus quatre chevaliers
de la cité, armez et montez comme saint George, excepté du bacinet,
qui descendent devant le logeiz au duc. Et CCCC. hommes d'armes
les suivoient, et cent arbalestriers. Les chevaliers saluerent le
duc et puis dirent:« Tres noble et puissant duc, la noble et bonne
cité de Couloingne se recommande en vostre bonne grace. Et, chier
sire, pour le grant honneur et la grant noblesce qu'ilz ont veue en
vous, ilz desirent a estre voz bons amis et que vous les ayez pour
recommandez, et vous envoient quatre cens hommes d'armes et
cent arbalestriers d'estoffe, paiez pour VIIJ. mois, pour aler avecques
vous tout partout ou il vous plaira.
Par mon chief, dist le duc, grans mercis, beaulx seigneurs, et vous
soiez les tres bien venuz. Ceste courtoisie ne fait pas a reffuser, et
saichiez que je ne l'oublieray pas en temps et en lieu. Sire, dist
ly uns des chevaliers, il n'y a nul d'entre nous IIIJ. qui ne sache
tous les chemins de cy en Prusse, et en Esclavonnie, et en Craquo.
Se mestier est, nous vous y guiderons bien et seurement par tous
les destrois, passaiges et rivieres. »A ce respondy le duc:« Beaulx
seigneurs, cecy n'empire pas nostre affaire, et je n'y renonce pas
quant il sera temps. »Atant les fait mettre en ordonnance et les
retint de sa banniere.
Atant se desloge l'avant garde et la grosse bataille et l'arriere
garde, et ont tant erré par leurs journees que ilz sont venuz en
Bavieres. Et estoit le duc Ostes de Baviere a une grosse cité appellee
Mirnuc, a tout grant gent, car il se doubtoit forment du roy
Solodus de Craquo qui estoit au siege devant Prange, ou il tenoit
le roy Fedric de Behaigne en grant misere;
car il avoit bien avec luy IIIJxx mil Sarrasins en sa compaignie.
Et se doubtoit le duc Ostes que, se le roy de Craquo avoit sublimé
a lui le roy Fedric, qu'il ne lui venist courir sus. Et pour tant il
avoit assemblé son conseil assavoir mon qu'il en pourroit faire.
Atant estes vous venu un ancien escuier qui estoit au duc Oste:
« Monseigneur, par l'ame de moy, je vieng de devers les marches
de Mellumge, mais il s'avale pour venir icy les plus belles gens
d'armes que oncques mais je veisse, et ne scet on ou ilz veullent
traire, fors tant qu'ilz tyrent le droit chemin pour venir icy. Par
foy, dist le duc, je me donne merveille quelz gens ce sont. Se le
roy d'Ausaiz n'eust esté l'autrier desconfit devant Lucembourc,
je pensasse que ce feust il qui alast aidier le roy Fedric, son frere,
contre les Sarrasins. Et, par mon chief, se ce feust il, je alasse avecques
lui pour le secourir. Monseigneur, dist l'escuier, c'est bon de
envoier savoir quelz gens ce sont, ne se ilz
vous veullent se bien non. Damp escuier, dit le duc Oste, aler vous
y convient, puis que vous les avez veuz, car c'est droit. »Et cil respont:
« Par ma foy, j'en suiz tout prest et a Dieu vous commant. »
Il se part et a tant erré qu'il appercoit l'ost ou fons d'une valee
sur une riviere, et percoit les cuisines fumoier, courir chevaulx et
courciers parmy la prayerie, les gentilz hommes par trouppeaulx.
Les uns saillent, les aucuns luttent, les autres gectent la pierre ou
la barre de fer ou la lance ou la darde. Les aucuns espreuvent leurs
braguemars ou leurs pieces ou leurs bacinez de trait, de ject, d'espees,
et d'autres pluseurs fors essays. Par mon chief, dist l'escuier,
vecy bonne contenance de gens d'armes; ilz ne sont pas apprentiz
de leur mestier. Telz gens font fort a ressoingnier et a doubter.
Lors regarde a dextre, sur une petite montaigne, et voit le guet
ou il ot bien Vc. hommes d'armes et voit les coureurs descouvrir
tout autour de l'ost.« Par foy, dist l'escuier,
qui moult avoit veu en son temps, ce sont tout adroit gens d'armes
et de conqueste. »Lors entre en l'ost et demande le logeis de cellui
qui a le gouvernement de l'ost, et tantost y fu menez. Quant il
vint devant Anthoine, si fu moult esbahiz de sa facon et de sa
fierté; non pour tant le salua moult courtoisement et puis lui
dist:« Monseigneur, le duc Oste de Baviere si m'envoye par devers
vous savoir mon que vous querez en son pays et se vous lui voulez
se bien non; et aussi qui vous estes qui menez si noble compaignie
comme je voy cy assemblee, car il scet bien que vous n'alez
mie a tel route que vous n'aiez grant affaire. Amis, dist Anthoine,
dictes a vostre seigneur que nous ne voulons que bien a lui et à
son pays. Et lui pourrez dire que c'est le roy d'Ausaiz et Anthoine,
duc de Lucembourc, et Regnault, son frere, et pluseurs autres barons,
nobles, chevaliers et escuiers, qui en alons secourre
le roy Fedric de Bahaigne des Sarrasins. Sire, dist l'escuier,
Dieu vous doint faire bon voyage par sa saincte grace, et a
Dieu vous command. Je le voiz dire a monseigneur. Alez a la garde
de Dieu, »dist Anthoine.
L'escuier se part et vint en la cité et recorda au duc tout ce que
vous avez ouy, et la facon et le gouvernement de l'ost, et dist:
« Sire, certainement ce sont les gens que je veisse oncques qui plus
font a prisier et a doubter. Par mon chief, dist le duc, il muet ces
deux freres de grant honneur et de grant vaillance de venir de si
loingtain pays querir adventures et secourir le roy Fedric contre
les ennemis de Jhesucrist. Et je prommet a Jhesucrist que ce ne
sera pas sans moy, car il me sera tourné a grant hontaige se je n'y
aloye, posé encore qu'il est mon cousin et que ma terre marchist
si prez de mon royaume, et que les estrangiers le viennent secourir
de si longtaine marche. »Et pour lors avoit fait ly ducs Ostes son
mandement et avoit bien de trois a quatre
mille combatans. Que vous feroye je long compte? L'ost se desloga
et passa par devant Murnuc. Et lors le duc Oste yssy a belle
compaignie de chevaliers et d'escuiers et s'en vint presenter au
roy et a Anthoine, lui et ses gens. Anthoine le receupt liement et
le conjoy moult vaillaument. Et ainsi chevaucha l'ost ensemble
bien six jours. Et cy se taïst l'ystoire d'eulx et parle du roy Fedric,
et ses gens, et du siege.
En ceste partie dit l'ystoire que la puissance du roy Solodus
de Craquo fu moult grande, et n'osoit pas bonnement a plain le
roy Fedric yssir. Non pour quant fist il mainte saillie sur les Sarrasins,
ou il les greva moult, et y ot mainte grosse escarmouche,
et presque tous les jours estoit la meslee a la barriere. Et avoit
en la cité cent bacinez de Hongres qui durement estoient bons
chevaucheurs, et yssoient moult souvent et estourmissoient l'ost
et portoient grant dommage.
Or advint une journee que Sarrasins vindrent
escarmouchier par un matin, et ceulx de la ville avalerent
le pont et ouvrirent portes et barrieres, et yssi le roy tous armez
a belle compaignie, et firent grant occision de payens et les rebouterent
jusques aux logés. Le roy de Craquo estoit armez et montez
sur un fort destrier, sa banniere au vent, acompaignié bien
de XV  mille. Sarrasins, et s'en vint vers la bataille. La ot maint
coup pris et donné, et par force convint Bahaignoiz reculer jusques
aux barrieres. La ot grant mortalité de l'un costé et de l'autre,
car le roy Fedric resbaudissoit moult ses gens. Et apperceut le roy
Solodus qui faisoit grant dommage de ses gens. Lors broche le cheval
des esperons et estraint l'espee ou poing et va ferir le roy sarrasin
sur le heaume par telle vertu qu'il l'embrunche sur le col
du destrier, et par pou qu'il ne versa par terre, car il perdy tous
les deux estriers. Mais ses gens s'en apperceurent et le redrecerent
en estant. Et le roy Fedric fiert un payen
par telle force que il l'abat mort par terre. Le roy de Craquo fu
revenu a lui, et tenoit une archigaye a un fer trenchant et large,
et voit le roy Fedric qui moult dommage ses gens. Il s'approuche
de lui et escout l'archigaye et la laisse aler devers le roy Fedric
par telle vertu que il le perce de part en part. Et le roy, qui tost
senty la destrece de la mort, ne se pot plus tenir sur le destrier,
mais chey a terre a la renverse tout mort. Lors furent Bahaignons
moult doulens et rentrent en la cité et lievent le pont et ferment
la porte. Lors commenca grant la douleur parmy la ville.
Et le roy de Craquo fait prendre le corps du roy Fedric tout
mort et le fist ardoir devant la porte pour plus esbahir ceulx de
la cité de Prange.

Comment le roy Selodus fist ardoir le corps
du roy Fedric de Bahaigne devant la porte de Prange.
Quant ceulx de la cité sceurent la mort de leur roy, si furent
moult doulens et moult esbahiz et demainent moult grant douleur.
Mais, par especial, sur tous eulx, la pucelle Aiglentine menoit
tel dueil que c'estoit grant pitié a veoir, et disoit en ses regrez:
« Hee, Vray Dieu, qui est ce qui me pouroit ores conforter,
quant je voy la mort de mon pere et la destruction de mon peuple
et de moy, ne je ne voy lieu dont secours
me puist venir, car j'ai ouy dire que mon oncle le roy d'Ausay, ou
je me fioye, a esté desconfiz devant Lucembourc. Vrais Dieux!
Or ne scay je mais ou attendre, fors en vostre tres saincte benigne
grace. Tres noble et excellente Vierge, Royne, Mere du Sauveur
de tout le monde, veulliez reconforter ceste povre orpheline et la
veulliez garder par vostre saincte pitié et par vostre misericorde,
que ces faulx Sarrasins n'aient ja puissance sur son corps. »Lors
demaine la pucelle telle douleur que c'estoit grant pitié a veoir
et se deteurtoit et tiroit ses cheveulx, que de l'angoisse qu'elle
sentoit il n'a si dur cuer ou monde qui n'en eust eu pitié. Et ses
dames et ses damoiselles la reconfortoient le plus bel qu'elles le
savoient faire. Mais en son dueil n'avoit point de fin.
Et ceulx de la cité estoient tant esbahiz et desconfortez, tant
de la mort de leur roy comme de la doubte des Sarrasins, que ilz
ne savoient que faire d'eulx rendre, sauve
leurs vies, car le roy Selodus leur faisoit fort requerir et leur faisoit
monstrer comment ilz ne se povoient tenir, et que, se il les
prenoit par force, que ilz n'y auroient ja rancon, fors d'estre tous
ars en pouldre, dont la cité fu en grant balance de rendre. Mais il
y ot de moult preudommes chevaliers qui moult avoient amé le
roy et amoient la pucelle, sa fille, qui leur disoient:« Fausse gent,
que voulez vous faire? Encore n'est pas revenu le messaige qui
est alez querre le secours au roy d'Ausaiz. Prenez cuer en vous,
car vous orrez par temps bonnes nouvelles. »Quant ceulx les entendirent
ainsi parler, si respondirent au conseil des Sarrasins que ilz
ne se rendroient point et qu'ilz estoient tous confortez en contre
leur puissance. Quant Selodus le scot, si fu moult courrouciez et
jura ses dieux que tous seroient ars en pouldre. Mais en pou d'eure
Dieux labeure. Et aussi tel jure aucunesfoiz de son marchié qui
puis en laisse. Non pour tant aussi fist Selodus ainsi comme vous
orrez cy avant en la vraye histoire.
Le roy Selodus fut moult courroucié de la response, et fait escarmouchier
souvent et assaillir la cité et les descuere et griefve quanqu'il
puet, car il voit et appercoit que ceulx de dedens se deffendent
lentement; et, se ne feust la doubte et crainte des nobles du
pays qui la estoient, ilz se feussent rendus de fait.
Or vous diray du duc Anthoine et de son frere Regnault et du
roy d'Ausaiz et du duc Oste de Baviere, qui admenoient leur ost
bien hastivement, car bien avoient ouy dire la misere ou ilz estoient
en la cité, mais pas ne savoient la mort du roy Fedric. Un jeudy,
au soir, s'en vindrent logier sur une riviere, environ a une grosse
demie lieue de Prange. Et cellui soir fu commandé a un chevalier
du pays, qui estoit en leur compaignie, que il alast le lendemain
noncier leur venue en la cité. Et cil monta tout au plus matin a
cheval et s'adreca vers la ville. Mais le roy
Selodus avoit fait armer ses gens, et faisoit fort assaillir la cité,
car il avoit grant desir de la prendre, et faisoit moult asprement
assaillir, et ceulx de dedens se deffendoient moult laschement.
Bien s'en appercoivent Sarrasins et assaillent tant plus courageusement.
Et ja feust la besoingne mal tournée quant cellui chevalier
vint, qui bien apperceut l'assault et la feble deffense de ceulx
de dedens.
Il escheva l'assault et vint a une poterne. Ceulx de la garde
le congnurent bien et le laissierent entrer dedens. Et s'en court
par my les deffenses, criant: Seigneurs, deffendez vous, ayez bon
cuer. Vecy la fleur de chevalerie du monde qui vient a secours
avecques le roy d'Ausaiz, et les verrez tantost commencier la
bataille; ja Sarrasin n'en eschappera qui ne soit ou mort ou pris.
Et quant ceulx l'entendent, si gettent tous ensemble un cry hault
et grant, et se prindrent a deffendre par tele maniere que mal
soit du Sarrazin qui osast demourer ou pié
du mur. Et demoura ou fons des fossez grant foison de payens
mors et affolez. Et quant le roy Selodus appercoit qu'ilz avoient
repris si grant cuer, si en fut fort esmerveilliez, et moult en fu
doulent, ne il ne scet que penser, car il n'y a si hardy Sarrazin qui
osast approuchier, mais en vont tous reculant arriere.
Et quant le roy Selodus appercoit que ses gens reculoient ainsi,
si en fu moult doulent et ot grant merveille pour quelle cause ceulx
de dedens avoient reprins tel cuer. Mais par temps sera plus courrouciez
que devant, car le duc Anthoine chevauche, banniere desploiee,
en belle bataille. Et avoit fait laissier les logeiz tous droiz
et bien Vc. hommes d'armes pour les garder. Et estoit le roy d'Ausaiz
et le duc de Bavieres en l'arriere garde et Anthoine et Regnault
en la premiere bataille. La veissiez noble bachelerie et ces bannieres
venteler au vent, bacinez, harnaiz de jambes, l'or, l'azur et les
couleurs des bannieres et des pennons resplendir
contre le soleil.
Et tant errerent en ordonnance qu'ilz virent la cité que Sarrasins
assailloient. Et veoient les tentes et les trez et les paveillons,
ou il avoit grant foison de Sarrasins. Lors fist Anthoine arrester
ses gens, tant que l'arriere garde feust venue, et ordonna sur les
esles archiers et arbalestriers. Et lors furent apperceuz des Sarrasins,
qui le coururent dire au roy Selodus, en disant:« Laissiez
l'assault, que a mal heure fut il encommenciez. Car sachiez que
veez cy tant de crestiens venir que tous les champs en sont couvers. »
Quant le roy ouy ce, si fu moult courrouciez et fist laissier
l'assault. Et s'en vint au dehors de son logeiz et ordonne ses gens
et les batailles au mieux qu'il puet. Et Anthoine et Regnault font
sonner leurs trompettes, et fait sa bataille mouvoir tout le petit
pas.
Quant les deux osts s'entrevirent, la ot grant effroy, et a l'approuchier
fu la huee grant. La en y ot de telz qui voulzissent
bien estre dont ilz se furent partiz. A l'abaissier des
lances ot grant abbateiz, et, d'un costé et d'autre, de mors et de
navrez grant foison. Lors trayent les espees et fierent l'un sur
l'autre sans pitié. La ot maint Sarrasin mort et abatu par terre.
Moult bien si prouverent Poitevins et font grant occision des Sarrasins.
Mais le roy Selodus crie son enseigne a haulte voix, et joint
l'escu au pitz, et brandist le fust de lance et broche le destrier des
esperons; au doz le vont suivant Xm. Sarrasins. Et le roy baisse
la lance et fiert un crestien par telle vertu qu'il lui met fer et fust
et pennon tout par my le corps, et l'abbat mort a la terre. Et ses
gens le suivent au doz, qui moult vaillaument se porterent et
firent grant dommage de noz crestiens, et les ont reculez du gect
d'une lance. Lors crie le roy Selodus son enseigne, disant:« Ferez,
seigneurs barons, la journee est a nous, ilz ne nous pevent eschapper. »
Et Poitevins les reçoivent moult asprement.
Sachiez que la ot grant perte d'un costé et d'autre.
Atant esvous le duc Anthoine, l'espee ou poing. Quant il appercoit
ses gens reculer, par poy qu'il ne desue de dueil. Lors escrie
Lusegnen a haulte voix, et se boute entre les Sarrasins plus roidement
que fouldre ne chiet du ciel. Et fiert a dextre et a senestre,
et rompt et abat quanqu'il encontre; et ses gens le suivent au doz,
qui sont tous esbahiz de ce que ilz lui voient faire. La n'y ot si
hardy Sarrasin qui l'osast actendre, mais reculent vers leurs tentes.
Et le roy Selodus si escrie a sa gent:« Avant, seigneurs barons,
deffendez vous. Se pour un seul homme vous en fuiez, ce sera
grant honte. »La ralie sa gent et rent etal a Anthoine et aux Poictevins
moult bachelereusement. Atant es vous un admirault qui
se fiert en la bataille a Xm. payens. La renforce la meslee moult
obscure et moult horrible. La ot tant Sarrasins occiz que c'estoit
sans nombre, et mains crestiens y furent
bleciez.
Atant es vous l'arriere garde, que le roy d'Ausaiz et le duc Oste
de Baviere admenoient, qui se ferirent vigoureusement en la bataille.
La fu la douleur et l'occision grant, car moult bien endurerent
les faiz et d'un costé et d'autre. Atant es vous venuz Regnault
et Anthoine, qui se fierent d'accort entre les Sarrasins. Et font
telle occision qu'il n'y ot Sarrasin ne crestien qui ne s'en donnast
merveilleux coups que ilz donnoient. Et, en la parfin, il n'y ot si
hardy païen qui les ose attendre a coup, mais par tout ou ilz tournent,
ilz vont fuyant. Et tous les crestiens le font si bien que Sarrasins
eussent tourné le doz, ne feust le roy Selodus qui moult
vaillaument les tient ensemble. Et sachiez que il fist trop grant
dommage de crestiens, et ravigora ses gens par tel party qu'ilz
se deffendent asprement.
Mais quant Regnault appercoit le roy Selodus qui ainsi rent estal
et maintient la bataille si tres vaillaument
que on ne pourroit mieulx, si jure par Jhesucrist ou il mourra en
la paine ou il delivrera la place du Sarrasin. Lors tourne la targe
derriere le dos et broche le cheval par grant air, et s'en va a plain
cours vers le roy de Craquo. Et quant le roy le voit venir, si haulce
l'espee et le fiert sur le heaume de toute sa force un moult rude
coup. Mais l'espee glicha aval sur la senestre cuisse et le bleca un
petit, tant que le sang en couru jusques au talon. Et Regnault,
qui en fu moult doulent, lieve l'espee a deux mains et fiert le roy
Selodus par grant ayr sur le bacinet si grant coup qu'il fu si estonnez
que l'espee lui vola des mains et s'enclina sur le col du cheval,
et rompy par force la couroye du bacinet. Et Regnault le refiert
et le charge si de coups qu'il le convint voler par terre, et ot si
grant foule par dessus lui, car sa gent le vouloient rescourre, qu'il
fu mort et estaint entre les piez des chevaulx.
Et quant Sarrasins le sceurent, si tournerent en fuye. Et noz gens
les suivent et vont occiant par my les champs et par les buissons;
et sachiez qu'il en eschappa moult petit. Et ainsi fu la bataille
finee.
Et repairerent aux tentes des Sarrasins, et la se logent les deux
freres. Et le roy d'Ausaiz et le duc Oste se sont partiz a cent chevaliers,
et s'en vont vers la cité, ou ilz furent moult liement receuz,
car chascun avoit grant joye de la victoire. Et lors vindrent au
palays et descendirent, puis montent les degrez de la sale contremont.
Atant est Aiglentine venue a l'encontre de son oncle le roy
et du duc Oste de Bavieres.
Aiglentine, la pucelle, fu moult liee de la desconfiture des Sarrasins
et aussi de la victoire et venue de son oncle. Mais non contretant
elle avoit si grant douleur au cuer de la mort de son pere
qu'elle ne le povoit oublier. Mais quant elle approucha de son
oncle, si l'enclina et le bienviengna moult
doulcement en disant:« Mon chier oncle, vous soiez le tres bien venus.
Mais, s'il eust pleu a Dieu que vous feussiez venu deux jours plus
tost, vous eussiez trouvé monseigneur mon pere en vie, que le
roy Selodus a mis mort, et puis a fait ardoir le corps, pour plus
despiter la foy catholique. »Quant le roy l'entendy, si fu moult
doulent et jura Dieu et ses sains que autel feroit il du roy Selodus
et de tous les Sarrasins qu'il pourroit trouver, mors ne en vie.
Et lors fist on crier par la cité que de chascun hostel alast un homme
sur le champ pour assembler les Sarrasins mors sur une montaigne
et y portast on grant foison bois, et feust le roy Selodus mis tout
au dessus, et feussent tous couvers de bois, et feust le feu boutez
dedens, et feussent tous les payens ars et bruiz, et tous les crestiens
enseveliz et mis en terre saincte. Et lors le roy d'Ausaiz fist appareillier
pour faire l'obseque du roy Fedric, son frere, moult honnourablement,
ainsi comme vous pourrez cy
aprez ouir.

Comment le roy d'Ausaiz fist faire l'obseque du roy Fedric de Behaingne,
ou furent les IJ. freres et pluseurs autres barons.
L'ystoire nous dit en ceste partie que moult fu le roy d'Ausaiz
doulent de la mort de son frere. Mais le dueil en convient passer
quant il plaist a Dieu. Il fist apprester pour faire l'obseque moult
honnourablement, et fut tout prest a la grant eglise. Et lors monta
a cheval, avec lui le duc Oste de Bavieres et pluseurs des barons
de Bahaigne. Et s'en vont tous vestuz de noir aux tentes qui furent
des Sarrasins, ou les deus freres estoient
logiez. Et orent fait venir le sommage et ceulx qui gardoient les
logeiz, et fait tendre a un des costez de l'ost. Et departissoient les
deux freres l'eschec a chascun, grans et petiz, qu'il n'y ot cellui
qui ne s'en tint a bien paiez.
Estes vous venuz le roy, le duc Oste et la baronnie, qui saluerent
les freres moult courtoisement, et les freres les receurent moult
amiablement. Adont compta le roy d'Ausais aux deux freres comment
le roy Fedric avoit esté mort en bataille et comment le roy
de Craquo avoit fait ardoir le corps ou despit de toute crestienté;
et pour ce avoit il fait ardoir le roy Selodus et tous les Sarrasins.
« Par mon chief, dist Anthoine, sire roy, vous avez tres bien fait. »
Et vrayement le roy Selodus fist grant mesprison et grant cruaulté,
car puis que uns homs est mort, c'est honte a son ennemy de le
plus touchier.« Par ma foy, sire, dist le duc Oste, vous dictes verité.
Mais le roy d'Ausaiz est cy venus pour vous prier, et Regnault,
vostre frere, aussi, de venir a l'obseque du
roy Fedric, son frere, qui ja est tout prest de commencier; les
pseaulmes et vigilles furent dès ersoir dictes. »Adont respondirent
les freres:« Nous yrons voulentiers. »Et lors montent a cheval a moult
belle compaignie, et vindrent en la cité ou dames et damoiselles,
chevaliers et escuiers, bourgois et gens de commun les regardoient
a merveille. Et fort estoient esbahiz du gipp de lyon que Anthoine
avoit sur la joe, mais moult prisoient le beau corps et les beaulx
membres de lui et de Regnault. Et bien disoient:« Ces deux princes
sont bien tailliez de conquerir et tenir terre. »En ce party vindrent
a l'eglise et descendirent.
Aiglentine estoit a l'entree de l'eglise, qui moult humblement
fist la reverence aux deux freres et les mercia humblement du
noble secours que fait lui avoient, car, après Dieu, ilz luy avoient
sauvé son honneur, sa vie et son pays. Et Anthoine lui respont
moult humblement:« Damoiselle, nous n'avons fait fors
sans plus fors ce que nous devons, car tous bons crestiens
sont tenus de destruire les ennemis de Nostre Seigneur. »Et
lors les deux freres prindrent la pucelle par les deux lez et l'adextrerent
en son siege. La estoit la pucelle noblement acompaignie
de dames et de damoiselles du pays. L'obseque fu fait et les chevaulx
offers ainsi comme il appertient a ung si noble roy comme
le roy Fedric estoit. Et après le service fait, les deux freres monterent
et leur mesgnie. Et le roy d'Ausaiz et le duc Oste de Bavieres
adestrerent la pucelle jusques au palais, et la descendirent, et monterent
ensemble en la sale. Le disner fu prest; ilz laverent et puis
s'assistrent et furent bien serviz. Après les nappes ostees, laverent,
et furent graces dictes. La damoiselle fu convoiee en sa chambre,
qui moult fut doulente de la mort de son pere. Et lors appella le
roy d'Ausaiz les barons du païs en disant ces paroles:
« Seigneurs barons, dist le roy, il vous fault
entre vous adviser comment vous ayez un vaillant homme pour
gouverner le royaume de ma niepce, car terre qui est en gouvernement
de femme, c'est petit de chose. Or regardez qui y sera bon
au prouffit et honneur de ma niepce et au vostre. »Dont respondy
ly uns pour tous les autres:« Par foy, sire roy, nous ne savons homme
qui par devant vous s'en doye mesler, car se vostre niepce Aiglentine
estoit alee de vie a trespassement, la terre et le royaume de
Behaigne escherroit a vous; si que pour tant nous vous en chargons,
si en faictes a vostre guise, car c'est droit et raison. »Et quant
le roy entendy ces paroles, si respondy:« Par mon chief, pour le
plus brief, il faut ma niepce marier. Or lui querez un mary qui
soit digne de gouverner son royaume, car, quant a moy, j'ay assez
pays a gouverner, je ne quier pas a avoir la gouvernance de cestui. »
Lors respondent les barons tout promptement:« Sire roy, s'il
vous plaist que vostre niepce soit mariee,
si lui querez mary, car par dessus vous n'y a homme qui s'en meslast. »
Et quant le roy l'entent, si leur respond:« Beaulx seigneurs,
et nous y pourverrons a son prouffit et honneur et au vostre et bien
prouchainement, et je m'en voiz parler a elle pour ceste mesme
cause. »Et les barons respondirent:« Sire, Jhesucrist le vous vueille
merir. »
Et atant se part le roy et vint en la chambre sa niepce, qui humblement
le receupt. Et le roy lui dist:« Ma belle niepce, Dieu mercy,
voz besoingnes sont en bon party, et vostre pays est delivré du
dangier des Sarrasins par la puissance de Dieu et des deux freres
de Lusegnen. Or fault regarder comment vostre terre soit gouvernee
dores en avant a vostre honneur et prouffit et de voz gens. »Et lors
lui respondy la pucelle:« Tres chier oncle, je n'ay plus de confort
ne de conseil que vous. Si vous requier, pour Dieu et pour pitié,
que vous y veulliez pourveoir de remede,
car il est bien vray qu'a vous je doy obeir plus que a personne du
monde, et ainsi le vueil je faire. »Dont ot le roy grant pitié et lui
respondy:« Belle niepce, nous y avons ja pourveu; il vous fault
marier a un homme tel qui soit digne de vous gouverner, vous et
vostre pays, ainsi qu'il appertient et il n'est pas loing de cy, beaulx
et bons, nobles, preux, saiges et hardiz. Par foy, beaulx oncles,
dist la pucelle, ce sont grant foison de belles et bonnes taches, et
scay bien que vous ne me conseillerez pas voulentiers chose qui ne
feust a mon honneur, la ou vous le pensiez savoir ne considerer.
Mais, tres chier oncle, de moy si tost marier après la mort de mon
pere, je ne monstreroye pas que j'en eusse gaires de douleur de
sa mort. Et me semble que je me mefferoye trop et en seroye blasmee
moult durement en derriere; et tel me monstre belle chiere
qui en tendroit moins compte de moy. »
A ce respondy le roy:« Ma belle niepce,
grant chose a ou faire l'estuet, et de deux maulx on doit prendre
le plus petit, quant l'un en fault avoir. Il est bien vray, qui pourroit
bonnement, ce seroit bon pour honneur que vous actendissiez encore.
Mais quoy! Je vous suiz loing logiez, et ne puis cy gaires
demourer sans vostre tres grant dommage et le mien. Et aussi
fault il satisfaire les deux freres du noble secours que ilz vous ont
fait, du vostre et du mien. Et aucuns dient:“ Plus de prouffit et
moins d'onnneur. ”A dire qu'il conviengne que vous leur remunerez
la courtoisie qu'ilz vous ont faicte, la moitié de vostre royaume
ne souffiroit pas, a la paine et a la coustenge qu'ilz ont eue pour
vous. Et, d'autre part, belle niepce, sachiez que vous n'estes pas
trop bonne pour avoir si noble homme a mary comme Regnault
de Lusegnen, car il est bien digne d'avoir la plus grant dame du
monde, tant soit de noble ligne, tant de beauté, de bonté
et de haulte prouesce. »
Quant la pucelle entendy le roy, son oncle, si fu toute honteuse.
Et voit bien qu'elle est en dangier et de son peuple et de pluseurs
autres choses. Si ne scot que respondre, fors tant qu'elle dit tout
en plourant:« Tres chiers sires, je n'ay plus de confort que Dieu
et vous; faictes de moy et de mon royaume ce qu'il vous plaira.
Belle niepce, dist le roy, vous dictes bien. Et je vous jure par ma
foy que je ne feray chose que je ne face pour le mieulx. Or ne plourez
plus, car je vueil que vous vous delivrez de ceste besoingne,
car plus demourroit ceste baronnie, qui sont bien XIJ. mille combatans,
sur vostre pays, tant y aurez vous plus de dommage. »Et
celle, qui bien scet qu'il a droit, lui a dit:« Chiers oncles, faictes vostre
plaisir. »
Lors vint le roy en la sale ou les deux freres estoient, et moult
de noble baronnie, tant du pays comme d'ailleurs. Et lors prist
le roy la parole et dist a Anthoine:« Noble duc, plaise vous a entendre
a moy. Les barons de ce pays vous supplient,
et aussi faiz je, que il vous plaise que Regnault, vostre
frere, soit roy de Bahaingne et qu'il preingne pour moillier Aiglentine,
ma niepce. Et, chiers sires, veulliez lui prier que ce ne veulle
reffuser, car les barons de cest pays le desirent moult avoir a seigneur. »
A ce respond Anthoine:« Sire roy, ceste requeste est digne
d'estre octroyee, et dès cy si sera elle. Or faictes venir la damoiselle. »
Et tantost le roy et le duc Oste l'alerent querre et lui firent poser
le noir et vestir des plus riches garnemens qu'elle eust, et de ses
plus riches joyaulx, esmaulx, fermaulx d'or a riches pierres, ceintures
et chappeaux. Et ses dames et damoiselles furent noblement
atournees, et les pluseurs orent les chiefs bien perlez et druz
croisiez. Le roy et le duc Oste adestroient la damoiselle et les autres
venoient après. Quant la compaignie entra en la sale, si fu toute
enluminee de richesse et de beauté.
Anthoine et tous les barons honnourerent moult la
pucelle, qui tant fut belle que merveilles. Et elle leur
fist tres humblement la reverence. Et lors prist le roy la parole,
et dist ainsi:« Sire duc de Lucembourc, tenez nous noz convenances,
veez cy de quoy nous vous voulons tenir les vostres. Par mon chief,
dist le duc Anthoine, c'est raison. Or ca, dist le duc, Regnault,
beau frere, retenez ceste noble pucelle et l'onneur du noble royaume
de Bahaigne. »Lors passe Regnault avant et dist en hault:« Par
ma foy, beaulx freres, premierement je rens graces a Dieu, a vous
et au roy qui cy est, et a tous les barons de cest pays de ceste haulte
honneur, car, s'il n'y avoit seulement que la pucelle tout sans l'eritaige,
si ne la refuseroye je pas. Car, a l'aide de Dieu, j'ay espoir
de conquerir assez pays pour elle et pour moy, combien que je
prengne tout en bon gré. »Lors respont Anthoine:« Beaulx freres,
vous avez raison, car vous avez le royaume conquis d'avantaige.
Dieu, par sa grace, vous en doint conquerre
de l'autre sur les ennemis de Dieu. »La fu mandé uns evesques, qui
les fianca. Et commenca la feste grant. Quant on le scot par la
ville, si orent grant joye, et fu toute la ville tendue a couvert de
riches draps et fist on grant appareil comme pour une telle feste.
Et fu ordonné que les nopces se feroient sur le champ ou maistre
pavillon.
Ensement demoura jusques au tiers jour; et fist on faire mainte
riche robe, tant pour l'espousee comme pour ses dames et damoiselles,
et aussi pour les freres et pour les barons du pays et estrangiers.
Et la nuit que on devoit espouser le lendemain, mena on
la pucelle et avecques elle ses dames et ses damoiselles au maistre
pavillon. Et fist on tendre riches tentes tout environ pour les dames.
Et le roy d'Ausaiz et le duc Oste de Baviere se logierent avec leur
baronnie environ les tentes des dames, et Anthoine et Regnault,
d'autre partie. Et fist on celle nuit faire
bon guet comme se les ennemis feussent ou pays ou tout prez de
la. Et celle nuit commenca la feste grant et notable. Et fut le soupper
moult nobles, et moult noblement appareillié. Et après soupper,
quant il fut temps, chascun s'en ala reposer jusques au lendemain
a matin.

Comment les nopces furent faictes de Regnault et d'Esglentine et fu
couronné du royaume de Behaigne.
En ceste partie dist l'ystoire que l'aube du jour apparut, et fut
la matinee belle et clere et luisy le souleil. L'espousee fu noblement
appareilliee et fut menee au lieu ou la messe se
devoit dire. Et furent espousez et la messe dicte moult
solennelment, et fu ramenee ou maistre paveillon. Le disner fu
prest, ilz ont lavé et sont assiz a table. Or ne vous feroye je long
traictié de ce; ilz furent richement servis et de moult de manieres
de mez. Quant ilz orent disné, si furent les nappes ostees et ont
lavé, et furent les tables levees et graces dictes. Et lors alerent les
dames en leurs retraiz, et chevaliers s'alerent armer, mesmes Anthoine,
pour faire a son frere honneur.
Les dames sont montez es hourdeiz. Lors veissiez chevaliers
venir sur les rens, et commencierent les joustes moult belles. Mais
sachiez qu'il n'y ot chevalier qui se peust tenir a Anthoine ne a
Regnault. Et quant ilz virent que les joustes affeblissoient par
eulx, si se partirent des rens et se vindrent desarmer. Moult bien
s'en apperceut le roy et le duc Oste et l'autre baronnie. La jouste
dura long temps, et assez tost après failli et fu temps et heure de
soupper. La jouste departy et soupperent.
Et aprez soupper commencerent menestriers a corner et dansa on
grant temps. Et quant il fut heure, on mena l'espousee couchier
en un moult riche lit. Puis vint Regnault et se coucha avecques la
pucelle. Le lit fu beney et se part chascun. Les uns dancent et
chantent et festient. Les autres comptent de beaulx comptes et
se soulacent pour passer le temps. Les autres s'en vont dormir.
Et Regnault et la pucelle furent couchiez l'un avec l'autre. Et
moult se humilioit la pucelle envers lui et lui disoit:« Monseigneur,
se ne feust la grace de Nostre Seigneur et la puissance de monseigneur
vostre frere et de vous, ceste povre orpheline estoit desolee
et perdue, lui et son pays, et cheue en grant adversité entre les
mains des Sarrasins. Mais l'aide de Dieu et la vostre m'en a gectee,
dont je vous mercie, quant vous avez daigné prendre pour moillier
si mendite pucelle que je suis. »Et quant Regnault oït qu'elle
se humilie ainsi, si lui respont.« Par ma foy, ma doulce
amour, vous avez trop plus fait pour moy que je n'ay
pour vous, quant vous me avez fait le don de vostre noble corps
et herite de vostre noble royaume, et avecques moy n'avez rien
prins que mon corps. »Dont respond la pucelle:« Par ma foy, monseigneur,
le corps de vous vault mieulx que X. royaulmes et fait
plus a priser, quant a mon gré. »De leurs paroles ne vous vueil
plus tenir compte ne raison, mais tant vous dy que celle nuit de eulx
 IJ. fu engendrez un filz fiers et puissans, et ot a nom Olliphars.
Et quant il fu grans et il ot puissance, il fist grant guerre aux
Frisons et les sousmist a lui, et toute la Basse Marche de Houllande
et de Zellande, et conquist Scone, Dennermurche et Noruuoit.
Le lendemain, par matin, se leva chascun. La dame fu menee
a la messe. Et après la messe revindrent ou paveillon. Et ainsi
que ilz orent lavé et que ilz se deurent asseoir au disner, atant
esvous venus deux chevaliers de la duchié de Lucembourc qui
apportoient a Anthoine lettres de par sa moillier
Crestienne, duchesse, et vindrent devant le duc Anthoine
et le saluerent de par sa moillier, en lui disant:« Monseigneur, vous
devez avoir grant joye, car ma dame vous a apporté le plus bel
enfant masle qui oncques feust veuz en nul pays. Beaulx seigneurs,
dist Anthoine, louez en soit Dieux, et vous soiez les tres bien venuz. »
Et puis a pris les lettres.
L'ystoire dit que le duc Anthoine fu moult joyeux de ces bonnes
nouvelles, et aussi fu Regnault, son frere. Le duc lysi les lettres
et trouva dedens que les deux chevaliers lui disoient verité. Lors
les acolla tous deux moult liement et leur fist donner de moult
riches dons. Lors s'assist on au disner. Et après disner recommenca
la feste, et ensement dura la feste VIIJ. jours, puis repairerent en
la cité. Et lors prist congié le roy d'Ausaiz et Anthoine et le duc
Oste et tous les barons, du roy Regnault et de la royne Aiglentine,
qui furent moult doulens de leur departie. Et ot en convenant
le duc Anthoine au roy Regnault, son frere, que se payens
lui faisoient guerre, que il le lui feist assavoir,
et il le vendroit secourir a noble compaignie de barons. Et le
roy Regnault l'en mercie. Lors s'entrebaisent les freres et se
departent.
Tant chevauchent les osts ensemble qu'ilz vindrent a Munuc en
Bavieres, et se logierent en la prayerie devant la ville. Et les festoia
le duc Ostes trois jours, et au quart se partirent et prindrent
congié du duc Oste, et chevaucherent tant que ilz approucherent
Couloigne a une journee prez. Lors vindrent les quatre chevaliers
qui gouvernoient les gens d'armes et les arbalestriers que ceulx
de Couloigne avoient envoiez a Anthoine et lui dirent:« Monseigneur,
c'est bon que nous en voisons devant a la ville pour appareillier
vostre passaige. Par foy, beaulx seigneurs, dist Anthoine, il
me plait bien. »
Atant se partent les IIIJ. chevaliers et avec eulx leur mesgnie,
et chevaucherent tant qu'ilz vindrent en la cité de Couloigne, la
ou ilz furent liement receuz. Et leur enquesterent les grans bourgoys
et les maistres de la cité comment ilz
avoient exploictié en leur voyage. Et ceulx leur compterent toute
la pure verité et la grant puissance et la valeur des deux freres,
et comment Renault estoit roy de Behaigne. Quant ceulx de Couloigne
entendirent ces paroles, si dirent qu'ilz estoient bien eureux
d'avoir acquis l'amour de telz deux princes. Et lors font faire grant
appareil pour recevoir le duc Anthoine et le roy d'Ausaiz et leurs
gens.
Tant chevaucha l'ost que ilz arriverent a Couloigne et vindrent
les bourgois encontre eulx a belle compaignie, et firent passer oultre
la ville ceulx qui venoient pour tendre les logeiz de l'avant garde;
et la grosse bataille et le sommage firent logier par deca. Atant
encontrerent le duc Anthoine et le roy d'Ausaiz et leur firent grant
reverence. Et leur prierent tant qu'ilz vindrent logier en la ville
a grant foison de nobles hommes, et les festoierent honnourablement.
Et donna Anthoine aux dames et aux bourgois
et aux gentilz hommes de la ville qui avoient esté
avecques lui, a soupper, et le lendemain a disner. Et ce jour
passa le Rin le remenant de l'ost. Et le lendemain, par matin,
prist Anthoine congié de ceulx de la ville, et les mercia moult de
ce que ilz lui avoient fait. Et lui dirent que se ilz avoient besoing
de lui, que il les conforteroit a son povoir; et ceulx l'en mercierent
moult. Et atant se party Anthoine et se desloga l'ost. Et errerent
tant par leurs journees que ilz vindrent, a un soir, logier es prez
dessoubz Lucembourc.
La duchesse Crestienne fu moult lie quant elle scot la venue du
duc Anthoine, son mary, et yssy de la ville a belle compaignie de
dames et de damoiselles et de nobles du pays. Et toute la bourgoisie
venoit a pié contre lui, et le clergié a croix et a gonfanons
et a eaue benoite; et l'encontrerent a demie lieue de la ville. La
fut grant la joye que le duc et la duchesse s'entrefirent. Et
tout le menu peuple crioit:« Noël, »et louent Jhesucrist
de la revenue de leur seigneur. Lors se loga l'ost devant la
ville. Et Anthoine et le roy d'Ausaiz et les plus haulx barons se
logierent dedens la ville. Et fu la feste grant; et demoura le roy
d'Ausaiz six jours, et le festoya le duc Anthoine moult richement.
Et lui rendy toutes ses obligacions et lui quitta tout, excepté de
la prieuré fonder pour les mors, pour l'amour du roy Regnault,
son frere; et le roy l'en mercia moult doulcement.
Et se party du Lucembourc et vint en son pays d'Ausaiz,
ou il fu moult liement receuz. Et le duc Anthoine demoura avecques
sa moillier. Et ot la dame cellui an un filz qui fut appellez
Lohiers, et delivra toute l'Ardenne des robeurs, et fonda Yvvois
et Saint Vy, et fist le pont de Maisieres sur Meuse, et si fist fonder
Wart, et fist le chastel de Donchery sur Meuse et pluseurs forteresses,
et delivra le pays jusques en Guerle et jusques en la Basse
Marche de Houllande. Et firent moult de
beaulx fais d'armes entre lui et le roy Olliphart de Bahaigne, qui
estoit son cousin germain, et filz du roy Regnault. Et depuis, ot
le roy d'Ausaiz a faire au conte de Fribourc et au duc d'Ostriche,
et manda a Anthoine qu'il lui venist aidier; et il si fist et print
par force le conte de Fribourc, et passa en Ostriche, et desconfist
le duc en bataille, et lui fist faire paix au roy d'Ausaiz, a sa grant
honneur. Et ot Bertran, le filz au duc Anthoine, a moillier Mellide,
la fille au roy d'Ausaiz, et fu roy d'Ausaiz après le trespassement
du roy. Et la duchié de Lussembourc demoura a Lohier après le
decez du duc Anthoine, son pere. Mais de ceste matiere ne vous
ay plus entencion de parler quant a ore, mais retourneray a Remond
et a Melusigne et a leurs autres enfans.
En ceste partie dit l'ystoire que Remond, par son vassellage,
conquist moult grant pays, et lui fist maint baron hommage
jusques en Bretaigne. Et ot Melusigne, les deux
ans après, deux filz, de quoy le premier ot a nom Fromont, et ama
moult l'eglise, car bien le monstra a la fin, car il fu rendu moine
a Malieres, dont il advint puis ung grant et horrible meschief,
ainsi com vous orrez cy avant en l'ystoire. Et ly autre filz qu'elle
ot, l'an ensuivant, ot a nom Thierry, et fu moult bachelereux.
Icy vous lerray a parler des deux enfans et vous parleray de
Gieffroy au grant dent, qui fu le plus fier et le plus courageux et
le plus hardy de tous les autres. Car sachiez que cellui Gieffroy
ne resoingna oncques homme, et maintient l'ystoire et la vraye
cronique que cellui Gieffroy se combaty a ung chevalier fae ou au
mauvais esperit es prez dessoubz Luseignen, et si comme vous
orrez cy après en la vraye hystoire. Gieffroy fu grant et parcreux
pour lors, et ouy nouvelles qu'il avoit en Yrlande un peuple qui
pas ne vouloit obeir en ce qu'ilz devoient a son pere. Lors jura
Gieffroy la dent Dieu qu'il les feroit venir
a raison. Il prist congié de son pere, qui moult en fu doulent, et
enmena jusques a Vc. hommes d'armes et cent arbalestiers, et
s'en vint en Yllande, et enquist ou les desobeissans estoient, et
ceulx qui tenoient la partie de Remond lui enseignerent les forteresses
des diz desobeissans. Et lors s'armerent et se presenterent
a Gieffroy et lui dirent qu'ilz lui aideroient a destruire ses ennemis.
« Par Dieu, seigneurs, dist Gieffroy, vous estes bonnes gens et loyaulx,
et je vous mercie de vostre bonne voulenté, mais il n'est besoing
quant a present, car j'ay assez gens sans vous traveillier pour
acomplir mon affaire, au plaisir de Dieu. Par foy, sire, font ceulx,
vous avez plus affaire que vous ne pensez, car voz ennemis sont
fors et de merveilleux et fier couraige, et sont tous cousins, et du
plus grant sang de cest pays. Ne vous chault, dist Gieffroy, j'en
cheviray bien. Sachiez que il n'y a si grant, se il ne veult obeir
a mon mandement, que je ne face mourir
de male mort. Et aussi, seigneurs, se je voy que il soit besoing, je
vous manderay querre. »Et ceulx respondent:« Et nous serons tous
prestz maintenant ou quant il vous plaira. Beaulx seigneurs, dist
Gieffroy, ce fait bien a mercier. »
Lors prent congié de eulx et se met a chemin envers une forteresse
qui est appellee Sion. Et estoit dedens uns des ennemis
Gieffroy qui estoit nommez Glaudes de Sion et estoit lui IIJe. de
freres. Moult furent les IIJ. freres fiers et escoux et orguilleux, et
vouloient suppediter tous leurs voisins et estre seigneurs de tous.
Gieffroy envoya devers les freres, en disant comment ilz venissent
faire obeissance a Remond son pere. Et ceulx dirent au messaige:
« Pour Remond ne pour homme de par lui, ne feroient ilz rien, et
qu'il n'y retournast plus, car il feroit que folz. Par foy, dist le message,
je vous promet que je m'en garderay bien, si non que je
vous amaine le medicin qui vous destrempera un tel electuaire
que vous en serez tous penduz par la gorge. »De
ce mot furent les freres moult courrouciez. Et sachiez,
se le messaige n'eust si tost hasté le cheval, qu'il estoit mort sans
remede, car ilz estoient felz et crueulx, et ne craingnoient Dieu ne
homme. Et le messagier retourna a Gieffroy, et lui compte l'orgueil
et le bobant des IIJ. freres.« Par mon chief, dit Gieffroy, grant vent
chiet pour pou de pluie. Je les payeray bien de leurs gaiges. »
L'ystoire dit que quant Gieffroy ot oye l'orguilleuse responce
des trois freres, que, sans plus dire, s'en vint logier a demie lieue
prez de la forteresse. Et quant il ot ses gens logiez et ordonnez, il
s'arma de toutes pieces et print o lui un escuier qui savoit tout
le pays, et le fist monter sur un riche courcier a l'avantaige, et
commanda a sa gent que ilz ne se meussent tant que ilz auroient
nouvelles de lui; ilz lui dirent que non feroient ilz.
Lors se part Gieffroy entre lui et l'escuier. Mais la ot ung chevalier
qui l'ot nourry et doctriné, qui bien congnoissoit son fier couraige et
comment il ne ressoingnoit nulle rien du monde. Cellui
chevalier fu nommé Phillibert de Montmoret, et estoit moult
vaillans homs de la main et qui moult avoit esté en foison de bonnes
places. Cellui chevalier amoit tant Gieffroy que plus ne povoit.
Cellui chevalier se party, lui Xe. de chevaliers, tous armez, et suivoit
Gieffroy de loing tant que oncques n'en perdy la veue. Et
Gieffroy chevaucha tant qu'il appercoit le fort de Sion qui seoit
du costé de la ou il estoit, sur une haulte roche.« Par foy, dist Gieffroy,
se la forteresse est aussi forte de l'autre costé comme de cestuy
cy, elle me fera grant ennuy avant qu'elle soit prise. Il me
fault savoir se elle est aussi forte par dela. »Et lors prindrent a environner
la forteresse tout le couvert d'un petit bois qui illec estoit,
et vindrent a la coste de la montaigne, et s'avalerent aval en une
moult belle praierie. Et tousjours Phillibert le suivoit le couvert,
ne oncques n'en perdy la veue, et faisoit ses gens esconser ou bois.
Et Gieffroy chevaucha tant, lui et son escuier, qu'il ot environné
la forteresse. Et regarda bien que au
costé de devers le pont c'estoit le plus feble, et lui sembla bien que
par la pourroit elle bien estre prinse d'assault. Car les murs estoient
bas, et n'estoient point les tours guerlandees; mais il ot sur la
porte une grosse tour et assez haulte, et estoit bien couronnee, et
monstroit grant deffense ou lez febles et bas murs estoient. Mais
Gieffroy avisoit de venir pourveu de manteaulx et de cloies pour
les pierres de faiz.
Et ainsi qu'il s'amusoit en ce pensant, il entra en une estroicte
charriere qui remontoit la montaigne, a revenir autour de la forteresse,
pour repairer a son logeiz. Phillibert l'apperceut bien et
qu'il vouloit repairier, et s'en vint a ses gens, et les remena assez
prez du chemin par ou ilz estoient venus, et les fist embuschier
ou bois, car il vouloit laissier repasser Gieffroy, et s'en vouloit
venir aux logeiz après lui. Et ainsi qu'il regardoit quant Gieffroy
ystroit du cavain, si apperceut une route de gens de cheval qui
entroient en la carriere par ou Gieffroy
venoit; et estoit la carriere si estroicte qu'a paines si povoient
entrencontrer deux hommes de front, et aucunesfoiz, quant les
chevaulx estoient grans, il en failloit retourner l'un. Si ne scot
Phillibert que penser, et arresta grant piece sur ce propos, car il
craingnoit tant Gieffroy que il n'osoit aler avant. Icy me tairay
un pou de lui et vous diray de Gieffroy et comment il lui prist de
ce fait.
En ceste partie dit l'ystoire que ou millieu de la montaigne
Gieffroy encontra la route des gens de cheval, et estoient de XVJ. 
a XVIIJ., que uns que autres; de quoy il en y avoit jusques a XIIIJ. 
bien armez et richement; et qui me demanderoit quelx gens c'estoient,
je diroye que c'estoit l'un des freres Glaude de Sion qui
venoit devers son frere, pour ce qu'il l'avoit mandé pour lui conseillier
du mandement que il avoit eu de Gieffroy, car il avoit
entendu que Gieffroy estoit crueulx a merveilles. Et lors que Gieffroy
ot encontré le premier de la route, si lui dist
que il retournast et feist retourner ses compaignons tant
que il eut passee la montaigne.« Par foy, dist cil qui fu fier et escoux,
damp musart, avant fauldra bien que nous saichons qui vous
estes, que nous retournissions pour vous. Par foy, dist Gieffroy
au grant dent, et vous le saurez et puis retournerez vous malgré
que vous en ayez. Je sui Gieffroy de Luseignen. Or retournez
tantost, ou, par la dent Dieu, je vous feray retourner a force de
cops. »
Quant Giron, le frere Glaude de Sion, entendy que c'estoit Gieffroy
au grant dent, si leur escrie:« Avant, seigneurs barons. Par ma
foy, s'il nous eschappe, ce sera grant honte a nous tous. Mal nous
est venuz demander servitute en nostre pays. »Et quant Gieffroy
entent ceste parole, si trait l'espee sans plus dire, et fiert le premier
sur le chief que il l'envoye tout estourdy par terre. Puis passe du
costé du cheval de cellui qui gesoit en la charriere, tellement qu'il
le froisse et desrompt tout le corps, et fiert l'autre d'estot par
my le piz et le rue mort juz du cheval. Et
puis leur escrie:« Par ma foy, faulx traitours, vous ne me povez
eschapper. Vous retournerez en vostre pute estraine. »Et lors passe
par de coste le cheval de l'autre qui gesoit mort, et vint au tiers.
Et cil qui estoit grant et fort, trait l'espee et fiert Gieffroy sur le
bacinet de toute sa force. Mais le bacinet fut dur, et l'espee glissa
aval de grant randon. Mais oncques ne empira Gieffroy ne son
harnoiz de la vaillissance d'un denier. Et Gieffroy empoingne l'espee
a deux mains et le fiert sur la coiffe d'acier si grant coup qu'elle
ne le pot garantir, mais lui embat l'espee jusques a la cervelle et
le rue mort. Quant Giron appercoit ce meschief, si fu moult ayrez,
car il ne povoit advenir a Gieffroy fors que un au coup, et voit
que il n'en y avoit mais que deux devant lui; si ot grant paour,
car il appercoit Gieffroy de grant puissance et de grant hardement
plain. Si escrie aux derreniers:« Retournez et puiez appertement
la montaigne, tant que nous soyons au large ou nous
nous puissions deffendre, car, en ce party, ce deable
nous occiroit tous. »Et ceulx retournent tout court et montent la
montaigne appertement, et Gieffroy après, l'espee ou poing; et
son escuier fait retourner les chevaulx des trois qui avoient esté
abatuz, dont les deux estoient mors.
Or diray de Phillibert de Montmoret, qui estoit approuchiez du
cavain, et oït la noise; si appelle sa gent, et ceulx vindrent a lui.
Et Giron et sa gent yssent de la montaigne, et Gieffroy après,
l'espee ou poing. Et quant ceulx l'appercoivent, si lui courent
sus de tous costez. Et il se deffent comme preux et vaillans, et son
escuier si porte tres vaillaument, et fut moult forte la bataille.
Or vous vueil dire de cellui que Gieffroy avoit abatu le premier.
Quant il apperceut que Giron estoit retournez par la force de Gieffroy,
et il voit ses deux compaignons mors emprès lui, si fut moult
doulent. Il trouva son cheval assez prez de lui, si monta sus a
grant peine, et s'en va, quan qu'il puet esperonner, vers Sion. Et
quant il vint, si trouva Glaude a la porte,
o lui de ses gens. Et quant il le vit, il le congnut bien et le voit
tout senglant et toillié de sang. Si lui demanda qui ainsi l'avoit
attourné. Et cil lui compte comment ilz avoient encontré Gieffroy
tout seul, et le dommage que il leur avoit fait, et comment il avoit
convenu Giron, son frere, remonter le cavain par force, et que
encore dure la bataille. Quant Glaude l'ouy, si fu moult doulens
et tantost s'en va armer et fait armer ses gens.
Moult fu Glaudes doulent quant il ouy les nouvelles de la villenie
et du dommage que Gieffroy ot fait a Giron, son frere, et
comment encores se combatent par dessus le cavain. Lors s'arma
et fist armer sa gent, et monta a cheval jusques a VIJxx. hommes
d'armes. Et laissa Clarembaut, son frere, ou fort, a LX. bacinez, pour
le garder, et s'esploitte Glaude tant comme il puet, de venir a
temps a la bataille. Mais pour neant s'en paine, car Phillibert et
ses X. chevaliers furent venus a la bataille,
et orent tellement besoingnié que tous les hommes Giron furent
mors et Giron pris. Adont jura Gieffroy qu'il le feroit pendre.
Atant esvous l'escuier Gieffroy qui estoit rentrez ou cavain pour
aler querir une trop belle espee qu'il avoit veu gesir par terre,
d'un des chevaliers que Gieffroy y avoit occis. Et la ouy la noise
et le bruit des chevaulx et des gens d'armes que Glaudes admenoit.
Si retourne tout court a Gieffroy et lui a dit:« Monseigneur,
je vous jure que j'ai aui grant bruit de gens qui cy viennent. »
Quant Gieffroy l'ouy, si fist Giron lier ou boys a un arbre, et le
fist garder a ung chevalier, et s'en vint, atout ses hommes, a l'entree
du cavain, et la attendent l'adventure. Mais Phillibert s'en
va courant sur la montaigne et regarde ou fons de la charriere,
et voit Glaude et ses hommes qui tous viennent a malvenir. Lors
retourne a ses gens et dist a Gieffroy:« Sire, il n'y a que de bien
tenir cest pas, veez ca venir voz ennemis. »Et Gieffroy respont:
« Or ne vous en doubtez, car il sera bien
deffenduz. »Lors appelle l'escuier qui estoit venus avec lui et lui
dist:« Courez a l'ost et me faictes venir mes compaignons le plus
hastivement que vous pourrez. »Et cil s'en part et broche le cheval
des esperons, et s'en va vers l'ost grant aleure. Et quant il y vint,
si leur escria et dist:« Beaulx seigneurs, or tost a cheval. Gieffroy
se combat a ses ennemis et a grant besoin de aide. »Et ceulx se
arment et montent a cheval, qui mieulx mieulx, et s'en vont après
l'escuier qui les guide le plus droit qu'il puet, vers le lieu ou il
pense a trouver Gieffroy.
Or dist l'ystoire que Gieffroy et Phillibert et leurs chevaliers
estoient a l'entree du passage. Atant evous Glaude et sa route
qui venoient a effort par my la charriere et bien cuidoient monter
la montaigne a leur deviz. Mais Gieffroy estoit a l'entree du pas,
qui moult asprement leur deffent le passage.
Et sachiez qu'il n'y ot si hardy qu'il ne feist reculer, car il y ot
deux de ses chevaliers qui estoient descenduz a pié, les lances
es poins, qui se tenoient ou cavain coste a coste de Gieffroy, et
donnoient aux gens de Glaude de grans poux de lances, et en y
ot pluseurs de mors. Phillibert estoit descenduz lui IIIJe, et s'estoit
mis sur la douve du cavain, par dessus, et faisoit assembler pierres,
et gectoit par telle vigueur contre la valee que il n'y ot si fort,
s'il est actaint sur la couppe du bacinet a plain coup, qui ne soit
tous estourdiz ou ruez du cheval par terre. Et sachiez qu'il en y
ot plus de XX. mors.
Atant esvous l'escuier qui admenoit l'ost. Et quant Gieffroy
le scot, si lui fist mener IIJc. hommes d'armes par le chemin qu'ilz
estoient alez au matin, et venir au devant du pas, que Glaudes ne
ses gens ne peussent rentrer en la forteresse. Et l'escuier se part,
et s'en va grant aleure, et devale en la praierie, et passe par devant
la forteresse. Et quant Clarembaut les voit,
si cuida que ce feust aucun secours qui leur venist, car il ne cuidoit
pas qu'il eust ou pays, de leurs ennemis a telle puissance. Et ceulx
s'en venoient tout le beau pas, sans faire semblant que ilz leur voulzissent
se bien non. Et Clarembaut, qui cuida que ce feussent amis,
fist abaissier le pont, et ouvry la porte, et vint, lui XIJe, tous armez,
sur le pont. Et l'escuier et sa route, quant ilz voient le pont abatu
et la porte ouverte, si se traient le chemin le plus prez qu'ils porent.
Et quant vint au passer devant la porte, Clerembaut leur escrie:
« Quel gent estes vous? »Et ceulx respondent:« Nous sommes bonnes
gens. »Et en approuchant du pont, environ XX. chevaulx et lui,
demandent:« Ou est Glaudes de Sion? Nous voulons parler a lui. »
Et Clerembaut les approuche en disant:« Il revendra par temps.
Il est alez combatre Gieffroy au grant dent, nostre ennemy, que
lui et Giron, nostre frere, ont encloz en celle montaigne que vous
veez la. Et sachiez que Gieffroy ne leur
puet eschapper, et feust de fin acier trempez, qu'il ne soit mort
ou affollez. Par foy, dist l'escuier, ce sont bonnes nouvelles. »Et
s'approuche, lui XXe, de plus en plus, en disant:« A il assez gens?
Lui yrons nous aidier? Par foy, dist Clerembaut, grans mercis,
car je cuide que il n'en est nul besoing. »
L'ystoire nous tesmoingne que tant s'approucha l'escuier de
Clerembaut par belles paroles, qu'il se vit prez du pont. Lors escrie
a sa gent:« Avant, seigneurs! La forteresse est gaignie. »Et quant
Clerembaut ouy ce mot, si cuida reculer pour lever le pont, mais
lui XXe se ferirent si roiddement par my lui et ses gens que tout
tumba par terre, et entrerent en la porte, et mirent tantost deux
lances es chanaux de la porte colleisse. Et adont plus de cent mirent
pié a terre, et vindrent sur le pont, et entrent en la porte, et vont
hault et bas par my la forteresse, et furent pris Clerembaut et tous
les autres qui estoient en la forteresse, et furent tous liez en une
belle chambre, et les firent garder a XL. 
hommes d'armes. Lors orent conseil que ilz manderoient a Gieffroy
cest fait, et se tendroient encloz en la forteresse pour savoir
se Glaudes y revendroit a garant; et ainsi le firent. Lors dist l'escuier
que il mesmes yroit noncier a Gieffroy ceste adventure. Et
lors se party et s'en vint, au ferir de l'esperon, a Gieffroy, et lui
compte ceste adventure. Et Gieffroy, quant il scot ceste nouvelle,
si fu moult liez, et tantost le fist chevalier, et lui bailla cent hommes
d'armes, et lui commanda qu'il s'en revoist sur le pas et qu'il garde
bien que Glaude ne preingne autre chemin que cellui de la forteresse,
car, s'il eschappoit, il pourroit par aventure encores faire
moult d'ennuy avant que on le peust ratrapper, et que mieulx
le valoit enclorre ens ou cavain et le prendre par force la dedens.
« Sire, dist le nouvel chevalier, or ne vous en doubtez, car se il nous
eschappe se il ne scet voler; mais que je y puisse venir a temps
je vous donne ma teste. »
Et atant se part et devale la montaigne
a cent hommes d'armes. Et Gieffroy est au pertuiz ou il combat
a force d'espee ses ennemis. Et bien XL. chevaliers estoient descenduz
a pié sur la montaigne et gettoient des pierres contreval,
si dru que, malgré que Glaudes en eust, il le convint retourner a
grant peine, lui et sa gent. Et Gieffroy et ses hommes entrent ou
cavain et les enchassent au doz, mais a grant paine porent passer
par my les mors qui avoient esté occiz du gett de pierres.
Or diray du nouvel chevalier qui ja estoit venuz a l'entree du
cavain, lui et sa route. Mais quant il ouy la freinte, il appensa tantost
que Glaudes retournoit, et prist le couvert de la montaigne
et leur laissa le chemin de la forteresse.
L'ystoire dit que Glaudes s'esploicta moult fort pour yssir du
cavain pour venir a temps a sauvetté ens ou fort de Sion. Mais de
ce que fol pense remaint la plus grant part a la foiz. Il s'esploicta
tant qu'il yssi du cavain, et vint au large. Lors n'y attendy
ne per ne compaignon, mais s'en vint a course
de cheval vers le fort. Et quant il vint prez, si s'escrie en hault:
« Ouvrez la porte. »Et ceulx si firent. Et il passe le pont et vint dedens,
et vint descendre ou lieu ou il avoit acoustumé de descendre,
avant ce qu'il se apperceust qu'il eust perdu sa forteresse. Et
tantost qu'il fu descenduz, il fu saisi de tous costez et liez fermement.
Lors fu moult esbahiz, car il ne voit autour de lui homme que il
congnoisse.« Qu'est ce? »dist il.« Quel deable sont mes gens devenuz?
Par mon chief, Glaudes, dist un chevalier qui bien le congnoissoit,
tantost serez logiez avec eulx. »
Lors fu menez en la chambre ou Clerembaut, son frere, estoit,
et tous les autres prisonniers. Lors, quant il les appercoit liez et
gardez en ce party, si fu moult doulent. Et quant Clerembaut le
voit, si lui a dit:« Haa, Glaude, beau frere, nous sommes par vostre
orgueil cheuz en grant chetivité, et me doubte bien que nous n'en
eschapperons ja sans perdre les vies, car trop est Gieffroy crueulx. »
Et Glaudes lui respont:« Puis que fortune nous
a a ce admenez, il nous en convient attendre ce qui en
advendra. »
Atant esvous Gieffroy, qui entre en la forteresse, et avoit tout
que mort que prins le demourant des gens Glaude. Et fu admené
Giron, leur frere, et mis en la chambre avec les autres. Lors entra
Gieffroy dedens et aussi tost que il vit Glaude, si lui a dit:« Comment,
dist il, faulx traitre, avez vous esté si hardy de dommager
ne faire molester le pays ne les gens de monseigneur mon pere, vous
qui devez estre son homme? Par mon chief, je vous en paieray
bien, car sachiez que je vous feray pendre devant Valbruyant,
voyant vostre cousin Garnier, qui est traistre comme vous envers
monseigneur mon pere. »Et quant Glaude oy ce salut, sachiez qu'il
ne lui plot que un petit. Mais quant le peuple du pays scot que
Sion et Glaude estoient pris, et ses deux freres, et leurs gens, lors
veissiez venir plaintes de roberies et de moult d'autres mauvais
cas sur Glaude et sur ses gens. Et trouva on leans plus de cent
prisonniers, que des bonnes gens du pays,
que de marchans estranges, qui avoient esté desrobez, et les vouloit
encores raenconner. Par la ne passoit nul qui ne feust ruez
jus. Et quant Gieffroy oy ces nouvelles, si fist tantost lever unes
fourches sur le costé de la montaigne, et fist pendre toutes les gens
Glaude, excepté lui et ses deux freres. Et commanda la forteresse
a un chevalier du pays qui moult estoit vaillant homme et preudhoms.
Et lui commanda sur sa vie de gouverner la loyaument
et tenir justice. Et cellui lui enconvenanca et lui tint, car il gouverna
loyaument et bien.
Gieffroy se party au matin et prist le chemin de Valbruyant,
et enmaine Glaude et ses deux freres, qui grant paour avoient de
la mort, et ilz orent droit, si comme vous orrez cy après en l'ystoire
ensuivant.
En ceste partie dit l'ystoire que Gieffroy et sa gent chevauchierent
tant, a banniere desploiee, qu'ilz vindrent devant Valbruyant,
et furent les tentes tendues et se loga chascun.
Gieffroy fist tantost lever unes fourches devant la porte
du chastel et y fist pendre Glaude et ses deux freres, et manda a
ceulx de dedens que, se ilz ne se rendoient a sa voulenté, qu'il les
feroit tous pendre, se il les prenoit par force.
Et quant Garnier de Valbruyant ouy ces nouvelles, si dist a
sa femme:« Dame, dist il, contre l'effort de ce deable ne me puiz je
tenir. Je me partiray de cy et m'en yray a Montfrin, a Girart, mon
nepveu, et a mes autres amis, pour avoir avis comment nous pourrions
exploictier ne se nous pourrions avoir traictié de paix avec
Gieffroy. »La dame, qui fu saige et subtive, lui dist:« Alez, de par
Dieu, et gardez que vous ne soiez pris. Et ne vous partez point de
Montfrin jusques a tant que vous orrez nouvelles de moy, car,
avec l'aide de Dieu, je pense que je vous pourchasseray bon traictié
a Gieffroy. Et vous savez que, se vous m'eussiez creue, vous
ne vous feussiez ja embesoingniez d'avoir
fait ce que Glaude et ses freres vous ont enhorté, combien que
encores n'avez vous fait chose de quoy vous ayez enfraint vostre
foy envers vostre seigneur droitturier Remond de Lusegnen. »Et
Garnier lui respond:« Ma chiere seur, faictes le mieulx que vous
pourrez, car, je me fie en vous et vous croiroy du tout en tout. »
Et atant se part par une faulse poterne, monte sur un appert coursier,
et prent le couvert des fossez, et passe joint a joint des logeiz,
que oncques ne fu congneuz, mais cuidierent que ce feust un de
leurs chevaliers qui se alast esbatre, car il aloit tout le petit trot.
Mais quant il fu un pou esloingniez, si fiert le cheval des esperons
tant comme il puet, et le cheval l'emporte moult raidement. Et
sachiez qu'il avoit si grant paour d'estre advisez qu'il ne savoit
son sens. Et loua Jhesucrist quant il se trouva a l'entree de la forest
qui bien duroit deux lieues, et prent son chemin vers Montfrin
quanqu'il puet randonner.
L'ystoire nous tesmoingne que tant chevaucha
Garnier de Valbruyant qu'il vint a Montfrin, ou il trouva Girart,
son nepveu, et lui compta cest affaire, et comment Gieffroy
au grant dent avoit prins Glaude, leur cousin, et ses freres, et
fait pendre toutes leurs gens devant le chastel de Sion, et avoit
fait admener les IIJ. freres devant Valbruyant, et les avoit fait
pendre devant le chastel, et comment il s'estoit partiz pour doubte
que il ne feust prins dedens la forteresse.« Par foy, dist Girart, beaulx
oncles, vous avez fait que saiges, car, a ce qu'on m'a dit, cellui
Gieffroy est chevalier de hault et puissant affaire, et si est terriblement
crueulx. Il fait trop durement a doubter. Mal nous vint
quant oncques nous aliasmes a Glaude, car nous savions bien que
lui et ses freres estoient tous de mauvaise vie, et que nul ne passoit
par leur terre qui ne feust desrobez. Jhesucrist nous en veulle par
sa grace gecter a nostre honneur. Beaulx oncles, il fault avoir adviz
sur ce fait. Il est bon que nous le mandons
a noz amis et parens et a tous ceulx qui ont esté de ceste fole aliance. »
Et Garnier respont:« C'est verité. »Et lors le manderent a tous.
Et chascun d'eulx s'appareille pour venir devers Montfrin, pour
avoir conseil comment on pourroit ouvrer de cestui fait, ne se ilz
pourroient trouver voye comment ilz se peussent excuser devers
Gieffroy.
Cy se taira l'ystoire un petit d'eulx et parlera de la dame de
Valbruiant, qui moult fu saige et soubtive, et moult vaillant dame;
et avoit tousjours blasmé son mary de ce qu'il s'estoit oncques
consenty a Glaude ne a ses freres. Celle dame avoit une fille, la
quelle povoit bien avoir environ de VIIJ. a IX. ans, qui moult estoit
belle et gracieuse, et ung filz, qui en avoit environ X., et moult
estoit beaulx et bien doctrinez. La dame monta sur un riche palleffroy,
et fist monter ses deux enfans et conduire par les frains par
deux gentilz hommes anciens. Et fist monter
avec elle jusques a six damoiselles, et fist ouvrir la porte. Et
la trouva le nouvel chevalier qui apportoit le mandement de Gieffroy,
et le bienviengna moult, et cil lui fist grant reverence, qui
moult savoit de bien et d'onneur. Et lors la dame lui dist moult
attrempeement:« Sire chevalier, monseigneur n'est pas ceans, et
pour tant vueil je aler par devers monseigneur nostre maistre,
pour savoir que c'est qu'il lui plaist, car il me semble qu'il soit cy
venus comme par maniere de faire guerre. Et ne croy pas que ce
soit a monseigneur ne a nulz de ceulx de ceste forteresce, car ja
ne plaise a Dieu que monseigneur ne nul de ses gens ait fait chose
qui puisse desplaire a Gieffroy ne a monseigneur son pere; et se
par aventure aucuns hayneux a monseigneur avoient informé
Gieffroy d'autre chose que de raison, je lui vouldroye supplier
humblement et requerre que il lui pleust a ouïr monseigneur en
ses excusances. »Et quant le nouvel chevalier l'ouy
parler si saigement, si lui respondy:« En bonne foy, ma
dame, ceste requeste est raisonnable et je vous menray devers
monseigneur, et croy que vous le trouverez tres aimable et aurez
bon traittié a lui, combien qu'il soit bien informez contre Garnier
moult durement. Mais je croy que, a vostre requeste, fera une
partie de vostre peticion. »Et atant se partent et vont vers les logeiz.
L'ystoire dit que tant ont erré entre la dame et sa mesnie et le
nouvel chevalier, qu'ilz sont venuz a la tente Gieffroy, et la descendirent.
Et quant Gieffroy scot la venue de la dame, si yssi de
la tente et vint a l'encontre. Et celle qui moult bien fu enseignie,
tenoit ses deux enfans par les mains, et s'agenoilla, elle et ses
enfans, devant Gieffroy, et lui fist moult humblement la reverence.
Et Gieffroy s'encline vers elle et la lieve moult humblement et
lui dist:« Madame, vous soiez la tres bien venue. Monseigneur,
dist elle, et vous le tres bien trouvez. »Et les deux enfans le saluent
moult doulcement, et Gieffroy les a tous
deux dreciez, et leur rent leur salut. Et lors prist la dame la parole
et faigny comme s'elle ne sceust pas qu'il feust venus la pour maltalent,
et dist ainsi:« Mon tres chier seigneur, monseigneur mon
mary n'est pas, quant a present, en ceste contree. Et pour ce suiz
je venuz par devers vous pour vous prier qu'il vous plaise a faire
a monseigneur et a moy tant d'onneur qu'il vous plaise a venir
logier en vostre forteresse, et admener tant de gens qu'il vous
plaira, car, monseigneur, par ma foy, il y a assez de quoy vous
tenir bien aise, Dieu mercy; et sachiez que moy et ma mesnie vous
recevront tres voulentiers et liement, comme nous le devons faire
au filz de nostre droit seigneur naturel. »
Quant Gieffroy entendy ceste parole, si fu moult esbahiz comment
elle lui osoit faire ceste requeste, veu et consideré ce de quoy on
l'avoit informé contre Guernier de Valbruyant, son mary. Non
pourtant respondy:« Par mon chief, ma
belle dame, je vous mercie de la grant courtoisie que vous m'offrez,
mais ceste requeste ne vous doy je pas accorder, car on m'a
donné a entendre que vostre mary ne l'a pas desservy envers
monseigneur mon pere ne envers moy, combien, ma belle dame,
que je vueil bien que vous sachiez que je ne suiz mie venus par
de ca pour guerroier dames ne damoiselles, Dieux m'en gart. Et
soiez toute seure que a vous ne a voz gens ne a vostre forteresse,
je ne souffreray rien a meffaire ou cas que vostre mary n'y soit. »
Et celle respond:« Monseigneur, tres grans mercis. Mais je vous
requier qu'il vous plaise a moy dire la cause pourquoy vous avez
indignacion contre monseigneur mon mary, car je suiz toute seure
qu'il ne fist oncques rien, la ou il ne moy l'ayons peu savoir, qui
par raison peust estre a vostre desplaisance. Et croy, monseigneur,
se il vous plaist a ouïr monseigneur mon mary en ses excusacions,
que vous trouverez que ceulx qui vous
ont informé au contraire de lui n'ont pas dit verité; et, monseigneur,
je me faiz forte sur ma vie que vous le trouverez ainsi. »
En ceste partie dist l'ystoire que, quant Gieffroy ouy la dame
ainsi parler, il pensa un pou et puis respondy:« Par foy, dame,
s'il se puet excuser qu'il n'ait pas erré contre son serement ne faussé
ne enfraint l'ommage que il doit, j'en seray tous liez, et seray cellui
qui voulentiers le recevray en ses excusacions, lui et ses complices.
Et viengnent seurement. Je lui donne sauf alant et sauf venant
de cy a huit jours, lui LXme. Et la cause pourquoy je le faiz, c'est
pour l'amour de vous et de voz enfans. Monseigneur, dist la dame,
Dieu, par sa grace, le vous veulle merir. »Et atant print congié
et vint a Valbruiant, et laissa la ses enfans. Et fist monter jusques a X. chevaliers et escuyers et IIJ. damoiselles, et s'en part. Et
chevaucha
tant qu'elle vint a Montfrin ou elle fu liement receue. Et
la estoient venus, tous les aliez de Glaude
qui bien estoient XL. gentilz hommes. Et la dame leur compte comment
Guernier, son mary, a VIIJ. jours sauf alant et sauf venant
de Gieffroy, pour lui LXme, et s'il se puet excuser, Gieffroy l'orra
tres voulentiers et lui fera toute raison.« Par foy, dist ung ancien
chevalier, donques aurons nous bon traictié a lui, car il n'est homme
qui puist dire que nous ayons de riens mespris. Se Glaude, qui
estoit nostre cousin, nous avoit requis d'avoir aide de nous, s'il
en avoit besoing, et nous lui eussions en convenant de lui aidier,
nous n'avons de riens meffait, ne Gieffroy ne autre ne puet pas
dire que nous en meissions oncques bacinet sur teste, ne en yssissions
un seul pas de nostre hostel pour lui conforter contre Gieffroy.
Cela ne sera ja sceu ne trouvé. Donques alons seurement,
et m'en laissiez convenir, car je ne m'esmaye pas que nous n'ayons
bon traictié a lui. »Et a cest propos s'affermerent tous les prouchains
et lors prindrent journee de faire leur appareil
de y aler le tiers jour aprez. Et lors se party la dame, et
erra tant qu'elle vint a Valbruyant. Et lors fist chargier pain et
vin, poulaille, foings, avoines, et envoier a Gieffroy, qui oncques
n'en retint rien, mais bien souffry que qui en voult avoir pour
son argent, en eust. Et manda la dame a Gieffroy la journee que
Garnier et son lignage devoient venir devers lui.
En ceste partie dit l'ystoire que Garnier de Valbruyant et Girart,
son nepveu, attendoient leur lignaige a Montfrin; et eulx venuz,
ilz monterent a cheval et cheminerent tant qu'ilz vindrent a Valbruyant,
ou ilz furent bien receuz. Et le landemain manderent a
Gieffroy qu'ilz estoient tous prestz de venir par devers lui pour
eulx excuser, et Gieffroy leur remanda qu'il estoit tous prest de
eulx ouïr.
Et lors partirent du chastel a belle compaignie, et vindrent aux
logés et descendirent devant la tente Gieffroy, et lui vindrent faire
la reverence moult honnourablement. Et lors prist la parole le
ancien chevalier dont je vous ay dessus parlé,
en disant a Gieffroy:« Tres chiers sires, nous sommes cy
venus par devers vous pour la cause qu'on vous a donné a entendre
que vous estiez informez contre nous, et vous a on rapporté que
nous estions consentans de la mauvaistié que Glaude de Sion,
qui estoit nostre cousin, vouloit et avoit commencié a faire devers
nostre droit seigneur naturel monseigneur vostre pere. Dont, sire,
il est bien verité que Glaude, avant qu'il eust fait ceste fole entreprise
ne encommencié, nous assembla et nous dist:“ Beaulx seigneurs,
vous estes tous de mon lignaige, et je du vostre; c'est bien
raisons que nous nous entramons comme cousins et amis. ”Par foy,
Glaudes, deismes nous, c'est verité; mais pourquoy le dictes vous?
Et il respondy moult couvertement:“ Beaulx seigneurs, je le vous
diray. Je me doubte que je n'aye bien briefment une forte guerre
et grosse et a forte partie a faire; si vueil savoir se vous me vouldrez
aidier ou non. ”Et nous lui demandasmes a qui. Et il nous
respondy que nous le saurions assez a temps et qu'il
n'estoit pas amis qui a son prouchain failloit a son
besoing. Lors lui deismes nous:“ Glaude, nous voulons bien que vous
sachiez qu'il n'a si grant lignaige en cest pays ne marchissant, s'il
se prent a vous, que nous ne vous aidons vostre droit a soustenir. ”
Et sur ce s'en party. Et ot pluseurs rumeurs ou il ot pou de droit,
en aucuns desquelx nous lui aidasmes a en yssir a son honneur,
Mais, chiers sires, depuis qu'il commenca a desobeir a monseigneur
vostre pere, qui estoit son seigneur naturel et le nostre,
nous n'en doubtons ne Dieu ne homme que nul de nous meist sur
son corps piece de harnoiz, ne yssist de son hostel pour lui ne pour
son fait; ne ce ne sera sceu ne trouvé; et s'il est autrement, si
nous faictes pugnir selon raison, car nous n'en voulons ja grace,
mais droit. Donques, s'il n'y a autre cause que aucuns ait sur nous
adevinee par envie ou par haine, je dy que par droit vous ne nous
devez vouloir nul mal, nous qui sommes hommes et vrais subgiez
et obeissans de nostre droit seigneur naturel Remond de
Lusegnen, car, se aucun nous vouloit molester ou
injurier, si nous devriez vous garantir. Et de cestui fait je ne vous
sauroye plus que dire, car nous ne savons entre nous tous adviser
que nous eussions oncques fait chose qui peust tourner a vostre
desplaisir. Si vous requerons et prions tous que vous ne veulliez
informer que de raison. »
Quant Gieffroy ot oye l'escusacion de l'ancien chevalier pour
lui et pour les autres, si traist son conseil ensemble et leur dist:
« Beaulx seigneurs, que vous semble de ce fait? Il me semble que
ces gens se excusent bonnement. Par foy, sire, ce dirent ilz tous
de commun, c'est verité; ne nous ne leur saurions que demander,
fors que vous leur faciez jurer sur Sainctes Evvangiles, se le siege
eust esté devant Sion, s'ilz eussent aidié ne conforté Glaude et
ses freres contre vous; et se ilz jurent que si, ilz sont voz ennemis;
et se non, vous ne leur devez porter nul maltalent. Et aprez, les
faictes jurer, se vous les eussiez mandez au siege, se ilz vous feussent
venuz servir contre voz ennemis. »A
ce point furent tous ceulx du conseil d'accort. Et fu Garnier appellé
et tous les autres, et leur fu ce fait recordé. Et ilz dirent qu'ilz le
jureroient bien et voulentiers. Et jurerent les deux poins dessus
diz, et par tant orent accord et Gieffroy. Et ala par le pays, visitant
les fors et les villes. En ce party vacqua par my la terre deux
mois, et puis prist congié aux barons, et laissa bons gouverneurs
ou pays, et se parti et s'en vint grant erre a Lusegnen, ou il fu moult
bien festoiez de Remond, son pere, et de Melusigne, sa mere, et
de toute la baronnie, pour ce qu'ilz avoient sceu comment il avoit
fait pleissier tous leurs ennemis.
Et pour lors estoit venus de Chippre un chevalier de Poictou qui
estoit du lignage de ceulx du Tors, qui avoit rapporté nouvelles
comment le galaffre de Bandas et le grant Carmen avoient couru
en Armenie et fait grant dommage au roy Guion; et aussi comment
le roy Uriien avoit ouy nouvelles qu'ilz avoient entencion de lui
venir faire guerre ou royaume de Chippre. Et faisoit
le roy son amas de gens d'armes et de navire pour
eulx combatre par mer ou en leur pays mesmes, s'il ne les trouvoit
sur la mer, car il n'avoit pas entencion de les laissier arriver en son
pays. Et quant Gieffroy scot ceste nouvelle, si jura Dieu que ce
ne seroit pas sans lui, et que trop avoit gardé l'ostel. Et dist a
Remond et a sa mere que ilz lui voulzissent faire finance pour
aler aidier a ses freres contre les Sarrasins. Et ilz lui accorderent
par si que il leur jura que dedens un an il retourneroit par devers
eulx.
Moult fu Gieffroy joyeulx quant il ot l'accort de son pere et de
sa mere d'aler secourir ses freres contre les Sarrasins. Il pria au
chevalier qui estoit venuz de Chippre qu'il voulzist y retourner
aveques lui, et il lui en meriroit bien.« Par mon chief, dist le chevalier,
on m'a dit que a vostre prouesse ne se puet comparer corps
de chevalier, mais je yray avec vous pour veoir que vous ferez
plus du roy Uriien, vostre frere, et de Guion, le roy d'Armenie,
car ces deux congnoiz je assez. Par foy,
sire chevalier, dist Gieffroy, c'est petite chose de mon fait envers la
puissance de mes deux seigneurs et freres, mais je vous mercie
de ce que si liberaument m'avez accordé de venir avec moy, et je
le vous meriray bien, se Dieu plaist. »
Lors fait son mandement, et fist tant qu'il ot bien XIIIJc. bacinez et bien IIIJc. arbalestriers, et les fist traire vers la Rochelle, ou
Melusigne
et Remond estoient, qui y avoient fait arriver moult bel navire
et bien pourveoir et advitaillier de tout ce qui y estoit neccessaire.
Et lors prist Gieffroy congié de son pere et de sa mere et entra en
mer, et furent les voiles levez et se commanderent a Dieu, puis
s'esquippent en la mer, et en pou de heure ot on perdu la veue
d'eulx. Moult s'en vont roiddement singlant par my la marine.
Mais cy se taist l'ystoire de Gieffroy et de ses gens et parle du
gallaffre de Bandas et du soudant de Barbarie, qui fu nepveu du
soudant qui fu mort en la bataille soubz le cap Saint
Andrieu, au dessoubz de la Montaigne Noire.
L'ystoire dit que le gallaffre de Bandas et le soudant de Barbarie
et le roy Anthenor d'Anthioche et l'admiral de Cordes, ces
quatre avoient fait leur serement que jamais ne fineroient jusques
a temps qu'ilz auroient destruit le roy Uriien de Chippre et le roy
Guion d'Armenie, son frere. Et avoient bien mis ensemble jusques
a six vins mil Sarrazins, et avoient leur navire tout prest. Et orent
entencion de arriver premierement en Armenie, et destruire premiers
l'ille de Rodes et puis le royaume d'Armenie, et puis passer
en Chippre et tout destruire et mettre a mort. Et avoient juré
que ilz feroient le roy Uriien mourir en croix crucifié, et sa femme
ardoir et ses enfans, mais, comme dit le saige:« Fol pense et Dieu
ordonne. »
Pour l'eure avoit entre eulx pluseurs espies tant d'Armenie comme
de l'isle de Rodes; et la en ot une qui estoit proprement au grant
maistre de Rodes, qui sembloit Sarrasin si bien
que jamais nul ne l'advisast pour autre, et si savoit leur
langaige comme s'il feust nez du pays. Cellui scot tout le secret
des Sarrasins, et se party d'eulx et vint a Baruth et trouva une
barge qui s'en vouloit aler en Turquie querir marchandise; il se
mist avec eulx. Et quant ilz porent avoir vent, ilz se vont desancrer
et tant vont singlant par mer qu'ilz virent l'isle de Rodes
et l'approuchierent pour avoir le rafreschissement. Et l'espie leur
dist qu'il vouloit aler en la ville un petit. Et ceulx lui dirent, s'il
ne revenoit tost, qu'ilz ne l'attendroient gaires.« Ne vous en doubtez,
dist il, je revendray tantost. »Et atant se part d'eulx et vint
en la ville ou il fu bien congneu; et le plus tost qu'il pot, se vint
comparoir devant le grant maistre, qui lui fist moult bonne chiere,
et cellui lui compte ces nouvelles. Quant le maistre les ot oyes, si
lui demanda:« Est ce verités? »Cellui respond:« Sire, par ma foy,
oïl. Je les ay veuz. »Et lors le maistre escripsi ce fait au roy d'Armenie
et au roy Uriien de Chippre, qui tantost rescripsi au maistre
et au roy Guion, son frere, comment ilz se meissent
en mer a toute leur puissance, et attendissent sur le
costé du port de Japhe, car il se trairoit vers la, pour ce que il
savoit bien que le gallaffre de Bandas et ses complices se mettroient
en mer a ce costé.
Quant le roy Guion ouy ces nouvelles, si se mist en mer a tout
bien six mille Ermins armez, et bien mille arbalestriers, et s'en
vint a Rodes, ou il trouva le grant maistre au port. Et quant le
maistre le vit, si ot grant joye, et lors entra en mer a bien IIIJm. 
hommes d'armes, que freres chevaliers que freres sergens d'armes,
que autres estrangiers, qui aloient querant les adventures. Et ot
bien de VJc. a VIJc. que archiers que arbalestriers. Moult fu belle la
flotte, quant tout fu ensemble, car ilz furent Xm. hommes d'armes
et environ XVIJc. que archiers que arbalestriers. Et sachiez que il
les faisoit moult bel veoir, car ces bannieres venteloient sur ces
vaisseaulx, et l'or et l'azur et les couleurs et les bacinez et autres
harnoiz reluisoient au soleil. Ilz s'esquippent en mer et tindrent
le chemin du port de Japhe, ou Sarrasins
avoient fait traire leur navire, ainsi comme le roy Uriien leur ot
mandé. Et cy se taist l'ystoire d'eulx et parle du roy Uriien.
L'ystoire nous dit que le roy Uriien avoit fait son armee parmy
le pays de Chippre et les avoit fait entrer en la mer au port de
Limacon. Et estoit la royne Hermine ou chastel, avec elle ses
dames et ses damoiselles et Hervy, son filz, qui avoit V. ans, et
ceulx qui devoient garder le port et le pays. Le roy ot prins congié
et estoit entrez en mer. Et pour l'eure il avoit bien XIIIJm. combatans,
que arbalestriers que gens d'armes. Et lors furent les voiles
levees, et s'esquippent du port, et s'en vont singlant de tel force
que la royne, qui fu en la maistre tour, en perdy tost la veue.
Et sachiez que le tiers jour après, Gieffroy au grant dent arriva
soubz le Limacon, mais le maistre du port ne le laissa pas entrer
dedens. Non pourtant fu moult esbahiz quant il appercoit sur les
vaisseaux les armes de Lusignen et es bannieres, si ne scot que
penser. Mais tantost vint au chastel et
annonca a la royne cest affaire. Et celle, qui fu moult saige, lui
dist:« Alez savoir que c'est; car, se il n'y a trahison, il n'y puet
avoir que bien, et alez parler a eulx et savoir mon que c'est, et
ayez voz gens tous prests sur le port, s'ilz vouloient arriver par
force, que ilz en feussent contrediz. »Et cil si fist le commandement
de la royne, et vint aux barrieres entre les deux tours du cloz,
et leur demanda en hault que ilz queroient. Et lors dist le chevalier
qui autreffoiz avoit esté en Chippre:« Laissiez nous entrer;
c'est un des freres du roy Uriien qui lui vient a secours contre les
Sarrasins. »Quant le maistre du port oy le chevalier, si le recongnut
et lui dist:« Sire, le roy s'est partiz trois jours a, et s'en va a tout
moult noble armee envers le port de Japhes, car il ne veult pas
que Sarrasins arrivent en son pays. Mais dictes a son frere que il
et vous a tout XX. ou XXX. ou XL. chevaliers de vostre compaignie,
venez devers ma dame la royne, qui moult sera liee de vostre compaignie
et de vostre venue. »Et cil le dist a
Gieffroy, qui tantost entra en une galleote, et vindrent a la chayenne,
qui leur fu ouverte, et entrerent ens. Et trouverent grant foison
de bonne gent qui moult honnourablement receurent Gieffroy et
sa compaignie, et moult se donnoient merveille de son grant et
de sa fierté. Et dient que ces freres conquerront moult:« Je croy
que cestuy cy ne repassera jamais en son pays tant qu'il aura
conquesté quelque terre que ce soit par deca. »
Et en ce parlant ilz vindrent ou la royne estoit, qui les attendoit,
qui par la main tenoit son filz Hervieu. Et a l'approuchier
de Gieffroy, elle s'enclina tout jus a terre. Et aussi fist Gieffroy
et la dreca en l'embracant moult doulcement, et la baisa. Et après
lui dist:« Ma dame ma seur, Dieu vous doint joye de quan que vostre
cuer desire. »Et celle le bienviengna en monstrant grant signe d'amour.
Et lors Gieffroy prist Hervieu, son nepveu, qui estoit a un
genoil devant lui, et le leva entre ses bras en
lui disant:« Beau nepveu, Dieux vous octroit bon admendement. »
Et l'enfant lui respont:« Grans mercis, beaulx oncles. »Que vous
feroy je long compte? Gieffroy fu bien festoiez, et fu le port ouvert,
et sa navire mise dedens, et bien rafreschiz. Et lors dist Gieffroy
a la royne sa seur:« Madame, je m'en vueil aler aprez monseigneur
mon frere, faictes moy avoir quelque bon maronnier qui bien sache
la contree de ceste mer, par quoy je ne faille pas a trouver mon
frere, et je vous en pry tant comme je puis ne scay. »
A ce respondy la royne:« Mon chier frere, a ce ne fauldrez vous
pas, car, par m'ame, je vouldroye qu'il m'eust cousté mil besans
pour tous perilz eschever, et vous et vostre navire feussiez ensemble
avec le monseigneur, car je scay bien que de vostre venue il aura
grant joye, comme droiz est. »Et lorselle appelale maistre des
portz et lui dist:« Alez, si me faictes armer une petite galleote
de XVJ. rammes, et me querez le meilleur
maronnier et le plus sage patron de galee qui nous soit demourez
par deca, pour conduire mon frere devers monseigneur. »Et cil
respond:« Par ma foy, ma dame, j'ay un rampin tout prest et tout
armé et advitaillié. Il ne fault fors mouvoir. »Lors fut Gieffroy moult
lie, et prent congié de sa seur et de son nepveu et de la compaignie,
et s'en vint ou hable, et entra en son vaissel. Le rampin fu
devant, les voiles sont levees, ilz se empaingnent en mer et s'en
vont si raidement que tantost en perdirent ceulx du port la veue,
et la royne et ceulx qui avec lui estoient en la maistre tour. Or
les conduise Dieux, car ilz auront bon besoing a nostre baronnie.
Ne demeurra pas quatre jours, ainsi comme vous orrez cy avant
en l'ystoire, que le roy Uriien et son navire exploittierent tant
qu'ilz virent le port de Japhes et le gros navire qui y estoit. Et
estoit le gallaffre venus, et avoit tout fait traire ens es vaisseaux;
et le soudant de Barbarie et le roy Anthenor
d'Anthioches et l'admiral de Cordes orent fait l'appareil; et
n'y avoit a monter que les chiefs et les grans seigneurs. Et orent
en conseil que le roy d'Anthioche et l'admiral de Cordes tendroient
l'avant garde et tendroient le chemin de Rodes et y prendroient
terre et la destruiroient, et le gallaffre et le soudant les suivroient;
par quoy, s'ilz avoient a faire, qu'ilz les secourroient.
Et ainsi fu fait, et se partirent le roy et l'admiral a
 XL. mil payens, et tournent leur chemin vers Rodes, que oncques
le roy Uriien ne les apperceut. Et n'orent pas erré plus de demy
journee qu'ils apperceurent le roy Guion et le navire de Rodes,
et les crestiens les apperceurent aussi. La veissiez grant effroy
quant ilz orent l'un l'autre avisé au cler et qu'ilz s'entrecongnurent.
Lors les crestiens se mirent en bonne ordonnance. La commenca
grant effroy de canons et d'arbalestres, d'archiers, de gect
de pierres et de coups de canons. Et quant vint a l'aborder, la
veissiez gett de lances et de dardes d'archigayes.
Lors se vont abourder ensemble. La veissiez fiere occision
et fiere meslee, et y ot a ce poindre VJ. nefs de Sarrasins peries et
effondrees, et moult le firent bien les crestiens et vaillaument.
Mais moult fu grande la force des Sarrasins, et orent moult crestiens
a souffrir et a porter, et eussent esté noz gens desconfiz se
Dieu, par sa grace, n'eust celle part admené Gieffroy et sa navire,
ainsi comme vous orrez cy après en la vraye histoire.
L'ystoire dit que Gieffroy et sa gent singloient par la mer a voile
tendue et a force de vent qu'ilz orent a fin souhait, et approucherent
fort la bataille. Le rampin qui les conduisoit se approucha
de si prez qu'il les veoit a l'ueil. Lors vire et dist le patron a noz
gens, et premierement a Gieffroy dist que chascun feust tous prests,
car ilz avoient veu grant gent, et croy que ce sont noz gens et
Sarrasins qui se combatent; or vous mettez en ordonnance, et
nous yrons veoir quelles gens ce sont.« Or alez, dist
Gieffroy, mais, qui qu'ilz soient, je aideray a la plus
feble partie, voire se ce ne sont mes freres. »Et lors part le rampin,
et vint jusques prez de la bataille, et oyent ceulx de dedens le
rampin hault crier:« Cordes et Anthioche, »et d'autre part:« Lusegnen
et Saint Jehan de Rodes. »Lors vindrent dire a Gieffroy:« Sire
ce sont d'un costé Sarrasins, et d'autre costé, crestiens qui crient
Lusegnen et Saint Jehan de Rodes. Mais certainement ce n'est pas
le roy Uriien monseigneur, mais croy que ce soit le roy Guion
d'Armenie, son frere, et le grant maistre de Rodes qui ont encontré
Sarrasins sur la mer. Or tost, dist Gieffroy, a eulx tost et
appertement. »
Et ceulx tirent bonnes voiles a mont, et le vent s'y fiert, et en
vont aussi tost comme un quarrel d'arbalestre, et se fierent ens
ou navire des Sarrasins par tel maniere qu'ilz ne sont pas ensemble
quatre vaisseaux d'une flote. Et crient Lusegnen a haute
voix. De quoy Ermins et ceulx de Rodes cuidierent que ce feust
le roy Uriien qui venist de Chippre. Et lors
recueillent grant cuer et se ravigorent fort. Et l'admirault et le
roy rassemblent leurs gens ensemble, et courent sus a crestiens de
grant force. Mais Gieffroy et ses gens qui estoient frez et nouveaulx,
leur coururent sus par telle maniere qu'il sembloit qu'ilz feussent
tous forsennez. Le vaissel ou Gieffroy estoit s'aborda au vaissel
ou le roy Anthenor d'Anthioche estoit, et s'entragrappent de bons
grappins de fer. Lors sault Gieffroy dedens le vaissel du roy et
commence a faire grant occision de Sarrasins, et ses gens entre,
d'autre part, et se combatent si vaillaument qu'il n'y ot Sarrasin
qui osast monstrer deffense. Et en sailly pluseurs en la mer, qui
cuidoient saillir ou vaissel de l'admiral de Cordes qui estoit moult
prez de eulx, que le roy Guion assailloit par grant puissance. Et
toutesfoiz le roy d'Anthioche se sauva ou vaissel de l'admiral, et
fu tantost son vaissel pris et ce de bon qui estoit dedens, et puis
effondré en la mer. Et le rampin s'acostoit
des groz vaisseaulx et en perca jusques a quatre; de quoy ceulx
de dedens ne s'apperceurent oncques tant que ilz se treuvent tous
plains d'eaue, et les esconvint perir en la mer. Que vous en vouldroit
la chose proloingnier? La bataille fu forte et horrible et l'occision
moult hideuse, et furent les Sarrasins moult au bas, et y
ot mais pou de deffense.
Moult fu la bataille forte et dure, mais sur tous le fist Gieffroy
puissaument et les Poictevins qui estoient o lui venus. Et moult
s'esmerveilloient les Ermins et le roy Guion et le maistre de Rodes
qui ilz estoient et pour quoy ilz crioient Lusegnen. Mais il n'estoit
pas temps de le enquester quant alors. Le roy Anthenor et l'admiral
de Cordes virent bien que la desconfiture tournoit sur eulx,
car ilz avoient ja perdu plus de deux pars de leur navire; si firent
sentir au remenant comment ilz se retraissent vers le port de Japhes
pour avoir le secours. Et ilz s'estoient ja mis en
un vaissel d'avantaige, et prindrent le large de la mer,
et tyrent les voiles amont, et se partent de la bataille. Et quant
les autres Sarrasins les appercoivent, si s'en va après qui pot; mais
les Ermins et ceulx de Rodes en retindrent la plus grant partie,
qui tous furent mors et gettez a bort.
Mais quant Gieffroy apperceut partir le roy d'Anthioche et l'admiral
de Cordes, si fait tirer bonnes voiles amont et s'esquippe
après, et tout son navire. Et les suit si asprement qu'en pou d'eure
ot esloingnié Ermins et le maistre de Rodes. Lors, quant le patron
du rampin l'appercoit, si s'escrie en hault a ses gens:« Après, seigneurs,
car se Gieffroy perissoit son chemin, qu'il ne trouvast
monseigneur son frere, je n'oseroye reparrier devers ma dame. »Et
lors le roy Guion congnut le patron et lui demanda qui ces gens
estoient qui leur avoient fait si grant secours.« Par foy, sire, dist
le patron, c'est Gieffroy au grant dent, qui est vostre frere et frere
du roy Uriien. »Quant le roy Guion l'entent, si s'escrie a haulte
voix:« Levez ces voiles et vous hastez d'aler
après mon frere, car se je le pers, jamais n'auray joye ou cuer. »
Et ceulx lievent les voilles et en vont après grant aleure. Mais le
rampin s'en va devant si raidement que en pou de temps il ot
attaint Gieffroy, qui estoit moult prez des Sarrasins, qui moult
approuchoient le port de Japhes. Cy vous laisseray a parler d'eulx
et vous diray du roy Uriien, qui ja estoit venus sur le port, et avoit
bouté le feu ou navire, mais payens le rescourrent au plus bel qu'ilz
porent. Mais ilz n'y sceurent mettre tel remede qu'il n'y eust ars
plus de X. vaisseaulx, que petis que grans. Et fu l'ost moult fort
estourmy.

Comment le roy d'Anthioche et l'admiral de
Cordes et Gieffroy se vindrent ferir ou havre ensemble pelle melle
En ceste partie dit l'ystoire que tant suivy Gieffroy au grant
dent le roy et l'admiral que ilz approucherent fort du port de Japhe
et se ferirent dedens, et Gieffroy et son navire après, que oncques
n'y voult laissier a entrer, pour chose que on lui monstrast la multitude
du peuple sarrasin qui estoit ja entré ou navire sur le port.
Et tantost commenca Gieffroy la bataille aspre et fiere. Et de fait
le roy Anthenor et l'admiral de Cordes se firent mettre a terre en
un petit batel et vindrent a Japhe, ou ilz trouverent le gallaffre
de Bandas et le soudant de Barbarie, qui furent moult esbahiz
de ce que ilz estoient retournez, et leur demanderent pour quoy.
Et ceulx leur comptent toute l'adventure, et comment le roy
Guion d'Armenie et le maistre de Rodes estoient desconfiz, si ne
feust un chevalier tous forcenez qui y survint a tout un pou de
gent et crie:« Lusignen! et n'est nul qui a
lui se puist tenir. Veez le la ou il se combat a voz gens, et s'est
feru ou havre emmy les plus druz, et quanqu'il attaint est destruit
et mis a fin. »Quant le soudant l'entendy, si n'ot talent de rire,
mais dist:« Par Mahon, on m'a dit de pieca que j'auroye, moy et
pluseurs autres de nostre loy, moult a faire par les hoirs de Lusegnen.
Mais qui pourroit tant faire que il les peust tenir par deca
a terre, et noz gens feussent hors du navire, ilz seroient destruit a
pou de peine. Par mon chief, dist le gallaffre, vous dictes verité;
et puis qui les auroit desconfiz par deca, la terre par dela seroit
legiere a conquester. Par foy, dist le soudant, vous dictes verité.
Or faisons traire noz gens hors des vaisseaux, et les laissons arriver
paisiblement. Mais pour neant en parlent, car ilz yssent moult
appertement, sans ce que il leur feust commandé, car Gieffroy
les assailloit par telle vigour que, au costé ou il estoit, mal soit de
cellui qui demourast en vaissel, que tost ne se traisist a terre. »
Et Gieffroy fait yssir toutes ses gens après,
et les enchasse jusques a la ville de Japhe; et tous ceulx qui furent
attains furent ruez mors par terre. Et les fuyans entrerent en la
ville criant:« Trahy! Trahy! »Lors furent les portes fermees et vint
chascun a sa garde. Lors repaira Gieffroy au navire et commande
a traire ses chevaulx hors, car bien afferme que jamais ne s'en
partira, pour en mourir en la paine, tant qu'il y aura fait telle enseigne
que on congnoisse ens ou pays qu'il y ait esté.
L'ystoire dist que endementres que Gieffroy fist traire ses chevaulx
hors, que le rampin advisa les bannieres et les pennons du
roy Uriien qui fort escarmouchoit le navire des Sarrasins, qui riens
ne savoient que Gieffroy feust arrivez sur terre, car ilz avoient
prins le large et le parfont du port. Et le roy et l'admiral s'estoient
arrivez dessoubz a l'estroit, qui estoit bien aaisiez a prendre terre,
voire petit de navire. Et lors le rampin encontra le roy Guion
et ses gens qui lui demandent nouvelles de Gieffroy.« Par mon
chief, dist le patron, veez le la ou il a prins terre sur les ennemis,
et les a fait par force entrer dedens Jasphes.
Alez prendre terre avecques lui, car il a pou de gent se Sarrasins
ont prins terre. Et veez la le roy Uriien qui escarmouche leur
navire, a qui je voiz noncier vostre adventure et la venue de Gieffroy,
son frere et le vostre. Par foy, dist le roy Guion, ce fait a
creanter. »Et lors se fiert ou havre. Et le rampin s'esploita tant
qu'il vint au roy Uriien, et le salue haultement, et lui compte
toute l'adventure, ainsi comme vous l'avez ouye, dont il gracie
Nostre Seigneur. Et lors escrie a sa gent:« Avant, seigneurs barons!
Pensez de bien faire, car noz ennemis ne pevent eschapper que ilz
ne soient ou mors ou pris. »Et lors se vindrent ferir ou navire si
raidement que les Sarrasins furent tous esbahiz et yssirent qui
mieulx mieulx, des vaisseaux, et s'en vont vers Jasphe. Et quant
le gallaffre et le soudant virent leurs gens qui estoient traiz a terre,
ilz manderent par druchemant au roy Uriien trieves trois jours,
et qu'il venist prendre place et se logast et rafrechesist ses gens,
et au quart jour il lui livreroit bataille. Et quant le roy
Uriien l'ouy, si l'accorda, et le fist signifier au roy
Guion son frere et a Gieffroy. Et estoit ja le roy Guion traiz a terre
avec Gieffroy, et se faisoient grant joye l'un a l'autre, et se logierent
au mieulx qu'ilz porent. Et le roy Uriien fist sa gent traire
a terre, et fist tendre son logeiz sur la marine, au devant de son
navire. Et fist venir logier ses freres et le maistre de Rodes emprès
lui, et leur navire trait avecques la soue. Et lors commenca la joye
grant entre les freres. Et fut leur ost nombré environ XXIJm. que
arbalestiers, que archiers, que gens d'armes.
L'ystoire dit que les freres se rafreschirent et leurs gens et s'entrefirent
grant joye les trois jours durans. Mais durant ce terme,
le soudant de Damas, qui scot la venue des crestiens, manda au
gallaffre et a ses gens qu'ilz ne combatissent pas sans lui, et que ilz
repreinssent encore trois jours trieves, et ainsi le firent, et le roy
Uriien leur accorda. Et en ce terme les fist le soudant de Damas
deslogier de nuit, et vindrent logier en la praierie soubz Damas,
pour les crestiens traire plus avant ou pays,
car il avoit entencion que jamais pié n'en eschappast. Et avoit bien
le soudant de Damas assemblé LXm. payens, et les autres estoient
bien IIIJxx. mille, et noz gens, que Dieu veulle conforter, n'estoient
sur tout que XXIJm.. Mais quant ilz sceurent que Sarrasins s'estoient
partiz, si furent moult doulent, car bien cuidoient qu'ilz s'en feussent
fouiz. Mais pour neant s'en doubtent, car avant le tiers jour
ilz les auront en barbe, et leur donront tant a faire qu'ilz en seront
tous embesoingniez.
Atant esvous un drucemant sur un dromedaire, qui descend a
la tente des freres, et les salua moult saigement. Et les freres lui
respondent a son salut. Et cil les regarde tous trois moult longuement
avant qu'il parlast, et moult se donne merveille de la grant
fierté d'eulx trois et enseur que tous de Gieffroy qui fu plus grant
et plus fourny des autres sans comparoison. Et voit la dent qui
lui passe la levre plus d'un grant poux esquachie. Si en fu si esbahiz
qu'a peine pot il parler. Mais non pour tant dist il au roy Uriien:
« Sire roy de Chippre, le gallaffre de Bandas et le soudant de Damas
et le soudant de Barbarie et le roy Anthenor
d'Anthioche et l'admiral de Cordes et le roy de Damiette vous
mandent qu'ilz sont tous prestz de vous livrer bataille, et vous
attendent es prez soubz Damas, en belles tentes et en beaulx paveillons,
et vous mandent que vous povez seurement venir logier
devant eulx et prendre place telle qu'il vous plaira, et vous donnent
trieves trois jours depuis ce que vous serez logiez. Et cependant,
d'un commun accort, vous adviserez la place ou la bataille
se fera; et, par adventure, quant vous aurez veue leur puissance,
vous trouverez aucun amiable traictié a messeigneurs, car a leur
force ne povez vous contrester. »
Quant Gieffroy au grant dent l'ouy dire ceste parole, si lui a
dit:« Va t en a tes roys, et a tes soudans, et a ton gallaffre, et leur
dy que s'il n'y avoit que moy et mes gens, si les yroye je combatre,
et leur dy que de leurs trieves n'avons nous que faire. Et dès ce
que tu vendras a eulx, si leur dy que je les deffie, et tantost toy
party decy, je feray assaillir Japhe et mettray tout en
feu et en flambe. Et tout quanque je trouveray dedens
de Sarrasins, je les feray tous mourir. Et leur dy, a ton passer a
Japhes, qu'ilz se pourvoient, car je les yray presentement assaillir. »
Quant le druceman ouy ceste response, si fu tous esbahiz. Il vint,
sans plus dire, a son dromadaire et monte, car il avoit si grant paour
de la fierté qu'il avoit veue en Gieffroy que tousjours regardoit
derriere lui, de paour que Gieffroy ne le suivist, et dist a lui mesmes:
« Par Mahon, se tous les autres feussent telz, noz gens receussent
grant perte avant ce que ilz feussent desconfiz. »Il vint a Jasphes et
leur dist comment Gieffroy au grant dent les vendroit assaillir
tantost et qu'il avoit juré qu'il mettroit tout a l'espee quanqu'il
y trouveroit. Lors les veissiez moult esbahiz; et sachiez qu'il s'en
fui plus de la moitié de ceulx de la ville vers Damas, et emporterent
leur finance. Et Gieffroy fait sonner ses trompettes et armer sa
gent, et s'en va pour assaillir la ville, qu'onques ne le voult laissier
pour le roy Uriien ne pour le roy Guion,
ses freres, et jura que il y monstrera telles enseignes que l'en congnoistra
bien qu'il aura esté en Surie. Mais cy se taist l'ystoire de
lui et parle du druceman qui erra tant qu'il vint aux logeis des
Sarrasins devant Damas.
En ceste partie dit l'ystoire que tant chevaucha le druceman
son dromadaire qu'il vint en l'ost devant Damas, et trouvaala
tente du gallaffre les IJ. soudans et le roy Anthenor d'Anthioche
et l'admiral de Cordes et le roy Gallaffrin de Damiette et pluseurs
autres, qui lui ont demandé quelx nouvelles des crestiens. Et le
druceman leur respond:« Par mon chief, j'ay bien fait vostre message;
mais, quant je leur ay dit que, quant ilz auroient veu vostre puissance,
que ilz feroient traictié a vous, et que a vous ne voz gens
ne se pourroient ilz tenir, lors l'un d'eulx, qui a ung grant dent
qui lui yst de la bouche devant, n'attendy pas que le roy de Chippre
respondist.“ Va, dist il, dire a tes roys et a tes soudans que de leur
trieves n'avons nous que faire, ”et s'ilz n'y
avoit que lui et ses gens, si vous combatroit il, et me dist que je
vous deisse, tantost que je vendroye a vous, qu'il vous rendoit
voz trieves et que vous vous gardissiez de lui, et qu'en despit de
vous, il yroit assaillir Japhes et qu'il mettroit le feu par tout et
mettroit tout a l'espee, et aussi que je leur deisse au passer; si fiz
je. Et sachiez que plus de la moitié de ceulx de la ville s'en sont
venus aprez moy. Et sachiez que j'ouy ses trompettes sonner pour
aler assaillir. Et comment cuidiez vous que ce soit grant hideur
de veoir le maintien et la fierté du roy Uriien et du roy Guion, son
frere, et de leurs gens? Saichiez que, au semblant qu'ilz monstrent,
il leur semble que vous ne les doiez oser attendre; et especialment
cellui au grant dent n'a paour fors de ce que vous et voz gens ne
vous enfuiez avant qu'ilz puissent venir a vous. »Et quant le soudant
de Damas l'entent, si commence a sousrire et lui respondy:« Par
Mahon, a ce que je puis veoir de vostre hardement, vous serez le
premier qui assemblera a la bataille a
cellui au grant dent. Moy, dist le druceman, a l'eure et au jour que
je l'approucheray, que je puisse, qu'il n'ait une grosse riviere ou
les tours et les murs de Damas ou de quelque autre lieu fort, me puist
Mahon confondre! »Et lors se prist chascun a rire de ce mot. Mais
telz s'en rist qui puis ce en eust plouré s'il eust peu.
Or vous diray de Gieffroy, qui fist assaillir Japhe et la prist par
force, et mist tout a l'espee quanqu'il pot trouver de Sarrasins, et
fist vuider l'avoir et les garnisons et porter en l'ost et es vaisseaux
et puis fist bouter le feu par tout; puis repaira aux logeiz et requist
a ses freres qu'ilz lui baillassent le maistre de Rodes et ses gens
pour faire l'avant garde. Et ceulx lui accorderent, de quoy le maistre
de Rodes fu moult liez. Et celle nuit se reposerent jusques au
matin.
Lendemain, par matin, si comme l'ystoire le tesmoingne, après
la messe ouye, l'avant garde se desloga, et puis la grosse bataille,
et puis le sommage, et après vint l'arriere garde; et fu grant noblesse
de veoir l'ost. Lors vint un espie a Gieffroy qui lui dist:
« Sire, a demie lieue de cy a environ mille
Sarrasins qui s'en vont ferir a Baruth pour garder le port et la
ville. »Et Gieffroy lui demande:« Me sauras tu bien conduire la?
Par foy, sire, dist l'espie, ouil. »Lors dist Gieffroy au maistre de
Rodes qu'il conduisist l'avant garde et qu'il boutast le feu par tout,
par quoy il les peust retrouver par la trace de la fumee. Et le maistre
dist que si feroit il. Et lors se part Gieffroy, et l'espie va devant, et
appercoit les Sarrasins qui avaloient d'un tertre. Et lors lui monstre
l'espie, et Gieffroy en fu moult liez, et fait haster ses gens. Et quant
il les ot ratains, si leur escrie:« Par Dieu, gloutons, vous ne me povez
eschapper. »Et lors se fiert entre eulx et abat le premier qu'il attaint
par terre; puis tire l'espee et commence a faire merveille d'armes,
et ses gens d'autre costé. Mais Sarrasins furent pou, si ne porent
endurer le fais et tournerent en fuye devers Baruth et noz gens
aprez.
Quant les Sarrasins de Baruth virent venir les fuians, si les
congnurent, et avalerent le pont et euvrent la barriere et la porte,
et les fuians entrent dedens. Mais Gieffroy
les suivoit si asprement qu'il entra pelle melle dedens la ville,
a bien Vc. hommes, avec les Sarrasins. Lorsqu'il fu en la porte, si
la commande a garder tant que ses hommes feussent venuz. Et lors
commenca la bataille forte et fiere, mais neantmoins Sarrazins ne
porent durer, et s'en fuirent vers la porte de Triples, qu'ilz firent
ouvrir. Et lors qui ot bon cheval, il ne l'oublia pas, mais fiert des
esperons quan qu'il puet devers Triples, et les aucuns qui furent
mieulx montez devers Damas; et Gieffroy et ses gens mectent tout
a l'espee et delivrent toute la ville des Sarrasins, que mal soit du
pié qui y demourast qui ne feust mort, si non ceulx qui s'en vont
fuiant. Lors fait Geffroy les mors gecter en la mer, et advise la ville,
qui fu forte a merveilles, et le chastel qui siet sur la mer, et le
beau cloz garni de grosses tours pour mettre le navire. Lors dist
par ses bons dieux que cestui port vouldroit il retenir pour lui, et
y laissa VIJxx. arbalestriers et IJc. hommes d'armes de ses gens, et
y sejourna toute celle nuit. Et le lendemain
prist congié de ses gens et s'en va après l'ost au train de la fumiere,
ainsi comme il avoit dit au grant maistre de Rodes, qui moult
avoit grant doubte que Gieffroy n'eust aucun empeschement, et
aussi avoient ses freres a qui il l'avoit fait assavoir. Mais pour
neant s'en doubtent, car sempres le verront. Mais cy se taist l'ystoire
de eulx et de Gieffroy et parle des fuians de Japhe qui sont
venus a l'ost du gallaffre et du soudant devant Damas.
Cy nous dit la vraye histoire que les exilliez qui furent partiz
de la destruction du port de Japhe vindrent devant l'ost a Damas,
a la tente du soudant, ou le gallaffre et les autres roys et admiraux
estoient, et leur comptent moult piteusement la destruction de
Japhe, et comment crestiens ont tout mis a l'espee et arse la ville.
Quant les Sarrasins l'entendirent, si furent moult doulent.« Par
Mahon, dist le soudant de Damas, moult sont ces crestiens dure
gent et qui pou ressoingnent la mort. Or voient ilz et scevent bien
que encontre le grant peuple que nous
avons ilz ne pevent avoir victoire et si font semblant que ilz ne
nous resoingnent ne que se nous feussions aussi pou de gens comme
ilz sont. Par Mahon, dist le soudant de Barbarie, se ilz estoient tous
cuiz, et il feust acoustumé de mengier telle char, il n'en y a pas
assez pour nous repaistre. Et par ma loy, s'il n'y avoit que moy et
ma gent, si n'en repasseront il ja pié dela la mer. »Quant le drucemant
l'ouy, si ne se pot tenir de respondre, mais lui dist en hault:
« Sire soudant, se vous aviez veu le roy Uriien et le roy Guion, et
leur fiere contenance, et le maintieng de leurs gens, et la grant,
horrible et resoingneuse fierté de cellui au grant dent, son frere,
il ne vous tendroit ja cure de les envahir comme vous dictes. Et
sachiez bien, ains que la besoingne soit departie, vous n'en aurez
pas si bon marchié comme vous en faictes maintenant. Et si ay
tousjours ouy dire que tel menace a la foiz qui a grant paour et
qui puis est batus. »Et quant le soudant de Damas ouy les mos
du druceman, si commence a rire et lui a dit:« Par Mahon, beau sire,
il a en vous grant hardement; a ce que je
voy de vous, vous vouldrez estre ou premier front de la bataille
pour encontrer cellui a la grant dent. »Et cellui lui respond:« Par
ma loy, sire soudant, se il n'est encontrez d'autre que de moy, il
puet venir seurement, car je lui tourneray tous jours les talons devers
lui d'une grosse lieue ou de deux loing. »
Et lors commenca la risee grant entre eux, mais ains qu'il feust
vespres, orent autres nouvelles dont ilz n'avoient talent de rire.
Car les fuyans de Baruth sont venus aux paveillons et ont compté
la perte de Baruth, et comment Gieffroy au grant dent les a chaciez
hors par force, et le remenant occiz.« Et par Mahon, sire soudant,
sachiez qu'il n'a pas voulenté de fuir, car il a tres bien garnie Baruth
de vivres, de gens et d'arteillerie, et s'en vient grant erre par deca;
et ne voit on que feux et flambe par my le pays, et sont tous les
chemins chargiez de Sarrasins et de Turs mors. »Quant le soudant
de Damas l'entent, si fu moult doulens.« Par Mahon, dist il, je croy
que cellui au grant dent a le deable ou corps.
Adont, dist le soudant de Barbarie, je me doubte qu'il ne m'aviengne
ce que on m'a dit. Et qu'est ce? »dist le soudant de Damas.
« Par mon chief, dist cil de Barbarie, on m'a dit que je seray destruit
par les hoirs de Lusegnen, et pluseurs autres, et nostre loy moult
affeblie. »Et lors n'y ot si hardy Sarrazin qui n'en tremblast de paour.
Et cy se taist l'ystoire d'eulx et parle de Gieffroy.
En ceste partie dit l'ystoire que Gieffroy au grant dent erra tant
qu'il trouva l'avant garde ou le grant maistre de Rodes estoit,
qui lui fist moult grant feste et fu moult joyeux de sa venue, et
lui demanda comment il avoit exploictié. Et il lui compta comment
il avoit gaignié Baruth et garnie de sa gent. La nouvelle en fu tost
sceue par my l'ost. Et quant le roy Uriien le scot, si dist au roy
Guion, son frere:« Par mon chief, dist il, moult est Gieffroy homme
de grant travail et de haulte puissance; il fera encore, se Dieux
lui donne vie, moult de biens. Par foy, dist
le roy Guion, mon frere, vous dictes verité. »
Moult longuement vont les deux freres, parlant ensemble de
Gieffroy. Et tant chemina l'ost que ilz vindrent a un soir logier
sur une petite riviere, a cinq lieues de Damas. Et vindrent leurs
espies, qui leur distrent la contenance des Sarrasins. Lors orent noz
gens conseil que le landemain se logeroit l'ost a une lieue des Sarrasins,
sur une petite riviere, et laisseroient Damas a la main dextre.
Et ainsi fu ordonné et fait. Et le landemain, par matin, se desloga
l'ost. Et fu deffendu que nul ne feust si hardy qui boutast feu en
son logeiz ne ailleurs, a celle fin que Sarrasins ne sceussent leur
venue ne apperceussent aucunement. Et tant cheminerent qu'il
vindrent ou lieu, et se logierent tous ensemble; et firent celle nuit
moult noble guet au costé devers leurs ennemis, et souppa on
parmy l'ost, et couchierent tous armez la nuitie. Et un pou après
minuit, Gieffroy monta a cheval, avec lui mille combatans, et prist
une guide qui bien savoit le pays, et s'en
va vers l'ost des Sarrasins tout le couvert. Et avoit assez prez un
pou de bois qui duroit environ demie lieue; et la s'embuscha et
manda en l'ost qu'ilz feussent tous prests comme pour recueillir
leurs ennemis.
L'ystoire nous tesmoingne que Gieffroy monta, au point du
jour, a cheval, a deux cens combatans; et commanda a ceulx de
l'embusche que, pour chose qu'ilz veissent, qu'ilz ne se desbuchassent
tant qu'ilz verront ressortir ceulx qui l'enchaceront, car il
s'en va estourmir l'ost. Et ceulx dirent que ilz feroient son commandement.
Atant se part Gieffroy et vint sur une petite montaigne,
entre le point du jour et soleil levant, et voit l'ost tout
quoy, et n'y oït on rien, ne que s'il n'y eust nullui. Lors fut moult
doulent quant il ne scot plus tost leur couvine, car, se ses freres et
leurs gens feussent la, ilz eussent eu grant marchié de Sarrasins.
Mais il jure Dieu, puis qu'il est si près d'eulx, qu'il leur fera sentir
sa venue. Lors dist a ses gens:« Chevauchons et gardez que vous ne
faictes frainte que je le vous diray. »Et
ceulx dirent que non feroient ilz. Et lors chevauchent ensemble
tout coyement et entrent en l'ost, et voient qu'ilz dorment de tous
costez. Gieffroy voit et appercoit le grant peuple qu'ilz estoient. Si
dist:« Par foy, se c'estoient gens de fait, ilz feroient moult a doubter. »
Lors chevauchent ensemble tant qu'ilz vindrent aussi comme
ou millieu de l'ost, sans eulx riens meffaire. Et lors advise Gieffroy
une moult riche tente. Et cuidoient bien que ce feust la tente du
gallaffre ou de l'un des soudans. Lors dist a ses gens:« Or est temps
d'esveillier ceste mastinaille, qui ont trop dormy. Or avant, enfans,
pensez de tout quanque vous encontrerez mettre a l'espee. »Et lors
s'en viennent a l'entree de la tente, et entrent ens X. chevaliers
de Poictou qui estoient descenduz, et tirent bonnes espees et fierent
par my testes et par my bras. La commence la noise. En celle tente
estoit logié le roy Gallafrin de Damiette, qui sailli de son lit, et
bien s'en cuida fuir par derriere. Mais Gieffroy l'advisa et lui donna
si grant coup de l'espee, qui fu pesante et
trenchoit comme un raseoir, que il le fendy jusques en la cervelle,
et le Sarrasin chiet mort. Mal soit il du Turc qui de la tente eschappast.
Les dix chevaliers yssent hors et remontent a cheval. Lors
crient Lusegnen a haulte voix et s'en retournent par ou ilz estoient
venuz, tuant et abatant quanqu'ilz encontrent en leur voye.
L'ost s'estourmy; chascun se court armer. La nouvelle est venue
jusques a la tente du soudant de Damas, qui demande quelle noise
c'estoit que il ouoit la hors. Et un Sarrasin, qui venoit de celle
part et avoit la dextre partie de toute la teste tranchie, tellement
que l'oreille lui pendoit sur l'espaule, lui dist:« Sire, ce sont deables
qui sont entrez en vostre ost, qui tuent et abatent tout quanqu'ilz
treuvent en chemin. Ilz vous ont ja occiz vostre cousin le roy Gallaffrin
de Damiette. Ilz crient Lusegnen a haulte voix. Quant le
soudant l'entent, si fait sonner ses trompettes, et s'arment par my
l'ost. Le soudant fiert après, a Xm. Sarrasins. Et Gieffroy
s'en va atout ses gens par my l'ost, faisant grant occision
et grant dommage de Sarrasins; ilz furent desarmez, si ne
porent durer. Et sachiez que, avant qu'ilz partissent de l'ost, ilz
en mirent, que mors que navrez, plus de VIIJm.. Et quant ilz furent
hors des logés, si en vont tout le pas, et le soudant après moult
hastivement. »
Moult fu le soudant de Damas doulent quant il appercoit l'occision
que crestiens ont faicte de ses gens. Il jure Mahon et Appolin
qu'il s'en vengera temprement et dist que jamais n'aura pitié de
crestien que tous ne soient mors. Lors yssy des logeis a Xm. Sarrasins
et sieut Gieffroy et sa gent moult asprement, et après lui viennent
Sarrasins qui mieulx mieulx. Gieffroy en commande a fuir ses
gens vers l'ost. Et il se boute ou boys avec ceulx qui estoient demourez,
pour eulx ordonner. Et le soudant chace moult despourveement
et a force de chevaulx, et passe par devant le bois ou
l'embusche estoit. Et les fuyans envoient en l'avant garde pour eulx
adviser de ce fait. Et le maistre de Rodes estoit ja
montez, et estoient dessoubz sa banniere en belle bataille
au dehors de l'ost, et estoient bien VIIJm. combatans, par my les
arbalestriers, quant il percoit noz gens qui venoient et le soudant
atout ses Sarrasins qui les achacoient a desroy. Si leur vint a l'encontre
et les recoipt en sa bataille, et les fait mettre en arroy. Lors
s'en vont a l'encontre du soudant, les lances baissiees. La ot fiere
assemblee, car en pou d'eure furent Sarrasins desconfiz, car si bien
les recueillent crestiens que pou en y ot qui n'abatist le sien aux
lances baissier. La crient Rodes et Lusegnen. Et quant le soudant
voit sa perte, si recule tout le pas en rassemblant sa gent et en
attendant les autres qui venoient. Et atant en rassembla bien Xm..
Mais Gieffroy sailly de l'embusche et commence a ferir, il et ses
gens, sur ceulx qui le suivoient le soudant sans ordonnance, qu'en
pou d'eure en ot mis IIJm. mors par le chemin. Lors s'en refuient
pluseurs devers l'ost et trouverent le gallafre et le soudant de Barbarie
et le roy Anthenor et l'admiral de
Cordes, qui leur demandent dont ilz venoient. Et ilz dirent qu'ilz
venoient de la bataille ou le soudant de Damas estoit desconfiz.
Dont ilz furent moult desconfortez et ne sceurent que faire. Mais
tousjours venoient Sarrasins raffuiant, qui disoient comme les
premiers. Or vueil je repairier a la bataille.
La bataille fu moult horrible et moult crueuse, et bien s'i porta
le soudant de Damas depuis qu'il ot raliez ses gens. Atant esvous
Gieffroy qui leur court sus d'un costé, et le maistre de Rodes de
l'autre. La ot maint Sarrasin occiz et mort et renversé par terre.
Que vous feroye je long compte? Ilz se sentent assailliz de tous
costez; si ne se porent plus tenir, et se commencent a desfouchier.
Et quant le soudant appercoit la perte, si yst de la bataille et
tourne la targe derriere le doz, et fiert le cheval des esperons, et
s'en va grant aleure vers l'ost des payens. Et Gieffroy estoit a ce
costé, qui bien l'en apperceut aler, et bien voit a son riche
harnoiz qu'il convient que ce soit uns des grans seigneurs
sarrasins. Lors broche le cheval des esperons après le soudant
et lui escrie:« Tourne devers moy, ou tu es mort. Mais j'auroye
grant vergoingne se je te feroye par derriere. Et toutesfoiz, se tu
ne tournes, faire le me convient. »Quant le soudant ouy ce mot, si
hurte le cheval des esperons plus fort que devant. Et le cheval en
va si raidement qu'il semble que ce soit fouldre qui descende du
ciel, et Gieffroy aprez grant aleure et est moult doulent de ce qu'il
ne le puet actaindre, et toutesfoiz il commence fort a approuchier.
Et lui escrie:« Sarrasin, tu es faulx et recreuz, quant tu es si bien
montez et si noblement armez, qui t'en fuiz pour un homme seul.
Tourne, ou je t'occiray en fuiant, combien que je le face moult a
envis. »
Lors, quant le soudant ouy dire a Gieffroy qu'il fuioit pour un
homme seul, si ot grant vergoingne. Et se voit a la corniere du
bois prez de son ost, ou propre lieu ou
Gieffroy avoit assise l'embusche la matinee. Lors arreste le cheval
et tourne devers Gieffroy et joint la targe au piz et met la lance
sur fautre, et demanda a Gieffroy qui venoit de grant randon:
« Dy, va, crestien, qui es tu, qui si hastivement viens après moy?
Par Mahon, tu porras bien avoir fait ton dampnement. »Et Gieffroy
lui respond:« Si pense je a estre venus pour le tien. Mais puis
que mon nom veulz savoir, je le te diray, car pour toy ne le celeray
je pas. Je suiz Gieffroy au grant dent, frere du roy Uriien de Chippre
et de Guion, roy d'Armenie. Et tu, qui es? Par Mahon, dist le
soudant, et tu le sauras. Je sui le soudant de Damas. Et saiches que
je ne feusse pas si liez qui me eust donné cent mille besans d'or
que de toy avoir trouvé si a mon aise. Car tu ne me pues eschapper.
Je te deffy de par Mahon, mon dieu. Par mon chief, dist Gieffroy,
toy ne ton dieu ne prise pas un chief d'ail pourry. Car
ja me trouveras de plus prez a ta pute estraine, se
Dieu plaist. »
Or dist l'ystoire que les deux barons, qui furent de noble cuer
et de haulte puissance, s'esloingnent l'un de l'autre, et joingnent
les targes contre leurs pitz, et brandissent leurs lances, et estraingnent
les costez, et s'embronchent les chiefs es heaumes, comme
vassaulx duiz du mestier d'armes, et laissent courre les chevaulx
tant comme ilz pevent. Et se viennent ferir des fers des lances aguz
et trenchans sur le comble des escuz par telle maniere qu'il n'y ot
nerf ne aiz qui ne feust perciez de part en part, tant que les fers
des lances vindrent joindre sur les pieces d'acier, de si grant force
que il n'y ot si bon cheval qui ne chancellast et ploiast l'eschine,
et la lance du soudent vola en pieces. Ce ne fist pas celle de Gieffroy,
car elle estoit d'un gros plancon de chesne fort, et il emploia
toute sa force a bien ferir, et oncques ne pot empirer la piece d'acier.
Mais le soudant fu tellement attaint qu'il
convint le maistre et le cheval voler par terre, et fut tellement estourdy
qu'il ne voit ne ot ne entent. Lors cuida Gieffroy descendre
pour savoir en quel point il estoit. Mais il appercoit venir bien LX. 
Sarrasins, qui lui escrient:« Par foy, faulx crestien, vostre fin est
venue. »Et quant Gieffroy les entent, si broche le cheval des esperons
et brandist la lance. Le premier qu'il attaint fait voler mort
par terre. Et ains que la lance lui faulzist, il en aterra jusques a
 VIIJ.. Et ceulx l'assaillent de tous costés. Et il print l'espee et la
tint empoignie, et la veist on vaillance de cuer d'omme en deffendant
sa vie, et abatre Sarrasins tant que tout autour de lui est
la place toute vermeille de sang. Et ils lui gettent lances et dars,
et se peinent moult de lui aterrer. Et lors le soudant se redrece
en piez, tous estourdiz, comme s'il feust levez de dormir en seursault.
Et voit son cheval d'encoste lui, si remonte en regardant la
bataille, et bien advise Gieffroy qui faisoit grant
occision de ses Sarrasins. Et estoit Gieffroy navrez en pluseurs
lieux. Lors s'escrie le soudant:« Avant, frant Sarrasins. Par
Mahon, s'il nous eschappe, je n'auray jamais le cuer joyeux. Qui
cestui pourroit avoir affiné, le remenant ne feroit que un pou a
doubter. »Lors fu Gieffroy assailliz de tous costez, et il se deffent
hardi comme lyon, que mal soit du Sarrasin qui a coup l'oze attendre,
mais lui gettent de loing lances et dars, et lui traient sang
en pluseurs lieux. Mais il ne semble pas qu'il lui en soit a riens,
ains leur court sus comme le loup familleux fait a la brebis.« Par
Mahon, dist le soudant, ce n'est pas uns homs, mais est un mauffez
ou c'est le dieu des crestiens qui cy est venus pour destruire
nostre loy. »En ceste adventure fut Gieffroy bien deux heures.
En ceste peine et en ce peril fu Gieffroy tant que la survint le
nouvel chevalier qui avecques lui avoit esté en Yrlande, lequel
l'avoit bien veu partir de la bataille après le soudant. Si l'avoit suivy a IJc. bacinez, car il l'amoit moult
durement.
Et lors qu'il approuche du bois, si appercoit la bataille et
voit le soudant qui moult se penoit de dommagier Gieffroy. Lors
escrie a sa gent:« Avant, seigneurs bacheliers, veez la Gieffroy qui
se combat tous seulz a la gent Mahommet. Qui ore ne lui aidera,
honny soit il de Dieu! »Et ceulx lui respondent:« Mal ont Sarrasins
acointié sa venue. »Lors brochent les chevaulx tous ensemble et
viennent a la bataille. Mais sitost que le soudant appercoit le
secours, si broche le cheval des esperons et s'en va vers l'ost, et
laisse ses gens en celle adventure, qui fut telle que onques puis
n'en vit pié en vie, car tantost furent occiz.
Quant Gieffroy voit le nouvel chevalier qui si bien l'avoit secouru,
si l'en mercie moult. Et lui dist:« Mon ami, telles roses fait il bon
mettre en son chappel. Le seigneur qui a son hostel garny de tele
fleur de chevalerie et de gentillece, amant et craingnant honneur,
doit et puet seurement reposer. Sire, dit le
nouvel chevalier, je n'ay fait chose dont vous me doyez point de
guerredon. Car tout preudomme se doit prendre garde de l'onneur
et du prouffit de son maistre ou de son seigneur; et dont, puis que
c'est chose deue, il n'y chiet point de guerredon. Mais partons nous
de cy, car il est bien temps de reposer. Car vous avez fait journee
assez qui bien doit souffire, et aussi nous sommes pou de gent et
prez de noz ennemis, qui ont grant puissance, et si avez besoing
et mestier que voz plaies soient visitees, et aussi il me semble qu'il
vault mieulx que nous repairons vers l'ost de nostre voulenté que
par force nous y convenist repairier, car il n'est mie doubte qui
retourne fuyant en chace de ses ennemis, qu'il n'y puet avoir se
blasme non, combien que on dit qu'il vault mieulx fuir que mauvaisement
attendre. »Gieffroy sent bien qu'il a droit. Si lui a respondu:
« Beau sire, nous ferons a vostre conseil a ceste foiz. »Et atant se
partent de la place et s'en vont vers leurs logeiz, et treuvent tous
les champs jonchez de Sarrasins mors. Et
sachiez que payens perdirent celle matinee plus de XXVm. Sarrasins
qui furent mors par armes et de paour des faiz d'armes que on
rapporta en leur ost que crestiens faisoient, et s'enfuy bien prez
de XLm.. Et sachiez que les deux soudans et le gallaffre et le roy
Anthenor et l'admiral de Cordes ne trouverent de VIJxx mille qui
y furent au soir que IIIJxx mille, dont ilz furent moult esbahiz.
Or diray de Gieffroy, qui repaire en l'ost, ou il fut moult festoiez
de ses freres et de la baronnie. Et furent ses plaies tentees, mais
les mires dirent qu'il n'y avoit chose par quoy il se laissast aarmer,
dont ilz louerent Dieu. Or vous diray du soudant.
L'ystoire dit, quant le soudant se fu party de la bataille, qu'il
erra tant qu'il vint en l'ost, qu'il trouva tout esbahy, car ilz cuidoient
qu'il feust mort. Lors, quant ilz le virent, si lui firent moult
grant joye et lui demandent comment il avoit exploictié.« Par Mahon,
dist le soudant, assez petitement, car mes gens
sont tous mors. Et sachiez que je m'en venoye coyement de la
bataille et cuidoie venir querre le secours, mais le deable au grant
dent m'apperceut, et me convint jouster a lui. Mais sachiez que je
ne senty oncques si rude coup comme de lui. Car sachiez qu'il rua
moy et mon cheval par terre si durement que je n'oy ne entendy,
et juz long temps a la terre tous estourdiz. Mais Mahon, qui pas ne
me vouloit perdre, m'envoya secours de LX. Sarrasins, qui moult
fort assaillirent Gieffroy, qui lors se deffendi moult vaillaument et
fist grant occision de noz gens. Et, d'autre part, il fut moult fort navrez
en pluseurs lieux, ne sa deffense, je croy, ne lui eust eu mestier,
mais deables y admenerent bien IJc. crestiens, qui toutes noz gens
mirent a destruction. Et quant je vy ce, je me party coyement de
la bataille. Par mon chief, dist le gallaffre, il vous est bien cheu
d'estre ainsi eschappé des mains d'un tel ennemy. »
Et tous les autres dirent que c'estoit voir. Le soudant se
desarma, et se reposerent les deux osts cellui jour et le landemain,
sans courir l'un sur l'autre.
En ceste partie dit l'ystoire que le tiers jour, par matin, firent
noz gens armer toute leur ost, et ordenerent leur bataille, et laissierent
garde aux logeiz, et aussi pour les navrez garder, dont il
en y ot aucuns, mais non gaires. Et s'en vont cheminant, les bannieres
au vent et la bataille rengie. En l'avant garde estoit Gieffroy et
le maistre de Rodes et leurs gens, avec bons arbalestiers sur les
esles. Et en la grosse bataille estoit ly roys Uriiens, et en l'arriere
garde estoit le roy Guion. Et tant s'exploictent qu'ilz voient l'ost
des Sarrasins.
Lors oyssiez la, se vous y feussiez, grant effroy. Sarrasins crient
a l'arme. Mais avant que ilz se peussent estre armez ne ordonnez,
Gieffroy et le maistre de Rodes et leurs gens se fierent es logeis,
et y ot grant occision. Et reculerent les deux soudans et le gallaffre
et le roy Anthenor d'Anthioche et l'admiral
de Cordes tout hors de leurs logeiz et la ordonnerent leurs batailles.
Et noz gens passent tout par my leurs tentes sans y arrester ne
prendre ne pillier chose qui y feust, car ainsi fu crié sur la hart.
Ilz virent leurs ennemis rengiez sur les champs, si leur vont courir
sus. La ot grant et horrible mortalité es batailles assembler. Bien
assaillent crestiens et bien se deffendent Sarrasins. La ot grant noise
et grant triboulement. L'un crie Damas, l'autre Barbarie, l'autre
Bandas, l'autre Anthioche, et aucuns crient Cordes, et noz gens
crient Luseignen. La ot maint mort renversé l'un sur l'autre. Les
batailles sont assemblees tout en une ambrouche. La font les trois
freres tant d'armes que tous ceulx qui les voient en sont esbahiz.
Le soudant de Damas et le soudant de Barbarie appercoivent les
trois freres qui font grant occision de leurs gens, si leur vont courir
sus a XXm. payens. La renforca la bataille forte et horrible. La
souffrirent crestiens grans faiz, et sont reculez
le long d'une lance. Et quant les trois freres et le maistre de Rodes
le voient, si en sont moult doulens. Lors crient:« Luseignen! Avant
seigneurs barons! Ceste chiennaille ne se pevent gaires tenir. »Et
crestiens se revigourent et font un poindre sur les Sarrasins. La
fu la mortalité grande.
Atant et vous Gieffroy par la bataille, la targe tournee derriere
le dos, et tenoit l'espee empoignie a deux mains, et voit l'admiral
de Cordes qui moult couroit sus a crestiens. Gieffroy le fiert par
telle vertu, a ce que l'espee fu dure et pesans et qu'il y mist toute
sa force, que l'espee lui coula jusques en la cervelle, que oncques
le bacinet ne l'en pot garantir, et l'abat a terre mort jus du destrier.
La fu grant la foule, car les deux soudans y admenerent leur puissance,
et cuidoient bien redrecier l'admirault, mais pour neant
s'en peinent, car il est mort. Atant et vous le roy Uriien, l'espee
ou poing, et voit le soudant de Barbarie, qui moult le heoit pour
son oncle le soudant qu'il avoit occiz en Chippre. Le roy entoise
l'espee et fiert le soudant de si grant force
qu'il lui envoye le bras jus, tant qu'il ne tenoit qu'a deux tendans
dessoubz l'aisselle. Quant il senty le cop, si se part de la bataille
et se fist mener par X. de ses hommes a Damas, et la se fist appareillier.
Et tousjours se combatent Sarrasins, car le soudant de Damas
et le gallaffre de Bandas et le roy Anthenor les tiennent en vertu.
La ot grant douleur et grant pestillence, et sachiez que crestiens
y orent grant dommage, et les Sarrasins furent bien dommagiez
de XLm. Turs. Et dura la bataille jusques au soir, qu'ilz se departirent
et se retrairent chascun en son logeiz. Et le lendemain, par matin,
se retraist le soudant et le gallifre et le roy Anthenor et leurs gens
dedens Damas. Et quant Uriien et les autres crestiens le scorent,
si se vindrent logier devant. Et sachiez qu'ilz estoient moult affebliz,
et en y ot la plus grant partie de navrez. Et ainsi se reposerent bien
 VIIJ. jours, sans escarmouchier la ville ne ceulx dedens. Et aussi
ceulx de dedens ne firent oncques saillie nulle.
L'ystoire dit que moult fu le roy Uriien
et ses deux freres et le maistre de Rodes courrouciez de la perte de
leur gent, et bien voient que, se Sarrasins croissent de gens, qu'il
leur en pourroit bien mal venir, car ilz avoient bien perdu VIIJm. 
de leurs gens, que uns que autres. Et, d'autre part, fut le soudant
et les autres de la ville moult esbahiz, car ils ne savoient pas la
perte que les crestiens avoient receue. Si orent conseil qu'ilz requerroient
au roy Uriien une journee de traictier sur forme de paix, et
le firent. Et le roy Uriien ot conseil que il l'accorderoit. Et fu la
journee assignee par accort au tiers jour, entre les logeiz et la ville,
et furent les trieves donnees ce pendant, et livrerent bons ostages.
Lors vindrent ceulx de la ville en l'ost marchander et vendre
de leurs marchandises. Et ceulx de l'ost leur vendoient des choses
qu'ilz avoient conquises. Lors vindrent a la journee les Sarrasins
et leur conseil. Et, d'autre part, vint le roy Uriien et tous les barons
de l'ost crestien, et parlementerent tant d'un costé et d'autre qu'ilz
furent d'accort par my tant que les Sarrasins leur restituerent et
rendirent quant qu'ilz avoient frayé sur le
voyage, et pour raler dont ilz estoient venuz. Et, chascun an, deurent
payer et donner au roy Uriien XXXm. besans d'or. Et furent
les trieves criees cent ans et ung jour, et en furent les chartres
seellees. Et ot en convenant le soudant de Damas et le gallifre de
Bandas et le soudant de Barbarie, qui fort se douloit de l'espaule
que le roy Uriien lui avoit blecie, et le roy Anthenor d'Anthioche,
que jamais ne porteroient dommage au roy Uriien, ne au roy Guion,
ne au maistre de Rodes, ne a leurs gens; et que, se autres roys
sarrasins leur vouloient porter dommage, que ilz leur feroient
assavoir. Et par tant le roy Uriien leur enconvenanca que, se ilz
avoient guerre a nul roy sarrasin pour ceste cause, que il leur vendroit
aidier a toute sa puissance. Et aussi ot le roy Guion d'Armenie
et le maistre de Rodes.
Et ainsi fut l'accort fait, et se retrairent les freres et le maistre
et leurs gens au port de Japhe, et les convoierent le galliffre et le
soudant de Damas et le roy Anthenor, a moult grant noblesce
de Sarrasins. Et estoit le soudant moult
en amourez de Gieffroy, et lui tenoit tousjours compaignie, et lui
offroit tousjours tout le plaisir qu'il lui pourroit faire. Et Gieffroy
l'en mercia. Et le mena le soudant en Jherusalem, qui pour lors
n'estoit pas reparee ne refremee de la destruction que Vaspasien
et Thitus, son filz, y orent faicte, quant ilz vindrent vengier la mort
Jhesucrist aprez son crucifiement. Et donna Vaspasien, emperiere
de Romme, XXX. Juifs pour un denier, en remembrance qu'ilz orent
achaté le precieux corps Jhesucrist XXX. deniers. Et demoura
Gieffroy IIJ. jours ou sepulcre en devocion. Et en ce pendant y vint
le roy Uriien et le roy Guion, son frere, et le maistre de Rodes, et
moult grant foison de crestiens.
En ceste partie nous dit l'ystoire que, quant noz crestiens
orent fait leur devocion au saint sepulcre, que ilz s'en repairerent a
Japhes, ou ilz trouverent que tout estoit mis es vaisseaulx. Lors
prindrent congié du galliffre et du soudant et du roy Anthenor, et
leur donna le soudant de moult beaulx
joyaulx, et especiaument a Gieffroy. Et pour poy, se ne feust pour
leur loy enfraindre, ilz se feussent entrebaisiez.
Sarrasins s'en partent, et noz gens entrent en leur navire, et singlent
tant qu'ilz vindrent en Armenie, et descendirent les haulx
barons au port, et vindrent ou chastel ou la royne Florie et Remond,
son filz, estoient, qui povoit avoir environ IIIJ. ans. Elle festoya
moult le roy Uriien et son frere Gieffroy, et fu la feste grant. Et après
se partirent de la le roy Uriien et Gieffroy, son frere, et le maistre
de Rodes, et prindrent congié du roy Guion et de la royne Florie.
Puis entrerent en mer et vindrent en Rodes, ou le maistre les festoya
 IIIJ. jours bien et grandement. Et au Ve prindrent congié du
maistre et entrent en mer. Et tant nagierent qu'ilz vindrent au port
du Limacon, ou estoit la royne Ermine, qui fu de nouvel relevee
de gesine, et avoit un filz qui ot a nom Griffon, et n'avoit pas
encores six sepmaines. Et quant elle scot leur venue, si fu moult
joyeuse, car ja lui avoit on compté comment
ilz orent exploictié. Et sachiez qu'elle receupt le roy son mary tres
humblement, et bienviengna Gieffroy de bon cuer. La feste fu grant,
et mena le roy Uriien Gieffroy esbatre par my tout son royaume.
Et quant il fut temps, Gieffroy print congié, combien que le roy
Uriien lui destournast quanqu'il pot bonnement. Mais Gieffroy
dist qu'il l'avoit en convenant a son pere, au partir, qu'il reseroit
devers lui au chief de l'an, et s'il demouroit plus, il lui fauldroit de
convenant. Et le roy lui pria, et aussi fist la royne, qu'il les veulle
recommander a leur pere et a leur mere. Et Gieffroy dist que si
feroit il. A tant prent congié et entre ou vaissel.

Comment Gieffroy entre en mer pour arriver
au port de la Rochelle.
En ceste partie dit l'ystoire que Gieffroy singla tant, et sa gent,
par la marine, qu'il arriva a un soir a la Rochelle, ou il fu moult
bien festoiez. Et le lendemain s'en party, et vint tant par ses journees
qu'il vint a Meurvent, et la trouva son pere et sa mere, qui ja
sceurent tout l'affaire, comment il avoit fait, et ses freres, oultre
la mer. Et conjoirent moult Gieffroy, et aussi firent les autres enfans,
ses freres. Et tint Remond grant court et donna moult de beaulx
dons a tous ceulx qui avoient esté avecques Gieffroy ce voyage.
Et dura bien la feste VIIJ. jours, et au IXe departy, et se tint chascun
pour content.
Or advint en ce temps qu'il ot un jayant en Gueurrande, en qui
avoit si grant orgueil que par sa force il mist tout le pays en patiz
jusques a la Rochelle. Et en estoient les gens du pays moult chargiez,
mais ilz n'en osoient mot dire. Nouvelles en vindrent a Remond,
qui moult en fu doulent. Mais il n'en monstra
nul semblant, afin que Gieffroy ne le sceust, pour doubte qu'il
n'alast combatre le jayant, car il le sentoit de si grant cuer qu'il ne
lairoit point qu'il n'y alast. Mais il ne pot estre si celé que Gieffroy
ne le sceust.« Et comment diable, dist Gieffroy, mes deux freres et
moy avons tant fait que nous avons treu du soudant de Damas
et de ses complices, et ce mastin puant, qui est tout seul, tendroit
le pays de mon pere en patiz! Par mon chief, mal le pensa, car il
lui coustera moult chier, car ja n'y lerra autre gage que la vie. »
Lors vint a son pere et lui dist:« Monseigneur, j'ay grant merveille
de vous, qui estes chevalier de si hault affaire, comment vous
avez tant souffert de ce mastin Gardon, le jayant, qui a mis vostre
pays de Guerrande en patiz, et autre pays d'environ, tant du vostre
comme de l'autrui, jusques a la Rochelle. Par Dieu, c'est grant honte
a vous. »Quant Remond l'entent, si lui respond:« Gieffroy, beaulx
filz, il n'a gueres que nous n'en savions nouvelles, et avons souffert
pour amour de vostre venue, car nous
ne voulions pas troubler la feste. Mais ne vous chault, car Gardon
sera bien paiez de sa desserte. Ja lui occist Hervieu, mon pere,
son ayol en Pointieuvre, si comme on me dist en Bretaigne, quant
je y fus combatre Olivier de Pont le Leon, pour la trahison que
Jossellin, son pere, avoit faicte a mon pere Hervy de Leon. »
Dont respondy Gieffroy.« Je ne scay ne ne vueil enquester des
choses passees; puis que mes ancesseurs en ont eu l'onneur et en
sont venus a leur dessus, il me souffist. Mais de present ceste injure
sera admendee. Monseigneur, il ne vous en fault ja mouvoir pour
un tel ribaut. Par les dens Dieu, je n'y menray seulement que dix
chevaliers de mon hostel pour moy tenir compaignie, non pas pour
aide que j'en veulle avoir contre lui, mais pour moy acompaignier
pour honneur. Et a Dieu vous commant, car je ne fineray jamais
ains l'auray combatu corps a corps. Ou il me aura ou je l'auray,
comment qu'il soit, a mon plaisir. »Et quant Remond entent
ceste parole, si en fu moult yriez et lui dist:« Puis
qu'il ne puet estre autrement, va a la garde de Dieu. »
Lors prent congié de son pere et de sa mere et s'achemine, lui
 XJe de chevaliers, et s'en va vers Guerrande, ou lieu ou il pense
plus tost trouver le jayant Gardon. Et en va par tout enquestant.
Mais bien y ot qui l'en dist nouvelles; et lui demanda l'en pour
quoy il le demandoit.« Par foy, dist Gieffroy, je lui apporte le patiz
qu'il a prins par son fol oultraige sur les gens de la terre de monseigneur
mon pere, en la pointe du fer de ma lance; car, jamais,
tant comme je vive, autre patiz n'en aura, et deusse mourir en la
peine. »Quant les bonnes gens l'ouyrent ainsi parler, si lui dirent:
« Par ma foy, Gieffroy, vous vous entremettez de grant folie, car
telz cent que vous estes n'y pourroient durer. Ne vous chault,
dist Gieffroy, n'en aiez ja doubte; laissiez m'en avoir la paour tout
a par moy. »Et ceulx se teurent atant, qui ne l'oserent courroucier,
car ilz doubtoient trop la grant fierté dont il estoit plain, et le menerent
a moins d'une lieue du retrait du
jayant, et ilz lui dirent que sempres le devroit trouver. Et il respondy:
« Je le verray voulentiers, car pour le trouver suiz je venus. »
Et cy se taist l'ystoire de Gieffroy et commence a parler de Remond
et de Melusigne.
L'ystoire nous tesmoingne que Remond et Melusigne estoient a
Mervent, et vint a un samedy que Melusigne se esconsoit de
Remond cellui jour, comme il lui avoit promis que jamais le samedy
ne mettroit peine d'elle veoir, et si n'avoit il fait jusques a ce jour,
et n'y pensoit a nulle chose du monde fors ques a bien. Un pou
devant disner lui vindrent nouvelles que son frere le conte de
Forez le venoit veoir, dont il fu moult joyeux. Mais depuis en fut
il moult courrouciez, ainsi comme vous orrez en l'ystoire cy après
ensuivant. Remond fist grant et noble appareil pour recevoir son
frere, et moult estoit liez de sa venue.
Quant Remond scot que il fu prez, il lui ala a l'encontre et le
bienviengna moult liement. Lors alerent
a la messe, et après le service divin, vindrent en la sale et laverent
et s'assistrent a table et furent bien servis. Las! Or commence une
partie de la doulereuse tristece Raimond. Son frere ne se pot tenir
que il ne lui demandast:« Mon frere, ou est ma seur? Faictes la
venir avant, car j'ay grant desir de la veoir. Beau frere, dist Remond,
elle est embesoingnie hu, mais ne la povez vous veoir; mais
demain la verrez vous, et vous fera bonne chiere. »Et quant le conte
de Forests ouy ceste response, si ne se teust pas atant, mais lui
dist:« Vous estes mon frere, je ne vous doy pas celer vostre deshonneur.
Beau frere, la commune renommee du peuple court partout
que vostre femme vous fait deshonneur et que tous les samedis
elle est en fait de fornicacion avec un autre. Ne vous n'estes si
hardiz, tant estes vous aveugliez d'elle, d'enquerre ne de savoir
ou elle va. Et les autres dient et maintiennent que c'est un esperit
fae, qui le samedy fait sa penance. Or ne
scay lequel croire, mais pour ce que vous estes mon frere, je ne
vous doy pas celer ne souffrir vostre deshonneur, et pour ce suiz
je cy venus pour le vous dire. »
Lors quant Remond ouy ces mos, si boute la table ensus de lui,
et entre en sa chambre, espris de yre et de jalousie, et prent son
espee qui pendoit a son chevez, et la ceint, et s'en va ou lieu ou il
savoit bien que Melusigne s'en aloit tous les samedis, et treuve
un fort huis de fer, moult espez, et sachiez de vray que oncques
mais n'avoit esté si avant. Lors, quant il appercoit l'uis, si tire
l'espee et mist la pointe a l'encontre, qui moult estoit dure, et
tourne et vire tant qu'il y fist un pertuis; et regarde dedens, et voit
Melusigne qui estoit en une grant cuve de marbre, ou il avoit degrez
jusques au fons. Et estoit bien la grandeur de la cuve de XV. piez
de roont tout autour en esquarrie, et y ot alees tout autour de
bien V. piez de large. Et la se baignoit Melusigne en l'estat que
vous orrez cy aprez en la vray histoire.

Comment Remond vit Melusigne baignier, par
l'enhortement de son frere le conte de Forests, et lui failly du convenant
qu'il lui avoit prommis.
En ceste partie nous dist l'ystoire que tant vira et revira Remond
l'espee qu'il fist un pertuis en l'uis, par ou il pot adviser tout ce qui
estoit dedens la chambre, et voit Melusigne en la cuve, qui estoit
jusques au nombril en figure de femme et pignoit ses cheveulx, et
du nombril en aval estoit en forme de la queue d'un serpent, aussi
grosse comme une tonne ou on met harenc, et longue durement,
et debatoit de sa coue l'eaue tellement qu'elle la faisoit saillir
jusques a la voulte de la chambre. Et quant
Remond la voit, si fu moult doulent.« Hay, dist il, m'amour, or vous
ay je trahie par le faulx enortement de mon frere, et me sui parjurez
envers vous. »
Lors ot tel dueil a son cuer et telle tristece que cuer humain n'en
pourroit plus porter. Il court en sa chambre, et prent la cire d'une
vieille lettre qu'il trouva, et en estouppa le pertuis. Puis s'en va
en la sale, ou il trouva son frere. Et quant il l'appercoit, si voit
bien qu'il est courrouciez, et cuida qu'il eust trouvé quelque mauvaistié
en sa femme. Si lui dist:« Mon frere, je le savoye bien. Avez
vous bien trouvé ce que je vous disoye? »Et Remond lui escrie:
« Fuiez de cy, faulx traitre, vous me avez fait par vostre faulx traitre
rapport parjurer contre la meilleur et la plus loyal dame qui oncques
nasquist après celle qui porta Nostre Createur. Vous m'avez apporté
toute doulour et emportez toute ma joye. Par Dieu, se je
creoie mon cuer, je vous feroye mourir de male mort, mais raison
naturelle le me deffent, pour ce que vous
estes mon frere. Alez vous ent, ostez vous hors de devant mes yeulx.
Que tous les menistres d'enfer vous puissent convoier et martirer
de VIJ. tourmens infernaulx. »Quant le conte appercoit son frere
qui fu pres que tous forcenez, si yst de la sale, lui et ses gens, et
monte a cheval et s'en va grant aleure vers la conté de Forest,
forment doulent et repentant de sa folie entreprise, car bien scet
que Remond ne l'aimera jamais ne ne le vouldra veoir. Cy me
tairay de lui et vous diray de Remond, qui s'en entre dans sa chambre
et se couche en son lit, si doulens que oncques homs mortelz
ne le fu plus, et faisoit les plus piteux regrez que oncques nulz
homs mortelz ouist retrere.
« Haa, Melusigne, dist Remond, dame de qui tout le monde disoit
bien, or vous ay je perdue sans fin. Or ay je perdu joye a tousjours
mais. Or ay je perdu beauté, bonté, doulcour, amistié, sens, courtoisie,
charité, humilité, toute ma joye, tout mon confort, toute
m'esperance, tout mon eur, mon bien, mon pris, ma vaillance,
car tant pou d'onneur que Dieu m'avoit
prestee me venoit de vous, ma doulce amour. J'ay fait le borgne.
Aveugle Fortune, dure, sure et amere, bien m'as mis du hault
siege de ta roe ou plus bas et ou plus boueux et ort lieu de ta maison
ou Jupiter abeure les laz, chetifs, doulereux et maleureux. Tu
soies de Dieu maudite. Par toy fiz je le grief forfait de mon tres
chier seigneur. Or le me veulz faire comparer. Heelas, tu m'en avoiez
getté et mis en haulte auttorité par le sens et la valour de la meilleur
des meilleurs, de la plus belle des belles, de la plus saige des
saiges. Or le me fault perdre par toy, faulse borgne, traitre, envieuse.
Bien est fol qui en tes dons s'affie. Or hès, or aimes, or fais, or
despieces, il n'a en toy de seurté ne d'estableté ne qu'en un cochet
a vent. Las, ma tres doulce amie, je sui le faulx crueux aspis et
vous estes la licorne precieuse. Je vous ay par mon faulx venin
trahie. Helas, vous m'aviez mediciné de mon premier crueulx venin.
Or le vous ay je crueusement mery, quant je vous ay trayee
et menty ma foy envers vous. Par Dieu, se je vous
pers pour ceste cause, je m'en yray en essil en tel lieu ou on n'ourra
jamais nouvelles de moy. »Ainsi comme vous ouez, se dementoit
Remond, et se fiert et debat par telle maniere qu'il n'a si dur cuer
ou monde, s'il le veoit et ouoit, a qui il n'en preinst pitié. Et se
repent fort de ce qu'il n'a osté au conte, son frere, la vie du corps.
Cy nous dist la vraye histoire qu'en celle douleur et en celle misere
demoura Remond jusques au jour. Et quant ce vint que l'aube
fu creue, atant esvous Melusigne qui vint et entra en la chambre.
Quant Remond l'ouy venir, si fist semblant de dormir. Et celle se
despoille et se couche toute nue delez lui. Et Remond commence
a souspirer comme cil qui grant douleur sentoit, et celle l'embrace
et lui demande:« Monseigneur, que vous fault il? Estes vous malade? »
Et quant Remond oït qu'elle ne lui parle de rien, si cuide
qu'elle ne sache rien de ce fait. Mais pour neant le cuide, car elle
scet bien tout. Mais pour ce qu'il ne l'ot
descouvert a nullui, elle s'en souffry et n'en monstra semblant.
Et cil lui respond, qui moult fu joyeux:« Ma dame, j'ay esté un pou
malade et ay eu ung pou de fievre en maniere de continue. Monseigneur,
dist Melusigne, ne vous esbaïssez pas, car vous serez tantost
gueriz, se Dieu plaist. »Et cil, qui fu moult joyeux, lui dist:« Par
ma foy, m'amie et ma dame, je me sens tous assouagiez de vostre
venue. »Et celle lui respont qu'elle en estoit toute lie. Et quant il
fu temps de lever, ilz se leverent et vont ouïr la messe, et fu le disner
prest, et ainsi demoura tout le jour. Et le lendemain prist congié
Melusigne et s'en ala a Nyort, ou elle vouloit bastir une forteresse.
Et lors fist elle encommencier les deux jumelles tours qui encores
y sont.
Mais cy se taist l'ystoire a parler d'elle et de Remond et parle
de Gieffroy, comment il vint en Guerrande, ou on lui fist moult
grant joye. Et lors demanda ou le jayant se tenoit. Assez y ot qui
lui enseigna, mais ilz lui demanderent pourquoy il en enquerroit.
« Par foy, dist Gieffroy, je le vous diray.
Je lui apporte l'argent du patis que toutes les gens de la terre de
monseigneur mon pere lui doivent, en la pointe du fer de ma lance.
Comment, dirent ilz, le pensez vous a aler combatre? Par mon chief,
dist Gieffroy, autre chose ne quier je au lez de ca. Par ma foy, ce
dirent ceulx, monseigneur, c'est une fole entreprinse. Il a esté
envahiz par mainte journee, de cent hommes, autre foiz de IIc,
autre foiz de Vc, autre foiz de mille, mais saichiez que nous n'y
veismes oncques homme conquester. Comment y penseriez vous
tous seulx resister a sa puissance? Or ne ne m'en parlez plus, dist
Gieffroy, car saichiez qu'il aura tout ou il n'aura neant. Menez
moy ou il repaire. »Et ceulx l'y mainent tant qu'ilz virent en une
montaigne une grosse tour qui sourveoit V. lieues de pays autour
de lui. Et fu la tour bien fossoye et les fossez bien curez, et bonnes,
fortes et haultes brayes; et autour, dehors les fossez, bons murs;
et fu la tour bien gueurlandee, et y ot deux paire de bons fors
pons leveiz. Et y ot basse court, forte et
bien muree, bons fossez, fors portes et bon pont leveiz. Et furent
les murs druz de bonnes tours. Et lors ceulx dirent a Gieffroy:
« Monseigneur, veez la tour de Mont Jouet, ou Gardon le jayant se
tient. Mais sachiez, se vous nous voulez croire, il vous souffira
d'avoir veue la tour, et en revendrez avec nous, car, quant a nous,
nous n'yrons plus avant pour le pesant de nous de fin or. Par foy,
dist Gieffroy, je vous mercie de ce que vous m'avez si avant aconvoyé. »
Et lors descend pour lui armer.
Gieffroy, si comme dit la vraye histoire, descendy pour lui armer,
et s'arma, et puis ceint l'espee où il se fioit moult, et puis laca le
bon bacinet, et monta a cheval, et demanda l'escu, puis le pent au
col, puis prent une mace d'acier et la pent a l'arcon, et pent un cor
d'yvire a son col, et demande la lance. Puis a dit a ses dix chevaliers:
« Beaux seigneurs, actendez moy au fons de ceste valee. Et,
se Dieu me donne victoire au jayant, je
sonneray ce cor. Lors que vous l'orrez, vous vendrez tantost a
moy. »Et ceulx le commandent en la garde Nostre Seigneur, qui
moult estoient doulent que il ne les laissoit aler avec lui.
Atant se part Gieffroy, et puie la montaigne, et vint a la porte
de la basse court, et la treuve ouverte, puis s'en va vers la tour
qui moult estoit forte a merveilles. Gieffroy la regardoit moult,
et forment lui plaisoit. Gieffroy appercoit les ponz leveiz qui furent
levez, car le jayant dormoit. Et Gieffroy s'escrie a haulte voix:
« Filz a putain, viens a moy, je t'apporte l'argent des patiz que les
gens monseigneur mon pere te doivent. »Tant cria Gieffroy que le
jayant s'esveille, et vint a une fenestre et regarde Gieffroy tout
armé sur le destrier, la lance sur la cuisse. Il le voit grant et membru
et de fiere contenance. Lors lui escrie:« Chevaliers, que quiers tu
cy? Par foy, dist Gieffroy, je te quier, et non autre chose, et vien
callengier le treu que tu as levé sur les gens Raymond de Lusegnen. »
Et quant le jayant l'entent, par poy qu'il n'enrage
de fin dueil quant il voit que le corps d'un seul chevalier
lui fait guerre et le requiert jusques en son recept. Mais, quant
il s'est bien advisez, si le tient a grant vaillance.
Lors s'arma et laca le heaume, et prent un flael de plonc a trois
chayennes et une grant faux d'acier, et vint aux pons et les abaisse,
et vint en la court, et demanda a Gieffroy:« Qui es tu, chevalier,
qui cy me viens requerir si hardiement? »Et Gieffroy lui respont:
« Je sui Gieffroy au grant dent, et sui filz Remon de Lusegnen, qui
te viens callengier les patiz des gens de monseigneur mon pere. »
Quant Gardon l'entendy, si commence de rire, et lui a dit:« Par ma
foy, folz, pour la grant haultesse et le grant hardement que tu as
en toy et en ton cuer, j'ay pitié de toy. Or te vouldroye je faire une
grant courtoisie. Saches, se tu estoies, toy et Vc. ytieulx que tu es,
si ne pourroies tu endurer ma puissance. Mais, pour pitié que j'ay
de mettre a mort un si vaillant chevalier que tu es, je te donne
congié, va t en. Et, pour l'amour de toy, je quicte les gens de ton
pere jusques a un an le treu qu'ilz me doivent. »
Quant Gieffroy ouy que cil le prisoit si pou, si fu moult doulent.
Si lui dist:« Meschant creature, tu as paour de moy. De ta
courtoisie ne t'ay je cure, car tu le fais par doubte. Or saches bien
de certain que jamais ne me partiray de ceste place jusques a tant
que je t'auray osté la vie du corps, et ayes pitié de toy, non pas
de moy, car je te tien pour mort la ou tu es. Et presentement je
te deffie de Dieu, mon Createur. »Quant le jayant l'ouy, si ne s'en
fait que rire et dist:« Fol, se vient a la bataille, tu ne pourras endurer
un de mes coups sans voler par terre. »Et Gieffroy, sans plus dire,
fiert le cheval des esperons, et met la lance soubz le bras, et s'adrece
vers le jayant quanque cheval puet courre, et le fiert de la lance
au fer trenchant emmy le pitz, de si grant vertu qu'il le fist voler
par terre, le ventre dessus. Mais le jayant sault sus, moult courrouciez.
Et, au passer que Gieffroy fist, si fiert le cheval de la faux
si qu'il lui trenche les jarrez derriere. Et quant Gieffroy sent le
cheval fondre soubz lui, si sault jus appertement, et s'en vient
vers le jayant, l'espee traicte, et le joyant
lui vint, la faulx empoignie. Ja y aura fiere bataille.

Comment le jayant trencha au cheval Gieffroy les jarrez de la faulx,
et comment Gieffroy li escout des mains.
Ainsi comme vous ouez, fu Gieffroy a pié devant le jayant, qui
tenoit la faulx en ses mains, et cuida ferir Gieffroy, mais il tressaut
en fuiant au coup, et, au retourner, le fery de l'espee sur la hante
de la faulx par telle maniere que il la tronconna en deux. Et le
jayant prent son flayel de plonc et en donne a Gieffroy grant coup
sur le bacinet, si que prez qu'il ne fu tous estourdiz. Il boute l'espee
ou feurre, et vint au destrier qui
gesoit a terre, et prent la mace d'acier, et vint au jayant, qui vouloit
enteser le flayel. Mais Gieffroy le haste et le fiert sur le bras tellement
qu'il lui escout le flayel de la main. Et le jayant avoit trois
marteaulx de fer en son sain, et en prent l'un et le giette a Gieffroy
par grant ayr; et le frappa sur le manche de la mace, auprez
des poings, si qu'il lui fist voler des mains, et sault et la lieve de
terre. Et Gieffroy traist l'espee, et vint au jayant qui le cuidoit
ferir de la mace d'acier sur la teste. Mais Gieffroy, qui fu fort et
legier, tressault. Le jayant fault, et le coup chiet a terre par telle
vertu que la teste de la mace entra plus d'un pié en terre. Et Gieffroy
fiert le jayant, sur le bras dextre, de l'espee, et de toute sa
force. L'espee fu bonne et bien trenchant; si lui trencha le braz
devant le coute, si que il vola par terre. Moult fu le jayant esbahy
quant il ot perdu son bras. Nonpourtant il haulse le pié et cuide
ferir Gieffroy ou pitz. Mais il l'en garda bien et le fery de l'espee
sur la jambe, dessoubz le genoil, par telle puissance qu'il lui a
trenchié en deux. Et le jayant chiet et
giette un cry si hault que toute la valee en retentist. Bien l'oyrent
ceulx qui attendoient Gieffroy, mais ilz ne scorent que ce fu; et
non pourtant si orent ilz grant merveille de l'orrible ton. Et Gieffroy
couppa au jayant les laz du heaume, et puis lui trencha la
teste. Et il prist son cor et le sonna par grant vertu.
Bien l'ouïrent sa gent qui l'attendoient en la valee, et aussi firent
aucuns du pays qui furent demourez. Lors scorent bien que le
jayant estoit mort, si en louent Jhesucrist. Lors montent la montaigne
et vindrent au fort et treuvent Gieffroy emprez le jayant,
qui crie a ceulx du pays:« Jamais ce traitre ne vous tendra en pastiz;
il n'a a present talent de le vous demander. »Et quant ceulx
apperceurent le corps du jayant d'un costé et la teste d'autre, si
furent tous esbahiz de sa grandeur, car il avoit XV. piez de long.
Et dirent a Gieffroy qu'il avoit fait grant oultraige et s'estoit mis
en grant adventure et en grant peril d'avoir osé assaillir un tel
deable.« Par foy, dist Gieffroy, le peril en est passez; et, beaulx seigneurs,
sachiez que qui jamais rien n'encommenceroit,
jamais ne seroit nulle chose achevee. Il fault avoir
a la chose commencement et moyen ains que la fin. »
Moult furent esbahiz, ce dist l'ystoire, les chevaliers Gieffroy et
ceulx du pays de la grandeur du jayant. Et fu tantost la nouvelle
espandue par le pays tout environ et aussi des pays marchissans.
Gieffroy envoya la teste du jayant a Remond, son pere, par deux
de ses chevaliers. Et Gieffroy s'en va entretant esbatant par le
pays, ou on le recoipt liement, et lui fait on moult de riches presens.
Cy vous lerray de lui et vous diray de Fromont, son frere, qui
tant pria a son pere et a sa mere, qu'ilz lui accorderent qu'il seroit
rendu moyne en l'abbaye de Maleres, et y fu vestu par l'accord de
son pere et de sa mere. Et en fu l'abbé moult joyeux, et aussi fut
tout le convent. Et sachiez qu'ilz furent layens cent moines par
my l'abbé. Mais se lors orent joye de la venue Fromont, depuis en
orent grief doulour, ainsi comme vous orrez cy avant. Mais sachiez
que ce ne fut mie par le fait de Fromont,
car il fu moult devot et de moult saincte vie, mais fu par une moult
merveilleuse adventure que je vous diray ci avant en une histoire.
Or vous diray des deux chevaliers que Gieffroy envoyoit a son
pere atout la teste du jayant Gardon, qui ont tant erré qu'ilz vindrent
a Meurvent, et la trouverent Remond et lui presenterent la
teste de par Gieffroy. Sachiez que il en fu moult joyeux; et fu la
teste moult regardee, et s'esmerveillent tous comment Gieffroy
l'osa onques assaillir. Et lors Remond fist escripre a Gieffroy comment
Fromont, son frere, estoit rendu moine a Maleres. Helas!
Tant a male heure le fist. Car ce fu la cause de sa tres cruel doulour
et de la perte de sa moillier, dont puis n'ot joye au cuer, ainsi
comme vous orrez. Remond fist moult beau don aux deux chevaliers,
et leur bailla lettre, et leur dist qu'ilz lui saluassent Gieffroy
et qu'ilz portassent la teste du jayant a Melusigne, qui estoit a
Nyort, et qu'ilz ne se teurdroient de gaires.
Lors s'en partent les deux chevaliers et ont tant erré qu'ilz sont
venuz a Nyort. Et ont trouvé la dame, et la saluent de par son
filz Gieffroy, et lui presentent la teste du jayant. Et la dame en
fu moult lie, et l'envoya a la Rochelle, et la fut mise sur une lance
a la porte Guiennoise. Et donna Melusigne aux chevaliers moult
riches dons. Et ceulx prennent congié, et s'en vont vers la tour
de Mont Jouet, ou Gieffroy se tenoit voulentiers. Et cy se taist
l'ystoire d'eulx quant a present, et parle d'autre chose.
L'ystoire nous certiffie que la nouvelle fut espandue en moult
de pays comment Gieffroy a la grant dent avoit occiz le jayant
Gardon en bataille. Si en furent tous ceulx esbahiz qui en ouïrent
parler. Et pour lors regnoit en Hollande un jayant qui avoit a
nom Grimaut, et estoit ly plus crueulx que on eust oncques mais
veu. Et sachiez qu'il avoit XVIJ. piez de hault. Cellui deable se tenoit
emprez une montaigne qui estoit nommee Brumblorenlio.
Et sachiez qu'il avoit tout le pays destruit,
et n'y osoit homme habiter a VIIJ. lieues, ou a X. lieues prez, car
les gens l'avoient tout habandonné. Or advint qu'ilz ouïrent ou
pays les nouvelles comment Gieffroy avoit occiz et destruit le
jayant Gardon. Lors orent conseil qu'ils envoieroient devers Gieffroy
et lui offreroient, s'il les vouloit delivrer de ce crueulx monstre,
qu'ilz lui donrroient, tous les ans qu'il vivroit, Xm. besans d'or;
et, s'il avoit hoir masle de son corps, qu'il en possesseroit de branche
en branche, tant que il vendroit en ligne de fille, mais lors
en vouloient ilz estre quictes. Ilz eslurent VIIJ. messages des plus
notables du pays, et envoyerent vers Gieffroy, lesquelx le trouverent
en la tour de Mont Jouet, et la lui compterent leur messaige.
Et quant Gieffroy l'entendy, si leur respondy promptement:
« Beaulx seigneurs, je ne reffuse pas l'offre que vous m'avez faicte.
Non contretant, se j'eusse sceu ceste nouvelle, sachiez que, tout
sans cella, je feusse alez combatre le jayant pour aumosne et pour
pitié du peuple qu'il destruit, et aussi pour honneur acquerre.
Sachiez que je m'en yray avec vous, et, avec l'aide de Dieu,
j'essilleray le jayant. »Et ceulx l'en mercient moult.
Atant es vous venus les deux chevaliers qu'il avoit envoiez devers
son pere, qui le saluent moult honnourablement de par son pere
et de par sa mere, et lui comptent la bonne et lie recueillette et les
beaulx dons qu'ilz ont euz.« Par foy, dist Gieffroy, ce me plaist. »
Et puis ceulx lui ont baillees les lectres de par son pere. Et Gieffroy
rompt la cire et voit la teneur des lectres faisant mencion comment
Fromont, son frere, fu rendu moine a Maleres. Lors fu Gieffroy si
courrouciez et fist si cruel semblant qu'il n'y ot si hardy qui entour
lui osast demourer. Chascun lui vuida la place, excepté les deux
chevaliers et les ambassadeurs de Norhombellande.
En ceste partie dit la vraye histoire que, quant Gieffroy ouy
les nouvelles de Fromont, son frere, qui estoit vestu moine de Malleres,
qu'il fu si doulens que a pour pou qu'il n'yssoit hors de son
sens. Et sachiez qu'il sembloit mieulx forsenné que autre. Lors
parla en hault et dist:« Et comment! Monseigneur mon pere et ma
dame ma mere n'avoient ilz pas assez pour Frommont, mon frere,
faire riche et donner de bons pays et de
bonnes forteresses, et de lui richement marier, sans le faire moyne.
Par les dens Dieu, ces lecheours moynes de Malleres le m'ont
enchanté et attrait leans pour mieulx valoir. Il ne s'en partoit
ne jour ne nuit. Par Dieu, il ne me plot oncques. Mais, par la foy
que je doy a Jhesucrist et a tous ceulx a qui je doy foy porter,
je les en paieray tellement que jamais ne leur tendra de faire
frere que j'aye moyne. »Lors dist aux ambassadeurs de Norhombellande:
« Seigneurs, il fault que vous m'attendez ycy tant que
je revendray, car il me fault aler en un mien affaire qui forment
me touche. »Et ceulx, qui ne l'oserent reffuser, distrent:« Monseigneur,
a vostre plaisir. »
Lors fait Gieffroy monter ses X. chevaliers, et s'arma, et monta,
et party de Mont Jouet, espris de grant courroux et de grant
hayne sur l'abbé et les moines de Mailleres. Et sachiez qu'il
leur monstra bien qu'il ne les amoit pas. Gieffroy chevaucha
tant qu'il vint a Mailleres et entra a l'abbaye. Et pour lors
estoient tous en chappitre, abbé et moynes. Lors s'en vient Gieffroy,
l'espee ceinte, et entre dedens, ou que il
voit l'abbé et les moynes; si leur a dit en hault:« Comment!
Ribaulx moynes, qui vous a donné le hardement d'avoir enchanté
mon frere tant que par vostre faulse cautele vous l'avez fait
devenir moine? Par les dens Dieu, mal le pensastes, vous en
buvrez a un mauvais hannap. Haa, sire, dist l'abbé, pour Dieu,
mercy, veulliez vous informer de raison. Par mon Createur, ne
moy ne moyne qui soit ceans ne lui conseillasmes oncques. »Lors
sault Fromont avant, qui moult bien cuida appaisier l'ire de
Gieffroy, et lui dist:« Mon chier frere, par l'ame que j'ay a Dieu
a rendre, il n'a personne ceans qui oncques le me conseillast,
car je l'ay fait de moy propre, sans conseil d'autrui et par droicte
devocion. Par mon chief, dist Gieffroy, si en serez paiez avecques
les autres; ne il me sera ja reprouvé que j'aye moine a frere. »
Lors yst hors et tyre les huys, et les ferme bien et fort, et fait a
toute la mesnie de leans apporter fuerre et busche, et le fait
getter avec les moynes, et jure Dieu qu'il les ardra tous la dedens.
Lors vindrent avant les dix chevaliers qui moult le blasmerent
et dirent que Fromont estoit en bon propos,
et que encores par son bien fait et par sa priere il povoit faire
grant allegement aux ames de ses amis.« Par les dens Dieu, dist
Gieffroy, ne il ne moine ne abbé qui soit leans ne chantera jamais
ne messe ne matines, car je les ardray tous. »Lors se partent les
chevaliers de lui, et lui dirent que ilz ne vouloient pas estre coulpables
de ceste mesprison.

Comment Gieffroy ardy Fromont, son frere, et C. moines et l'abbé
en l'abbaye de Malleres.
En ceste partie dit l'ystoire que Gieffroy, si tost que ses X. chevaliers
furent partiz, il prist du feu a une lampe en l'eglise
et bouta le feu ou feurre. La busche s'esprist. La
peussiez oïr et veoir grant pitié, car, si tost que les moines sentirent
le feu, ilz commencierent a faire piteux criz et tres amers
et doulereux plains; mais ce ne leur vault riens. Ilz reclament
Jhesucrist et le prient devotement qu'il ait mercy des ames
d'eulx, car des corps est doresenavant neant. Que vous en vault
le long compte? Tous les moines furent ars, et bien la moitié
de l'abbaye, avant que Gieffroy se partist de la.
Lors vient a son cheval et monte, et, quant il vint aux champs,
si se retourne vers l'abbaie, et voit le meschief et le dommage
qu'il avoit fait. Lors se plaint et se guermente et se nomme
faulx et mauvais, et se dit tant de laidure qu'il n'est homs qui le
peust penser s'il ne le veoit ou ouoit. Et croy que de fin ennuy
il se feust occiz de l'espee, se ne feust que les X. chevaliers y
vindrent, qui bien l'avoient ouy dementer et plaindre. Lors lui
dist ly uns:« Sire, sire, c'est trop tart a repentir quant la folie
est faicte. Le doloser n'y vault desormais
rien. Mais pensez de faire en la satisfacion a Dieu et au monde. »
Quant Gieffroy oït ce mot, si ot grand dueil ou cuer, mais il ne
daigna oncques respondre; ains chevauche si fort vers la tour
de Mont Jouet qu'a grant peine lui pevent ses hommes tenir
route, et tant erra qu'il y vint. Et fist appareillier son erre pour
aler avecques les ambassadeurs de Norhombellande. Et le landemain,
par matin, se party, et tourna son chemin avecques
les ambassadeurs de Norhombellande, ou ilz le devoient mener,
et n'enmena avec lui que ses X. chevaliers et son harnaiz et le
leur et ceulx qui les devoient servir. Et cy se taist l'ystoire de
lui et retourne a son pere.
En ceste partie dit l'ystoire que Remond se seoit a disner a
Meurvent. Atant esvous venu un messagier qui venoit de Malleres,
et demanda ou Remond estoit, et on lui mena. Cellui s'agenoille
devant la table et salue Remond moult courtoisement. Et Remond
lui rendy son salu et lui demande dont il venoit ne
quelles nouvelles il apporte.« Par foy, dist le messagier,
sire, ce poise moy que je ne les puis apporter meilleurs, car je les
apporte moult piteuses. Dy tousjours, ce dist Remond, il fault
que nous les sachons. Dieux soit graciez et louez de quanqu'il
nous envoye. »Et cellui lui dist:« Monseigneur, il est verité que
Gieffroy au grant dent, vostre filz, a prins telle merancolie et tel
dueil de ce que Fromont, vostre filz, se estoit rendu a l'abbaye
de Malleres, qu'il y est venu, et a trouvé l'abbé et tous les moines
en chappitre. Sachiez qu'il a bouté le feu dedens et les a tous ars
et bien la moitié de l'abbaye. Qu'est ce que tu diz, ce dist Remond?
Ce ne puet estre; je ne le pourroye croire. Par ma foy,
monseigneur, dist le messagier, il est ainsi, faictes moy mettre
en prison, et se vous ne trouvez qu'il soit ainsi, faictes moy
mourir de quele mort qu'il vous plaira. »
Lors boute Remond la table, et vient en la court, et demande
son cheval, et on lui admena. Il monte et s'en part sans attendre
per ne compaignon, et s'en va chevauchant vers Malleres
tant que le cheval le puet courre. Et ses gens
montent et vont aprez, qui mieulx mieulx. Tant chevaucha
Remond qu'il vint en l'abbaye et voit le grant meschief et la
douleur. Lors ot tel dueil ou cuer que pour pou qu'il n'enrage.
« Haa, ce dist il, Gieffroy, or avoies tu le plus bel commencement
de prouesse et de bachelerie pour venir ou degré de haulte honneur,
que filz de prince qui feust vivans. Et ores en es tu du tout
desmis par ta cruauté. Par la foy que je doy a Dieu, je croy que
ce ne soit que fantosme de ceste femme, ne ne croy pas que ja
fruit qu'elle ait porté viengne a perfection de bien; elle n'a porté
enfant qui n'ait apporté quelque estrange signe sur terre. Ne veez
la Oruble qui n'a pas VIJ. ans acompliz, qui a ja occiz deux de mes
escuiers, et avant qu'il eust trois ans, avoit il fait mourir deux de
ses nourrices par force de mordre leurs mamelles? Et ne vy je
leur mere, le samedy que mon frere de Forests m'acointa les
males nouvelles, en forme de serpente du nombril en aval? Si
fiz, par Dieu. C'est aucune esperite ou
c'est toute fantosme ou illusion qui m'a ainsi abusé; premiere
foiz que je la vy, ne me scot elle bien a dire toute ma mesaventure? »
En ce party chevaucha tant Remond qu'il vint a Meurvent,
et la descendy, et entra en une chambre et se coucha sur un lit.
Et la se commenca a dementer et faire si griefz lamentacions
qu'il n'est si dur cuer ou monde qui n'en eust pitié. Il a bien
maudit mille foiz l'eure que Gieffroy fu nez ne oncques engendrez.
Tous les barons furent moult doulens de son tourment, mais ilz
n'y sceurent remedier pour chose qu'ilz lui sceussent dire ne
monstrer. Mais tousjours enforce sa doulour.
En ceste partie dist l'ystoire que, quant les barons virent
qu'ilz ne le povoient mettre hors de sa doulour, ne appaisier en
aucune maniere, si furent moult doulens. Lors orent en conseil
qu'ilz le manderoient a Melusigne, qui pour lors estoit à Nyort,
ou elle avoit fait faire les deux tours jumelles, qui sont moult
belles a veoir. Lors prindrent un messaige et lui manderent
tout ce fait. Las! Tant mal le firent, car
ilz les mirent tous deux en grief tourment et en grief misere. Or
commence leur dure departie. Or commence la doulour qui durra
a Remond tout son vivant. Or commence la penitence qui durra
a Melusigne jusques a la fin du monde.
Le messagier a tant erré qu'il est venus jusques a Nyort, et
salua la dame et lui bailla la lettre que les barons lui avoient
envoyee. Et elle prent la lettre, et rompt la cire, et la lit. Et
quant elle appercoit le meschief, si fu moult doulente. Et ot plus
de courroux de Remond que d'autre chose, car elle veoit bien
que le meschief que Gieffroy avoit fait ne povoit pour le present
autrement aler.
Lors fait venir tout son arroy, et fait venir foison de dames du
pays pour lui tenir compaignie, et se party de Nyort, et vint a
Lusegnen. Et la demoura deux jours, et faisoit moult mate chiere,
et tousjours aloit et venoit hault et bas par my leans, visitant
tout le lieu, et gettoit de foiz a autre moult griefs plains et moult
griefs souspirs. Et dist l'ystoire et la
vraye cronique, que je tien estre veritable, qu'elle scavoit bien
la doulour qui lui approuchoit, et quant de moy je le croy fermement.
Mais ses gens ne pensoient pas a cela, mais pensoient que
ce feust pour la desplaisance qu'elle eust de ce que Gieffroy avoit
ars son frere et les moynes et pour le courroux qu'elle savoit que
Remond en avoit pris. En ce party fu Melusigne a Lusegnen
deux jours, et au tiers se party, et s'en vint a Meurvent, bien
acompaignie, comme j'ay dit par dessus. Et lors les barons du
pays, qui la furent assemblez pour reconforter Remond, que ilz
amoient de bon cuer, lui vindrent a l'encontre et la bienviengnerent
forment, et lui compterent comment ilz ne lui povoient
faire laissier sa doulour.« Or vous souffrez, dist elle, car, se Dieu
plaist, il sera sempres reconfortez. »
Melusigne, la bonne dame, bien acompaignie de dames et de
damoiselles et de barons du pays, entra en la chambre ou Remond
estoit. Et celle chambre regardoit sur les vergiers, qui moult
furent delictables et regardoit aux champs
au lez de devers Lusegnen. Lors qu'elle vit Remond, si le salua
moult courtoisement. Mais il fu si doulent et si oultrez de yre
qu'il ne luy respont mot. Et celle prent le parler et lui dist:
« Monseigneur, c'est grant folie a vous, qu'on tient au plus saige
prince que on saiche vivant, de mener telle douleur pour chose
qui autrement ne puet estre, ne la ou on ne puet remedier. Voulez
vous arguer contre la voulenté du Createur des creatures, qui
tout a fait et deffera a son plaisir, quant il lui plaira? Sachiez
qu'il n'a si grant pecheur ou monde que Dieu ne soit plus grant
pardonneur et plus debonnaire, quant le pecheur se repent et
lui crie mercy de bon cuer et de bonne voulenté. Se Gieffroy,
vostre filz, a fait son oultraige par son courage merveilleux et
fort, sachiez que de certain c'est pour le pechié des moines, qui
estoient de mauvaise vie et desordonnee; et en a Nostre Seigneur
voulu avoir la punicion, combien que ceste chose soit incongnoissable
quant a humaine creature, car les jugemens
de Dieu sont si secrez que nul cuer mondain
ne les puet comprendre en son entendement. Et d'autre part,
monseigneur, nous avons assez, Dieu mercy, pour faire refaire
l'abbaye meilleur qu'elle ne fut oncques, et renter mieulx et plus
richement, et y mettre plus de moines qu'il n'y ot onques. Et
Gieffroy s'amendera, se plaist a Dieu et au monde, si que, mon
chier seigneur, veulliez laissier ce dueil aler, et je vous en pry. »
Quant Remond entendy parler Melusigne, si scet bien qu'elle
lui dit voir de quanqu'elle lui avoit dit, et que c'est le meilleur
selon raison. Mais il fu si tresperciez et oultrez de yre que raison
naturelle s'en estoit fuye de lui. Lors parla d'une tres crueuse
voix en disant ainsi:
« Hee, tres faulse serpente, par Dieu, ne toy ne tes fais ne sont
que fantosme, ne ja hoir que tu ayes porté ne vendra a bon chief
en la fin. Comment raront les vies ceulx qui sont ars en grief
misere, ne ton filz qui s'estoit renduz au crucefix? Il n'avoit
yssu de toy plus de bien que Fromont.
Or est destruit par l'art demoniacle, car tous ceulx qui sont
forcennez de yre sont ou commandement des princes d'enfer;
et par ce fist Gieffroy le grant et horrible et hideux forfait d'ardoir
son frere et les moines qui mort ne avoient point desservie. »
Quant Melusigne ouy ce mot, si ot tel doulour ou cuer qu'elle
chey pasmee. Et fu bien demy heure qu'elle ne rendy ne que on
ne senty en elle poux ne alaine. Lors fu Remond plus courrouciez
que devant, et fu reffroidiez de son yre, et fist tel dueil que par
pou qu'il ne se affouloit; et se repentoit fort des paroles qu'il
avoit dictes, mais c'est pour neant, car c'est trop tart. Les barons
et les dames furent moult doulens, et drecierent la dame en son
seant, et lui arrouserent le visaige d'eaue froide, et tant firent
qu'elle revint a lui. Lors quant elle pot parler, si regarda Remond
moult piteusement et a dit:
« Haa, Remond, la journee que je te vy premiers fu pour moy
moult douleureuse. Las! Mal vy oncques ton gent corps, ta
facon, ne ta belle figure, mal convoitay ta
beauté, quant tu m'as si faussement trahie. Combien que tu
t'estoies parjurez envers moy quant tu mis paine a moy veoir,
mais pour ce que tu ne l'avoies descouvert a personne, je le
t'avoye pardonné en cuer, combien que je ne t'en eusse point fait de
mencion, et Dieu le t'eust pardonné, car tu en eusses fait la penitence
en ce monde. Las! Mon amy, or sont noz amours tournees
en hayne, noz doulceurs en durté, noz soulaz et noz joyes en
larmes et en plours, nostre bon eur en tres dure et infortuneuse
pestillence. Las! Mon amy, se tu ne m'eusses faussee, je estoye
gettee et exemptee de paine et de tourment, et eusse vescu le
cours naturel comme femme naturelle, et feusse morte naturelement,
et eu tous mes sacremens, et eusse esté ensevelie et enterree
en l'eglise de Nostre Dame de Lusegnen, et eust on fait mon
unniversaire bien et deuement. Or me r'as tu embatue en la
penance obscure ou j'avoye long temps esté par ma mesaventure.
Et ainsi la me fauldra porter et souffrir jusques au jour du jugement
et par ta faulseté. Je pry a Dieu
qu'il le te veulle pardonner. »Et lors maine tel doulour qu'il n'a si
dur cuer ou monde a qui il n'en eust prins pitié se il l'eust veue
en ce point. Et quant Remond voit ce, si est si actaint de doulour
qu'il ne voit ne ot ne entent ne ne scet contenance.
L'ystoire nous tesmoingne que Remond fu moult doulent. Et
pour verité l'ystoire dit, et la vraye cronique le tesmoingne, que
nulz homs ne souffry oncques telle doulour sans passer les articles
de la mort. Mais quant il fu un pou revenu en sa memoire, et il
voit Melusigne devant lui, si s'agenoille et joint les mains en disant
ainsi:« Ma chiere amie, mon bien, mon esperance, mon honneur,
je vous supply, en l'onneur de la glorieuse souffrance Jhesucrist
et en l'onneur du saint glorieux pardon que le vray Filz de Dieu
fist a Marie Magdalaine, que vous me veulliez pardonner ce
meffait, et veulliez demourer avec moy. Mon doulz amy, dist
Melusigne, qui veoit que les lermes lui cheoient des yeulx a si
grans ruisseaulx que toute sa poittrine
en estoit arrousee, le meffet vous veulle pardonner Cellui qui est
vray et tout puissant pardonneur et le droit fons de pitié et de
misericorde, car, quant a moy, je le vous pardonne de bon cuer.
Mais quant de ma demouree, c'est pour neant, car il ne plaist
pas au Hault Juge. »Et a ce mot le lieve, et l'embrace et l'acole
de ses bras, et s'entrebaisent, et orent entre eulx deux si tres
grande douleur qu'ilz cheirent eulx deux pasmez sur l'aire de la
chambre. Et qui lors veist dames, damoiselles, chevaliers et
escuiers plourer et mener douleur, et disoient tous de commun:
« Faulse fortune, comment es tu si faulse et si perverse que de faire
la departie de ces deux loyaulx amans? »Lors s'escrient d'une
voix:« Nous perdons aujour d'uy la plus vaillant dame qui
oncques gouvernast terre, et la plus saige, la plus humble, la plus
charitable, la mieulx amee et la plus privee a la neccessité de ses
gens, qui oncques feust veue. »Et la commencent a plourer et a
plaindre et a mener telle douleur qu'ilz entroublierent
les deux amans qui par terre gesoient.
Et adont Melusigne revint a lui, et ouy la douleur que sa gent
menoient pour sa departie, si print a plourer de pitié. Et lors
vint a Remond qui gisoit encores tous pasmez, et le lieve et drece
en son estant. Et quant elle fu revenue a lui, si dist a ses gens et
a Remond:« Or escoutez que je vous diray:
Mon doulz amy, dist la dame a Remond, sachiez que je ne
puis plus demourer avec vous, car il ne plait pas a Dieu, pour le
meffait que vous avez fait; et pour ce je vous vueil dire devant
vos gens ce que vous orrez. Sachiez que après vous jamais homs
ne tendra ensemble le pays que vous tenez, et auront moult
voz hoirs aprez vous a faire. Et sachiez que aucuns par leur
folie decherront moult d'onneur et de heritaige. Mais quant a
vous, ne vous doubtez, car je vous aideray tout vostre vivant
a voz neccessitez. Et ne chaciez point vostre filz Gieffroy de vous,
car il fera un tres vaillant homme. Et d'autre part, nous avons
encores deux enfans, de quoy, l'ainsné des deux, qui est nommé
Remond, n'a pas trois ans, et Thierry
n'en a pas plus de deux. Faictes les bien nourrir, et aussi sachiez
que je m'en prendray garde, combien que je ne veulle pas que
vous ayez esperance nulle que, moy de cy partie, laquelle chose
sera bien brief, vous me voiez jamais en forme femmenine. Et
vueil que Thierry, nostre mainsné filz, soit sire de Partenay,
de Wavent, de Meurvent et de toutes les appendences de la terre
jusques au port de la Rochelle. Et Remond sera conte de Forests.
Et en laissiez convenir a Gieffroy, car il en ordonnera bien. »
Et lors appella Remond a part et les plus haulx barons du
pays, et leur dist:« Beaulx seigneurs, gardez, si chier que vous
avez vostre honneur et vostre chevance, que, si tost que je seray
partie, que vous faciez tant que Eudes, nostre filz, qui a trois
yeulx, dont l'un est ou front, soit mort priveement, car sachiez
en verité, que il feroit tant de maulx que ce ne seroit pas si grant
dommage de la mort de telz XXm. que de la perte que on auroit
par lui, car certainement il destruiroit tout quanque j'ay ediffié,
ne jamais guerre ne fauldroit ou pays
de Poittou ne de Guyenne. Et gardez que vous le faictes ainsi,
ou vous ne feistes oncques si grant folie. Ma doulce amour, dist
Remond, il n'y aura point de deffault; mais, pour Dieu et pour
pitié, ne me veulliez pas du tout deshonnourer, mais veulliez
demourer, ou jamais n'auray joye a mon cuer. »Et celle lui respond:
« Mon doulz amy, se ce feust chose que je peusse faire, je
le feisse, mais il ne puet estre. Et sachiez que je sens ou cuer
plus de doulour de nostre departie Cm. foiz que vous ne faictes,
car ainsi fault qu'il soit, puis qu'il plaist a Cellui qui tout puet
faire et deffaire. »Et lors, a ce mot, Melusigne le va acoler et baisier
moult doulcement en disant:« Adieu, mon tres doulz amy, mon
bien, mon cuer et toute ma joye. Et saches encore que, tant
comme tu vivras, j'auray tousjours recreacion en toy veoir;
mais, moy de cy partie, tu ne me verras jamais de nul jour en
forme femmenine. »Et lors Melusigne sault sur l'une des fenestres
de la chambre qui regardoit aux champs et sur les jardins,
au costé de devers Lusegnen, aussi legierement
comme se elle volast et eust esles.

Comment Melusigne se party de la fenestre et se mua en guise de
serpente.
En ceste partie dit l'ystoire, que, quant Melusigne fut sur la
fenestre, si print congié, tout emplourant, a tous les barons, dames
et damoiselles qui furent la. Et puis dist a Remond:« Mon doulz
amy, veez cy deux anneaulx qui tiennent ensemble, dont les pierres
ont une mesme vertu. Saiches que, tant comme tu les auras, ou
l'un des deux, toy ne tes hoirs, s'ilz les ont après toy, ne seront ja
desconfiz en plait ne en bataille, se eulx
ou vous ont bonne cause; ne ja toy, ou ly hoir qui l'aura, ne morra
par armes quelxconques de trait, de ject de pierre, ne d'autre chose. »
Elle lui tent et il les prist.
Et lors commenca la dame a faire moult de piteux regrez et de
souspirs, et regardoit Remond moult piteusement, et tous ceulx qui
la estoient, et plouroit si tendrement que tous en avoient grant
pitié. Lors commence a regarder le lieu en disant:« Hee, doulce contree,
j'ay eu en toy tant de soulas et de recreacion, et y estoit ma
beneurté, se Dieu n'eust consentu que je n'eusse esté ainsi faulsement
trahie. Helas! Je en souloye estre dame clamee, et m'y souloit
on faire et acomplir tout quanque je commandoye. Or n'en
seray je pas sans plus povre chamberiere. Et ceulx qui me souloient
faire grant joye quant ilz me veoient, se deffuiront de moy,
et auront paour et grant hidour de moy quant ilz me verront. Et
les joyes que je y souloye avoir me seront peines, tribulacions et
griefs penitences et pestillences. »Lors dist en
hault:« A Dieu vous commant, tous et toutes, et vous plaise a prier
Nostre Seigneur qu'il Lui plaise a moy alegier ma penitence. Et
toutesfoiz je vueil bien que vous sachiez qui je sui ne qui fu mon
pere, afin que vous ne reprouvez pas a mes enfans qu'ilz soient filz
de mauvaise mere, ne de serpente, ne de faee, car je suiz fille au
roy Elinas d'Albanie et a la royne Presine, sa femme, et sommes
 IIJ. seurs qui avons esté durement predestinees et en griefz penitances.
Et de ce ne vous puis je plus dire, ne ne veuil. »Puis a dit a
Remond:« Adieu, mon amy. N'oubliez pas a faire de vostre filz
Eudes ce que je vous ay dit. Mais pensez de noz deux filz Remonnet
et Thierry. »
Et lors fist un moult doulereux plaint et un moult grief souspir,
puis sault en l'air, et laisse la fenestre, et trespasse le vergier. Et
lors se mue en une serpente grant et grosse et longue de la longueur
de XV. piez. Et sachiez que la pierre sur quoy elle passa a la fenestre
y est encores, et y est la fourme du pié toute escripte. Lors veissiez
grant dueil mener a toute la baronnie. Les dames et damoiselles,
especialment celles qui l'avoient servie, et,
par dessus tous les autres, Remond fait dueil moult aigre et moult
merveilleux. Et lors saillent tous aux fenestres pour savoir quel
chemin elle tendra. Lors a fait la dame, en guise de serpente, comme
j'ay dit dessuz, trois tours environ la forteresse. Et a chascune foiz
qu'elle passoit devant la fenestre, elle gettoit un cry si merveilleux
et si doulereux que chascun en plouroit de pitié, et appercevoit on bien qu'elle se partoit enviz du lieu, et qu'elle s'en partoit par
contraincte.
Et adont print son chemin vers Lusegnen, menant si
grant escroiz et si grant enfreinte qu'il sembloit, par tout ou elle
passoit, que la foldre et la tempeste y deust cheoir.

Comment Melusigne se vint fondre ou chastel
de Luseignen sur la tour Poictevine.
Ainsi comme je vous ay dit, s'en va Melusigne en guise de serpente
vers Lusegnen, volant parmy l'air et non pas si hault que les gens
du pays ne la veissent bien, et l'ouoient encores de plus loing, car
elle s'en vient, tel doulour menant, et faisant si grant escroiz que
c'estoit grant hideur a veoir et a l'ouïr. Et en estoient les gens du
pays tous esbahiz. Et tant ala qu'elle vint a Lusegnen, et l'avironna
trois tours, et crioit moult piteusement, et se lamentoit de voix
femmenine, dont ceulx de la forteresse et de la ville furent tous
esbahiz et ne scorent que penser, car ilz voient la figure d'une serpente
et oyent la voix d'une dame qui yssoit de lui. Lors, quant
elle ot le fort environné troiz foiz, si se vint fondre si rudement et
si orriblement sur la tour Poitevine, en menant tel tempeste et tel
escroiz, qu'il sembla a ceulx de leans que toute la forteresse cheist
en abisme, et lors sembla que toutes les pierres du massonnage
se remuassent l'une après l'autre. Et la perdirent
en pou de heure, qu'ilz ne scorent qu'elle devint.
Mais tantost après vindrent gens que Remond y envoioit pour
savoir nouvelles d'elle, qui leur compterent la maniere comment elle
s'estoit partie. Et les autres leur dirent comment elle s'estoit venue
rendre layens et la paour qu'elle leur avoit faicte. Et ceulx retournent
devers Remond et lui comptent le fait. Lors commenca
Remond sa doulour, qui lui dura long temps moult angoisseuse.
Et quant la nouvelle fu espandue par le pays, lors veissiez le menu
peuple mener moult grant douleur, et la regretoient moult piteusement,
car elle leur avoit fait moult de biens. Et lors commenca on
par les abbayes, priorés et eglises qu'elle avoit fondees, a dire pseaulmes,
vigilles, et universaires faire pour la dame. Et fu regretee de
tout le peuple, grant et petit, noble et non noble, en faisant plours
et lamentacions. Et le clergié en disoient oroisons et messes moult
devotement. Et Remond en fist faire mainte
noble priere et devote.
Lors vindrent les barons du pays a lui et lui dirent:« Monseigneur,
il fault que nous facions de vostre filz Eude ce qu'elle nous a commandé
a faire. »Et Remond leur respond:« Faictez en tout ce qu'elle
vous a commandé. »Et ceulx prirent Eudes par belle maniere et
par belles paroles, et le menerent en une cave, car, s'il se feust donnez
de garde de ce que on lui vouloit faire, ilz ne l'eussent pas eu sans
peril ne sans peine. Ilz l'enfermerent, et l'estoufferent de fumee de
foing moillié, et puis le mirent en une biere. Et fu porté ensevelir
a Poictiers, en l'abbaye de Moustier Nuef, et fu fait son obseque
moult richement, si comme il appertenoit.
Et Remond se party de la et s'en vint a Lusegnen, et en admena
ses enfans Remonnet et Thierry, et dist que jamais n'entreroit
en la place ou il avoit perdue sa femme. Et sachiez que Melusigne
venoit tous les soirs visiter ses enfans, et les tenoit au feu, et les
aisoit de tout son povoir; et la veoient bien les nourices, qui mot
n'osoient dire. Et admendoient et croissoient les
deux enfans si fort que chascun s'en donnoit merveille.
Mais quant Remond scot par les norrices que Melusigne venoit
visiter ses enfans tous les soirs, si lui alega moult sa doulour pour
l'esperance qu'il ot d'encore recouvrer et ravoir Melusigne. Mais
pour neant y pense, car jamais il ne la rara, ne ne la verra en figure
femmenine, combien que pluseurs lui ayent depuis veue. Sachiez
que, non contretant que Remond eust esperance de la ravoir, si
avoit il telle douleur au cuer que nulz ne le vous sauroit dire. Et ne
fu puis homs qui le veist rire ne mener joye. Et forment avoit en
hayne Gieffroy au grant dent. Et sachiez que, s'il l'eust tenu en
son yre, il le eust fait destruire. Mais cy se taist l'ystoire de lui et
retourne a parler de Gieffroy, comment il exploicta en son voyage.
L'ystoire nous dist en ceste partie que Gieffroy erra tant qu'il
vint en Norhombellande avecques les ambaxadeurs et ses X. chevaliers.
Lors que les barons du pays scorent sa venue,
si vindrent a l'encontre de lui moult honnourablement
et le receurent a grant solempnité et lui dirent:« Sire, de ta venue
devons nous louer le doulz Jhesucrist, car sans toy ne pouyons estre
delivré du merveilleux monstre Grimaut, le jayant, par qui tout
ce pays est destruiz. »Et Gieffroy leur respond:« Et comment povez
vous savoir que par moy en povez estre descombré? »Et ceulx ont
respondu:« Monseigneur, les saiges astronomiens nous ont dit que
le jayant ne puet mourir fors par vous. Et aussi nous savons de
certain qu'il le scet bien, et se vous alez devers lui et vous lui dictes
vostre nom, vous ne vous saurez si garder qu'il ne vous eschappe.
Par mon chief, dist Gieffroy, s'il est vray ce que voz astronomiens
vous ont dit, il ne me puet fuir. Mais or me faictes mener devers le
lieu ou je le pourray trouver, car j'ay grant desir de le veoir. »Et
ceulx ont respondu:« Monseigneur, tres voulentiers. »
Lors lui baillerent deux des chevaliers du pays qui le conduirent
vers le lieu, mais ilz dirent bien tout coyement l'un a
l'autre que ilz ne l'approucheroient pas de trop prez et
qu'ilz ne pourroient croire que Gieffroy peust avoir victoire vers
lui. Gieffroy prent congié des barons, et s'en part, avec lui ses X. 
chevaliers et les deux qui le devoient guider. Et ont tant chevauchié
qu'ilz voient la montaigne de Brumblerio, et lors dirent les guides
a Gieffroy:« Monseigneur, veez la la montaigne ou ilz se tient. Et
veez vous ce blanc sentier qui monte droit a ce gros arbre? Par
foy, dist Gieffroy, ouïl. Par Dieu, monseigneur, ce dirent ilz, c'est
le droit chemin, vous n'y povez faillir; et dessoubz ce hault arbre
vient il souvent pour espier ceulx qui passent le chemin. Or y povez
vous aler se vous voulez, car nous ne pensons pas plus avant a aler. »
Et Gieffroy respondy:« Se je feusse venu sur la fiance de vostre aide,
je y eusse a ceste foiz failly. Par mon pere, dist ly uns, vous dictes
verité. »Atant vindrent au pié de la montaigne, et descend Gieffroy,
et s'arma bien et bel, et remonte a cheval, et met l'escu au col et
la lance ou poing. Puis a prié aux IJ. chevaliers
qu'ilz demeurent tant qu'ilz verront comment il advendra de ceste
chose. Et ceulx lui dirent qu'ilz demourroient avec ses gens.
En ceste partie dit l'ystoire que Gieffroy se part et prent congié,
et commence a monter la montaigne et fort a approuchier l'arbre,
et appercoit le jayant qui se seoit dessoubz. Mais si tost qu'il appercoit
Gieffroy, si s'esmerveille moult forment comment un seul chevalier
a le hardement de venir vers lui, et pensoit qu'il venoit pour
traictier d'aucuns patiz ou d'aucune paix. Lors jure sa loy que petit
lui vault. Adont se lieve moult mal talentiz, et prent un grant levier
entre ses poings, un fort vilain auroit assez a faire de le lever.
Lors avale un pou la montaigne et escrie en hault a Gieffroy:« Qui
es tu, dy, va, chevalier, qui as tant de hardement que de venir vers
moy? Par ma loy, qui ca te admena n'amoit pas grandement ta
vie. »Et Gieffroy lui escrie:« Deffend toy, je te deffy. »
Puis broche le cheval des esperons, et abaisse la lance,
et fiert le jayant enmy le pitz si raidement qu'il le fait
voler par terre, les jambes contre mont. Puis passe oultre et retourne
tout court, et descend de paour que le jayant ne lui tuast son cheval,
et l'aresne par la longe a un ramsel. Puis traist l'espee et gette
la targe par terre, car il appercoit bien que a attendre le coup du
levier, il feroit grant folie. Et le jayant lui vint a l'encontre. Mais il
ne l'appercoit point, car il estoit si petit envers lui qu'il ne le povoit
choisir; et lors baisse la teste et le voit. Et lors lui dist:« Dy, va,
petite estature, qui es tu, qui si vilainement m'as abatu? Par
Mahon, je n'auray jamais honneur. »Et Gieffroy lui respond:« Je
sui Gieffroy au grant dent, filz de Remond, le seigneur de Lusegnen. »
Quant le jayant l'entendy, si fut moult doulens, car bien savoit
qu'il ne povoit mourir fors par ses mains. Mais non pourtantil
lui respond:« Je te congnois assez. Tu occeiz l'autre jour mon
cousin Gardon en Guerrandon. Ly cent mille deables t'ont bien
admené en ce pays. »Et Gieffroy lui respond:« Voire pour toy, car
jamais ne m'en partiray ains t'auray osté
la vie du corps. »Quant le jayant l'entent, si haulse le levier et
cuide Gieffroy ferir par la teste. Mais il failly. Et Gieffroy le fiert
de l'espee sur l'espaule, car il ne pot actaindre sur la teste, et lui
trenche les mailles du jaserant, et lui entra bien plaine paulme en
la char. Et le sang lui raye tout aval, tant qu'il ot le costé tout
rouge jusques au talon. Quant le jayant sent le coup, si lui escrie:
« Maudit soit le bras qui de tel vertu scet ferir. Et le fevre qui forga
ceste petite alemelle soit pendu par la gorge, car oncques mais je
n'euz sang trait par taillant, tant feust bons. »Lors entoise le levier
et cuide ferir de toute sa force sur la teste de Gieffroy, et il guenchist,
car sachiez, s'il l'eust attaint a coup, a ce que le levier entra,
au chair, bien un grant pié en terre. Mais, avant que le jayant peust
ravoir son coup, le fery Gieffroy de l'espee sur le costé tellement
qu'il lui fist le levier saillir des poings, et en sailly une grant piece.
Moult fu le jayant doulent quant il voit son
levier ainsi et par telle maniere froez, et gesir sur la place,
car il ne se ose abaissier pour le prendre. Lors sault a Gieffroy et
lui donna si grant coup du poing sur le bacinet qu'il l'estonna tout.
Mais il ot le poing tout enflé et estourmy du grant coup. Et Gieffroy
le fiert de l'espee sur la cuisse tellement qu'il lui embat demy
pié ou braon.
Quant le jayant voit ce, si recule un pou contremont le tertre, et
puis tourne le doz et s'enfuit, et Gieffroy après, l'espee ou poing.
Mais quant le jayant vint en la montaigne, il trouva un pertuis,
et tantost se lance dedens. De quoy Gieffroy s'esmerveille moult
de quoy il fu si tost esvanoïz. Il vint au pertuis et bouta son chief
dedens. Et lui sembla que ce feust le tuel d'une cheminee. Lors
retourne a son cheval, et prent sa lance, et monte, et devale le tertre, et vint a ses gens et aux IJ. chevaliers, qui orent grant
merveille
quant ilz le virent repairier sain et sauf. Et y ot ja venu grant
foison des gens du pays, qui lui demandent s'il avoit veu le jayant.
Et il dist qu'il l'avoit combatu, et s'en estoit
fouiz et s'estoit boutez en un pertuiz, et se fu si tost esvanoyz
que il ne scot qu'il fu devenuz. Et ceulx demandent s'il lui avoit
point dit son nom, et Gieffroy dit que si avoit. Et ceulx lui dirent
que c'estoit fort de lui recouvrer, car il savoit bien qu'il devoit
morir par les mains de Gieffroy.« Or ne vous en doubtez, dist il,
car je scay bien le pertuiz par ou il est entrez; je le trouveray bien
demain. »Quant ceulx l'ouyrent, si en orent grant joye, et dirent que
Gieffroy estoit le plus vaillant chevalier du monde.
Le lendemain, par matin, s'arma Gieffroy a cheval, et ala
tant qu'il vint en la montaigne, et treuve le pertuis. Lors descent
du cheval, et prent la lance et vint au pertuis, et regarde dedens,
mais il n'y voit goute ne qu'en un puys.« Par foy, dist Gieffroy, le
jayant est plus grant et plus groz que je ne suiz; et si est par cy
entrez, aussi ferai je, comment qu'il en adviengne. »Lors laisse la
lance couler aval, et tint le fer en la main, et entre les piez devant
ou pertuis, et se laisse couler aval la lance. Et quant
il vint au fons, si print la lance par le fer, et s'en va
par my un estroit sentier, et voit au long grant clarté. Et il se saigne
et s'en va celle part.
Et quant il vint au large, si treuve une moult riche chambre ou
il ot moult de richece, et y ot grans chandelabres d'or et grant foison
luminaire; et y faisoit aussi cler que se ce feust en plains champs.
Et lors trouva ou millieu une des plus riches tombes, d'or et de
pierres precieuses, qu'il cuidast jamais avoir veue. Et par dessus
avoit la figure d'un chevalier, grant a merveilles, qui avoit une
riche couronne d'or ou chief, ou il ot grant foison de bonnes pierres.
Et a ses piez avoit en estant une royne d'albastre, couronnee richement,
et tenoit un tablel qui disoit:« Cy gist mon mary, le noble
roy Elinas d'Albanie, »et devisoit toute la maniere comment il avoit
la esté mis, et pour quelle cause; et leurs trois filles, Melusigne,
Palestine, Melior, comment elles avoient esté punies pour ce qu'elles
avoient la enserré leur pere; et comment le jayant avoit la esté
commis pour garder le lieu jusques a tant
qu'il en seroit gecté par l'oir de l'une des filles; et comment nulz
ne pourroit jamais entrer leans s'il n'estoit de leur lignaige; et
le devisoit tout au long, ainsi qu'il est escript cy dessus ou chappitre
du roy Elinas. Lors musa Gieffroy grant temps, tant sur le
tablel comme sur la beauté du lieu; mais encore ne scot il pas qu'il
soit de la lignee du roy Elinas et de Presine.
Grant temps aprez se part de la, et ala tant parmy un lieu obscur
qu'il se trouva aux champs. Lors regarde devant lui, et voit
une grosse tour quarree, bien guerlandee et carnelee. Il s'achemine
celle part, et ala tant qu'il y vint, et trouva la porte toute arriere
ouverte et le pont abatu. Il entra ens et vint en la sale, ou il avoit
une grant geole de fer, ou il avoit dedens bien C. hommes du pays
que le geant tenoit prisonniers. Lors qu'ilz le virent, si orent grant
merveille, et lui dirent:« Sire, pour Dieu, fuiez vous de cy, ou vous
estes mort, car le jayant vendra tantost, qui vous destruira, se
vous estiezencoretelz Vc. que vous estes. »
Et Gieffroy leur respond:« Beaulx seigneurs, je ne suiz cy venus
que pour le trouver. Si auroye fait grant folie d'estre venuz jusques
icy pour si tost en ratourner. »
A ces paroles este vous le jayant qui venoit de dormir. Mais quant
il voit Gieffroy, si le congnut, et vit bien que sa mort approuchoit;
si ot grant paour. Lors sault en une chambre qu'il voit ouverte,
et tire l'uys aprez lui. Et quant Gieffroy l'appercoit, si fut moult
doulent.

Comment Gieffroy brise et desrompt a un coup de pié l'uis de la
chambre ou le jayant estoit, et comment il l'occist.
L'ystoire dit que Gieffroy fu moult doulent
quant il vit que le jayant fut entrez en la chambre et qu'il ot l'uis
tiré après lui. Lors s'en vint courant a l'uis de grant randon, et y
fiert du pié si raidement qu'il le fait voler enmy la chambre. Et le
jayant sault hors, qui par ailleurs ne povoit yssir; et tenoit un
grant mail et en donne a Gieffroy tel coup sur le bacinet qu'il le
fait tout chanceller. Et quant Gieffroy sent le coup, qui fu durs et
pesans, si le fery d'estoc de l'espee enmy le pitz, tellement qu'il
lui bouta tout dedens jusques a la hendure. Et le jayant getta un
moult horrible cry et chiet mort.
Et quant ceulx qui furent enserrez en la treilleisse de fer le virent,
si s'escrient a haulte voix en disant:« Nobles homs, benoite soit
l'eure que tu nasquis. Pour Dieu, oste nous de cy. Tu as delivré
cest pays de la plus grant misere ou oncques gens feussent. »Et
Gieffroy cercha tant qu'il trouva les clefs et vint a la geole et l'ouvry.
Et ceulx en yssent, qui tous s'agenoillent contre lui, et lui
ont demandé par ou il estoit la venus;
et il leur en dit toute la verité.« Par foy, dirent ilz, il n'est pas memoire
que puis quatre cens ans homs passast par le cavain, plus
que vous et les jayans, qui de hoir en hoir ont destruit cest pays.
Mais nous vous remenrons bien par autre chemin. »Et Gieffroy
leur donna tout l'avoir de la tour, et ceulx wident, et mettent le
jayant sur un curre tout en son estant, et le lient bien qu'il ne
puet cheoir. Puis boutent le feu par tout en la tour. Et puis ont
ramené Gieffroy a son cheval, et il monte, et descendent la valee
atout l'avoir troussé, chascun sa part. Et font admener le curre ou
le jayant estoit, a VJ. beufs, et errerent tant qu'ilz trouverent les
chevaliers Gieffroy et bien la plus grant partie de ceulx du pays,
nobles et non nobles, qui tous festoient et font honneur a Gieffroy
et lui veullent donner grans presens. Mais il n'en veult rien
prendre, ains prent congié et se part d'eulx. Et ceulx vont chariant
le jayant par my toutes les bonnes villes du pays, dont les
gens se donnent grans merveilles comment ung seul homme
osa oncques envahir un tel Sathanas, et le tiennent
a tres grant et merveilleux hardement. Et cy se taist l'ystoire
d'eulx et parle de Gieffroy.
En ceste partie dit l'ystoire que tant erra Gieffroy qu'il vint a
Mont Jouet en Guerrande, ou ceulx du pays lui firent grant feste.
Et pour lors estoit venus Remonnet, son frere, pour informer Gieffroy
du courroux que son pere avoit sur lui, et lui dist toute la
maniere et la guise, du commencement jusques en la fin, comment
leur mere estoit partie, et toute l'adventure, et comment elle avoit
dit, au partir, qu'elle estoit fille au roy Elinas d'Albanie. Et quant
Gieffroy entendy ces mos, si lui souvint du tablel qu'il avoit trouvé
sur la tombe du roy Elinas, et lors scot au cler qu'ilz estoient il et
ses freres, descenduz de sa lignie, si s'en tint plus chiers. Mais il
fu moult doulent de la perte de sa mere et de la douleur de son
pere. Et senty que la premiere racine de ceste grief mesaventure
mouvoit par le conte de Forest, son oncle, et jura la Trinité qu'il
le comparroit. Lors fist monter son frere et ses X. chevaliers
et s'en va chevauchant envers Forests. Et ouy
nouvelles que le conte, son oncle, estoit en une forteresse sur une
haulte roche, et Gieffroy va celle part. Et estoit la forteresse pour
lors nommee Jalensi, et ores l'appelle l'en Macely le Chastel.
Tant erra Gieffroy qu'il y vint, et descend du cheval, et monte
en la sale, et treuve le conte entre ses barons, et lui escrie haultement:
« A mort, faulx traitre! Par vous avons nous nostre mere
perdue. »Et lors traist l'espee et s'en va vers le conte, et cellui qui
congnoissoit bien sa fierté, advise l'uis de la maistre tour, et s'en
fuit celle part, et Gieffroy après; et tant le chaca d'estage en estage
qu'i vint au derrenier, prez du toit. Et le conte avise une fenestre
qui yssoit sur le toit, et monte sus, et Gieffroy le suit, l'espee traicte,
et le cuide ferir. Mais le conte, qui moult doubta la mort, cuida
saillir en une petite garite qui estoit prez. Et le pié lui failly, et
tumba tout contreval le rochier, et fu tous desroez et mort avant
qu'il venist aval. Gieffroy le regarde d'amont et le voit moult hideusement
devoré. Mais sachiez qu'il n'en ot oncques pitié, aincois a
dit:« Faulx traitre, par ta faulse jenglerie ay
je ma mere perdue. Or l'as tu comparé. »Lors vint aval, mais il n'y
ot si hardy de tous les hommes du conte qui osast l'ueil lever. Et
lors leur commanda que le conte feust enseveliz, et si fut il tantost,
et fu son obseque fait. Lors Gieffroy compta aux barons du pays
pourquoy il avoit fait son oncle mourir. Si en furent un pou les barons
appaisiez, pour la mesprison que le conte avoit faicte. Et lors leur
fist Gieffroy faire hommage a Remonnet, son frere, et fu conte de
Forest. Et cy se taist l'ystoire de lui et parle de Remond, son pere.
Cy nous dist l'ystoire que tantost aprez ceste chose advenue, on
le compta a Remond, qui moult en fut doulent. Mais non pour quant
il passa le dueil assez legierement pour ce que son frere lui avoit
enhorté la droicte racine de quoy il avoit perdue sa moillier. Lors
dist a soy mesmes:« Ce qui est fait ne puet autrement estre. Il me
fault appaisier a Gieffroy avant qu'il face plus de dommages. »Lors
lui manda par Thierry, son frere, qu'il venist par devers lui a
Lusegnen. Et il si fist, et dès si loing qu'il
vit son pere, si se gecte a genoulx en lui criant mercy, et lui dist:
« Chier pere, veulliez moy pardonner vostre yre, et je vous jure que
je feray refaire l'abbaye plus belle et plus riche qu'elle ne fut oncques,
et y feray renter XX. moines plus qu'il n'y avoit.
Par foy, dist Remond, tout ce se puet bien faire, mais aux mors
ne povez vous rendre la vie. Ores il ne puet autrement estre.
Gieffroy, je vous diray, il m'en fault aler en un pellerinage que
j'ay promis de long temps. Je vous lerray le gouvernement de ma
terre, et se je ne revenoye, que Dieu feist sa voulenté de moy, elle
soit vostre. Mais tant vueil je que ce que vostre mere a ordonné
soit tenu. Elle a donné a Thierry, vostre frere, Parthenay, Wavent,
Meurvent et toutes les appartenances jusques en la Rochelle, Chastel
Aiglon, et tout le demourant. Et dès cy je l'en a herité. »Et Gieffroy
lui dist:« Mon chier seigneur et pere, a vostre plaisir. »
Et lors fist Remond tout son appareil et en mena foison chevaliers
et escuiers et chappellains et clers et gens de tous offices,
et emporta grant finance d'or et d'argent, et puis
se mist au chemin. Et Gieffroy et Thierry le convoierent
grant piece. Et en chevauchant leur compta Gieffroy comment
il avoit trouvé en la montaigne de Brumblerio la tombe du
roy Elinas assise sur six colompnes de fin or, et la richesce du
lieu, et de la royne Presine, qui estoit en estant sur la colompne,
au piez du roy, et estoit figure d'albastre, et du tablel qu'elle
tenoit, et qu'il avoit dedens escript, et comment leurs IIJ. filles
furent predestinees, de quoy Melusigne, leur mere, fut l'une,
et toute la besoingne, ainsi comme elle fu, et que je l'ay retraicte
ou chappitre du roy Elinas, ou commencement de ceste histoire.
Et sachiez que Remond l'escouta diligemment et l'ouy tres voulentiers,
et lui plot moult, car Gieffroy leur afferme que sa mere
fu fille du roy Elinas et de Presine. Et atant donna congié Remond
a ses enfans. Et ilz s'en partent, tous doulens de sa departie, et s'en
retournent vers Luseignen. Et Remond tient son chemin vers
Romme, mais il donna a Thierry le annel que Melusigne lui avoit
donné au partir.
En ceste partie dit l'ystoire que tant
chevaucha Remond qu'il vint, o lui sa mesnie, jusques aux mons de
Mont Jeu, et les passa, et chevaucha tant par la Lombardie qu'il
arriva au soir a Romme en Pré Noiron. Et le landemain, par matin,
vint a Saint Pierre, et la trouva le pape Benedic, qui pour lors
regnoit, et se tira par devers lui. Et cil lui fist moult humble recueillete
quant il ot senty qui il estoit. Et Remond se confessa a lui,
au mieux qu'il pot; et quant de ce qu'il s'estoit parjurez envers sa
femme, le pape lui charga tel penitence qu'il lui plot. Et disna
cellui jour avec le pape Benedic. Et le landemain ala visiter les
sains lieux de Romme, et y mist VIIJ. jours avant qu'il eust tout
assevy. Et lors s'en ala prendre congié du pape, et lui dist:« Pere
Saint, je ne puis pas considerer en moy que je deusse jamais avoir
joye au cuer, si je m'en aloye en mon pays user le remenant de ma
vie, car aussi j'ay esperance de moy aler rendre en aucun hermitaige. »
Et le pape lui demanda:« Remond, ou avez vous intencion
d'aler? Par ma foy, Pere Saint, j'ay ouy
dire et retraire qu'il a une moult bonne et devote place et lieu a
Montferrat en Arragon. Beaulx filz, dist le Pere Saint, ainsi le dit on. »
Et Remond lui dist:« Pere Saint, la ay je devocion de moy aler rendre
pour hermite, se il plaist a Dieu. Et la prieray Dieu qu'il lui plaise
faire allegement a ma moillier. Or alez au Saint Esperit, dist le
Pere Saint, et tout ce que vous ferez en bonne devocion je le vous
charge en lieu de penitence. »Et Remond l'encline et lui baisa le
pié, et le pape lui donne la beneïcon.
Et atant s'en part Remond, et s'en vint a l'ostel, et fait tout
erraument trousser les sommiers et tout son arroy. Et ne vous
vueil gaires faire mencion de ses gistes, de ses logeis, ne de son chemin.
Mais il erra tant qu'il vint a Thoulouse, et la donna a toutes
ses gens congié, excepté a son chappellain et a un clerc, et leur paya
largement leur salaire. Et escrisi lettres et seella, qu'il envoya a
Gieffroy et aux barons du pays, faisans mencion comment Gieffroy
en prensist les hommages, et aussi comme les barons le receussent
a seigneur. Et ceulx se partent de lui grant
dueil demenant, car il ne leur voult oncques dire quel chemin il
feroit. Mais sachiez qu'il s'en ala bien garny de finance, et tant
chemina qu'il vint en Nerbonne.

Comment Remond s'en va pour soy rendre hermite a Montferrat
en Arragon.
En ceste partie dit l'ystoire que quant Remond fu venu a Nerbonne,
qu'il fist faire robes de hermite pour lui, pluseurs et moult
simples, et pour son chapellain et pour son clerc, telles qu'il leur
appertenoit. Et puis se party et vint passer au destroit de l'estant
de Salse, et passa par dessoubz le chastel, et vint a Parpagnen, et
y jut la nuit, et le lendemain se party et passa
la uellon et le pertuis, et vint au disner a Figiere, et au giste a Geronne.
Et tant fist qu'il vint a Barseloingne, et se mist en une bonne
hostellerie. Et la demoura IIJ. jours, en avisant la ville, qui moult
lui sembla belle. Et puis s'en party au quart jour, et vint en la ville
de Montferrat, et visita l'eglise et le lieu, qui lui sembla moult
devost, et y ouy le service moult devotement, mais encore avoit
il vestu ses robes de siecle.
Et lors lui demanderent ceulx qui furent commis de logier les
pellerins si lui plaisoit a demourer le jour. Et il leur respondy que
ouïl. Et lors furent ses chevaulx logiez, et leur bailla on belle chambre
et bonne pour lui et pour ses gens. Et ala Remond visiter les hermitaiges,
mais il ne fu que jusques au Ve, car la roche estoit si haulte
qu'il n'y entreprist pas le voyage. Et trouva que ou tiers n'avoit
point de hermite, car il estoit trespassez n'avoit gaires. Or estoit
coustume, se dedens un terme qui estoit, ne venoit un qui voulsist
estre hermite et demourer ou lieu, il convenoit que le plus
prouchain d'embas venist demourer ou lieu, et cellui
de dessoubz ou sien, et ainsi demouroit le lieu wit qui estoit plus
prez de la terre, tant qu'il venoit en devocion a aucun qui se meist
ou lieu. Et la cause de celle permutacion est telle que le premier
trait a mont le vivre pour eulx VIJ. et en prent sa refeccion pour la
journee. Et cellui qui lui est plus prouchain dessus lui, la trait a
mont en pareille maniere.
Et tant enquist Remond de leur estre et de leur vie que sa devocion
le mut plus fort que devant de lui rendre ou lieu. Lors print
congié de l'ermite, et s'en vint aval, et demanda le prieur de l'abbaye.
Et on lui dist qu'il estoit au village dessoubz, qui est a lui,
et l'appelle on Quillebaston. Et il leur pria qu'ilz lui feissent mener,
et ceulx lui dirent que ce feroient ilz voulentiers. Il laissa ses gens
et s'en party avec un des varlez de leans, et avalerent la falize,
qui moult fu roiste et droitte, par les eschielles, et vindrent au
prieur qui moult leur fist bonne chiere. Remond dist au prieur toute
sa devocion et comment le lieu lui plaisoit
et qu'il s'i vouloit rendre hermite et que l'eglise n'empireroit pas
de lui. Et le prieur, qui l'apperceut homme de belle part et qui
sembloit bien estre homme de grant estat, lui accorda. Lors ot Remond
grant joye a son cuer.
Moult fu Remond joyeux quant le prieur lui ot accordé la place
du quart hermitaige; il en loue Jhesucrist. Ainsi demoura la nuitie
avec le prieur, et au matin monterent les escalles, et vindrent a
l'abbaye, et fu Remond vestu, et laissa les draps du siecle, et prist
ceulx de l'ermitaige, dont il estoit venu bien garniz de V. ou VJ. 
paire. Lors fut le service dit, et offry Remond a ce commencement
de moult riches joyaulx d'or a riches pierres. Et après le service
alerent disner, et fist Remond porter a ses freres de la pictance, et
leur fist faire assavoir sa venue, dont ilz louent Dieu, et lui prient
devotement qu'Il le veulle tenir en bonne devocion. Ainsi demoura
Remond en l'abbaye, et le lendemain, la messe ouye, fu convoiez
au pié de la falize qui joint aux chambres de leans. Et prist Remond
congié et monta en son hermitaige, et la lui aloit son chappellain
tous les jours dire sa messe. Et le clerc lui
aidoit a dire ses heures, et mena Remond moult saincte vie. Et fu
la nouvelle espandue par my le royaume d'Arragon et par my Cathaloigne,
et par deca en Languedoc, qu'il estoit venu un baron
estrangier a Montferrat lui rendre hermite. Mais on ne savoit de
quelle marche ne de quelle contree il estoit, ne il n'en vouloit rien
dire. Et le furent viseter pluseurs nobles. Le roy d'Arragon et les
contes et les barons du pays lui enquestoient de son estre, mais
de lui n'en porent oncques rien savoir. Et atant se taist l'ystoire
a parler de Remond et parle de ses gens, qu'ilz firent au partir de
Thoulouse.
L'ystoire dit que tant chevaucherent les gens Remond, quant ilz
furent partiz de Thoulouse, parmy la Guienne, qu'ilz vindrent en
Poictou et arriverent a Lusegnen ou ilz trouverent Gieffroy et pluseurs
des barons du pays. Ilz le saluerent de par son pere, et les
barons aussi, et puis baillierent a Gieffroy sa lettre, et aux barons
les leurs. Chascun les lisy. Lors, quant les
barons ouyrent la teneur de leurs lettres, si dirent a Gieffroy:
« Monseigneur, puis qu'il ne plaist plus a monseigneur vostre pere de
nous gouverner et qu'il nous mande que nous vous facions hommage,
nous sommes tous prests de le faire. Par foy, dist Gieffroy, beaulx
seigneurs, grans mercis. Et je suis tous prest de vous recevoir. »
Lors lui font les barons hommage. Et la nouvelle est espandue
par le pays comment Remond s'en estoit alez en essil pour le
grant dueil qu'il avoit eu de sa moillier qu'il avoit perdue. Qui
lors veist la doulour qu'ilz menerent par la terre en regretant leur
seigneur et leur dame, c'estoit une grant pitié a veoir et a oyr. Et
moult redoubtoient Gieffroy pour sa fierté; mais pour neant le
doubtent, car il les gouvernera bien et doulcement.
Cy vous lerray d'eulx et diray de Gieffroy, qui moult fut doulent
de ce qu'il ot par son pechié ainsi perdu son pere et sa mere, car
ceulx qui sont retournez ne lui scevent a dire quel part il ala,
ne en quel region. Dont remort conscience a Gieffroy,
et lui souvint comment il avoit ars les moynes de Maleres, et
l'abbé, et son frere Fromont, sans raison, et que par ce pechié avoit
esté sa mere perdue. Puis lui ramembre de son oncle le conte de
Forests, lequel il fist saillir de la grosse tour de Marcelli le Chastel
sur la roche, et le fist tuer. Lors commenca Gieffroy fort a penser
a ses pechiez. Et dist bien que, se Dieu n'a pitié de lui, l'ame de lui
est en grant peril et en voye de dampnacion. Lors entra Gieffroy
en une chambre, et commence a mener grant doulour et a plourer
ses pechiez. Et la lui prist devocion d'aler a Romme confesser au
Saint Pere.
Lors manda Thierry, son frere, a Parthenay, qu'il venist parler
a lui, car il l'amoit forment. Quant Thierry ouy le mandement
de son frere, si monta a cheval, et erra tant qu'il vint a Lusegnen,
ou Gieffroy le receupt moult liement, et lui dist qu'il lui vouloit
laissier son pays en garde et gouvernance, car il vouloit
aler a Romme confesser de ses pechiez au Pere Saint,
et aussi qu'il ne fineroit mais d'errer tant qu'il auroit trouvé son
pere, se il se puet bonnement faire. Lors lui prie Thierry que il le
laisse aler avecques lui. Et Gieffroy lui dist que ce ne seroit pas bon qu'ilz laissent tous deux le pays, et qu'il convenoit que il
demourast.
Et ainsi fu fait. Et se party Gieffroy a belle compaignie
et a riche estat, et emporta grant finance, et en mena avecques lui
ung varlet qui avoit esté a Romme et revenu jusques a Thoulouse
avec son pere, et lui commande qu'il le maine par tout le chemin
que Remond, son pere, ala, et qu'il le loge en toutes les hostelleries;
cellui lui dist que si feroit il.

Comment Gieffroy vint a Romme et se confessa
au Pere Saint, qui lui dist qu'il trouveroit son pere a Monferrat.
En ceste partie dist l'ystoire que quant Gieffroy se fu partiz de
Lusegnen, il erra tant par ses journees qu'il vint a Romme, et se
tray devers le Saint Pere, qui lui fist moult bonne chiere quant il
le congnut. Lors se confessa Gieffroy moult devotement de tout
ce qu'il lui pot souvenir. Et lui charga le pape de faire reffaire l'abbaye
de Malleres et de y renter VJxx. moines, et pluseurs autres
penitences dont cy me tairé quant a present. Gieffroy dist au pape
comment il vouloit aler querir son pere. Lors lui dist le Pere Saint
qu'il le trouveroit a Montferrat en Arragon, car il lui dist, au partir,
que la s'en aloit il rendre hermite. Lors prent Gieffroy congié du
Pere Saint, et lui baisa le pié, et le pape lui donne sa beneïcon.
Atant se part Gieffroy de Romme, et erra tant, il et sa mesgnie,
qu'ilz vindrent a Thoulouse, et se loga en l'ostel ou son pere avoit
logié. Et demandale varletau varlet de l'oste s'il savoit quel
part Remond, son maistre, estoit tournez quant il se party de
la. Et il lui respondy qu'il avoit tenu le
chemin de Nerbonne, et que plus avant n'en savoit. Et il le dist
a Gieffroy.« Par foy, dist Gieffroy, cy est le plus court chemin
pour aler en Arragon, mais puis que mon pere ala par la, nous
yrons aussi. »Le landemain, par matin, se sont partiz et ont
tant exploictié qu'ilz vindrent a Nerbonne, et vindrent logier en
l'ostel propre ou Remond avoit esté logiez. Et tant enquesta le
varlet que il scot bien que Remond avoit esté leans logiez, et qu'il
avoit fait faire robes d'ermitaige. Et lors le dist a Gieffroy, qui
lendemain se party et vint a Parpegnen, et tant erra qu'il vint a
Barcellongne, et print le chemin a Montferrat, et vint a l'abbaye,
et envoya ses chevaulx a Quillebaston, et entra en l'eglise.
Et lors le varlet advisa en la chappelle aux lampes le chappellain
Remond, et le dist a Gieffroy. Lors ot Gieffroy grant joye,
et vint a lui, et le salue. Et quant cil le voit, si se met a genoulx
devant Gieffroy, et lui dist:« Chiers sires, vous soiez ly bien venuz. »
Et lui compta la bonne et saincte vie que Remond, son pere, menoit,
et comment il estoit tous les jours confessez
et recevoit son Createur, et ne mengoit rien qui receust mort.
Et Gieffroy lui demande ou son pere est, et cil lui dist:« Lassus,
en cel hermitage, ou il en a VIJ. contremont celle falize, ou il estoit
le IIIJe. Mais, monseigneur, huy mais ne povez vous parler a lui.
Mais demain, au matin, y parlerez vous. Par foy, dist Gieffroy,
ce me desplaist. Mais puis qu'il fault qu'ainsi soit, il s'en fault
passer. Monseigneur, dist le chappellain, vous orrez la messe au
grant autel, qui est toute preste. Et endementiers ordonneray voz
gens qui mectront a point vostre chambre, et feray appareillier le
disner. Ce me plaist, »dist Gieffroy.
Atant se part le chappellain de Gieffroy, qui va ouïr messe, avec
lui X. chevaliers, et bien jusqu'à XXX. escuiers qu'il ot admenez
avec lui. Et les moines de layens vindrent au chappellain, et lui
demandent:« Qui est ce grant deable a la grant dent? Il semble
moult crueulx; de quoy le congnoissiez vous? Est il de vostre pays?
Par foy, dist le chappellain, ouïl. C'est Gieffroy de Lusegnen, un
des bons et des preux chevaliers du monde. Et sachiez qu'il tient
moult belle terre et moult noble. »Et ceulx
dirent:« Nous avons bien ouy parler de lui. N'est ce pas cellui qui
occist le jayant en Guerrande et l'autre jayant en Norhombelande,
et qui ardy l'abbé et les moines et l'abbaye de Malleres, pour ce
que son frere y estoit renduz sans son congié? Par foy, dist le chappellain,
si est. C'est il sans autre. »Lors dist l'un des moines:« Ne me
creez jamais s'il n'est icy venus pour nous faire quelque male
meschance. Sachiez que je me mectray en tel lieu qu'il ne me trouvera
pas, se je puis. Non, dist le chappellain, sachiez qu'il ne vous
fera ja mal, et serez tous joyeux de sa venue car il a tel ceans
qu'il aime sur toutes les personnes du monde. »Et ainsi se rasseurerent
les moines un petit. Mais quant ils le sceurent en convent,
qui les veist aler et venir par leans et faire nettpartout et appareillier
a leur povoir si richement comme se Dieu y feust descenduz.
Et manderent au prieur, qui estoit embas a Quillebaston comment
il venist amont, et que Gieffroy au grant dent estoit venuz layens
en pellerinaige, a moult belle compaignie.
Lors monta le prieur a moult les eschielles,
et vint a l'eglise, et trouva Gieffroy ou cuer de l'eglise, qui avoit
ouy messe. Il lui fist la reverence moult courtoisement, et lui
dist que l'eglise, et tous les freres, et tous leurs biens estoient a
son plaisir.« Damp prieur, dist Gieffroy, grans mercis. Et sachiez
que j'aime moult ceste place, et n'empirera pas de moy ne des
miens, se Dieu plaist. Sire, dist le prieur, Dieu le vous mire. »Lors
vint le chappellain a Gieffroy et lui dist:« Monseigneur, il est prest,
alons disner quant il vous plaira. »Et Gieffroy prist le prieur par la
main et l'en mena amont disner avecques lui, et laverent et s'assistrent
au disner, et aprez disner furent graces dictes, et devisa Gieffroy
avec le prieur grant piece, et ainsi passerent le temps jusques
a lendemain.

Comment Gieffroy ala veoir son pere Remond en l'ermitaige a Montferrat
en Arragon.
En ceste partie dit l'ystoire que le lendemain,
par matin, se leva Gieffroy, et trouva le chappellain son pere qui
l'attendoit avec le prieur, et l'en menerent ouïr messe, et aprez
la messe le menerent jusques a la falize, et monta le chappellain
devant, et commenca a puier contremont. Et Gieffroy prent congié
du prieur, qui ne cuidoit pas qu'il y alast pour autre chose que pour
veoir l'estat des hermitaiges, car il ne pensast en piece que son
pere y feust. Et lors monte Gieffroy après le chappellain. Quant ilz
orent monté environ XX. pas, il convenoit remonter d'autre costé,
et ainsi virer de XX. pas en XX. pas. Et
ainsi monterent tant qu'ilz vindrent au tiers hermitaige, qui avoit
 IIIJxx pas de hault et plus.
Le clergon estoit devant le quart hermitaige ou Remond estoit,
et attendoit le chappellain, et voit Gieffroy venir après lui; si le
congnut bien, car autrefoiz l'avoit veu. Lors entra en la sale, et
le dist a Remond:« Monseigneur, veez cy vostre filz Gieffroy qui
vient avecques vostre chappellain. »Et Remond en fu moult joyeux
et lui dist:« Dieux y ait part, et il soit le tres bien venus. Atant es
vous le chappellain, qui le salue. »Mais Remond lui dist qu'il die a
Gieffroy qu'il ne puet parler a lui jusques a tant qu'il ait ouy sa
messe. Et Gieffroy respond:« A son plaisir. »Remond se confessa,
et ouy sa messe, et receupt le Corps Jhesucrist. Et endementiers
Gieffroy regarda contremont les grans fallizes qui sont haultes et
droictes, et voit les trois autres hermitaiges par dessus lui, et la
chappelle Saint Michiel qui est le Ve hermitaige. Et puis regarde
contreval, et se donne grant merveille comment oncques homs osa
premierement la prendre habitacion. Et
lui sembloit de l'eglise et de l'abbaye que ce ne soient que petites
selles. Lors l'appella le chappellain, et Gieffroy entra dedens. Et
tantost qu'il appercoit son pere, il se met a genoux, et le salue
moult doulcement. Et Remond le court embracier, et le baise tout
en lui drecant. Et s'assirent sur une basse forme devant l'autel.
La compte Gieffroy a son pere comment il vint a Romme, et comment
il se confessa au pape, et comment il lui dist qu'il le trouveroit
a Montferrat; et dirent moult d'unes choses et d'autres l'un a l'autre;
et pria moult Gieffroy a son pere comment il voulzist retourner
a son heritaige.« Beaulx filz, dist Remond, ce ne puis je faire,
car je vueil ycy user ma vie, et prieray Dieu pour ta mere et pour
moy, et aussi que Dieu te veulle admender. »Ainsi demoura Gieffroy
toute celle journee jusques a lendemain que, par matin, Remond
ouy sa messe et se ordonna ainsi qu'il avoit acoustumé.
Puis dist a Gieffroy:« Beau filz, il te fault partir de cy et raler en
ton pays; et me salue tous mes barons et mes enfans. »
Et Gieffroy prent congié de son pere, tout en plourant,
et moult s'en part enviz, et descend de la fallize, et vint en
l'abbaye, ou le prieur le bienvigna, et se donnoit bien grant merveille
pour quoy il avoit tant demouré lassus.
L'ystoire nous tesmoingne que Gieffroy donna moult de riches
dons et de beaulx joyaulx a l'eglise. Et puis prist congié du prieur
et des moines. Mais le prieur le convoya jusques a Quillebaston, et
disna Gieffroy avec le prieur, et lui dist en confession comment
Remond estoit son pere, et comment il se prenist garde de lui, et
que l'eglise n'y perdroit rien, et qu'il le vendroit veoir une foiz
l'an, tant comme il vivroit. Lors lui respondy le prieur que de
ce ne le failloit ja doubter, car il en feroit bien son devoir.
Lors prent Gieffroy congié, et vint au giste a Barselonne, et repaira
tout le chemin qu'il avoit fait, et erra tant qu'il vint a Lusegnen,
ou Thierry, son frere, et les barons le receurent moult liement,
et furent moult joyeus de sa venue. Et Gieffroy compta a
Thierry, son frere, toute la verité de leur pere. Et Thierry, qui
moult l'amoit, lermoya moult tendrement.
Lors dist Gieffroy a Thierry:« Beau, tres doulz frere, encores vous
faut il demourer icy, car sachiez que je vueil aler veoir noz deux
freres en Alemaigne, le roy Regnault de Bahaigne et le duc Anthoine
de Lussembourc. Mais je n'y yray pas desgarny de gens d'armes,
car il y a males gens en ce pays la, et qui voulentiers desrobent le
trespassans. Par mon chief, mon frere, vous ferez que saiges. Mais
je vous prie que nous laissons noz pays en garde a noz barons, et
en menons Vc. bacinez, car j'ay ouy nouvelles qu'il a grant guerre
entre ceulx d'Ausaiz et ceulx d'Ostriche. Par foy, dist Gieffroy
vous dictes bien; par adventure s'en pourroit bien Anthoine, nostre
frere, mesler. »Et entre tant qu'ilz fesoient leurs ordonnances, OEudes,
le conte de la Marche, leur frere, vint bien a LX. bacinez, car pour
lors avoit guerre au conte de Vandosme; et Remond, le conte de
Forests, leur frere, arriva en celle journee. Grant fu la feste que
les freres s'entrefirent, et furent moult joyeux quant ilz orent ouy
nouvelles de leur pere, et bien dirent qu'ilz le iroient veoir tous
ensemble.
Gieffroy ordonna gens pour faire reffaire l'abbaye de Malleres,
et leur assigna ou ilz prendroient la finance pour paier les ouvriers.
Puis laissa bon gouverneur en son pays, et Thierry ou sien. Et
quant OEudes et Remond virent que leurs freres se mettoient a
chemin pour aler en Alemaigne veoir leurs freres, si dirent que
aussi feroient ilz, et mandent gens en leurs pays qui leur furent
au devant a Bonneval. Et estoient les freres ensemble IJm. bacinez
et mille arbalestriers. Et quant le conte de Vandosme le scot, si
cuida qu'ilz venissent pour lui exillier, et que OEudes, leur frere,
se feust complaint a eulx. Il doubta tant Gieffroy qu'il s'en vint
a Bonneval rendre en la mercy du conte OEudes. Et il lui pardonna
le meffait, et lui fist hommage de la terre de quoy la haine estoit
meue.
Cy nous dit l'istoire que les freres se partirent de Bonneval, et
se penerent tantd'errer qu'ilz vindrent en Champaigne, et se
logierent celle nuit sur la riviere de Meuse, dessoubz une forteresse
qui fut appellee le Chastel de Dunes, pour ce qu'il siet sur
la fallize hault sur la riviere.
Or vous lerray ung petit d'eulx et vous parleray
du roy d'Ausaiz, qui avoit une forte guerre au conte de
Fribourc et au duc d'Ostriche. Et lui avoient fait grant dommage
et l'avoient assegié en une sienne forteresse qui est nommee Poirentru,
et estoit la place a IIIJ. lieues de Balle. Et ot le roy d'Ausaiz
mandé le roy Regnault de Bahaigne, son nepveu, car il avoit
sa niepce espousee, et si avoit mandé le duc Anthoine de Lussembourc,
qu'ilz lui venissent aidier contre ses ennemis.
Et estoit le roy Regnaut pour lors venus a Lucembourc a IIJm. 
Bahaignons, et avoit admenee la royne Aiglentine, sa moillier, et
Ollifart, son filz. Grant fu la joye quant les freres s'entrevirent.
Anthoine bienviengna moult le roy Regnault et la royne, sa seur,
et Ollifart, son nepveu. Et la duchesse Crestienne leur vint encontre,
o lui ses IJ. filz Bertran et Lohier, le mainsné. La fut la joye grant
des freres et des sereurs et des nepveux. Ils entrerent en la ville,
et descendent au chastel. Les Bahaignons se logent en la praierie
en tentes et paveillons.
Atant es vous venuz deux chevaliers poitevins qui avoient esté
avec le roy Regnault et Anthoine a leurs pays conquester.
Mais quant ilz vindrent en la praierie, et ilz
virent l'ost des Bahaignons d'un costé, et, d'autre part, les gens
du duc Anthoine, si furent moult esbahiz que ce povoit estre, et
demanderent s'ilz tenoient le siege devant la ville. Ilz dirent que
non. Lors passerent oultre les deux chevaliers quant ilz sceurent
tout l'affaire, et vindrent au chastel, et la descendirent, et monterent
en la salle. Lors furent congneuz de toutes pars, et leur fist
on moult grant joye. Et lors vindrent devant les deux freres, et
les saluerent de par Gieffroy et leurs trois autres freres, et toute la
compaignie.
Quant les deux freres ouyrent les nouvelles, si leur font moult
grant joye, et leur demandent se leurs freres sont en bon point.
Et ceulx dirent:« Ouïl. Ils sont a une lieue de cy, a IJm. bacinez et
mille arbalestriers, ou ilz vous viennent veoir. Par foy, dist le roy
Regnault, Anthoine, beau frere, veez cy gracieusement et a belle
compaignie venir veoir ses amis; au moins ne viennent ilz pas a
main desgarnie. »Et Anthoine s'escrie:« A cheval, a cheval. Faictes
tantost tendre toute la ville. »Et il fut fait. Et les deux freres
monterent a cheval, a belle compaignie
de chevaliers et d'escuyers, et les deux chevaliers poictevins avec
eulx. Et s'en vont encontre leurs freres. Et les dames s'en vont
en leurs chambres pour elles atourner.
En ceste partie dit l'ystoire que tant vont Anthoine et le roy
Regnault qu'ilz ont encontré les premieres routes, et demandent
ou les IIIJ. freres sont. Et ceulx dient:« Veez les la, soubz cel estendart
party d'azur et d'argent. »Et lors s'en vont celle part. Gieffroy
estoit monté sur un hault coursier liart, et ses IIJ. freres après lui,
chascun monté sur J. groz coursier, et le baston ou poing, armez
de toutes pieces, hors le bacinet. Mais quant ilz scorent la venue
de leurs deux freres, si font faire place eulx, que nulz ne les approuchoit
de plus de IIIJ. lances. Et y avoit gens d'armes devant et
derriere, qui tenoient les autres en ordonnance. Lors vindrent le
roy Regnault et le duc Anthoine saluer et faire bien venant a leurs
freres. La fut la joye grant que les freres s'entrefont. Et se mettent
au chemin ensemble, deux et deux,
tousjours les plus ainsnez devant, OEudes et Anthoine vont devant,
et puis le roy Regnault et Gieffroy, et après vont Remond et Thierry,
et tout leur ost après, banniere desploiee. Et s'en vont vers Lussembourc,
qui ja estoit toute encourtinee, et les bourgoiz parez
moult richement et noblement, et les bourgoises pareillement, qui
estoient a leurs fenestres, et les dames ou chastel parees moult
noblement. Et ont moult grant voulenté et desir de veoir les freres,
especialment Gieffroy pour les prouesces qu'on disoit qu'il avoit
faictes. Atant sont venuz les freres en la ville et font logier les gens
Gieffroy et les autres freres emprès ceulx de Lucembourc.

Comment les VJ. freres entrent noblement a
Lussembourc, a tres grant noblesce, et leurs gens se logent dehors
en paveillons.
Moult fu grant ly escroiz devant Lucembourc au tendre paveillons
et tentes. Les freres entrent en la ville. Ilz mirent devant Anthoine
et Gieffroy. Sachiez que les gens, nobles et non nobles, se
merveilloient de la fierté et de la grandeur des deux barons, et
bien dient tous que ces IJ. hommes sont bien tailliez de desconfire
un ost. Et tant chevauchent qu'ilz vindrent au chastel, et la descendirent.
La royne et la duchesce se tenoient par les mains, et
leurs enfans après elles, et vindrent faire la reverence aux freres.
La ot grant joye demenee. Les tables furent mises et le disner prest.
Ilz laverent, et s'assistrent a table, et furent moult noblement
serviz.
Et après disner leur compta Gieffroy son adventure du roy Elinas,
dont ilz sont tous descenduz, de laquelle chose ilz furent moult
joyeux, et puis la departie de leur pere, ne en quel lieu il est, car
le remanant savoient ilz assez. Et lors
compta le roy Regnault a Gieffroy et a ses autres freres comment
il et Anthoine en aloient secourir le roy d'Ausaiz, que le duc d'Ostriche,
et le conte de Fribourt, et le conte de Salverne, et jusques
a X. contes d'Alemaigne d'oultre le Rin avoient assegié a
Porrentru.
Lors respondy Gieffroy:« Mes seigneurs et freres, nous ne sommes
pas vous venuz veoir pour reposer, quant vous avez tant d'ouvraige
sur les bras. Et se nous l'eussions sceu au partir de Lusegnen, nous
eussions, entre nous quatre, admené de gens assez, combien que
nous ne sommes que trop. Mais, beaus seigneurs, ne faisons pas
ycy un long sejour, mais alons courir sur noz ennemis. »Et lors se
drece, et prent congié a ses deux seurs et a ses nepveux, et dist:
« Beaulx seigneurs, on ne doit pas actendre a lendemain ce que on
puet faire au soir. »Et lors prent congié Gieffroy, OEudes, Remond
et Thierry, et descendent de la sale. Et leurs freres et leurs barons
et les dames les convoient. Mais il n'y a cellui qui ne se donne
merveille de la fierté de Gieffroy. Il prent congié, lui et ses freres,
et montent. Mais il ne voult souffrir que le
roy Regnault ne Anthoine le convoiassent, mais leur dist:« Prenez
avant congié de voz femmes, mes seurs, et de voz gens, et ordonnez
de voz besoingnes. Et je m'en voiz a mon logeiz, moy et mes trois
freres, pour ordonner noz gens, et aussi pour avoir guides qui sachent
le pays, car nous ferons l'avant garde entre nous IIIJ. et noz gens. »
Et ceulx retournent, et dient l'un a l'autre:« Cest homme ne
puet longuement durer, car il ne craint rien; ne aussi de lui conseillier
est peine perdue, car on m'a bien dit pieca, dist le duc
Anthoine, qu'il ne veult riens faire fors sa pure voulenté. Le roy
Uriien, nostre frere, et le roy Guion me ont bien mandé comment
il se est gouverné par la terre de Surie et par la mer, que s'il veoit
deux cens mille hommes, et il n'en eust que dix mille, si se ferroit
il dedens. »Et le roy Regnault lui respond:« Mon frere, si se fauldra
sur ce adviser d'estre sur sa garde, que s'il avoit a faire, que on
lui feust prez. Je ne lui sauray ja mal gré de cela, car puis qu'il
se sent puissant de lui mesmes, et il est hardiz et
emprent hardiement, ce n'est que bien, car chose hardiement
entreprise et ensuye est a moitié faicte. »Et atant en laissent
le parler. La nuit, prindrent congié de leurs femmes, et leur laissierent
bons gouverneurs. Et Gieffroy s'ordonna d'autre costé et
se pourvey de ce que mestier lui estoit, et eut bonnes guides, et ot
bien enquis de ses ennemis, et les passaiges par ou ilz povoient
repasser la riviere, et qu'ilz ne povoient repasser que par Fribourt
ou par Balle, et lui sembla, s'il en povoit avoir l'un, que legierement
pourroit desconfire ses ennemis.
Le landemain, par matin, fist Gieffroy sonner ses trompettes, et
fait chanter la messe, puis fist armer toutes ses gens, et se met a
chemin en belle ordonnance. Et ses deux freres yssent de la ville
et font leur ost deslogier. La peussiez veoir six bannieres de Lusegnen
venteler au vent. Bien doit resoingnier tel encontre qui a eulx
doit avoir a besoingnier. Tant cheminent leurs ostz que ilz trespassent
la Lorraine et se met es plains d'Ausaiz. Un soir, furent logiez
sur une riviere a VJ. lieues de l'ost et a V. 
de Fribourc.
Lors appella Gieffroy ses freres et leur dist:« Nous ne devons pas
courir sur ces gens sans les deffier. Il leur fault mander qu'ilz se
gardent de nous. »Et ceulx respondent que c'est raisons. Lors font
faire unes lettres faisans mencion:« A vous, duc d'Osteriche, et vous,
conte de Fribourt, et a tous voz aliez, nous Regnault de Lusegnen,
roy de Bahaigne, et nous Anthoine de Lusegnen, duc de Lucembourc,
et nous OEudes de Lusegnen, conte de la Marche, et nous Gieffroy
de Lusegnen, seigneur d'icellui lieu, et Remond de Lusegnen,
conte de Forests, et Thierry de Lusegnen, sire de Parthenay,
vous mandons que, tantost ces lettres veues, vous vous gardez de
nous, car nous vous porterons dommage le plus tost que nous pourrons,
a cause du tort que vous faictes et avez fait a nostre tres chier
et bien amé oncle le roy d'Ausaiz. »Et a celle deffiance mirent leurs
 VJ. seaulx. Et fu baillie a un heraut, qui tant erra qu'il vint au
siege, et la presenta au duc, et fu la deffiance leue en audience.
« Comment, dient les Allemans l'un a l'autre,
a le deable apporté tant de ceulx de Lusegnen en ce pays? Il
n'est nouvelle que de eulx, ne entre Sarrasins, ne crestiens.
Le herault repaira a noz gens, et leur compta comment ceulx de
l'ost se donnent merveille dont tant de ceux de Lusegnen pevent
venir en cest pays. »Et Gieffroy respond:« Ilz ont ouy parler de nous,
mais ilz nous verront de plus prez quant nous pourrons et il plaira
a Dieu. »
La nuit se reposa l'ost. Mais Gieffroy dist a ses trois freres qu'ilz
feissent l'avant garde, et qu'il avoit un pou affaire. Et ceulx lui
dirent:« De par Dieu, et qu'il gardast bien qu'il feroit, ne ou il yroit. »
Et il leur dist:« Ne vous doubtez, je me garderay bien, se Dieu plaist, »
Gieffroy se part a cinq cens bacinez et cent arbalestriers, et ot
deux bonnes guides qui bien sceurent le pays; et se fait mener
vers Fribourc, et s'embuscha entre les hayes au point du jour, et
la attent Gieffroy l'aventure.
L'ystoire dist que Gieffroy se party tout seul de l'embusche un
pou devant souleil levant, et se mist dessus une petite montaigne,
armez de une coiffette sans bacinet, le plus
couvertement qu'il povoit. Et avoit fait ainsi armer jusques a X. 
chevaliers ou il se fioit moult. Et avoient X. grans sacs empliz de
foing, et orent larges botes et esperons enroilliez, en guise de gros
varlez. Et avoit avec eulx un escuier de la duchié de Lucembourc
qui bien savoit alemant. Et leur avoit mandé qu'ilz feussent tous
prests quant il les vendroit querre, et aux autres qu'ilz espiassent,
s'ilz entroient en la porte, que ilz venissent a cours de cheval après
eulx. Et ceulx dirent que si feroient ilz.
Et lors Gieffroy appercoit, un pou aprez soleil levant, que on
ouvry la barriere, et le pont, et la porte toute arriere, et en vit
grant foison de bestail yssir. Quant il percoit cela, si tourne tout
court, et fait monter ses X. chevaliers, chascun son sac sur l'arcon
de sa selle, plains de pluseurs mauvaises drapperailles, et il prist le sien. Et l'escuier qui savoit lelangaigeen
prist un, et se mist
devant, et Gieffroy aprez, embrunchiez sur son fardel. Lors
vindrent a la barriere. L'escuier crie:« Ouvrez, ouvrez, nous avons
si grant sommeil que nous ne povons durer,
nous ne finasmes en nuit de chevauchier. »Et ceulx leur oevrent
et leur demandent que c'est qu'ilz portent.« Par foy, dist l'escuier,
c'est robe que nous avons gaignie, et les venons vendre. »Et ceulx
les laissent passer. Et ilz montent sur le pont et entrent en la porte.
Lors gectent leurs sacs jus et tirent les espees, et mettent les portiers
et les gardes tous a l'espee.
Lors que ceulx de l'embusche apperceurent qu'ilz furent dedens,
ilz brochent les chevaulx des esperons, et viennent a la ville, et
entrent qui mieulx mieulx. Lors ouyssiez crier:« Trahy, trahy. »
Et d'autre part:« Ville gaignie. »En fin de compte, tous ceulx qui
furent trouvez furent mors; mais grant foison s'en party. Gieffroy
fist garnir le pont dessus la riviere, et y laissa IIIJc. bacinez et cent
arbalestriers. Et puis se met au chemin devers l'ost, et trouva que
l'ost s'estoit deslogié. Et avoient les freres grand doubte de Gieffroy,
mais quant ilz le virent, ilz furent moult joyeux. Et il leur
compte son adventure et comment le passaige estoit conquiz pour
passer en Osteriche, si besoing estoit. Et
ceulx en furent moult liez, et se logierent celle nuit tous ensemble
en plains champs, et jurent tous armez, car ilz furent a une lieue
de l'ost. Et la propre nuitie, vindrent nouvelles en l'ost comment
Fribourt estoit prinse, dont le conte et tous les autres furent moult
doulens, et leur compta le messaige la maniere et comment.« Par
foy, dist le duc d'Osteriche, ces gens sont soubtives et bonnes gens
d'armes, et qui moult font a doubter. Qui n'y pourverra de remede,
ilz nous pourront bien donner un grant eschac. Par foy, dist l'autre,
vous dictes verité. »Et ainsi le laissierent jusques au lendemain.
En ceste partie dit l'ystoire que le lendemain, au point du jour,
ouyrent les freres messe, puis ordonnerent leurs batailles. Gieffroy et ses IIJ. freres qui o lui furent venus, et leurs gens, orent la
premiere
bataille, et Anthoine l'autre, et le roy Regnault la tierce.
Et s'en vont, les bannieres au vent. C'estoit grant beauté que d'eulx
veoir. Et droit environ soleil levant, vindrent sur une petite montaigne,
et appercoivent la forteresce de
Porrentru et le siege tout autour. Et quant ilz le voient, si avalent
la valee. Lors vint un chevalier qui s'estoit alez esbatre dehors
l'ost, crier alarme. Quant ilz virent les freres venir, si se coururent
armer de toutes pars et se vindrent rengier au dehors de l'ost.
Les batailles s'approuchent, et au baissier des lances ot grant
criee et grant frosseiz, et moult fu l'encontre fiers et durs, et y ot
d'une part et d'autre moult d'occiz. Les batailles s'assemblent tous
en une broisse. La peussiez veoir grant douleur et hideuse occision.
Gieffroy tient l'espee empoignie, et fiert et frappe par telle maniere
que tout quanqu'il encontre va par terre. Les VJ. bannieres des
freres se joingnent ensemble, et les VJ. freres devant en une flote.
La ouyssiez crier Lusegnen en pluseurs lieux. Les freres vont, toutes
les batailles desrompant, et mettent tout en fuye. Et fu le duc
d'Osteriche abatu d'un reuvers que Gieffroy lui donna, et fut erraument
saisi. Et Anthoine prist le conte de Fribourc, et fut livré a
quatre chevaliers. Que vault long compte? La bataille fu desconficte,
et s'en vont ceulx qui porent eschapper,
les uns vers Balle, les autres vers Fribourc. Et y ot vilaine
occision, car il en y ot occiz de XXV. a XXXm. des Ostrissiens que de
leurs aidans.
Ceulx du fort furent moult esbahiz quant ilz apperceurent dehors
tel toilleiz. Mais tost fu qui leur vint dire que c'estoient les
freres de Lusegnen. Lors yssy le roy d'Ausaiz hors, et vint aux logeiz,
ou les freres s'estoient logiez es tentes qu'ilz orent conquises.
Le roy les festoya moult amoureusement, et mercia moult humblement
de leur noble secours. Et ceulx lui font admener le duc d'Osteriche,
et le conte de Fribourc, et VJ. autres contes, et lui baillent,
et lui disent:« Dans roys, veez cy voz ennemis, faictes en a vostre
guise. »Lors en mercia moult les barons. Mais ilz traictierent ensemble,
tant par le moyen des freres que par eulx, qu'ilz promistrent a
restablir au roy d'Ausaiz sa perte. Et la chose pour quoy la guerre
estoit meue, que les autres demandoient a avoir, demoura au roy
d'Ausaiz. Et par tant jurerent et promistrent que jamais ne mouveroient
guerre l'un a l'autre. Et fist rendre
Gieffroy au conte de Fribourc sa ville, et cil l'en mercia moult, et
lui offry son service. Et la fu accordé le mariage de Bertrand, le
filz au duc Anthoine, a la fille du roy d'Ausaiz. Et ot a nom la pucelle
Mellide, qui fu moult belle. Et fu depuis Bertran roy d'Ausaiz.
Le duc d'Osteriche et ses gens prindrent congié des freres et se
partirent. Et les freres et le roy d'Ausaiz et Melide, sa fille, vindrent
a Lussembourc, et la furent faictes les nopces et la feste grant.
Et après la feste, le roy Regnault et sa femme la royne prindrent
congié a leurs freres, et s'en vont en Bahaigne. Et Gieffroy et ses
autres freres reprennent congié de leur frere le duc, et de la duchesse,
et de leurs nepveux, et du roy d'Ausaiz, et de sa fille, et s'en sont
chascun retourné en son pays. Et le roy d'Ausaiz repaira en Ausaiz,
et en mena sa fille et Bertran, son mary.
Et nous dit l'ystoire que puis se trouverent les VIIJ. freres ensemble
a Montferrat, et tindrent grant feste et firent tant que Remond,
leur pere, vint aval, qui moult fu liez de
veoir tous ses enfans ensemble. Et après prist congié et remonta
Remond en son hermitaige. Et les enfans donnerent moult de richesce a l'eglise, et prindrent congié l'un de l'autre, et se
departirent,
et repairierent en leurs contrees, les uns par mer, et les
autres par terre.
Cy nous tesmoingne l'ystoire que tant comme Remond vesqui,
Gieffroy et Thierry, son frere, le visiterent une foiz l'an. Et estoit
assez prez du terme que ilz devoient mouvoir, et estoit Thyerry
venus a Lusegnen, et devoient mouvoir le tiers jour. Mais il advint
une adventure de quoy les freres furent moult esbahiz, car la serpente
se monstra sur les murs, si que tous la povoient veoir, et ala
tout autour par trois foiz. Et puis se mist sur la Tour Poictevine, et la faisoit si griefz plains et si griefs souspirs qu'il sembloit
proprement
a ceulx qui la estoient que ce feust la voix de une dame, et
si estoit ce, si comme dist l'ystoire. Gieffroy et Thierry en orent
grant pitié, car ilz savoient bien que c'estoit
leur mere, et commencent a plourer moult tendrement. Et
quant elle les appercoit plourer, si les encline et gecte un si horrible
et si doulereux cry qu'il sembla proprement a tous ceulx qui l'ouïrent
que la forteresse fondist en abisme.

Comment la serpente se party de dessus la Tour Poittevine.
Ainsi que je vous dy, fut Melusigne grant espace sur la Tour
Poittevine, en guise de serpente, et quant elle vit ses enfans plourer,
si ot grant douleur, et getta un cry grant et merveilleux, et sembla
a tous que la forteresce fondist en abysme. Et pour lors sembla a
ceulx qui la furent qu'elle plourast moult
tendrement. Et lors prist son chemin par my l'air, et s'en va le
droit train d'Arragon, et avoit la queue longue a merveilles, et
toute burlée d'azur et d'argent.
Celle propre journee, s'apparut a Montferrat, que le prieur et
tous les moines la virent. Et pour lors estoit Remond moult malade
et avoit fait son testament, et laissa a l'eglise moult de richesse, et
a son chappellain, et a son clerc. Et eslut leans la place ou il vouloit
gesir, ainsi comme vous orrez plus a plain en avant.
Or retourneray a Gieffroy et a Thierry et aux autres qui furent
moult esbahiz quelle segnefiance ce pouvoit estre que la serpente
s'estoit apparue. Lors se traist avant un des barons du pays qui
avoit esté a la journee que Melusigne s'estoit partie de Remond,
qui leur dist:« Saichiez que je fuz en la place ou vostre mere se
party et prist congié de monseigneur vostre pere, dont la departie
fu moult piteuse, car en la place n'ot homme ne femme qui n'en
plourast de pitié. Mais sachiez qu'elle dist que a tousjours
et a jamais, tant que le siecle durroit, s'apparroit
trois jours devant que ceste forteresce devroit muer seigneur, ou
que l'un des hoirs devroit mourir, icy et ou lieu ou il devroit prendre
fin. Et sachiez de certain, selon le chemin que je lui ay veu
prendre, vous trouverez monseigneur vostre pere trespassé quant
vous vendrez la. »
Quant Gyeffroy l'entendy, si fu moult doulent, et aussi fu Thierry.
Lors renforcerent leurs pourveances, et d'argent, et de joyaulx, et
d'estat, et de gens, pour ce que, se ilz trouvoient leur pere trespassé,
qu'ilz ayent de quoy si noblement faire son obseque qu'ilz
n'y aient nulle reprouche, et se mettent au chemin. Et laissierent
OEudes, leur frere, leurs pays a garder et a gouverner, et enmenerent
un filz de OEude, qui ot a nom Bernardon, qui moult estoit beaulx
et courtois, et avoit environ de XV. à XVJ. ans.
Et tant vont les freres cheminant, garniz de robes de noir pour
eulx et pour leurs gens, qu'ilz sont venus a Montferrat, et logierent
leurs gens au village dessoubz. Et la sceurent
que leur pere estoit trespassé, et comment la serpente s'estoit
apparue et quel jour. Et trouverent que ce fu le propre jour qu'elle
avoit esté a Lusegnen, et que leur pere estoit mort le tiers jour aprez.
Et trouverent que le prieur en avoit bien fait son devoir, car il
l'avoit fait ouvrir et enbasmer, et appareillier le cuer, et avoient
ensevely les entrailles en la chappelle aux lampes, devant le maistre
autel. Et estoit encores la fosse toute ouverte et bien maconnee.
Et y avoit bons anneaulx de fer au travers, pour soustenir la biere,
se on vouloit mettre le corps, car la avoit il ordonné sa sepulture.
Et estoit le corps en bonne toile ciree, et gesoit en sa biere sur deux
haulx treteaulx devant le maistre autel de layens, et y avoit grant
luminaire, et tousjours VIIJ. des freres de layens autour, jour et nuit,
qui disoient pseaulmes et vigilles de mors. Et avoit le prieur ordonné
un universaire a faire pour Remond, et en avoit prié de y estre le
roy d'Arragon, le conte d'Ampurs, le conte d'Orgel, le conte de
Cardonne, le conte de Prade et pluseurs
evesques et contes et vicontes, qui tous furent a la journee. Et
fu le prieur moult liez quant il vit les deux freres, qui moult le
mercierent de l'onneur qu'il avoit fait a leur pere, car le chappellain
Remond leur ot tout compté. Et fu moult noble le appareil
pour le landemain faire l'obseque.
Le landemain, vint le roy d'Arragon et la royne, et les contes
et barons et prelas dessus nommez, et pluseurs autres, et grant
foison dames et damoiselles, et moult de bourgois des bonnes villes
du pays. Et Gieffroy et Thierry, qui moult furent richement abituez
quant pour dueil, eulx et leurs gens, vindrent vers le roy d'Arragon
et les princes et prelas, et tenoient entre eulx deux le prieur de
layens pour eulx faire congnoistre les seigneurs par nom. Et sachiez
que Gieffroy et Thierry firent moult honnourable reverence au roy
d'Arragon, et a la royne, et a tous les autres barons du pays, et les
mercierent moult de l'onneur que ilz leur faisoient, et a leur pere,
a qui Dieu voulzist faire vray pardon a l'ame. Lors entrerent ou
moustier et commenca le service moult devotement,
et fu l'offrande moult grande et moult riche. Et furent
les chevaulx offers si honnourablement que on le devoit faire pour
un tel prince.

Comment on fait l'obseque Remond a Montferrat, ouquel furent le
roy d'Arragon, la royne et autres barons du pays.
Ainsi comme je vous dy, fut fait l'obseque de Remond de Lusegnen,
et y ot moult grant noblesce. Et aprez le service fu enseveliz
le corps, et bien seellee la sepulture par dessus, qui fu riche et noble
selon l'usance du temps de lors, et fu le disner grant et noble.
Le roy et la royne d'Arragon regardoient moult Bernardon, le
nepveu Gieffroy et Thierry et moult
leur plot, car il servoit si gracieusement que merveille; et tant
qu'aprez graces, la royne pria au roy qu'il demandast a Gieffroy
qui l'enfant estoit et que il lui demandast.« Par mon chief, dist le
roy, dame, je l'avoye en propos de demander, car il me plaist moult,
et tant vault mieulx quant il vous plaist aussi. »Et lors appella
Gieffroy et Thierry, et leur demanda de quel lignaige cel enfant
estoit, qui tant estoit bien endottrinez. Et ceulx lui respondent:
« Par foy, monseigneur, il est de OEudon, conte de la Marche, nostre
frere. Gieffroy, dist le roy, il est de noble extraction, et aussi il
le monstre bien. Sachiez qu'il nous plaist moult, et aussi fait il a
la royne. Et vrayement, s'il vous plaisoit a le nous laissier, nous en
ferions tant que vous nous en sauriez gré. Sire, dist Gieffroy, le
pere en a encores deux et deux filles. Et puis qu'il vous plaist, de
bonne heure fut il nez, et il nous plaist bien. »Et le roy les en mercie,
et aussi fist la royne. Et sachiez que cellui Bernardon ot depuis
espousee la fille au seigneur de Cabrieres
en Arragon, qui plus n'avoit de hoirs. Et en sont yssus les hoirs
de Cabrieres, qui ores sont. Le roy d'Arragon et la royne, et tous
les barons, prindrent congié des freres, qui les convoierent. Et puis
retournerent a l'eglise, et mirent leur nepveu en bon estat, et lui
baillerent grant foison de finance et un saige escuier pour lui gouverner,
et l'en envoierent bien accompaignié. Et le roy et la royne
le receurent moult liement et l'amerent moult.
Or vous diray des deux freres, qui prindrent congié du prieur,
et firent moult de bien a l'eglise. Et en vouldrent mener le chappellain
de leur pere et son clerc. Mais ilz ne vouldrent partir, et se rendy
le chappellain hermite ou lieu de son maistre et le clerc le demoura
servant comme devant. Et Gieffroy et Thierry s'en partent, et leurs
gens, et emportent le cuer de leur pere. Et en toutes les villes la
ou ilz gisoient, font autour du cuer beau luminaire et dire toute
la nuit par religieux, s'ilz en pevent finer, pseaulmes et vigilles. Et
les convoya le prieur de Monferrat jusques a Parpegnan, et puis
prist congié et retourna en son abbaye,
et les deux freres et leur route errerent tant qu'ilz vindrent a Lusegnen.
La furent mandez le conte de Forests et le conte de la Marche,
leurs freres, et firent faire l'obseque de leur pere a Nostre Dame
de Lusegnen. Et la furent tous les barons du pays, et fu la le cuer
ensevely a moult grant noblesce, et le disner fait. Et fu lors Gieffroy
tenuz de tous droit seigneur de Lusegnen. Et compterent a
OEudon, leur frere, comment le roy d'Arragon et la royne vouldrent
avoir Bernardon, son filz. Et cil respond:« Dieux y ait part, je le
tien a bien emploié. »Lors prindrent congié les freres et les barons
de Gieffroy, et retourne chascun en son pays. Et Gieffroy demoura
a Lusegnen, qui depuis ce fist moult de biens.
Et fist Mallerez l'abbaye refaire plus grande et plus puissant
qu'elle n'avoit esté devant, et y mist Gieffroy VJxx. moines, et les
renta bien, et furent ordonnez pour a tous temps prier pour l'ame
de Remond, de Melusigne, et de tous leurs hoirs, et de ceulx qui
d'eulx ystront. Et se fist Gieffroy figurer a la porte, du hault et du
grant de lui, et au plus prez que on le pot faire
de sa semblance.
Et dist l'ystoire que le roy Uriien regna moult puissaument en
Chippre, et ses hoirs après lui; et Guion en Armenie; et Regnault
en Bahaigne, et ses hoirs ont regné puissaument après lui; et Anthoine
en Lussembourc, et ses hoirs aprez lui; et OEudes en la Marche;
et Remond en Forests; et Gieffroy a Lusegnen; et Thierry
a Parthenay. Et cy fine la vraye histoire de la noble lignie de
Lusegnen en Poictou, et avez ouy ceulx qui en sont yssuz. Et encores
en sont yssus ceulx de Pembroc en Angleterre, et ceulx de Cabrieres
en Arragon, comme j'ay dessus dit, et ceulx de Cassenages du Daulphiné,
et la Rochefoucaut, et ceulx de Cadillac, si comme on le
treuve es anciennes croniques.
Et combien que j'aye dit que l'ystoire soit finee, si vous vueil
je encores parler de Gieffroy. Cy nous dit la vraye histoire que
bien X. ans depuis la mort de son pere, gouverna Gieffroy sa terre
que oncques en ces X. ans ne lui en rendit on compte, ne ne lui en
challoit. Et quant on lui disoit:« Monseigneur,
ouez voz comptes, si saurez comment vous vivez. Comment,
respondoit il, et ne faictes vous a nullui tort pour rente ne pour
revenue que j'aye? Et quelz comptes voulez vous que je oye doncques,
quant vous et moy nous sommes tout aise, et que mes forteresces
sont bien retenues, et toutes mes besoingnes en bon point,
et que vous me baillez de l'argent quant j'en demande, et en donnez
ou je vous command, et me faictes finance de ce que je vueil
avoir? Quel compte voulez vous que j'en oye? Je n'en vueil autre
compte ouyr, ne je ne vous sauroie autrement encquerre. Et cuidiez
vous que j'aye cure de faire une maison d'or? Celles de pierre que
monseigneur mon pere et madame ma mere me ont laissiees me
souffisent bien. »Et ceulx lui respondent:« Sire, a moins ne puet un
seigneur que de oyr ses comptes une foiz l'an, et ne feust que pour
la salvacion de ses receveurs et gouverneurs, pour eulx faire en
quictance, afin que on ne leur saiche que demander, a eulx ne a
leurs hoirs. »Tant mirent a Gieffroy de poins avant qu'il se assenty
a ouyr ses comptes, et fu le jour mis et ordonné.
Lors vindrent les receveurs de toutes ses terres, et entrerent en une
chambre. Et la fu Gieffroy et ceulx qu'il avoit commis et ordonnez
pour les comptes ouïr, car a lui n'en chaloit que un pou.
Et tant ont compté et recompté que tout estoit bien a point.
Mais tousjours es comptes du receveur de Lusegnen avoit au derrenier:
« Item, X. solz pour le pommel de la tour. »Et compta bien
Gieffroy que, de tous les X. ans dont il avoit rendu compte, tousjours
y avoit au derrenier:« Item, X.  s. pour le pommel de la tour. »
Et adont demanda Gieffroy de laquelle tour c'estoit que le pommel
coustoit tous les ans X.  s..« Ne le povez vous faire si fort qu'il
durast plus de X. ans ou de XX., afin que on ne le comptast pas si
souvent? »Et ceulx respondent.« Nennil, monseigneur, c'est rente.
Et comment, dist Gieffroy, et ne tiens je la terre de Lusegnen, ne
la forteresse, que de Dieu, mon Createur? A Cellui vouldroye je
bien estre quitte pour X.  s. par an. A qui les paiez vous? Par foy,
sire, nous ne savons. Et comment, dist Gieffroy, voulez vous avoir
voz quictances de moy? Aussi vueil je
veoir les quictances de cellui a qui vous paiez les X.  s. de rente,
que vous dictes que vous paiez pour le pommel de ma tour. Par
les dens Dieu, vous ne me aurez pas de ce tour cy; car, se je puis
savoir qui il est, il me monstrera comment je lui doy, ou il me rendra
mes arrierages du temps passé, ou vous les me rendrez. »
A ce lui respondent les receveurs:« Monseigneur, il a bien esté
depuis V. ou VJ. ans depuis que madame vostre mere fu departie
de monseigneur vostre pere, que, tous les ans, le derrenier jour
d'aoust, venoit une grant main, et prenoit le pommel de la Tour
Poictevine, et l'en esrachoit, si fort qu'il abatoit grant partie de la couverture de la tour, et coustoit, tous les ans, XX. ou XXX. 
livres
a reffaire. Lors vint uns homs que vostre pere n'avoit oncques mais
veu, ce disoit il, qui lui conseilla que, le derrenier jour d'aoust, meist
 XXX. pieces d'argent, dont chascune vaulzist IIIJ. deniers, en une
bourse, et les feist porter, entre nonne et vespres, ou derrenier
estage de la tour, et feussent mis ces X. solz en la bourse de cuir
de cerf dessus la piece de bois qui soustient
l'esguille du pommel, et sur quoy il est assiz, et ce feist continuer
tous les ans, et le pommel demourroit entier. Et depuis a esté
ainsi fait, ne oncques puis le pommel ne se bouga, ne ne fu empirez,
et n'y treuve on rien le landemain. »Quant Gieffroy entent ceste
parole, si commence moult durement fort a penser sur ce fait, et
fu grant temps sans respondre.
L'ystoire nous tesmoingne que moult longuement musa Gieffroy
sur ce fait. Lors dist en hault:« Et comment cuidiez vous, se mon
pere a voulu asservir l'eritaige tant comme il le tint, que je le doye
tenir serf, puis qu'il est franc? Vous avez veues les lettres comment
le bon conte Aimery de Poictiers le donna a mon pere si franchement
que il n'en devoit rien a nul homme que a Dieu. Par mon
chief, je n'en paieray jamais croix, ne homme pour moy. »Et lors
yst de la chambre tout courrouciez, et ses gens aprez qui n'osoient
mot sonner. Et lors leur dist Gieffroy:« Gardez que vous ne soiez
si hardiz que jamais en paiez denier, car je vous courreceroye du
corps. Je verray qui sera cellui si hardy
qui vouldra avoir treuage sur moy. A ce jour que je le souffreray,
soye je mort de male mort soubite. Mais apportez moy la bourse
et l'argent, et soiez cy au jour que vous lui avez acoustumé de
porter. »Et ceulx dirent que si feroient ilz. Et atant s'en partent,
et demoura ainsi jusques au jour.
Gieffroy manda Thierry, son frere, a Parthenay, et Remond, en
Forests, et OEudon, en la Marche. Et ilz y vindrent tous au jour,
et il leur compta ceste adventure, de quoy ilz furent moult esbahiz.
Et lors demandent a Gieffroy qu'il en pensoit a faire, et il leur respond:
« Vous le verrez bien. »Et lors vint la journee du derrenier
jour d'aoust. Gieffroy ouy messe, et se confessa moult devotement,
et receut son Createur moult devotement. Et puis yssy de l'eglise
et vint ou dongon, et o lui ses freres et les barons du pays, et s'assistrent
au disner. Et après disner, Gieffroy s'arma de toutes pieces,
et puis demanda une estoile, que le chappellain qui lui avoit chantee
la messe, tenoit, et la mist entour son col, et la croisa par devant
son piz. Puis print la bourse ou les XXX. 
pieces d'argent estoient, qui valoient X. solz, et la pent a son col.
Puis ceint l'espee, et pend l'escu au col, et puis fist au chappellain
gecter de l'eaue benoite sur lui. Puis dist a ses freres: A Dieu vous
command. Je m'en voiz veoir se je pourray trouver cellui qui veult
avoir rente sur ma forteresse de Lusegnen. Mais, s'il n'est plus
fort que moy, se je le tienne, l'argent me demourra. Et lors monte
amont la tour et vint au plus hault estaige. Et ses freres et les
barons demourerent dessoubz en moult grant freour que Gieffroy
ne feust periz. Mais Gieffroy, qui ne creint rien, attent ou plus
hault estage de la tour grant piece de temps et regarde s'il verra
rien venir.
Ainsi comme vous ouez, attendy Gieffroy de nonne jusques a
vespres qu'il ne voit ne oit nulle chose du monde. Et un pou après
vespres oit un grant escroiz, et voit tout le comble de la tour trembler.
Lors un pou après regarde devant lui, et voit un grant chevalier
devant lui, tout armé, qui lui a dit en hault:« Comment, Gieffroy,
me veulz tu oster la rente que je doy avoir
pour le pommel de ceste tour, qui m'est deu, et en suiz
en saisine dès le vivant de ton pere. Tu ne faiz mie bien. Ou sont,
dist Gieffroy, les lettres que tu en as? Montre moy comment mon
pere s'i est obligiez; et se je voy que tu en ayes droit, vecy ton
argent tout prest. »Et cellui respond:« Je n'en oz oncques lettres,
mais j'en ay esté bien paiez jusques cy. Par foy, dist Gieffroy, se
je te devoye de bonne debte, si auroies tu grant paine avant que
tu le peusses avoir. Et, d'autre part, tu me tiens bien pour nice,
qui maintenant me cuides asservir, et sans moy monstrer que tu
y aies cause. Dy, va, qui es tu, qui as levé le mien larrecineusement
ja l'espace de XIIIJ. ou de XV. ans? Je te deffy de la puissance de
Dieu, et te callenge mon droit heritaige. Par foy, dist cil, il ne te
fault ja doubter. De par Dieu suiz je voirement, et mon nom sauras
tu assez a temps. »
Lors, sans plus dire, s'entrecourent sus, et s'entredonnent de
grans coups et de crueulx, et oit on la noise qu'ilz font de passer
et de despasser, et du tinteis des espees sur les bacinez, tout contreval
la forteresse. Et bien entendent que Gieffroy
a a forte partie a faire, et ja y feussent venus les deux
freres, se ne feust ce que Gieffroy leur avoit deffendu. Or vous
diray de la bataille. Le chevalier de la tour, quant il vit que Gieffroy
il trouva si ferme a l'estremie de l'espee, il boute l'espee ou
fuerre et l'escu giette par terre. Et quant Gieffroy l'appercoit, si
giette le sien et haulce l'espee a IJ. mains, et en fiert le chevalier
sur le bacinet si raidement qu'il le fait tout chanceler, et le sieut
et recuevre, et lui donne du pommel de l'espee grant coup. Et cil
l'ahert a deux bras, et Gieffroy laisse l'espee aler et l'ahert. Et
la commenca la luicte forte, et s'en vont, hurtebillant de telle
force qu'il n'y a cellui qui ne tressue. Et le chevalier avise la
bourse, et la prent par le pendant, et l'oste a Gieffroy du col. Et
Gieffroy ahert la bourse et l'empoingne, argent et tout. L'autre
tire de tout son povoir, et le pendant rompt, et demeure a Gieffroy,
bourse et argent en la main. Et estoit ja le soleil esconsez, si
longuement s'estoient ilz combatuz.
Et lors Gieffroy prent l'espee et l'empoigne de la
main dextre, et escrie au chevalier:« Encore n'as tu
pas la bourse ne l'argent; il t'aura aincois cousté du sang de ton
corps, mais certes je m'esmerveil comment tu te pues tant tenir
a moy. Par foy, fait ce le chevalier, encore ay je plus grant merveille
comment tu pues tant durer encontre ma puissance. Je te
donne journee a demain, car il est huy mais trop tart. Et me trouveras
en ces beaulx prez, la dessoubz, sur la riviere, par dela, monté
et armé, pour toy callengier mon droit, mais que tu m'asseures
que personne ne passera la riviere que toy. Par foy, dist Gieffroy,
je le t'asseure. »Et, a ce mot, l'autre s'en part, que Gieffroy ne scot
oncques que il devint.« Par foy, dist Gieffroy, veez cy appert messagier,
je me donne merveille que ce puet estre. »Et lors avale les
degrez et en rapporte l'escu du chevalier qu'il avoit conquis.
L'ystoire nous tesmoingne que, quant Gieffroy fut venu aval,
l'escu au col, et en la dextre main l'escu au chevalier, et en l'autre
la bourse et l'argent, qu'il fu moult festiez de ses freres et des
barons, et lui demandent qu'il a trouvé
lassus, et qu'ilz ont bien ouy la noise et le cliqueteiz des espees.
Et Gieffroy leur dist qu'il avoit trouvé un tres vaillant chevalier,
et qui plus lui avoit fait de peine que nul qu'il trouvast oncques.
Et leur compte toute la maniere de leur bataille et des paroles, et
comment il lui cuida tollir la bourse, et comment ilz se sont departiz,
ne sur quelles convenances, et comment il vint soubdainement et
s'en rala pareillement. Et ceulx commencent a rire, et dirent que
oncques mais n'avoient ouy la pareille chose. Mais quant ilz virent
que Gieffroy avoit le bacinet embarré par force de coups, et son
harnoiz desrompu, si ne ont talent de rire, car ilz voient bien que
ce n'estoit mie a gas. Et lors se desarma Gieffroy, et soupperent.
Et le lendemain, par matin, se leva Gieffroy et ses freres, et ouyrent
la messe. Et après, prist Gieffroy une souppe en vin, et puis
s'arma de toutes pieces, et monta a cheval fort et viste, et pent
l'escu au col, et empoingne la lance. Et ses freres et les barons le
convoient jusques au ruissel qui court
emmy la praierie au lez de devers Poictiers. Et la prent Gieffroy
congié d'eulx, et passe oultre la riviere. Et tantost appercoit un
chevalier armé de toutes pieces, l'escu au col et la lance sur fautre,
et monté sur un grant coursier liart, et monstre bien semblant de
homme fort et courageux et plain de grant chevalerie, et qui gaires
ne craint ne ne doubte sa partie adverse, si comme il semble.

Comment Gieffroy se vient combatre en la pree dessoubz Lusegnen
au chevalier qui vouloit avoir treu sur le pommel de la Tour
Poictevine
L'ystoire dit que, quant Gieffroy apperceut le chevalier ou pré,
si lui escrie en hault:« Sire chevalier, estes
vous cellui qui voulez avoir le treu sur ma forteresse? »Et cellui
lui respond:« Ce suiz je voirement. Par mon chief, dist Gieffroy,
et je le vous vien callengier. Or vous deffendez, car bon besoing
vous sera. »Et quant cellui l'entent, si met la lance en arrest, et
Gieffroy d'autre part, et se viennent encontrer par telle vertu qu'il
n'y ot si bonne lance qui ne volast en troncons jusques en leurs
poings. Et se viennent encontrer de corps, de pitz, d'espaules, et de chevaulx, et de testes, qu'il n'y ot cellui a qui les yeulx
n'estincellassent
en la teste. Puis trayent les espees, et se vont entredonnant
si grans et si merveilleux coups que ceulx qui les regardent
d'oultre la riviere sont tous esbahiz comment ilz pevent endurer
la peine. Et tant se combatirent qu'ilz n'ont escu entier, ne haubert
qui ne soit desmaillez en cent lieux. Et ainsi se combatent tant
qu'il fu heure de vespres, que on ne scet gaires lequel en a le
meilleur.
Et lors prist le chevalier la parole et dist:« Gieffroy, entens a
moy. Je t'ay bien essayé. Et quant de tes
dix sols, je les te quicte. Et saiches que ce que j'en ay fait, ce n'a esté
que pour le prouffit de ton pere et de son ame. Il est vray que le
pape lui avoit enjoint penitence pour le parjur qu'il avoit fait a
ta mere, laquelle il n'avoit pas enterinee. Or est ainsi, se tu veulz
faire fonder un hospital et amortir une chappellerie pour l'ame
de ton pere, ta tour demourra paisible, combien que jamais ne sera
heure qu'il n'y avieingne plus de merveilleuses choses que en lieu
de tout le chastel. »Et Gieffroy lui respond, s'il cuidoit qu'il feust
de par Dieu, qu'il le feroit voulentiers. Et cil lui jure que oyl. Et
Gieffroy lui dit:« Or soies tout seur que je le feray, au plaisir de
Nostre Seigneur. Mais or me dy qui tu es. »Et cellui lui respond:
« Gieffroy, n'en enquier plus avant, car plus n'en pues savoir, mais
que tant que je suiz de par Dieu. »
Et atant s'est esvanoys, que Gieffroy ne scot oncques qu'il devint,
ne aussi ne firent ceulx qui estoient oultre la riviere, qui moult
furent esmerveilliez qu'il povoit estre devenuz, et aussi fu Gieffroy.
Et atant s'en part, et passa la riviere,
et vint a ses freres et aux barons qui lui demandent comment il
avoit chevy a son homme ne qu'il estoit devenus. Et Gieffroy dist
qu'ilz avoient bonne paix, mais qu'il estoit devenus ne leur sauroit
il a dire nouvelles. Et lors vindrent a Lusegnen, et fu Gieffroy
desarmez en la sale, et firent pendre l'escu qu'il ot conquis, le jour
devant, au chevalier, encontre l'un des pilliers. Et la fut tant que
Gieffroy ot fait faire l'ospital de Lusegnen et la chappellerie, et
bien rentée. Et ce fait, on ne scot que l'escu fu devenu. Et lors prindrent
congié les freres et les barons de Gieffroy, et s'en reva chascun
en son pays. Et cy fenist nostre histoire de ceulx de Lusegnen,
mais pour ce que les roys d'Armenie en sont extraiz, je vous vueil
dire une adventure qui advint a un roy d'Armenie.
L'ystoire dit, et aussi l'ay je ouy dire a pluseurs, et commune renommee
en court, qu'il ot, grant temps après le trespas du roy
Guion, un roy en Armenie qui moult fut beaulx jeunes homs et
en chaleur de force et de vigour, et moult plain de sa voulenté,
et de grant cuidier, et hardiz et aspres
comme un lyon. Et ouy nouvelles par aucuns chevaliers voyagiers
que il avoit en la Grant Armenie un chastel bel et riche, et en
estoit la plus belle dame que on sceust ou monde dame. Et celle
dame avoit un esparvier, ou tout chevalier de noble sang qui le povoit veillier IIJ. jours et IIJ. nuys, sans dormir, elle s'apparissoit
a eulx,
et avoient un don de elle, tel qu'ilz le vouloient demander, voire
des dons temporelz, sans pechié de corps, ne sans elle touchier
charnelment. Le roy, qui estoit en sa droicte fleur de beauté et de
vigour et en son cuidier, dist que pour certain il yroit et ne demanderoit
que le corps d'elle. Et n'y povoit on aler que une foiz l'an
veillier, et y convenoit entrer la sourveille de la Saint Jehan, et y
demeure on cellui jour et le landemain et le tiers jour qu'il est le
jour Saint Jehan. Et qui y puet tous ces trois jours veillier, sans
dormir, la dame se appert le landemain, par matin, a lui, et a le
don qu'il veult demander.
Et lors appresta le roy son erre, et entra en mer a belle compaignie,
et tant erra qu'il arriva la nuit de
devant la sourveille Saint Jehan ou chastel de l'Espervier, et fist
tendre un bel paveillon devant, et souppa tout a son aise, et puis
se ala couchier, et dormy jusqu'au lendemain, souleil levant, et
ouy messe, et puis menga une souppe en vin. Et puis s'arma, et
prist congié de ses gens, qui moult furent doulens de sa departie,
car bien cuidoient que jamais ne le deussent veoir. Et ainsi s'en
va le roy vers le chastel.

Comment l'omme vestu de blanc vint au roy et lui devisa l'adventure
du chastel.
En ceste partie dit l'ystoire que, quant le roy fu venus a l'entree
du chastel, un vieux homs, tout vestu de blanc, vint
a lui et lui demanda que il demandoit. Et il respondy:
« Je demande l'adventure et la coustume de ce chastel. »Et ly preudoms
lui respond:« Vous soiez ly tres bien venuz, et venez aprez
moy, et je vous menray ou vous trouverez l'adventure. »Et le roy
lui respond:« Grans merciz, je suiz tout prest. »Et lors se met ly preudoms
devant, et le roy après. Ilz passent le pont et la porte. Et
moult s'esmerveille le roy de la richesce et de la noblece qu'il voit
parmy la court. Et lors monte ly preudoms les degrez de la sale,
et le roy aprez. Et quant ilz furent en la sale, si voient a un des
boux une perche qui estoit de la banne de la licorne, et ot dessus
estendu une piece de veloux, et fut l'esprevier dessus, et le gant
emprez lui. Et lors lui dist ly preudoms:« Amis, cy povez veoir l'aventure
de ce chastel, et je vous en diray la verité. Sachiez, puis que
vous vous estes mis si avant en ceste adventure, qu'il vous fault
cest espervier veillier, sans dormir, IIJ. jours et IIJ. nuis. Et, se
fortune vous est si amie que vous en puissiez faire
vostre devoir, la dame de cestuy lieu s'apparra a vous le
quart jour. Et demandez quel don que vous vouldrez des choses
terriennes, sans ce que vous ne demandez pas son corps, car cellui
ne povez vous avoir. Et sachiez que, se vous le demandez, qu'il
vous en mesavendra. Or vous veulliez aviser sur ce point. Et s'il
advient aussi que vous dormiez dedens le terme, sachiez seurement
que vous demourrez cy tout vostre vivant. Or prenez garde que
vous ferez. »
Ly preudoms se party du roy quant il lui ot dictes les paroles
que vous ouez. Et le roy demeure et regarde les grans richesces
que il voit de tous costez. Et puis regarde d'autre part, et voit la
table mise, et la nappe belle et blanche dessus, et y voit moult
de nobles mez. Il se traist celle part, et en prist un petit de cellui
qui mieulx lui pleut, et menga un pou, et but une foiz, et se contregarda
bien, car il savoit assez que le trop mengier et boire actrait
le dormir.
Et ainsi s'en va esbatant par la sale. Et y voit mainte belle
hystoire painte, et les escripz dessus qui
donnent la congnoissance que c'est. Et entre les autres y est painte
l'ystoire du roy Elinas d'Albanie et de Presine et de leurs trois
filles, et tout du chief jusqu'en la fin, comment ses filles l'encloirent
en la haulte montaigne de Brumblerio en Norhombellande, et
comment Presine, leur mere, les pugny quant elle scot le meffait
qu'elles orent fait de leur pere, et tout le fait de chief en chief.
Moult prist le roy grant plaisir en ceste histoire et en pluseurs
autres qui y furent. Et ainsi se deduisi jusques au tiers jour qu'il
aloit par leans. Et appercoit une tres belle chambre, et estoit l'uis
tout ouvert arriere. Le roy y entre et regarde par my la chambre,
et y voit grant foison de chevaliers pains, armez de leurs cottes
d'armes toutes armoiees de leurs armes. Et estoient dessoubz leurs
noms escripz, et de quel lignaige et de quelle region ilz estoient;
et par dessus eulx avoit escript:« En tel an veilla ceans cest chevalier
nostre espervier, mais il dormy, et pour tant lui fault tenir
compaignie a la dame de cest chastel tant
comme il pourra vivre. Mais il ne lui fault rien qu'il n'ait a son
plaisir, fors seulement le partir de ceans. »Et entre ces chevaliers
avoit IIJ. places vuides, ou il avoit IIJ. escuz armoiez des armes
de IIJ. chevaliers, de qui le nom estoit escript dessoubz, et leur
region, et de quel lignaige ilz estoient. Et par dessus leurs escuz
avoit escript:« En tel an veilla nostre espervier ceans cest noble
chevalier bien et deuement, et en emporta son don. »Et ainsi avoit
escript par dessus les deux autres escuz. Tant s'amusa le roy en
la chambre que pour poy qu'il ne sommeilla. Mais il s'appercoit,
et vint hors, et voit que le soleil estoit ja tout bas. Et ainsi passa
le roy celle nuit jusqu'au matin.
L'aube creva et vint le jour, et ainsi qu'a soleil levant vint la
dame du chastel en si noble et si riche habit que le roy fu tous
esbahiz tant de la richesse de l'abbit que de la beauté de la dame.
La dame salua le roy et lui dist:« Sire, vous soiez le tres bien venuz.
Et certes vous avez fait bien et vaillaument
vostre devoir. Or demandez quelque don qu'il vous plaira
des choses terriennes, honnourables et raisonnables, et vous l'aurez
sans arrester. »
Dont respondy le roy, qui tous fu esprins de l'amour d'elle.« Par
ma foy, ma dame, je ne vueil or ne argent, terre ne heritaige, bonne
ville, chastel ne cité, car, Dieu mercy, je suiz riches homs assez, et
il me souffist. Mais je vueil avoir le corps de vous pour moillier. »
Et lors que la dame l'entendy parler, si fu moult courroucee, et
lui respondy en hault:« Par foy, sire, fol musart roy, a ce don avez
vous failly. Demandez autre chose, car cestui ne aurez vous pas. »
Et le roy lui respond:« Tenez moy la promesse de l'aventure de
ce chastel, car j'ay bien fait mon devoir. Par foy, dist la dame,
je n'y debat pas. Or demandez chose raisonnable, et vous l'aurez,
car moy ne povez vous avoir. Par foy, dist le roy, touteffoiz ne vueil
je autre don, ne autre ne vous demanderay. Par Dieu, dist la dame,
roy, se tu me demandes plus, il te mesavendra, et a tes hoirs avec,
qui coulpe n'y ont. »Et le roy lui respont:
« Toutesfoiz ne vueil je autre chose que le corps de vous, car pour
autre chose ne suiz je cy venuz. »
Et lors que la dame voit qu'il ne muera point son propos, si fu
moult courroucee, et lui dist:« Folz roy, or as tu failly a moy et a
ton don, et t'es mis en adventure de demourer ceans a tousjours
mais. Povre fol, n'es tu pas descendu de la lignie du roy Guion,
qui fu filz Melusigne, ma seur, et je suis ta tante, et tu es si
prez de mon lignaige, posé que je me voulzisse assentir a toy avoir,
que l'eglise ne s'i vouldroit pas accorder. »Et puis lui compte de
chief en chief comment vous l'avez ouy dessus ou chappitre du
roy Elinas, et aussi des hoirs de Lusegnen. Puis lui dist:« Fol roy,
par ta musardie te mescherra. Toy et les tiens decherront de terre,
d'avoir, d'onnour et de heritaige, jusques a la IXe lignie; et perdra
par ta fole emprise le IXe de ta lignie le royaume que tu tiens. Et
portera cellui roy nom de beste mue. Et t'en va, car cy ne pues
tu plus demourer. »Quant le roy l'entendy, oncques pour ses paroles
ne mua sa fole errour, mais la cuida prendre
par force.
Melior s'esvanoy de lui. Et lors senty descendre sur lui, aussi dru
que pluie chiet du ciel, coups et horions d'un costé et d'autre, et
fu moult defroissiez de coupz orbes, et puis fu tirez moult vilainement
hors de la forteresse, et traynez tout hors de la barriere, et
la fu laissiez. Et sachiez qu'il ne pot oncques veoir pié de ceulx qui
ainsi le servoient. Lors se redrece au mieulx qu'il puet, et maudist
cellui qui lui apporta les nouvelles de ceste adventure, et l'eure
qu'il y vint oncques. Atant est venus a ses gens, qui bien veoient
qu'il ne revient pas si freschement qu'il en ala, et lui demanderent:
« Monseigneur, estes vous bleciez? Avez vous eu bataille la
ou vous avez esté? »Et cil leur respond:« Un pou sui je bleciez,
mais bataille n'ay je pas eue, mais j'ay trop bien esté batuz, et si
ne scay de qui, car je n'y vy oncques personne, mais j'ay moult
bien sentu les horions. Et sachiez que je ne me suiz pas revenchiez,
et pour tant n'ay je point eu de bataille, car cellui ne fait
pas la bataille qui les premiers horions donne,
mais cellui la fait qui se revenche. »Et ceulx respondent:« Monseigneur,
vous dictes verité. »
Assez tost aprez fist le roy cueillir son paveillon, et entra en mer,
et s'en va le plus droit qu'il puet en son pays, pensant de triste
cuer aux paroles que Melior, la dame du chastel de l'Esprevier,
lui ot dictes. Et moult se doubta d'avoir perdu son bon eur. Mais
il se garde bien de soy en descouvrir a sa gent. Et nonpourquant
depuis s'en descouvry il a un sien frere, quant il fu es articles de
la mort. Et cil estoit attendant du royaume aprez luy. Et lui dist
comment il pensast de gouverner saigement, car il lui estoit besoings.
Cil roy, dont je vous dy, n'ot oncques puis joye au cuer, et regna
grant temps, mais de jour en jour fondoit et decheoit en pluseurs
manieres et en fin il mouru. Et sachiez que ses hoirs ont depuis
eu moult a faire, et moult de ennuis et de pestillences, comme il
apparu et appert. Cy me tairay des roys d'Armenie, et en ay
conclut l'ystoire pour ce qu'il est tout evident qu'ilz
sont extraiz de la noble lignie du roy Elinas d'Albanie
et de Lusegnen. Et encores jusques au jour de la perfection
de ceste histoire, qui fu parfaicte le jeudi VIJe jour d'aoust l'an
de grace Nostre Seigneur mil CCCIIIJxxXIIJ. est apparant, car les
roys de Chippre et les roys d'Armenie en portent les armes, et le
cry, et le seur nom. Or vous ay dit et devisé, selon les vrayes croniques
et la vraye histoire, comment la noble forteresse de Lusegnen
en Poictou fut fondee, et retrait la noble et puissant lignie
qui en est descendue des nobles gens qui la fonderent, dont Dieu
vueille avoir les ames recommandees en son saint paradis qui est
es siecles des siecles. Amen.
Ceste noble forteresse de Lusegnen en Poictou est depuis, tant
alee de main en main qu'elle est venue en la main, par raison et
par conqueste d'espee, de hault, noble et tres puissant prince Jehan,
filz du roy de France, duc de Berry et d'Auvergne, conte de Poictou
et d'Auvergne, mon tres redoubté seigneur,
lequel m'en a commandé a faire ce petit povre traittié,
selon les croniques que j'en ay eues, tant de lui comme d'autres.
Et je, qui ay tousjours eu grant desir de faire son plaisir a mon
povoir, ay mis diligence de ceste histoire mettre en prose au mieulx
que je l'ay sceu faire. Si requier a mon Createur qu'il Lui plaise que
mon tres noble et redoubté seigneur le vueille prendre en gré, et
aussi sa tres noble seur Marie, fille du roy de France, duchesse de
Bar et marquise du Pont, ma tres redoubtee dame, et le noble
marquis de Morave, cousin germain de mon dit seigneur, qui a
fait requerre qu'il lui veulle envoyer ceste histoire. Et aussi je
prie a Dieu qu'elle puisse plaire a tous ceulx qui la liront ou orront
lire. Et sachiez, quant de moy, que je croy que l'ystoire soit veritable.
Et dit on pour certain que, depuis qu'elle fu fondée, pour
change, pour acquest ou pour conquest, que la dicte forteresse de
Lusegnen ne demoura XXX. ans acomplis en main d'ome qui ne
feust extraiz de la dessus dicte lignie de par pere ou de mere.
Et sachiez que, toutesfoiz, comme je vous
ay cy dessus retrait en l'ystoire, quant la dicte forteresse doit changier
seigneur, la serpente s'appert trois jours devant.
Et quant a moy, j'ay oy dire a mon tres redoubté seigneur que
du temps que Cersuelle le tenoit pour les Angloiz, et que le siege
y estoit de par mon dit seigneur, que Cersuelle lui dist que en
certain temps avant que la forteresse feust rendue, icellui Cersuelle
gesoit en son lit ou chastel de Lusegnen, et avec lui une femme
nee de Sancerre, nommee Alixandre, qu'il tenoit en concubinage.
Il vit, ce disoit il, apparoir, presentement et visiblement, devant
son lit une serpente, grande et grosse merveilleusement, et estoit
la queue longue de VIJ. a VIIJ. piez, burlee d'azur et d'argent. Et
ne scot oncques par ou elle entra, et estoient tous les huiz fermez
et barrez. Et le feu ardoit grant en la cheminee. Et aloit la serpente,
debatant de sa queue sur le lit, sans eulx mal faire. Et dist
de certain a monseigneur qu'il n'avoit onques en sa vie eu, ne ot
depuis si grant paour. Et dist qu'il se dreca en son seant, et prist
l'espee qui estoit a son chevez. Et lors lui
dist, si comme il recordoit a monseigneur, celle Alixandre:« Comment,
Cersuelle, vous qui avez esté en tant de bonnes places, avez
vous paour de celle serpente? Certes, c'est la dame de ceste forteresse,
et qui la fist fonder. Et sachiez qu'elle ne vous fera ja mal.
Elle vous vient monstrer comment il vous fault dessaisir de ceste
place. »Et dist Cersuelle que celle Alixandre n'en ot oncques paour,
mais il disoit bien qu'il n'en fu onques asseur. Et dist Cersuelle,
que, grant temps après, elle se mua en figure de femme aulte et
droicte, et estoit vestue d'un gros burel, et ceinte dessoubz les
mamelles, et estoit affublee de blans cuevrechiez a la guise du viel
temps.
En cel estat que je vous ay recordé, jura Cersuelle a monseigneur
qu'il la vit. Et plus, il dit qu'elle s'en ala asseoir sur le
banc au feu, l'une heure le viaire devers le lit et le doz au feu, si
que ilz povoient tout a plain veoir sa face, et bien leur sembloit
qu'elle avoit esté moult belle, et l'autre heure retournoit le visaige
devers le feu, et gueres de temps ne se tenoit en un moment. En
celle freour dist Cersuelle qu'il demoura
jusques a une heure prez de jour. Lors se transfigura en guise de
serpente comme devant, et s'en ala debatant de sa queue autour
du lit et sur leurs piez, sans nul mal faire, et puis dist qu'elle se
party, et la perdy si soubdainement qu'il ne scot oncques par ou.
Et cecy ay je ouy dire a monseigneur et a pluseurs autres que Cersuelle
lui dist, et lui en jura par tous les seremens que preudoms
puet faire. Et depuis qu'il l'ot veue, la forteresse fu bien brief rendue
a monseigneur, a qui Dieux en doint joye par sa grace, et
a ses hoirs.
Encores est il verité qu'il a un lieu a Lusegnen, emprez le puis,
ou on a, du temps passé, nourry pollaille, ou elle s'est monstree
par pluseurs foiz a un homme qui encores demeure en la forteresse,
et l'appelle on Godart, et ne lui fait point de mal. Et ce l'a juré
il sur Dieu et sur son ame.
Item Yvain de Galles jura a mon tres redoubté seigneur le duc
dessusdit que il l'avoit veue par deux foiz sur les murs de Lusegnen,
trois jours devant que la forteresse feust rendue. Et ces
preuves et autres en a on eues, dont qui
en vouldroit deviser, la chose seroit moult longue.
Et encore plus avant, il a un chevalier poitevin nommé messire
Perceval de Couloigne, qui fu chambellan du bon roy de Chippre,
qui dist et jura a monseigneur par pluseurs foiz, qu'il estoit en Chippre
avecques le roy. Auquel roy la serpente s'apparu, et le dist
au dit Perceval en telle maniere:« Perceval, dist le roy, je me doubte
trop fort. Pour quoy, monseigneur, dist le chevalier? Par ma foy,
dist le roy, pour ce que j'ai veu la serpente de Lusegnen qui s'est
apparue a moy. Si ay grant paour que il ne me viengne aucune
perte dedens brief jour, ou a Perrin, mon filz, car ainsi s'appert
elle quant aucun des hoirs de Lusegnen doivent mourir, a eulx
ou en la forteresse. »Et jura le dit Perceval a monseigneur que
dedens le tiers jour après, la dure adventure que chascun scet lui
advint, dont ce fu pitié, s'il eust plu a Nostre Seigneur, car il fu
mort, si comme on dit, tres faussement.
Ces preuves, et autres pluseurs, ont esté clerement sceues, sans
ce que les vrayes croniques et les livres des histoires en dient. Et
se j'ay adjousté chose en ceste hystoire
qui semble a aucuns increable, si le me veullent pardonner, car,
selon ce que j'ay trouvé et peu sentir des anciens autteurs, tant
de Gervaise comme d'autres anciens autteurs et philosophes, je
repute ceste histoire et la cronique a estre vraye, et les choses faees.
Et qui dit le contraire, je dy que les secrez jugemens de Dieu et
les punicions sont invisibles a congnoistre a entendement humain,
car il est trop gros pour entendre l'espite espirituelle, ne comprendre
que c'est. Et la puissance de Dieu y puet adjouster ce qu'il lui
plaist, comme on raconte, en pluseurs histoires, de pluseurs faees,
avoir esté mariees et avoir eu enfans. Comment ce se puet faire
ne puet savoir humaine creature, car ces poins et autres a Dieu
retenu en son secret, et en monstre les exemples es lieux et aux
personnes ou il lui plaist. Et que plus sera la personne grossiere,
et plus a enviz le croira; et plus sera deliee de engin et de science
naturelle, et plus tost y aura affection que ce soit chose faisable,
combien que les choses secretes de Dieu
ne puet nulz savoir au cler.
Combien que saint Pol die en l'epistre aux Rommains que toutes
choses sont sceues par humaine nature, voire sans les secretes
choses de Dieu, et qu'il a retenues en sa congnoissance, sans autre,
la nature aux humains si est a entendre pluseurs hommes vacquans
par universes contrees. Par ceulx sont sceues les choses, et
sont toutes les choses sceues, non pas par un seulement, mais par
pluseurs. Et ainsi sont les choses repostes en pluseurs lieux sceues,
et non pas en un tout seul. Et ainsi est il de nostre histoire. Elle
est forte a croire, en pluseurs lieux, de ceulx qui ont gros engin,
et a ceulx qui l'ont delié, legiere. Tout aussi que de une personne
qui oncques n'aura yssu de sa region ne de son pays, ne pourroit
croire maintes choses qui sont a moins de C. lieues prez de lui, et
lui sera grant estrangetté, et dira qu'il ne se pourroit faire, et ce
lui destourbera, car il n'a pas veu les lieux,
car par hanter les diverses contrees et pays et nacions, et par lire
les anciens livres et les entendre, congnoist on le vif et le vray des
choses semblans increables.
De ce ne vous vueil plus faire mencion, mais je vous supply a
tous, se j'ay dit chose en ceste histoire qui vous soit ennuyeuse ou
desplaisant, que vous m'en veulliez tenir pour excusé, et especialment
a mon tres redoubté seigneur et a ma tres redoubtee dame, sa
noble serour. Car certes je scay bien que je n'ay mie sens pour bien
faire si haulte histoire comme ceste est, qu'il n'y ait a dire, mais
on dit souvent qu'a l'euvre congnoist on l'ouvrier; et de petit
mercier, petit pennier. Mon tres redoubté seigneur, prenez en gré,
s'il vous plaist, car se ly homs fait le mieulx qu'il puet ne scet,
on le doit prendre en gré, car, en aucuns cas, bonne voulenté doit
estre reputée pour euvre.
Et cy se taist Jehan d'Arras de la noble histoire de Lusegnen.
Dieux doint aux trespassez sa gloire, Et aux
vivans force et victoire, Que ilz la puissent conquerir. Cy vueil
l'ystoire fenir.Deo gractias..
